
Capitolul unu

Holly îşi îngropase faţa în tricoul albastru din bumbac şi mirosul familiar o izbi imediat, o durere copleşitoare, care-i înnoda stomacul şi-i frângea inima. Simţea înţepături la ceafă şi un nod în gât care ameninţa să o înece. O cuprinse panica. În afară de bâzâitul slab al frigiderului şi murmurul produs de ţevile boilerului, casa rămânea tăcută. Era singură. Simţi cum emoţia o copleşeşte şi alergă la baie unde se prăbuşi în genunchi în faţa closetului.

Gerry murise şi nu avea să se mai întoarcă niciodată. Asta era realitatea. Nu-şi va mai trece niciodată degetele prin părul lui moale, nu-şi vor mai şopti bancuri peste masă la petreceri, nu va mai striga niciodată după el când se va întoarce acasă de la serviciu, când voia doar să o îmbrăţişeze, nu vor mai sta împreună în acelaşi pat, nu va mai fi trezită de accesele lui de strănut din fiecare dimineaţă, nu va mai râde cu el într-atât încât să o doară burta, nu se va mai certa cu el al cui i-e rândul să stingă lumina în dormitor. Rămăsese doar un mănunchi de amintiri şi imaginea chipului lui care devenea tot mai vagă cu fiecare zi care trecea.

Planul lor fusese foarte simplu. Să rămână împreună pentru tot restul vieţii lor. Un plan care părea realizabil oricărei persoane din cercul lor de prieteni. Ei doi erau cei mai buni prieteni, amanţi şi suflete pereche menite să fie împreună, aşa credeau toţi. Dar aşa a fost să fie, într-o zi destinul lacom a hotărât altceva.

Sfârşitul venise prea repede. După ce s-a plâns de migrenă câteva zile, Gerry a urmat sfatul lui Holly şi a mers la doctor. Asta s-a întâmplat miercuri în pauza de prânz de la serviciu. Medicul credea că starea lui era din cauza stresului sau oboselii şi fusese de părere că, în cel mai rău caz, va trebui să poarte ochelari.

Gerry se întristase la aflarea veştii că va purta ochelari; n-ar fi trebuit să se îngrijoreze pentru că, aşa cum cum se dovedise până la urmă, nu ochii erau problema. Era tumoarea care se dezvolta în creierul lui.

Holly trase apa la closet şi, tremurând de la răceala gresiei de pe jos, se ridică clătinându-se pe picioare. El avusese doar treizeci de ani. Desigur, nu era cel mai sănătos om de pe pământ, dar era suficient de sănătos încât... Încât să ducă o viaţă normală. Când starea lui se înrăutăţise el glumea pe seama faptului că n-ar fi trebuit să trăiască viaţa cu atâta precauţie. Ar fi trebuit să ia droguri, să bea mai mult, să călătorească mai mult... şi lista lui continua. Chiar dacă el spunea râzând toate aceste lucruri, Holly îi citea regretul în ochi. Regretul pentru lucrurile pentru care nu îşi făcuse timp să le realizeze, locurile pe care nu le văzuse niciodată şi tristeţea pentru pierderea experienţelor viitoare. Regreta oare şi viaţa petrecută alături de ea? Holly era sigură că Gerry o iubea, iar îi era teamă că el simţea că pierduse un timp preţios.

El îşi dorea cu disperare să îmbătrânească, în loc să considere bătrâneţea o groaznică povară. Cât de nesăbuiţi iu putut fi înainte ei amândoi, niciodată nu consideraseră că a îmbătrâni era o realizare sau o provocare. Bătrâneţea era un lucru pe care amândoi voiau atât de mult să-l evite.

Holly se plimba de colo-colo prin camere, poposind în unele locuri în care hohotea cu lacrimi amare. Avea ochii roşii şi o dureau de la atâta plâns, iar noaptea asta părea să nu se mai sfârşească. Nu găsea alinare în nici una din camerele locuinţei. Doar tăcere neprimitoare când se uita la mobilierul din jur. Se aştepta ca măcar canapeaua să-şi întindă braţele spre ea, dar până şi aceasta o ignora.

Gerry nu s-ar fi bucurat să mă vadă aşa, gândi ea. Respiră adânc, îşi şterse ochii de lacrimi şi încercă să-şi vină în fire. Nu, lui Gerry nu i-ar fi plăcut deloc.

Ochii lui Holly erau roşii şi umflaţi, căci plânsese toată noaptea. Ca de fiecare dată în ultimele câteva săptămâni somnul o cuprinsese de-abia spre dimineaţă. În fiecare zi se trezea tolănită incomod pe cine ştie ce piesă de mobilier - astăzi fusese rândul canapelei. Şi de această dată o trezi telefonul, probabil de la vreun prieten îngrijorat sau un membru al familiei. Pesemne fiecare credea că ea nu făcea nimic altceva decât să doarmă toată ziua. Unde erau telefoanele lor când ea rătăcea în neştire prin casă ca un zombie căutând prin camere ceva... ce anume? Ce credea că o să găsească?

 Alo, răspunse ea şovăielnic. 

Nasul îi era înfundat de la atâtea lacrimi, dar încetase demult să mai facă pe curajoasa în faţa oricui. Prietenul ei cel mai bun o părăsise şi nimeni nu înţelegea că machiajul, aerul curat sau cumpărăturile nu-i puteau umple golul din inimă.

 O, iartă-mă iubito, te-am trezit? se auzi vocea îngrijorată a mamei lui Holly de la capătul celălalt al firului, întotdeauna aceeaşi conversaţie. În fiecare dimineaţă mama ei suna să vadă dacă mai supravieţuise încă o noapte singură. Întotdeauna făcându-şi griji că a trezit-o, totuşi uşurată să o audă respirând; se simţea în siguranţă ştiind că fiica ei alungase fantomele nopţii.

 Nu, moţăiam doar, nu face nimic. întotdeauna acelaşi răspuns.

 Tatăl tău şi Declan au plecat şi m-am gândit la tine, puiule.

De ce vocea aceea care o alina compătimitor îi aducea întotdeauna lacrimi în ochi lui Holly? Îşi imagina chipul mamei ei, cu sprâncenele încruntate şi fruntea încreţită de îngrijorare. Dar pe Holly nu o alina. O făcea să-şi amintească de ce era îngrijorată, când n-ar fi trebuit să fie. Totul ar trebui să fie normal. Gerry ar trebui să fie alături de ea, dându-şi ochii peste cap şi încercând să o facă să râdă, în timp ce mama ei trăncănea. De multe ori Holly trebuia să-i dea receptorul lui Gerry, pentru că accesele ei de râs o acaparau. Apoi el continua să vorbească la telefon ca şi cum nimic nu s-ar fi întâmplat, ignorând-o pe Holly care sărea pe pat, schimonosindu-se cât mai prostesc şi dansând cât mai caraghios doar-doar l-o face şi pe el să râdă. Reuşea arareori.

Ea scoase doar câte un îhî şi aha pe parcursul convorbirii, ascultând, fără a auzi de fapt nici un cuvânt.

 E o zi frumoasă, Holly. Ţi-ar face bine să ieşi un pic la plimbare. Să iei o gură de aer curat.

 Îhî, cred că da. Iarăşi acelaşi lucru, aer curat, de parcă asta ar fi rezolvat toate problemele.

 Poate o să trec mai târziu pe la tine să stăm de vorbă. 

 Nu, mamă, mulţumesc, mă simt bine.

Tăcere.

 Bine, atunci... dă-mi un telefon dacă te răzgândeşti. Sunt liberă toată ziua.

 Am înţeles. Altă tăcere. 

 Îţi mulţumesc, oricum. 

 Bine, atunci... ai grijă de tine, iubito.

 O să am. Holly era gata să pună receptorul jos când auzi din nou vocea mamei ei.

 A Holly, era să uit. Ştii, plicul ăla e tot aici. E pe masa din bucătărie. Poate vrei să vii să-l iei. Stă aici de câteva săptămâni, s-ar putea să fie ceva important.

 Mă îndoiesc. Probabil e o altă scrisoare de condoleanţe.

 Nu, nu cred că e aşa ceva, iubito. Îţi este adresată ţie şi deasupra numelui tău scrie... of, stai puţin să-l iau de pe masă...

Se auzi zgomotul receptorului pus jos, apoi sunetul tălpilor pe gresie către masă, scrâşnitul scaunelor date la perete, zgomotul crescând al paşilor apropiindu-se, al receptorului ridicat...

 Mai eşti acolo?

 Mda.

 Bine, scrie sus de tot, Lista. Poate e ceva de la serviciu, sau altceva, iubito. Merită să vii măcar să...

Holly scăpă receptorul din mână.

Capitolul doi



 Gerry, stinge lumina! Holly chicotea privindu-şi soţul dezbrăcându-se în faţa ei. El dansa prin toată camera făcând striptis, descheindu-şi cu degetele lui lungi şi delicate unul câte unul nasturii de la cămaşa albă din bumbac. Îşi ridică sprânceana stângă spre Holly şi lăsă cămaşa să-i alunece de pe umeri, o prinse cu mâna dreaptă şi o învârti deasupra capului.

Holly chicoti din nou.

 Să sting lumina? Cum, să pierzi una ca asta? rânji el obraznic în timp ce-şi încorda muşchii. 

Nu era un înfumurat, deşi Holly credea că ar fi avut multe lucruri de care să fie mândru. Corpul lui era puternic şi perfect proporţionat. Picioarele lui lungi erau musculoase, rezultat al orelor pe care le petrecea antrenându-se la sala de gimnastică. La 1,75 m era suficient de înalt încât să o facă pe Holly să se simtă în siguranţă când el stătea protector alături de cei 1,65 m ai ei. Cel mai mult îi plăcea când îl îmbrăţişa, capul ei se odihnea chiar sub bărbia lui, unde putea să-i simtă respiraţia uşoară care-i ciufulea părul şi-i gâdila capul.

Inima ei începu să bată cu putere când el îşi dădu jos boxerii, îi prinse cu vârfurile degetelor de la picioare şi-i aruncă spre Holly, căreia îi aterizară pe cap.

 Ei bine, măcar acum e mai întuneric, râse ea. Întotdeauna reuşea să o facă să râdă. Când venea acasă obosită şi supărată de la serviciu el era foarte înţelegător şi asculta lamentările ei. Se certau foarte rar, iar atunci când se întâmpla asta era de la cele mai stupide mărunţişuri, care apoi îi amuzau, cum ar fi cine lăsase lumina aprinsă pe verandă toată ziua sau cine uitase să fixeze alarma noaptea.

Gerry terminase cu striptisul şi se băgase în pat. Se ghemuise lângă ea, vârându-şi picioarele reci ca gheaţa sub picioarele ei pentru a se încălzi.

 Aaah! Gerry ai picioarele reci ca gheaţa! Holly ştia că poziţia asta însemna că el nu intenţiona să se mai mişte nici măcar câţiva centimetri. 

 Gerry, se auzi vocea ameninţătoare a lui Holly.

 Holly, o imită el.

 N-ai uitat ceva?

 Nu, nu-mi aduc aminte , răspunse el obraznic.

 Lumina? 

 A, da, lumina, spuse el somnoros şi prefăcându-se că sforăie zgomotos.

 Gerry!

 Dacă-mi aduc bine aminte aseară a trebuit să mă dau jos din pat ca să o sting.

 Mda, dar acum câteva secunde stăteai chiar lângă întrerupător!

 Da... acum câteva secunde, repetă el.

Holly oftă. Nu-i plăcea să se dea jos din pat după ce se cuibărise confortabil, să păşească pe plăcile de gresie reci ale dormitorului şi apoi să bâjbâie prin întuneric pentru a găsi drumul înapoi în pat. Scoase o exclamaţie de nemulţumire.

 Hol, înţelege, nu pot face asta tot timpul. Într-o bună zi poate că nu voi mai fi aici şi atunci ce-ai să te faci?

 O să-l pun pe noul meu soţ să o stingă, spuse enervată Holly, încercând din răsputeri să-i împingă picioarele lui reci departe de ea.

 Ha!

 Sau o să-mi amintesc să o fac eu înainte să intru în pat. Gerry pufni. 

 Slabă speranţă să se întâmple asta, draga mea. Ar trebui să las un bileţel pe întrerupător pentru tine când nu voi mai fi, numai aşa o să-ţi aminteşti.

 Ce drăguţ din partea ta, dar mai bine mi-ai lăsa banii tăi.

 Şi un bileţel pe boiler, continuă el.

 Ha, ha! 

 Şi pe cutia de lapte.

 Eşti un om foarte amuzant, Gerry.

 O, şi pe ferestre, ca să nu le deschizi şi să opreşti alarma dimineaţa.

 Hei, ce-ar fi să-mi laşi prin testament o listă cu toate lucrurile pe care le am de făcut, dacă crezi că aş fi atât de incompetentă fără tine ?

 N-ar fi o idee rea, râse el.

 Bine atunci, mă duc să sting blestemata de lumină. Holly se dădu anevoie jos din pat, se strâmbă când păşi pe gresia rece ca gheaţa şi stinse lumina. Bâjbâind cu mâinile prin întuneric începu încet să caute drumul înapoi până în pat.

 Alo?!!! Holly, te-ai rătăcit? E cineva acolo, acolo, acolo, acolo?, strigă Gerry spre camera întunecată.

 Da, eu sunt, auuu! se smiorcăi ea, când se împiedică lovindu-se la degete de piciorul patului. 

 La naiba, la naiba, fir-ar al dracului de porcărie!

Gerry pufni şi râse pe înfundate sub plapumă. 

 Numărul doi pe lista mea: atenţie la piciorul patului...

 O, taci din gură Gerry şi nu mai cobi, îl întrerupse brutal Holly, mângâindu-şi bietul ei picioruş.

 Vrei mai bine să ţi-l sărut eu? se alintă el.

 Nu-i nevoie răspunse tristă Holly,  dacă aş putea doar să le pun aici ca să mă încălzesc..

 Aaaaah! Isuse Cristoase sunt îngheţate!

Lucru care o facu din nou să râdă.

Deci aşa apăruse gluma despre listă. Fusese o idee simplă şi prostească, împărtăşită curând şi prietenilor. Sharon şi John McCarthy erau cei mai apropiaţi prieteni ai lor. Erau împreună încă de pe vremea şcolii şi, de fapt, John fusese cel care o abordase pe Holly pe culoarul şcolii pe când aveau paisprezece ani, murmurând faimoasele cuvinte: 

 Colegul meu ar dori să ştie dacă vrei să ieşi cu el.

După zile întregi de discuţii nesfârşite şi de întâlniri convocate pentru situaţii neprevăzute cu prietenele ei, Holly fusese de acord în cele din urmă. 

 Ah, haide Holly, o îndemnase Sharon, e de gaşcă şi cel puţin nu are coşuri pe toată faţa ca John.

Cât o ura pe Sharon acum. Ea şi John se căsătoriseră în acelaşi an cu Holly şi Gerry. Toţi trei aveau atunci douăzeci şi patru de ani, Holly era cea mai mică din grupul lor, având douăzeci şi trei. Unii spuneau că era prea tânără şi-i ţineau prelegeri cu fiecare ocazie despre faptul că, la vârsta ei, ar fi trebuit să călătorească prin întreaga lume şi să se distreze. Cu toate acestea, Gerry şi Holly au călătorit împreună prin lume şi s-au distrat de minune. Pentru ei însemna mai mult să fie împreună, pentru că, atunci când nu erau... ei bine, Holly simţea că îi lipseşte un organ vital din corp.

Ziua nunţii a fost departe de a fi cea mai frumoasă zi a vieţii ei. Visase întotdeauna la nunta din poveşti, aşa cum fac mai toate fetiţele, cu o rochie de prinţesă, cu vreme frumoasă şi însorită, într-un loc romantic, înconjurată de toţi cei care îi erau dragi şi apropiaţi. Îşi imaginase că petrecerea de la nuntă va fi cea mai frumoasă noapte din viaţa ei, că va dansa cu toţi prietenii, că va fi admirată de toţi şi că se va simţi cu totul şi cu totul deosebit. Dar realitatea a fost alta.

S-a trezit dimineaţa în strigătele celor din casă de genul: nu-mi găsesc cravata! (tatăl ei) sau, părul meu arată ca naiba (mama ei), iar cel mai tare dintre toate a fost: arăt ca o balenă nenorocită ! N-o să merg cu nici un chip la afurisita asta de nuntă arătând aşa. O să-mi fie ruşine! Mami, uită-te în ce hal arăt! Holly poa să-şi găsească altă domnişoară de onoare, că io să fiu a naibii dacă merg. În nici un caz! Jack dă-mi înapoi blestematul ăla de uscător de păr că n-am terminat! 

Această declaraţie de neuitat fusese făcută de sora ei mai mică, Ciara, care de fiecare dată făcea nazuri şi refuza să iasă din casă pe motiv că nu are cu ce să se îmbrace, neţinând cont de şifonierul doldora de îmbrăcăminte. Acum locuia undeva în Australia cu nişte străini şi singura comunicare cu familia era un e-mail primit de la ea la câteva săptămâni. Familia lui Holly îşi petrecu restul dimineţii încercând să o convingă pe Ciara că ea este cea mai frumoasă femeie din lume. În acest timp Holly se îmbrăcă fără să spună nici un cuvânt, simţindu-se ultimul om. 

În cele din urmă, Ciara fu convinsă să iasă din casă când deodată tatăl lui Holly, de obicei un om extrem de calm, urlă din toate puterile uluindu-i pe toţi: 

 La naiba, Ciara, asta e ziua lui Holly, nu a ta! Iar tu vei merge la nuntă şi te vei distra, şi când Holly va coborî scările îi vei spune cât de frumoasă este şi nu mai vreau să aud vreun chiţăit de la tine tot restul zilei !

Aşa că atunci când Holly a coborât scările, toată lumea a exclamat uimită în timp ce Ciara, arătând ca o fetiţă de zece ani care fusese certată de tăticul ei, se uită printre lacrimi la ea şi, cu buze tremurătoare, spuse: 

 cât eşti de frumoasă, Holly. 

Apoi, cei şapte s-au înghesuit într-o limuzină, Holly, părinţii ei, cei trei fraţi şi Ciara păstrând o tăcere apăsătoare tot drumul până la biserică.

Acum îşi amintea doar vag ziua aceea. De abia avusese timp să vorbească cu Gerry, deoarece fiecare dintre ei era tras în direcţii diferite să o întâlnească pe mătuşa de-a doua Betty, venită din fundul unei provincii, care n-o mai văzuse de la naştere, sau pe Toby, unchiul de-al doilea din America, despre care nu auzise până atunci, dar care devenise deodată un membru foarte important al familiei.

Şi nimeni nu-i spusese că toată ziua va fi atât de obositoare. La sfârşitul petrecerii, pe Holly o dureau obrajii de la atâta zâmbit în fotografii, iar picioarele i se umflaseră de la atâta alergătură toată ziua într-o pereche de pantofiori caraghios de mici. Ar fi vrut cu disperare să se alăture mesei lor vesele de prieteni care toată noaptea au râs tare, simţindu-se evident foarte bine. Ce bine de unii oameni, gândise ea. Dar imediat ce Holly păşise în apartamentul nupţial împreună cu Gerry, grijile ei se topiră şi totul păru că merită osteneala...

Lacrimile se rostogoleau din nou pe faţa lui Holly şi ea îşi dădu seama că de câteva ore visase iarăşi cu ochii deschişi. Stătea îngheţată pe canapea încă ţinând telefonul în mână. Timpul părea că trece pe lângă ea zilele acestea, fără ca să ştie ce oră sau măcar ce zi era. Era ca şi cum ar fi trăit în afara corpului ei, indiferentă la orice, dar conştientă de durerea din inimă, din oase, din minte. Se simţea atât de obosită... Stomacul ghiorăi şi realiză că nu-şi mai amintea când mâncase ultima oară. Fusese oare ieri?

Se târî în bucătărie îmbrăcată în halatul lui Gerry şi încălţată cu papucii ei preferaţi de culoare roz, de disco diva pe care Gerry îi cumpărase pentru ea de Crăciun. El obişnuia să spună că ea era disco diva lui. Mereu prima pe ringul de dans, mereu ultima care pleca din club. Of, unde era fata aceea acum? Deschise frigiderul şi se uită la rafturile goale. Doar legume şi iaurturi a căror dată de valabilitate expirase de mult, lăsând un miros neplăcut în frigider. Nu era nimic de mâncare. Zâmbi atunci când clătină cutia de lapte. Era goală. Punctul al treilea de pe listă...

Acum doi ani, de Crăciun, Holly se dusese cu Sharon să cumpere o rochie în vederea participării la balul anual care se ţinea la Hotelul Burlington. Să mergi la cumpărături cu Sharon era întotdeauna o ieşire periculoasă, iar John şi Gerry glumiseră pe seama faptului că ei vor suferi iarăşi de Crăciun fără a primi cadouri, din cauza febrei cumpărăturilor în care intrau fetele. Nu se înşelau prea tare. Bieţii soţi neglijaţi, le ziceau mereu fetele.

De Crăciunul acela Holly cheltuise o sumă incredibilă în Brown Thomas pe cea mai frumoasă rochie albă pe care o văzuse vreodată. 

 La naiba, Sharon, asta va face o gaură mare în buzunarul meu, spuse cu vinovăţie Holly, muşcându-şi buzele şi trecându-şi degetele peste materialul catifelat.

 Aa, nu-ţi face griji, ţi-l va cârpi Gerry , răspunse Sharon urmată de infama ei trăncăneală. 

 Şi nu-mi mai spune, la naiba, Sharon. De fiecare dată când mergem la cumpărături mi te adresezi aşa. Dacă nu eşti atentă s-ar putea să mă supăr. Cumpără o dată lucrul ăsta, Holly. În definitiv e Crăciunul, sezonul cadourilor şi aşa mai departe.

 Doamne, Sharon, eşti atât de diabolică. N-o să mai merg niciodată la cumpărături cu tine. Asta înseamnă cam jumătate din salariul meu pe o lună. Ce-o să mă fac după aia toată luna?

 Holly, în definitiv tu ce vrei, să mănânci sau să arăţi grozav?

 O iau, îi spuse Holly entuziasmată vânzătoarei.

Rochia decoltată scotea perfect în evidenţă pieptul mic o şi drăgălaş al lui Holly şi era despicată până la coapse, lăsând să se vadă picioarele ei zvelte. Gerry nu-şi putuse lua ochii de la ea. Dar nu numai pentru că îi venea atât de bine, ci pur şi simplu nu înţelegea cum era posibil ca o fâşie de material să coste atât de mult. Cu toate astea, o dată ajunsă la bal, Miss Disco Diva se lăsă încă o dată în voia băuturilor alcoolice şi reuşi să-şi strice rochia, pătând-o în faţă cu vin roşu. Holly încercă, dar nu reuşi, să-şi stăpânească plânsul, când bărbaţii de la masă, prin aburii beţiei, îşi anunţară partenerele că numărul cincizeci şi patru de pe listă îţi interzicea să bei vin roşu atunci când porţi o rochie albă costisitoare. S-a decis atunci că laptele era opţiunea preferată, deoarece dacă s-ar fi vărsat pe o rochie albă costisitoare nu s-ar fi observat.

Mai târziu, când Gerry lovi cu cotul halba, făcând ca lichidul să se scurgă de pe marginea mesei direct în poalele lui Holly ea îi înştiinţă pe cei de la masa lor (şi de la mesele vecine) pe un ton plângăcios, dar foarte serios: 

 Regula cinzeşcinci de pe listă; niciodată în viaţa să nu mai cumpei o rochie albă costisitoae. Acestea fiind zise, Sharon se trezi din mahmureală de undeva de sub masă pentru a o aplauda şi a-i oferi suportul moral. S-a ţinut un toast (după ce chelnerul speriat adusese o tavă plină cu pahare de lapte) pentru Holly şi valoroasa ei adăugire adusă listei.

 Îmi pae rău pentu rochia ta albă costisitoae, Holly, îi spusese John printre sughiţuri lui Holly înainte de a se prăbuşi din taxi şi târând-o pe Sharon în casă.

Dar oare era posibil ca Gerry să se fi ţinut de cuvânt şi să fi scris o listă pentru ea înainte de a muri? îşi petrecuse cu el fiecare minut al fiecărei zile, şi el nu-i spusese niciodată nimic despre asta, şi nici nu observase vreun semn că el ar scrie aşa ceva. Nu Holly, adună-te şi nu mai fi proastă. Îl dorea cu atâta disperare înapoi, încât îşi imagina tot felul de lucruri nebuneşti. Dar aşa ceva era imposibil. Sau poate nu?

Capitolul trei



Holly mergea pe un câmp plin de crini de pădure; vântul adia uşor, făcând ca petalele mătăsoase să-i gâdile vârfurile degetelor, pe măsură ce avansa prin firele înalte de iarbă verde şi strălucitoare. Simţea pământul moale şi elastic sub tălpile ei goale, iar corpul îi era atât de uşor încât aproape că simţea cum pluteşte deasupra pământului afânat. Jur împrejur se auzeau trilurile vesele ale păsărelelor care îşi vedeau de treburile lor. Soarele strălucea atât de puternic pe cerul fără nori încât trebuia să-şi protejeze ochii, şi cu fiecare adiere de vânt care-i trecea peste faţă aroma dulce a crinilor îi umplea nările. Se simţea atât de... fericită, atât de liberă.

Deodată cerul se întunecă, în timp ce soarele caraibian dispăru după un nor cenuşiu. Vântul pişcă, iar aerul deveni rece şi tăios. În jurul ei toate petalele crinilor zburau sălbatic prin aer, înceţoşându-i privirea. Pământul afânat de adineauri fusese înlocuit de pietre ascuţite care-i tăiau şi-i zgâriau picioarele la fiecare pas. Păsările nu mai cântau, în schimb stăteau cocoţate pe crengi şi o priveau fix. Ceva nu era cum trebuie şi i se făcu frică. Undeva în faţa ei, se vedea o piatră cenuşie în mijlocul ierbii înalte. Ar fi vrut să fugă înapoi, înapoi la florile ei frumoase, dar trebuia să vadă ce era acolo, în faţa ei.

Pe măsură ce se apropia auzi BUM! BUM! BUM! Iuţi pasul şi o luă la goană peste pietrele ascuţite şi îşi croi drum prin iarba acum cu vârfuri ţepoase, care-i zgâria braţele şi picioarele. Se prăbuşi în genunchi lângă lespedea cenuşie şi scoase un ţipăt de durere când îşi dădu seama ce era. Mormântul lui Gerry. BUM! BUM! BUM!

El încerca să iasă afară! O striga pe nume; îl auzea doar! Holly se trezi brusc din somn în nişte bubuituri puternice care veneau de la uşă. 

 Holly! Holly! Ştiu că eşti acolo! Lasă-mă să intru! 

BUM! BUM! BUM! Confuză şi pe jumătate adormită se împletici până la uşa unde stătea Sharon, parcă ieşită din minţi.

 Cristoase! Ce făceai? Bat la uşă de nu ştiu când!

Holly, care încă nu se trezise de-a binelea, făcu ochii roată afară. Era senin şi un pic cam răcoare, probabil că era dimineaţă.

 Ei, ce faci, nu mă laşi să intru?

 Ba da, Sharon, iartă-mă, moţăiam pe canapea.  Doamne, arăţi îngrozitor Hol. Sharon o scrută cu privirea, după care o strânse în braţe cu putere.

 Vai, mulţumesc. Holly îşi roti privirea şi se întoarse să închidă uşa. Sharon nu era persoana care să spună lucrurile pe ocolite, dar de aceea o iubea Holly atât de mult. Şi tot de aceea nu mai trecuse pe la ea în ultima lună. Nu dorea să audă adevărul. Nu dorea să audă că viaţa merge înainte. Voia doar... o, nu prea ştia ce voia.

Se simţea bine aşa nefericită. Simţea că aşa trebui să fie.

 Doamne, te sufoci aici, când ai deschis fereastra ultima oară? Sharon începu să străbată casa deschizând ferestrele şi culegând ceştile goale şi farfuriile murdare.

Le aduse pe toate în bucătărie unde le puse în chiuvetă şi începu să le spele.

 O, nu trebuie să faci asta, Sharon, protestă Holly cu jumătate de gură. 

 Le spăl eu...

 Când? La anul? Ei bine, nu vreau ca tu să lâncezeşti în timp ce noi ceilalţi ne prefacem că nu observăm. De ce nu vrei tu să te duci sus şi să-ţi faci un duş, iar apoi să bem împreună un ceai când cobori.

Un duş. Oare când se spălase ultima dată? Sharon avea dreptate, probabil că arăta dezgustător cu părul gras, închis la rădăcină, purtând un halat murdar. Halatul lui Gerry. Dar pe acesta nu avea intenţia să-l spele. Dorea să fie exact aşa cum îl lăsase Gerry. Din nefericire mirosul lui începea să pălească şi fusese înlocuit cu izul transpiraţiei ei.

 Bine, dar nu am nici lapte. N-am mai ieşit să... Holly se simţea stingherită că nu se mai ocupase de casă şi nici de propria persoană. Mai bine murea decât s-o lase pe Sharon să se uite în frigider.

 Ta-daa...! făcu Sharon ridicând o sacoşă pe care Holly nu o observase. Nu-ţi face griji, m-am ocupat eu de asta. După cum arăţi n-ai mâncat de câteva săptămâni.

 Mersi, Sharon, i se ridică un nod în gât şi lacrimile îi ţâşniră din ochi. Era atât de bună cu ea.

 Gata! Fără lacrimi azi! Doar glume, haz şi bună dispoziţie, draga mea prietenă. Acum hai repede la duş!

Holly se simţea aproape umană când coborî de la duş. Era îmbrăcată într-un trening albastru, iar părul ei lung şi blond (şi castaniu la rădăcină) cădea liber pe umeri. Toate ferestrele de la parter erau larg deschise şi o adiere răcoroasă o pătrunse, eliminându-i toate gândurile negre şi spaimele. Râse de ironia sorţii care făcea ca mama ei să aibă dreptate până la urmă. Holly ieşi din transă şi suspină în timp ce facea ochii roată prin casă. Nu era posibil să fi lipsit mai mult de o jumătate de oră, iar Sharon dereticase şi lustruise, dăduse cu aspiratorul şi aşezase pernele, spălase şi dăduse cu deodorizant de cameră în fiecare încăpere. Se luă după zgomotul care se auzea în bucătăria unde Sharon spăla aragazul. Blatul de lucru strălucea, robineţii cromaţi şi grătarul pentru scurs vase de la chiuvetă sclipeau.

 Sharon, îngeraşule! Nu pot să cred că ai făcut toate astea! Şi încă într-un timp atât de scurt!

 Ha! Lipseşti de o oră, începusem să cred că ai căzut în gaura de la cadă. Ai fi putut, dacă mă uit mai bine la tine.

O măsură pe Holly de sus până jos.

O oră? încă o dată Holly visase cu ochii deschişi şi visul îi acaparase mintea.

 Ţi-am cumpărat nişte fructe şi legume, mai ai acolo brânză, iaurt şi lapte, desigur. N-am ştiut unde ţii pastele şi conservele, aşa că le-am pus tot acolo. A, şi în congelator sunt nişte semipreparate pe care să le încălzeşti la microunde. Astea ar trebui să-ţi ajungă pentru o vreme, deşi, după felul în care arăţi o să-ţi ajungă tot restul anului. Cât ai slăbit?

Holly privi în jos, spre corpul ei. Treningul îi atârna peste fund, iar pantalonii elastici deşi erau strânşi la maximum tot îi cădeau de pe şolduri. Nu observase deloc că slăbise.

Din nou fu adusă la realitate de vocea lui Sharon: 

 Ai acolo nişte biscuiţi pentru ceai. Jammy Dodgers, preferaţii tăi.

Asta a pus capac. Era prea mult pentru Holly. Biscuiţii Jammy Dodgers erau frişca de pe tort.

 O, Sharon, izbucni ea într-un hohot de plâns, îţi mulţumesc mult. Ai fost atât de bună cu mine, iar eu am fost o ticăloasă. Se aşeză la masă şi o apucă pe Sharon de mână. 

 Nu ştiu ce m-aş face fară tine. Sharon stătea în faţa ei la masă, tăcută, lăsând-o să continue. De asta îi fusese groază lui Holly, că va izbucni în plâns în faţa lumii, de fiecare dată. Dar nu se simţea stânjenită. Sharon îşi sorbea răbdătoare ceaiul şi o ţinea de mână aşa cum era normal. În cele din urmă se opri din plâns.

 Mersi.

 Sunt prietena ta cea mai bună, Hol! Dacă nu te ajut eu, atunci cine ? spuse Sharon, strângând-o de mână şi zâmbindu-i încurajator.

 Poate că ar trebui să mă ajut singură.

 Aş! spuse Sharon dând dispreţuitor din mână, când o să fii tu pregătită. Nu-i băga în seamă pe toţi cei care îţi spun că trebuie să revii la normal într-o lună. Oricum plânsul te ajută să-ţi revii.

Ştiuse întotdeauna să spună exact ce trebuia.

 Da, cu asta m-am descurcat binişor. Am plâns până mi-au secat lacrimile.

 Nu se poate! spuse Sharon mimând dezgustul, şi a trecut abia o lună de când soţul tău s-a răcit în mormânt.

 Opreşte-te! Destul o să aud lucrurile astea de la alţii, nu crezi?

 Probabil, dar să-i ia naiba. Există şi păcate mai rele pe lume decât a învăţa să fii din nou fericită.

 Cred că da.

 Promite-mi că o să mănânci.

 Promit.

 Mulţumesc că ai trecut să mă vezi, Sharon. Mi-a făcut într-adevăr plăcere să stăm la taclale zise Holly, îmbrăţişându-şi cu recunoştinţă prietena. 

 Deja mă simt mult mai bine

 Ştii că e bine să fii înconjurată de oameni, Hol. Prietenii şi familia te pot ajuta. De fapt, dacă mă gândesc mai bine, familia poate nu, glumi ea, dar măcar pe noi ceilalţi poţi conta cu siguranţă.

 Acum mi-am dat seama. Numai că la început m-am gândit că o să pot să trec singură peste asta.

 Promite-mi că o să treci pe la mine. Sau măcar că o să mai ieşi din casă din când în când.

 Promit, zise Holly ridicând privirea în tavan. Începi să vorbeşti ca mama.

 Noi îţi vrem doar binele. Bine, pe curând îi zise Sharon sărutând-o pe obraz, şi mănâncă! adăugă ea, dându-i un ghiont.

Holly îi făcu cu mâna în timp ce Sharon se urca în maşină. Se întuneca din nou. Petrecuseră toată ziua râzând şi glumind despre vremurile de demult, hohotind de plâns, apoi de râs, apoi iarăşi de plâns. Holly nici măcar nu se gândise la faptul că Sharon şi John îşi pierduseră cel mai bun prieten şi că părinţii ei îşi pierduseră ginerele, iar părinţii lui Gerry îşi pierduseră unicul fiu. Se gândise tot timpul doar la ea. Dar îi plăcuse să fie în compania unei persoane pline de viaţă, în loc să lâncezească înconjurată de fantomele trecutului ei. Mâine era o nouă zi şi intenţiona să o înceapă luând mai întâi plicul acela.

Capitolul patru



Holly îşi începu bine dimineaţa de vineri, trezindu-se devreme. Cu toate acestea, deşi se dusese la culcare plină de optimism şi încântată de perspectivele care i se deschideau în faţă, fu lovită de realitatea aspră a dificultăţii fiecărei clipe. Încă o dată se trezise într-un pat gol, într-o casă tăcută, dar făcuse un mic progres. Pentru prima dată într-o lună de zile se trezise fără ajutorul vreunui apel telefonic. Încercă să se acomodeze, aşa cum făcea în fiecare dimineaţă, cu faptul că visul în care era împreună cu Gerry, pe care-l derulase în minte în ultimele zece ore, era doar atât: un vis.

Îşi făcu duş şi se îmbrăcă comod în blugii ei preferaţi, pantofi sport şi un tricou cu o nuanţă dulce de roz. Sharon avusese dreptate în legătură cu greutatea ei, blugii care altădată îi erau ficşi, acum stăteau pe ea doar cu ajutorul unei curele. Se strâmbă la imaginea ei din oglindă. Se urâţise. Avea cearcăne negre sub ochi, buzele erau crăpate şi muşcate, iar părul arăta îngrozitor. Primul lucru pe care-l avea de făcut era să se ducă la coafor şi să-l roage să o strecoare printre celelalte programări pe care le avea deja.

 Isuse, Holly! exclamă Leo, stilistul ei. Ia te uită cum arăţi! Oameni buni, faceţi loc! Faceţi loc! Am aici o doamnă în stare critică! îi făcu cu ochiul, apoi continuă să-i dea la o parte pe ceilalţi din calea lui. Trase un scaun şi o împinse să ia loc.

 Mersi, Leo. Mă simt foarte atrăgătoare acum, murmură Holly încercând să-şi ascundă faţa roşie ca sfecla.

 Nici nu eşti, ai să fii imediat. Sandra pregăteşte-mi amestecul ca de obicei, Colin adu folia, Tania adu-mi geanta cu accesorii de sus, a, şi spune-i lui Will să nu-şi mai ia prânzul, am nevoie de ajutorul lui. Leo dădea ordine tuturor frenetic, agitând mâinile de parcă urma să facă o intervenţie chirurgicală urgentă. Deşi poate că asta făcea. 

 O, îmi pare rău Leo, n-am vrut să-ţi stric ziua.

 Ba sigur că ai vrut, iubito, altfel de ce ai fi dat buzna aici la ora prânzului, într-o zi de vineri, fără programare? Ca să aduci pacea în lume?

Holly îşi muşcă buzele cu vinovăţie.

 A, dar n-aş face-o pentru nimeni altcineva în afară de tine, iubito.

 Mersi.

 Şi cum îţi mai merge? o întrebă el rezemându-şi funduleţul suplu pe tejgheaua din faţa lui Holly. Leo trebuie să fi avut vreo cincizeci de ani, cu toate astea nu i-ai fi dat o zi peste treizeci. Avea părul de culoarea mierii care se asorta cu pielea bronzată şi era mereu îmbrăcat la patru ace. Arăta într-un fel care ar fi făcut orice femeie să se simtă ca naiba.

 Îngrozitor.

 Aşa şi arăţi.

 Mersi.

 Ei, cel puţin, când vei ieşi de aici vei avea un lucru pus la punct. Eu mă ocup de păr, nu de inimi.

Holly zâmbi recunoscătoare pentru felul lui ciudat de a-i arăta că o înţelege.

 Dar, Doamne, Holly, când veneai încoace, ce scria deasupra uşii de la intrare, cuvântul magician sau coafor? Ar fi trebuit să observi în ce hal era cucoana care a intrat astăzi aici. Oaie-mbrăcată-n miel. Nu mai avea mult până împlinea şaizeci de ani, după părerea mea. Mi-a arătat o revistă cu Jennifer Anniston pe copertă. Vreau să arăt ca ea, mi-a zis.

Holly râse de figura lui. Se schimonosea şi dădea din mâini în acelaşi timp.

 Isuse, i-am spus, sunt coafor, nu chirurg plastician. Singurul mod ca să arăţi ca ea ar fi să-i decupezi poza şi să ţi-o lipeşti pe faţă.

 Nu! Leo nu i-ai spus aşa ceva ! Holly căscă gura de uimire.

 Ba sigur că i-am spus! Femeia avea mare nevoie să i-o spună cineva, nu trebuia s-o ajut? A venit aici fandosindu-se, îmbrăcată ca o adolescentă, în ce hal!

 Dar ea ce-a zis? Holly îşi ştergea lacrimile de atâta râs. Nu mai râsese atâta de luni întregi.

 Am frunzărit paginile revistei şi am dat peste o poză foarte frumoasă a lui Joan Collins. I-am spus că asta era exact ceea ce i-ar fi trebuit. Părea încântată.

 Leo, probabil i-a fost prea frică să-ţi spună că te urăşte! 

 Ah, cui îi pasă, am destui prieteni.

 Nu înţeleg de ce, râse Holly .

 Nu mişca, ordonă Leo. Brusc, Leo devenise foarte serios şi îşi strânse concentrat buzele pe măsură ce separa în şuviţe părul lui Holly pentru a-l vopsi. Asta a fost suficient ca să o facă pe Holly să se ţină cu mâna de burtă de atâta râs.

 A, haide Holly, spuse Leo exasperat.

 Nu mă pot abţine Leo, tu m-ai provocat şi acum nu mă mai pot opri...!!

Leo se opri din ceea ce facea şi o privi amuzat. 

 Eu am zis întotdeauna că tu trebuia să stai la casa de nebuni. Dar nu m-ascultă nimeni.

Ea râse şi mai tare.

 O , îmi pare rău Leo, nu ştiu ce s-a-ntâmplat cu mine, dar pur şi simplu nu mă pot opri. 

Pe Holly o durea burta de la atâta râs şi era conştientă de privirile curioase îndreptate asupra ei, însă nu se putea abţine. Era ca şi cum toate hohotele de râs de care fusese lipsită în ultimele câteva luni dădeau acum năvală.

Leo se sprijini iar de tejghea şi o privi. 

 Nu trebuie să te scuzi Holly, râzi cât pofteşti. Ştii cum se spune că râsul face bine la inimă?

 O, n-am mai râs aşa de nu ştiu când, chicoti ea.

 Păi cred că nici nu prea ai avut de ce să râzi, zâmbi el trist. Gerry şi Leo fuseseră în relaţii bune; se tachinau unul pe celălat ori de câte ori se întâlneau, dar ştiau că totul era doar ca să facă haz şi ţineau foarte mult unul la celălalt. Leo se scutură de gânduri, o ciufuli în joacă pe Holly şi-o sărută apăsat în creştetul capului. 

 Dar o să fie bine, Holly Kennedy, o asigură el.

 Mersi, Leo, spuse ea potolindu-se, mişcată de grija lui. El se întoarse la aranjarea părului ei făcând din nou faţa aceea concentrată. Holly chicoti iarăşi.

 O, râzi tu, râzi Holly, dar aşteaptă numai până când o să-ţi fac din greşeală o şuviţă de altă culoare. Mai vedem noi atunci cine o să mai râdă.

 Ce mai face Joe? întrebă Holly, dornică să schimbe subiectul înainte de a se face din nou de ruşine.

 M-a părăsit, spuse Leo, împingând agresiv cu piciorul pistonul scaunului, expediind-o pe Holly sus în aer şi zdruncinând-o puternic.

 O-o Le-eo, î-î-î-mi paaare răăăău. Văăă stăăă-teeaaa aşaaa biiiine îîîmpreuuună.

 Mda, ei nu ne mai stă aşaa biine acum, donşoară. Cred că are pe altcineva. Aşa. Acum am să pun două nuanţe de blond; o culoare aurie şi blondul pe care l-ai avut înainte. Altfel o să iasă nuanţa aceea de blond metalic, care e rezervată doar pentru clientele mele prostituate.

 Vai, Leo, îmi pare rău. Dacă are minte câtuşi de puţin îşi va da seama ce pierde. Înseamnă că n-are. Ne-am despărţit acum două luni şi el încă nu şi-a dat seama.. Sau şi-a dat seama şi e încântat. Gata, m-am săturat de bărbaţi. O să intru şi eu în rândul lumii .

 Zău, Leo, ăsta-i lucrul cel mai prostesc pe care l-am auzit vreodată...



***



Holly plecă de la salon foarte încântată. Fără Gerry alături, unii bărbaţi o urmăreau cu privirea, un lucru nou şi străin ce o făcea să nu se simtă în largul ei, aşa încât alese siguranţa pe care i-o conferea maşina şi se îndreptă spre casa părinţilor. Până acum totul mersese bine. Făcuse o mişcare inteligentă mergând la Leo care, chiar şi cu inima zdrobită, tot reuşise să o facă să râdă. Holly îşi propuse să-i urmeze exemplul.

Opri maşina lângă bordura din faţa casei părinţilor săi din Portmamock şi respiră adânc. Spre surprinderea mamei ei, Holly o sunase dis-de-dimineaţă pentru a stabili o întâlnire. Acum era trei şi jumătate, şi Holly stătea afară în maşină simţindu-şi stomacul făcut ghem. În afara scurtelor vizite pe care i le făcuseră părinţii în ultima lună, Holly nu petrecuse suficient timp cu familia. Nu voia ca atenţia lor să fie îndreptată numai spre ea, nu voia să stea toată ziua sub tirul unor întrebări inoportune de genul cum te mai simţi şi ce-ai să te faci. Cu toate acestea era timpul să dea la o parte aceste temeri. Era totuşi familia ei.

Casa părinţilor era peste drum de plaja Portmamock, steagul azuriu anunţând o mare calmă. Holly parcă maşina şi rămase cu privirea aţintită asupra drumului spre plajă. Locuise aici din ziua în care se născuse până când se mutase cu Gerry. Îi plăcea la nebunie să se trezească în clipocitul mării lovindu-se de stînci şi în chiotele exaltate ale pescăruşilor. Era grozav să ai plajă în locul grădinii din faţa casei, mai ales pe timpul verii. Sharon era vecina ei şi în zilele cele mai fierbinţi de vară fetele se aventurau peste drum purtând cele mai modeme costume de baie şi fixând cu privirea băieţii care arătau cel mai bine. Holly şi Sharon fuseseră mereu foarte diferite una de cealaltă. Sharon cu părul ei castaniu, ochii albaştri, pielea deschisă la culoare şi pieptul mare. Holly cu părul blond, ochii albaştri, pielea gălbejită şi pieptul mic. Sharon vorbea tare, strigând la băieţi şi chemându-i la ea. Holly stătea tăcută fixându-şi privirea pe vreun băiat care-i plăcea şi insistând până când acesta o observa. De atunci nici una dintre ele nu se schimbase prea mult.

Nu intenţiona să rămână prea mult, doar să stea un pic de vorbă şi să ia plicul. Era hotărâtă să termine cu auto-tortura încercării de a ghici ce ar putea fi în el. Respiră adânc, sună la sonerie şi îşi compuse o faţă zâmbitoare pe care ceilalţi să o poată vedea.

 Bună, iubito! Haide, intră! o întâmpină mama ei, cu acelaşi chip iubitor pe care Holly simţea nevoia să-l sărute de fiecare dată când o vedea.

 Bună, mamă. Ce mai faci? Holly păşi înăuntru şi adulmecă cu plăcere mirosul familiar al casei.  Eşti singură?

 Da, tatăl tău a ieşit în oraş cu Declan ca să cumpere vopsea pentru camera lui.

 Să nu-mi spui că tu şi tata încă îi daţi bani să se întreţină!

 Poate tatăl tău, eu cu siguranţă nu. Acum lucrează nopţile, aşa că măcar are bani de buzunar. Deşi noi nu vedem un ban care să fie cheltuit pentru casă, bodogăni ea şi o duse pe Holly în bucătărie unde pusese un ibric la fiert.

Declan era fratele mai mic al lui Holly şi prâslea familiei, aşa că mama şi tatăl ei încă simţeau nevoia să-l răsfeţe. Numai că prâslea avea douăzeci şi doi de ani, studia producţia de filme la colegiu şi avea permanent la el o cameră de filmat.

 Acum cu ce se mai ocupă?

Mama ei îşi aţinti privirea în sus. 

 S-a alăturat unei formaţii. Cred că se numesc Peştii Orgasmici, sau cam aşa ceva. M-am săturat să tot aud despre asta, Holly. Dacă-l mai aud o dată povestind cine a fost la spectacolul lor şi că le-a promis că le face rost de un contract şi cât de celebri o să fie, eu înnebunesc.

 Ah, bietul Deco, nu-ţi face griji, până la urmă va găsi el ceva.

 Ştiu asta şi e chiar caraghios că dintre voi toţi, dragi copii, el mă îngrijorează cel mai puţin. Până la urmă îşi va face el un rost în viaţă.

Îşi luară cănile şi merseră în salon unde se aşezară în faţa televizorului. 

 Arăţi grozav, iubito. Îmi place ce ţi-ai făcut la păr. Crezi că Leo ar vrea să mă aranjeze şi pe mine, sau sunt prea bătrână pentru stilurile lui?

 Câtă vreme nu vrei coafura lui Jennifer Aniston, nu trebuie să-ţi faci probleme. Holly îi povesti despre doamna de la salonul de coafură şi amândouă se tăvăliră pe jos de râs.

 Oricum, nu vreau să arăt nici ca Joan Collins, aşa că mai bine stau departe de el.

 Ăsta e un lucru înţelept.

 Se întrezăreşte vreun serviciu pentru tine? Vocea mamei ei suna ca de obicei, dar Holly ştia că murea de curiozitate să afle detalii.

 Nu, nu încă mami. Ca să fiu sinceră încă n-am început să caut, nici măcar nu ştiu ce aş vrea să fac.

 Ai dreptate. Nu te grăbi şi gândeşte-te ce ţi-ar plăcea, altfel iar o să dai peste o slujbă pe care să o urăşti, ca data trecută. 

Holly fu surprinsă să audă asta. De fapt, zilele astea, toată lumea îi făcuse surprize. Poate că până la urmă ea era cea care avea o problemă, nu restul lumii.

Ultimul serviciu pe care îl avusese Holly fusese ca secretară pentru un tip dur şi antipatic de la un birou de avocatură. Fusese silită să-şi părăsească slujba căci ticălosul nu înţelegea că ea avea nevoie să lipsească de la serviciu pentru a sta cu soţul ei muribund. Acum trebuia să caute altul. Adică alt serviciu.

Holly şi mama ei stătură de vorbă într-o atmosferă relaxantă, timp de câteva ore, până când Holly îşi făcu curaj şi ceru plicul.

 O, sigur iubito, am uitat complet de el. Sper că nu e nimic important, stă aici de multă vreme.

 O să aflu în curând.

Şi-au luat rămas bun, în vreme ce Holly nu ştia cum să iasă mai repede din casă.

Aşezându-se pe iarbă, fără să bage în seamă nisipul auriu şi marea, Holly plimba plicul dintr-o mână într-alta. Mama ei nu-l descrisese foarte bine, pentru că nu era deloc un plic, ci un pachet maroniu gros. Adresa fusese printată pe o etichetă auto-adezivă, aşa că ea nu putea nici măcar să-şi dea seama cine o scrisese. Iar deasupra adresei era un cuvânt scris cu litere mari şi groase: LISTA.

Stomacul îi tremura. Dacă nu era de la Gerry, atunci Holly trebuia în sfârşit să accepte faptul că el nu mai era, că dispăruse complet din viaţa ei şi că ea trebuia să se gândească cum să trăiască fără el. În schimb, dacă era de la el, pe ea ar fi aşteptat-o acelaşi viitor, la care se puteau măcar adăuga amintiri noi. Amintiri pentru tot restul vieţii.

Cu degete tremurânde rupse încet sigiliul pachetului, îl întoarse cu susul în jos şi scutură conţinutul. Din el căzură zece plicuri mici, de genul celor pe care le primeşti alături de un buchet de flori, fiecare având scris pe el o lună. Inima i se opri o clipă când recunoscu scrisul atât de familiar pe o foaie volantă de sub teancul de plicuri.

Era al lui Gerry.

Capitolul cinci



Holly îşi ţinu respiraţia şi, cu lacrimi în ochi şi inima bătându-i năvalnic, citi scrisul care-i era atât de familiar, ştiind că persoana care scrisese acele rânduri nu putea să mai facă asta niciodată. Îşi trecu degetele peste cuvintele lui ştiind că ultima persoană care atinsese acea pagină fusese el.

Draga mea Holly,

Nu ştiu unde eşti sau când vei citi aceste rânduri. Sper doar că scrisoarea mea te găseşte sănătoasă şi teafără. Mi-ai şoptit, nu cu mult timp în urmă, că nu poţi să mergi mai departe singură. Ba poţi, Holly.

Eşti puternică şi curajoasă şi vei reuşi să treci peste asta. Am petrecut clipe frumoase împreună şi tu ai fost pentru viaţa mea... tu ai fost viaţa mea. Nu regret nimic.

Dar eu sunt doar un capitol din viaţa ta, vor mai urma multe altele. Păstrează amintirile noastre minunate, dar nu-ţi fie teamă să-ţi faci altele.

Îţi mulţumesc pentru că mi-ai făcut onoarea de a-mi fi soţie. Îţi sunt de-a pururea recunoscător pentru totul.

Oricând vei avea nevoie de mine, să ştii că voi fi alături de tine.

Cu dragoste pentru totdeauna,

Soţul şi cel mai bun prieten al tău,

Gerry.

P.S. Ţi-am promis o listă, aşa că iat-o. Următoarele plicuri trebuie desfăcute exact în luna menţionată pe ele şi trebuie respectate. Şi ţine minte, te urmăresc, aşa că voi şti ce faci...

Holly izbucni în plâns, copleşită de tristeţe. Cu toate astea se simţea uşurată; uşurată că Gerry va continua să o însoţească încă o vreme. Frunzări micile plicuri albe şi se uită la lunile scrise acolo. Acum era aprilie, dar cum pierduse luna anterioară deschise cu delicateţe plicul pentru luna martie, dorind să savureze fiecare clipă. În interior era un cartonaş pe care citi:

Scapă de vânătăi şi cumpără-ţi o veioză de pus pe noptieră!

P.S. Te iubesc...

Lacrimile ei se transformară în râs când îşi dădu seama că Gerry al ei se întorsese!

Holly citi şi reciti scrisoarea de multe ori, în încercarea de a-l face să reînvie. În cele din urmă, când nu mai putu distinge cuvintele din cauza lacrimilor, privi spre mare. Întotdeauna considerase că marea o linişteşte şi, copil fiind, dacă era supărată sau avea nevoie de un timp de gândire, trecea strada pentru a merge pe ţărm. Părinţii ştiau că atunci când nu era acasă o găsesc pe malul mării.

Închise ochii, inspirând şi expirând în acelaşi timp cu suspinul lin al valurilor. Era ca şi cum marca respira adânc, deodată cu ea. Continuă să respire o dată cu maica şi simţi cum pulsul i se încetineşte şi e cuprinsă dc calm. Îşi aduse aminte cum stătea alături de Gerry în zilele lui cele de pe urmă şi cum îi asculta respiraţia. Se îngrozea ori de câte ori trebuia să plece de lângă el pentru a răspunde la uşă, pentru a face ceva de mâncare sau pentru a merge la toaletă, ca nu cumva acela să fi fost momentul ales de el pentru a o părăsi. Când se întorcea la patul lui stătea îngheţată, într-o tăcere îngrozitoare, în timp ce îi asculta respiraţia şi-i urmărea fiecare mişcare a pieptului.

Dar el reuşise să reziste. Îi derutase pe doctori cu puterea şi hotărârea lui de a trăi. Gerry nu era pregătit să plece fară să se lupte. Şi-a păstrat buna dispoziţie până la capăt. Era foarte slăbit şi vorbea foarte încet, dar Holly învăţase să-i înţeleagă noul limbaj aşa cum o mamă învaţă bolboroseala copilului ei care abia începe să vorbească. Chicoteau până târziu în noapte, iar în alte nopţi stăteau îmbrăţişaţi şi plângeau. Holly se ţinea tare pentru el. Avea datoria să fie acolo pentru el ori de câte ori el avea nevoie de ea. Privind acum în urmă, ştia că avea mai multă nevoie de el, decât el de ea. Avea nevoie să ştie că era nevoie de ea, ca să nu simtă că zace doar, simţindu-se complet neajutorată.

Pe două februarie, la patru dimineaţa, Holly îl ţinea pe Gerry strâns de mână şi-i zâmbea încurajator atunci când el îşi dădu ultima suflare, şi-i închise ochii. Nu voia ca lui să-i fie teamă şi nu voia ca el să simtă că îi era teamă, căci în acel moment chiar nu-i era.

Se simţise uşurată, uşurată că Gerry scăpase de dureri şi uşurată că fusese lângă el pentru a fi martoră la liniştea cu care el a trecut în nefiinţă. Se simţise uşurată că-l cunoscuse, că se iubiseră unul pe celălalt şi uşurată că ultimul lucru pe care el îl văzuse era faţa ei zâmbitoare, încurajându-l şi asigurându-l că acum putea să plece liniştit.

Zilele care au urmat nu şi le mai amintea foarte clar. Fusese ocupată cu aranjamentele pentru înmormântare, cu întâlnirea şi întâmpinarea rudelor şi prietenilor lui din şcoală, pe care nu-i mai văzuse de zece ani. Trecuse prin toate astea neclintită şi calmă. Era recunoscătoare că, după atâtea luni, suferinţa lui fusese curmată. Atunci nu simţise mânia sau amărăciunea pe care o simţea acum pentru viaţa ce-i fusese furată. Sentimentele acelea avea să le trăiască mai târziu, atunci când a mers să scoată certificatul de deces al soţului ei.

Iar aceste sentimente îşi făcură o intrare triumfală.

Pe când stătea în aglomerata sală de aşteptare a spitalului local, aşteptând ca să-i fie strigat numărul de ordine, se întrebă de ce oare numărul lui Gerry fusese strigat atât de devreme în viaţa lui. Stătea înghesuită între un cuplu tânăr şi unul mai în vârstă; era un tablou a ceea ce fuseseră cândva ea şi Gerry şi o viziune a viitorului care ar fi putut fi. Dintr-odată totul i se păru nedrept.

Pe măsură ce zgomotul făcut de ţipetele copiilor creştea, se simţea strivită între umerii trecutului şi ai viitorului pierdut şi atunci simţi că se sufocă. Îşi dădu seama că ea n-ar fi trebuit să fie acolo.

Nici unul dintre prietenii ei n-ar fi trebuit să fie acolo.

Nici unul dintre membrii familiei ei n-ar fi trebuit să fie acolo.

De fapt, nimeni din lume n-ar fi trebuit să fie în situaţia în care era ea acum.

Nu era drept.

Pur şi simplu nu era drept.

După ce prezentase dovada oficială a morţii soţului ei directorilor băncii şi companiilor de asigurare, de parcă privirea de pe faţa ei n-ar fi fost suficientă, Holly se întoarse acasă şi se izolă de restul lumii, care conţinea sute de amintiri ale vieţii pe care şi ea o dusese altă dată. Viaţa cu care fusese foarte fericită. Atunci de ce îi fusese dată o alta, şi încă una mai rea decât cea pe care o avusese înainte?

Asta se întâmplase acum două luni, iar ea nu mai ieşise din casă până astăzi. Şi ce urare de bun venit primise, se gândi privind în jos la plicuri. Gerry era din nou cu ea.



***



Holly îşi stăpâni cu greu emoţia când formă furioasă, cu mâini tremurătoare, numărul lui Sharon. După ce formă greşit de câteva ori la rând, se calmă şi se concentră ca să formeze numărul corect.

 Sharon!! ţipă când receptorul fu ridicat, n-ai să ghiceşti ce s-a întâmplat!! O, Doamne, nu-mi vine să cred! 

 Ăă, nu... Sunt John, dar ţi-o dau la telefon imediat spuse John îngrijorat, grăbindu-se să o cheme pe Sharon.

 Ce, ce-i, ce-i? gâfâi Sharon cu sufletul la gură. Ce s-a întâmplat, eşti bine?

 Da, sunt bine! Holly chicotea isteric, neştiind dacă să râdă sau să plângă şi uitând deodată cum să compună o propoziţie.

John o privea pe Sharon care se aşezase la masa din bucătărie cu o privire nedumerită, în timp ce încerca din toate puterile să înţeleagă divagaţiile lui Holly de la celălat capăt al firului. Era ceva despre doamna Kennedy care-i dăduse lui Holly un plic cafeniu cu o veioză în el. Totul suna foarte îngrijorător.

 STOP! ţipă Sharon spre uimirea lui Holly şi a lui John. Nu înţeleg un cuvânt din tot ce-mi spui, aşa că te rog , Sharon vorbea foarte rar, vorbeşte mai rar, respiră adânc şi ia-o de la capăt, folosind de preferinţă cuvinte din limba engleză.

Deodată ea auzi suspine de la celălalt capăt al firului. 

 O, Sharon, spuse Holly încet şi întretăiat, mi-a scris o listă. Gerry mi-a scris o listă.

Sharon îngheţă în scaun când înţelese această informaţie.

John văzu ochii mari pe care îi făcea soţia lui, trase iute un scaun, se aşeză lângă ea şi îşi lipi capul de telefon ca să înţeleagă şi el ce se petrecea.

 Bine. Holly, vreau să vii aici cât poţi de repede şi cu mare prudenţă. 

Făcu o pauză şi îl plesni pe John peste cap ca şi cum ar fi alungat o muscă, pentru a se putea concentra la ceea ce auzise. 

 Astea sunt... veşti bune?

John se ridică jignit de la masă şi începu să străbată bucătăria încercând să ghicească despre ce poate fi vorba.

 Da, Sharon, suspină Holly, sunt chiar bune.

 Bine, vino aici ca să stăm de vorbă despre asta.

 Bine, vin.

Sharon închise telefonul şi rămase tăcută.

 Ce? Ce este ? întrebă John.

 O, iartă-mă iubitule. Holly vine încoace. Ea... ăă... a spus că... ăă...

 CE? Pentru numele lui Dumnezeu!?

 A spus că Gerry i-a scris o listă.

John o studia, încercând să-şi dea seama dacă vorbea serios. Sharon îşi îndreptă ochii ei albaştri îngrijoraţi spre el şi atunci John înţelese că aşa era. Se aşeză alături de ea la masă şi amândoi rămaseră tăcuţi, privind pereţii, duşi pe gânduri.

Capitolul şase



 Uau!, fu tot ce spuseră Sharon şi John după ce toţi trei se aşezară în tăcere în jurul mesei de bucătărie, privind fix conţinutul pachetului pe care Holly îl golise ca dovadă. Conversaţia dintre ei fusese minimă în ultimele minute, în timp ce fiecare încerca să ghicească ce simte celălalt. Conversaţia era ceva de genul:

 Dar cum a reuşit el să... hmmm.

 Dar cum de nu am observat noi...? Dumnezeule. Când crezi că a putut el...? Ei, cred că uneori rămânea un timp singur...

Holly şi Sharon stăteau uitându-se una la cealaltă, în timp ce John se bâlbâia şi bolborosea, încercând să-şi dea seama când, unde şi mai ales cum prietenul său, aflat în faza finală a bolii, reuşise să-şi ducă ideea la capăt, singur, fără ca cineva să afle ceva.

 Uau!, repetă el în cele din urmă, după ce ajunse la concluzia că Gerry făcuse toate astea. Realizase totul de unul singur.

 Înţeleg, încuviinţă Holly. Deci voi doi habar n-aţi avut?

 Ei bine, nu ştiu ce crezi tu Holly, dar pentru mine este foarte clar că John a fost geniul din spatele acestei poveşti, spuse Sharon sarcastică.

 Ha-ha, replică John cu răceală. Ei bine, cel puţin s-a ţinut de cuvânt, nu-i aşa? John le privea pe fete cu un zâmbet pe faţă.

 Si încă cum, spuse încet Holly.

 Tu eşti bine, Holly? Vreau să zic cum te simţi după toate astea? Trebuie să fie... straniu spuse îngrijorată Sharon.

 Mă simt bine. Holly rămase pe gânduri. De fapt, cred că ăsta e cel mai bun lucru care s-ar fi putut întâmpla acum! Totuşi e amuzant să vezi cât suntem de uluiţi acum, având în vedere cât de mult am comentat pe seama listei lui. Vreau să spun că ar fi trebuit să ne aşteptăm la una ca asta!

 Mda, dar nici unul dintre noi nu s-a aşteptat ca el să o facă vreodată!, replică John.

 Dar de ce nu? întrebă Holly. Ăsta a fost motivul existenţei lui, de la bun început! Să-i poţi ajuta pe cei pe care-i iubeşti după ce nu mai eşti!

 Cred că Gerry a fost singurul care chiar a luat-o în serios.

 Sharon, Gerry este singurul dintre noi care chiar a murit. Cine ştie cine altcineva ar mai fi luat-o în serios.

Se lăsă o tăcere.

 Ei şi acum hai să le studiem mai îndeaproape , zise John pe un ton degajat, începând brusc să se amuze. Câte plicuri sunt?

 Hmm... sunt zece, numără Sharon, fiind şi ea cuprinsă de spiritul noii lor sarcini.

 Aşa, deci ce luni sunt acolo? întrebă John. Holly se uită prin teancul de plicuri.

 E martie, cea cu lampa, pe care tocmai am deschis-o, aprilie, mai, iunie, iulie, august, septembrie, octombrie, noiembrie şi decembrie.

 Deci e un mesaj pentru fiecare lună care a mai rămas din anul ăsta, spuse încet Sharon, adâncită în gânduri. Stăteau tăcuţi, gândindu-se la acelaşi lucru: Gerry ştiuse că nu va trăi decât până în februarie.

Holly îşi privi fericită prietenii. Orice ar fi pregătit Gerry pentru ea urma să fie cu siguranţă interesant, dar el reuşise să o facă să se simtă din nou aproape normal, râzând împreună cu John şi Sharon în timp ce încercau să ghicească conţinutul plicurilor. Era ca şi cum el era încă acolo cu ei.

 Staţi aşa! exclamă John foarte serios.

 Cee?

Ochii albaştri ai lui John licăriră. 

 Suntem în aprilie şi încă n-ai deschis plicul de luna asta.

 A, desigur! Ar trebui să-l deschid acum?

 Haide, o încurajă Sharon.

Holly luă plicul şi începu să-l deschidă încet-încet. Mai erau doar opt plicuri de desfăcut în afară de acesta şi ea dorea să păstreze fiecare secundă înainte ca aceasta să se transforme într-o amintire.

O disco diva trebuie să arate întotdeauna foarte bine. Du-te la cumpărături ca să-ţi iei haine potrivite, căci luna viitoare vei avea nevoie!

P.S. Te iubesc...

 Oooo, exclamară încântaţi John şi Sharon, ascunde el ceva!

Capitolul şapte



Holly se aşeză pe pat deschizând şi închizând veioza cu un zâmbet pe faţă, de parcă ar fi fost nebună. Fusese la cumpărături împreună cu Sharon şi hotărâseră ca până la urmă să cumpere o frumoasă veioză sculptată din lemn, având o nuanţă de crem care se asorta cu mobilierul din dormitorul principal, o aleseseră desigur pe cea mai costisitoare, altfel ar fi stricat tradiţia. Şi deşi Gerry nu fusese fizic cu ea când o cumpărase, se simţea de parcă ar fi cumpărat-o împreună cu el.

Trase draperiile din dormitor, pentru a testa noua achiziţie. Veioza aşezată pe noptieră avea un efect de îndulcire asupra camerei, făcând-o să pară mai caldă. Ce uşor ar fi putut ei înceta toate discuţiile în contradictoriu pe care le aveau seară de seară, dar poate că nici unul nu voia să le încheie. Devenise rutină, ceva familiar care îi făcea să se simtă mai apropiaţi. Cât ar fi dat acum să mai aibă parte de una din micile lor ciondăneli. Şi, pentru el ar fi ieşit cu bucurie din patul ei confortabil, ar fi mers bucuroasă pe gresia rece şi s-ar fi învineţit bucuroasă de piciorul patului, în timp ce orbecăia prin întuneric să găsească patul. Dar vremurile acelea apuseseră.

Melodia, I Will Survive a Gloriei Gaynor o aduse brusc înapoi în prezent, când îşi dădu seama că îi suna telefonul mobil.

 Alo?

 Să trăieşti colega, m-am întooooors! ţipă o voce familiară.

 O, Doamne, Ciara! Nu ştiam că te întorci acasă!

 A, de fapt nici eu, dar am rămas fără bani şi am decis să vă fac o surpriză tuturor!

 Uau, cred că mami şi tati au fost într-adevăr surprinşi. 

 A, tati şi-a scăpat prosopul de frică, când a ieşit de la duş.

Holly îşi îngropă faţa în palme. 

 Vai, Ciara, spune-mi că n-ai făcut aşa ceva!

 Nu l-am îmbrăţişat pe tati când l-am văzut! râse Ciara.

Aoleu, schimbă subiectul, că-mi imaginez cine ştie ce, râse Holly.

 Bine, te-am sunat doar să-ţi spun că am ajuns acasă, şi că mama organizează diseară o cină, ca să sărbătorim. 

 Ce sărbătorim?

 Că sunt în viaţă.

 Aha... Si cine mai vine?

 Toată familia.

 Am uitat să-ţi spun că merg la dentist să-mi scot toţi dinţii, îmi pare rău, nu pot veni .

 Ştiu, ştiu, i-am spus şi eu acelaşi lucru mamei, dar noi nu ne-am mai reunit cu toţii de un car de ani. Ia spune, când i-ai văzut ultima oară pe Richard şi Meredith?

 O, dragul şi bătrânul Dick, ei bine, era într-o formă de invidiat la înmormântare. Avea să-mi spună multe lucruri înţelepte, menite să-mi ofere alinare, cum ar fi, nu te-ai gândit să-i donezi creierul pentru cercetări medicale? Da, e un frate fantastic, ca lumea de tot.

 O, Doamne Holly, îmi pare rău, am uitat de înmormântare. Tonul surorii ei se schimbă. Regret că n-am putut să ajung.

 Ciara nu vorbi prostii. Am hotărât amândouă că era mai bine să nu vii, spuse aspră Holly. Era mult prea costisitor să faci o cursă cu avionul dus-întors din Australia, aşa că să nu mai vorbim acum despre asta, bine?

 În regulă.

Holly schimbă iute subiectul. 

 Deci când spui, toată familia, vrei să spui...?

 Da, Richard şi Meredith vin cu adorabilii noştri nepoţi. Jack şi Abbey vin şi ei - sunt sigură că te bucuri să auzi asta. Declan va fi acolo cu trupul, dar probabil nu şi cu spiritul, mami, tati şi desigur eu şi tu VEI FI acolo. Holly oftă. Pe cât de mult se plângea Holly de familia ei, avea o relaţie foarte bună cu fratele ei, Jack. Era cu doar doi ani mai mare decât ea, astfel că fuseseră întotdeauna foarte apropiaţi, iar el fusese mereu protectorul ei. Mama lor obişnuia să-i numească cei doi spiriduşi pentru că acasă erau mereu puşi pe pozne, de obicei îndreptate asupra fratelui lor mai mare, Richard. Jack se asemăna cu Holly atât la înfăţişare cât şi în privinţa personalităţii, iar ea îl considera a fi cel mai normal dintre fraţii ei. De mare ajutor fusese şi faptul că Holly se înţelegea bine cu partenera pe care Jack o avea de şapte ani încoace, Abbey, iar când Gerry trăia, se întâlneau adesea toţi patru să ia masa şi să stea la un pahar de vorbă. Când Gerry trăia... Doamne, parcă nu suna firesc.

Pe de altă parte, cu Ciara situaţia era foarte albastră. Jack şi Holly erau convinşi că ea venea de pe planeta Ciara, a cărei populaţie era: un locuitor. Ciara avea privirea tatălui ei, picioare lungi şi, părul închis la culoare şi avea diverse tatuaje şi cercei pe corp, ca urmare a călătoriilor ei în jurul lumii. Un tatuaj pentru fiecare ţară, obişnuia să glumească tatăl ei. Un tatuaj pentru fiecare bărbat, erau siguri Holly şi Jack.

Desigur, această tatuare continuă era dezaprobată de fratele cel mai mare al familiei, Richard, sau Dick aşa cum îl ştiau Jack şi Holly. Richard se născuse cu boala serioasă de a fi un vârstnic etern. Viaţa lui se învârtea în jurul regulilor, regulamentelor şi obedienţei. Când era mai mic, avea un prieten cu care se certase, iar de atunci Holly nu-şi mai amintea ca el să fi adus pe cineva acasă, să fi avut vreo prietenă sau să iasă în oraş pentru a socializa. Holly şi Jack se întrebau unde o cunoscuse pe la fel de nesuferita lui soţie, Meredith - probabil la o convenţie anti-fericire.

Dar asta nu însemna că Holly avea cea mai îngrozitoare familie de pe pământ, ci pur şi simplu că era un amestec ciudat de persoane. Diferenţa uriaşă dintre personalităţile lor ducea de obicei la certuri în cele mai nepotrivite momente sau, aşa cum preferau să le numească părinţii lui Holly, discuţii aprinse. Se puteau înţelege, dar asta doar dacă fiecare făcea eforturi în acest sens şi se purta cât putea mai bine.

Holly şi Jack luau adesea prânzul împreună, sau ieşeau să bea ceva, doar pentru a afla veşti despre viaţa celuilalt, îi plăcea să fie în compania lui şi îl considera nu doar frate, ci un adevărat prieten. Jack o înţelegea foarte bine pe Holly, de asemenea ştia când să o lase în pace.

Singura dată când Holly reuşea să stea de vorbă cu fratele ei, Declan, era când suna acasă la părinţi şi acesta răspundea la telefon. Declan nu se dădea în vânt după conversaţii. Era un  băieţel care crescuse mare, dar care nu se simţea bine în compania adulţilor, aşa că Holly nu ştia prea multe despre el. Ştia cât de ataşat era de formaţia lui, Peştii Orgasmici, pe care nu-i văzuse încă evoluând pe scenă, şi că dacă nu stătea cu chitara în mână, atunci sigur avea la el o cameră video. Era un băiat bun, dar cam cu capul în nori.

Ciara, surioara ei de douăzeci şi patru de ani, fusese plecată tot anul, iar lui Holly îi fusese dor de ea. Nu erau ele surorile care să facă schimb de haine şi să râdă pe seama băieţilor, aveau gusturi foarte diferite, dar cum erau singurele fete dintr-o familie alcătuită din fraţi, între ele era o oarecare legătură. Însă Ciara era mai apropiată de Declan; amândoi erau nişte visători. Cum Jack şi Holly fuseseră nedespărţiţi atât când erau mici, cât şi ca adulţi, mai rămânea Richard. El rămăsese singur în familie, dar Holly bănuia că el se simţea bine aşa, separat de cei pe care nu-i putea înţelege. Pe Holly o îngrozeau prelegerile lui despre tot felul de lucruri plictisitoare, întrebările lui insensibile referitoare la viaţa ei şi sentimentul de frustrare pe care îl transmitea cu fiecare comentariu la masă. Dar era o masă de bun-venit pentru Ciara, iar Jack urma să fie acolo; Holly putea conta pe el.

În aceste condiţii, aştepta oare Holly cu nerăbdare seara respectivă ? Absolut deloc.

Holly bătu fără tragere de inimă la uşa casei părinteşti şi auzi imediat lipăitul unor tălpi care fugeau spre uşă, urmate de o voce atât de puternică, care n-ar fi trebuit să aparţină unui copil.

 Mami! Tati! E mătuşa Holly, e mătuşa Holly!

Era nepotul Timothy. Fericirea lui fu brusc curmată de o voce severă, deşi era neobişnuit pentru nepotul ei să se bucure de sosirea lui Holly. Probabil că lucrurile erau mai plicticoase acolo decât de obicei. 

 Timothy! Ce ţi-am spus eu despre alergatul prin casă ? Ai putea să cazi şi să te loveşti. Acum du-te să stai la colţ şi să reflectezi la ce ţi-am spus. M-ai înţeles? 

 Da, mami.

 Ah, haide Meredith, o să se lovească pe covor sau pe canapeaua plină de perne?

Holly râse în sinea ei; era clar, Ciara se întorsese acasă. Când Holly contempla uşa de la intrare aceasta se deschise larg şi în pragul ei apăru Meredith. Avea o faţă acră şi mai neprimitoare decât de obicei.

 Holly, îşi înclină ea capul în semn de salut.

 Meredith, o imită Holly.

O dată ajunsă în camera de zi, Holly îl căută cu privirea pe Jack dar, spre dezamăgirea ei, acesta nu era de găsit nicăieri. Richard stătea în faţa şemineului, îmbrăcat, spre surprinderea ei, într-un pulover de lână viu colorat; poate că în seara asta se relaxa şi el un pic. Stătea cu mâinile în buzunare legănându-se înainte şi-napoi de pe călcâie până-n vârful degetelor, ca un bărbat aflat în mijlocul unui discurs. Discursul era pentru bietul lor tată, Frank, care stătea ca pe ace în fotoliul lui preferat arătând ca un şcolar pedepsit aspru. Richard era atât de prins de istorisirea lui încât nu o văzu pe Holly. Ea îi expedie bietului ei tată un sărut din colţul celălalt al camerei, nevrând să intre în discuţia lor. El zâmbi către ea şi se prefăcu că îl prinse.

Declan se tolănise pe canapea purtând blugii lui rupţi şi tricoul cu South Park, fumând furios o ţigară în timp ce Meredith îl avertiza asupra pericolelor cauzate de fumat. 

 Chiar? N-am ştiut asta , spuse el părând îngrijorat şi interesat de ce auzea, în timp ce-şi strivea ţigara. Meredith făcu o figură satisfăcută până când Declan îi făcu cu ochiul lui Holly, şi se întinse din nou spre pachetul de ţigări, aprinzându-şi imediat încă una. 

 Mai spune-mi, te rog, ard de nerăbdare să aflu. Meredith îl privea ţintă, dezgustată.

Ciara se ascundea după canapea, aruncând floricele de porumb în ceafa bietului Timothy care, cu faţa la perete, era prea înspăimântat ca să se întoarcă. Abbey era ţintuită la podea şi era dăscălită de micuţa Emily, în vârstă de cinci ani, care avea o păpuşă cu o privire răutăcioasă. Ea prinse privirea lui Holly şi mimă, ajutor către ea.

 Bună, Ciara, Holly se apropie de sora ei, care sări în picioare şi o îmbrăţişă călduros, strângând-o pe Holly un pic mai tare decât de obicei. 

 Frumos păr.

 Îţi place?

 Daa, rozul te prinde foarte bine.

Ciara părea satisfacută. 

 Asta încercam să le explic şi lor, spuse ea privind pieziş la Richard şi Meredith. Deci ce mai face sora mea mai mare? întrebă Ciara încetişor, mângâind-o afectuos pe Holly.

 A, ştii şi tu, zâmbi slab Holly. Pierd timpul.

 Jack este în bucătărie şi o ajută pe mama să pregătească cina, dacă-l cauţi pe el, Holly, o anunţă Abbey făcând ochii mari şi spunând în şoaptă, ajută-mă.

Holly îşi ridică sprâncenele spre Abbey 

 Chiar aşa? Ei, nu e grozav că-i dă mamei o mână de ajutor?

 O, Holly, ştii ce mult îi place lui Jack să gătească, îi place la nebunie. Nu se mai satură , spuse ea sarcastic.

Tatăl lui Holly chicoti ca pentru sine, ceea ce-l opri pe Richard din divagaţiile lui.

 Ce-i atât de amuzant, tată?

Frank se foi încurcat în scaunul lui. 

 Cred că e remarcabil faptul că toate astea se întâmplă într-o eprubetă atât de mică.

Richard oftă dezaprobator faţă de spusele prosteşti ale tatălui său. 

 Da tată, dar trebuie să înţelegi că sunt minuscule, este fascinant. Aceste organisme se combină cu... şi îşi continuă peroraţia în timp ce Frank se aşeză înapoi în scaun şi încercă să evite contactul vizual cu Holly.

Holly se duse tăcută în vârful picioarelor în bucătărie, unde îl găsi pe fratele ei la masă cu picioarele cocoţate pe un scaun, molfăind la mâncare. 

 A, iată-1, bucătarul şef în persoană.

Jack zâmbi maliţios şi se ridică în picioare. 

 Iat-o pe sora mea favorită. Văd că te-au convins şi pe tine să vii aici. Se îndreptă spre ea şi îşi desfăcu braţele, strângând-o cu putere la piept. Cum îţi merge?, îi şopti la ureche.

 Bine, mulţumesc. Holly zâmbi trist şi-l sărută pe obraz, ca apoi să se întoarcă spre mama ei. 

 Dragă mamă, sunt aici pentru a-mi oferi serviciile în această extrem de stresantă şi de aglomerată perioadă a vieţii tale, spuse Holly depunând un sărut pe obrazul transpirat al mamei ei.

 O, nu-i aşa că sunt cea mai norocoasă femeie din lume având nişte copii atât de grijulii, cum sunteţi voi? spuse Elizabeth sarcastică. 

 Uite ce e, poţi să pui la scurs cartofii de acolo.

 Mami, povesteşte-ne de când erai tu mică în timpul foametei şi nu mai aveaţi nici o provizie, zise Jack, cu un marcat accent irlandez.

Elizabeth îl lovi peste cap în joacă cu prosopul de bucătărie, 

 A, dar asta a fost cu mult nainte să mă fi născut, fiule.

 Păi sigur că-i aşa, spuse Jack.

 Nu-i aşa, nu-s aşde mulţi li se alătură Holly.

Se opriră amândoi şi se holbară la ea. 

 De când există cuvântul aşde? râse mama ei.

 Ah, mai tăceţi din gură amândoi. Holly se aşeză alături de fratele ei la masă.

 Sper că voi doi nu sunteţi puşi pe rele în seara asta, aş vrea să fie un teritoriu fără certuri, de astă dată.

 Mamă, sunt şocat că ţi-a trecut aşa ceva prin cap, îi făcu Jack cu ochiul lui Holly.

 Bine, spuse ea fără să creadă vreun cuvânt de-al lui. Ei, regret copii, dar pe aici nu mai e nimic de făcut. Masa va fi gata în câteva minute.

 O.... Holly era dezamăgită.

Elizabeth se aşeză alături de copiii ei la masă şi toţi trei se uitară ţintă la uşa bucătăriei, gândind acelaşi lucru.

 Nu, Abbey, ţipă Emily tare, nu faci ceea ce-ţi spun şi izbucni în plâns. Acest ţipăt fu urmat imediat de un râs zgomotos al lui Richard; probabil făcuse o glumă, căci era singurul care râdea.

 Dar cred că e important să stăm cu toţii aici şi să supraveghem mâncarea, adăugă Elizabeth.

 Bine, dragilor, masa e servită, anunţă Elizabeth şi toată lumea se îndreptă spre sufragerie. Urmă un moment stânjenitor, ca la petrecerile de copii, unde fiecare se înghesuie să stea lângă cel mai bun prieten. În cele din urmă Holly fu mulţumită de poziţia pe care o ocupa la masă, alături de mama ei la stânga şi Jack la dreapta. Abbey era încruntată, fiindcă stătea între Jack şi Richard. Jack va trebui să o împace când vor ajunge acasă. Declan stătea în faţa lui Holly şi înghesuit în el era un scaun gol unde ar fi trebuit să stea Timothy, urmau Emily şi Meredith, apoi Ciara. Tatăl lui Holly nu făcuse o afacere prea bună, stând în capul mesei între Richard şi Ciara, dar el era o persoană atât de calmă încât era cel mai potrivit pentru locul ăsta.

Toată lumea făcu, ooo şi aaa când Elizabeth aduse mâncarea şi mirosul umplu camera. Lui Holly îi plăcuse întotdeauna cum găteşte mama ei, nu-i era teamă să experimenteze noi arome şi reţete, o trăsătură care nu-i fusese transmisă şi fiicei ei.

 Hei, dar bietul Timmy probabil că moare de foame acolo, exclamă Ciara spre Richard. Cred că bietul băiat şi-a ispăşit pedeapsa de acum.

Ştia că navighează în ape tulburi, dar îi plăcea pericolul şi cele mai important îi plăcea să-l enerveze pe Richard. În definitiv trebuia să recupereze timpul pierdut, lipsise un an de zile.

 Ciara, este important ca Timothy să înţeleagă că a greşit, explică Richard.

 Da, dar n-aţi putea să i-o spuneţi pur şi simplu?

Restul familiei se strădui din greu să nu râdă.

 Trebuie să înţeleagă că acţiunile lui vor avea consecinţe serioase, astfel încât să nu le repete.

 Păi, spuse ea ridicând puţin vocea, o să piardă toată această mâncare delicioasă. Mmm, făcu ea lingându-se pe buze.

 Ajunge, Ciara, o repezi Elizabeth.

, Altfel o să fii pusă la colţ, adăugă sever Jack.

Toţi cei de la masă izbucniră în râs, mai puţin Meredith şi Richard, desigur.

 Ciara, spune-ne despre aventurile tale în Australia, schimbă repede vorba Frank.

Ochii ei se aprinseră. 

 O, m-am distrat grozav, tată. Aş recomanda oricui să meargă acolo.

 Totuşi e un zbor îngrozitor de lung, spuse Richard.

 Mda, aşa e, dar merită.

 Ţi-ai mai făcut tatuaje? întrebă Holly.

 Da, uite. Acestea fiind spuse, Ciara se ridică de la masă şi îşi lăsă pantalonii în jos, dând la iveală un fluturaş pe fund.

Mama, tata, Richard şi Meredith protestară violent, în timp ce restul familiei se amuza copios. În cele din urmă, după ce Ciara îşi ceru scuze şi Meredith îşi luă mâinile cu care acoperise ochii lui Emily, cei de la masă se potoliră.

 Este revoltător, spuse Richard dezgustat.

 Cred că fluturaşii sunt drăguţi, tată, spuse Emily cu ochi mari şi inocenţi.

 Da, unii fluturaşi sunt drăguţi Emily, dar eu vorbesc despre tatuaje care îţi pot cauza tot felul de boli şi probleme. Zâmbetul lui Emily se stinse.

 Ei, să ştii că nu mi le-am făcut într-un loc rău famat cu ace de la furnizorii de droguri. Locul acela era perfect curat.

 Ar fi un oximoron dacă aş auzi vreodată de un loc ca ăsta spuse Meredith cu dezgust.

 Ai fost de curând în vreunul, Meredith? întrebă Ciara, un pic cam forţat.

 Păi, ăă... n-n-n-nu se bâlbâi ea, n-am fost niciodată într-unul, mulţumesc foarte mult, dar sunt sigură că sunt aşa. Apoi se întoarse spre Emily. Sunt locuri murdare, oribile, Emily, unde merg doar oamenii periculoşi.

 Mătuşa Ciara e periculoasă, mami?

 Numai pentru fetiţele de cinci ani cu părul roşu spuse Ciara cu gura plină de cartofi.

Emily îngheţă.

 Richard dragă, crezi că Timmy ar dori să vină acum ca să mănânce ceva? întrebă politicos Elizabeth.

 Îl cheamă Timothy, o întrerupse Meredith.

 Da, mamă, cred că ar fi bine.

Un Timothy micuţ şi foarte plin de păreri de rău, veni agale în cameră cu capul plecat şi se aşeză în tăcere la locul lui, lângă Declan. Inima lui Holly bătu mai repede pentru el. Ce cruzime să tratezi astfel un copil, ce cruzime să-l opreşti să mai fie copil... gândurile ei compătimitoare se stinseră imediat ce simţi piciorul lui lovind-o în gleznă pe sub masă. Ar fi trebuit să-l lase acolo unde era.

 Haide, Ciara, aşteptăm dezvăluiri, ai avut parte de peripeţii acolo? insistă Holly pentru a obţine mai multe informaţii.

 O, da, am făcut sărituri cu coarda elastică, dar doar de câteva ori. Am şi o poză aici. întinse mâna spre buzunarul de la spate şi toate lumea îşi întoarse privirile în caz că ar fi dat la iveală şi alte părţi ale anatomiei ei. Din fericire îşi scoase doar portofelul şi dădu fotografia să facă înconjurul mesei continuând să explice.

 Prima săritură pe care am făcut-o a fost de pe un pod şi când am căzut m-am dat cu capul de apă...

 O, Ciara, sună periculos, spuse mama ei punându-şi palmele pe faţă.

 A, nu, n-a fost deloc periculos, o asigură ea. În cele din urmă poza ajunse la Holly care izbucni în râs împreună cu Jack. Ciara se legăna cu capul în jos legată de o frânghie, cu faţa schimonosită de un ţipăt de groază autentic. Părul ei, pe atunci era albastru, stătea în toate direcţiile ca şi când ar fi fost electrocutată.

 Superbă poză, Ciara. Mamă, ar trebui s-o înrămezi şi s-o pui pe şemineu, glumi Holly.

 Daa! Ochii Ciarei sclipiră ca şi cum i-ar fi trecut ceva prin cap. Ar fi o idee super.

 Sigur, dragă, o să o dau jos pe cea în care erai botezată şi o să o înlocuiesc cu asta, spuse cu sarcasm Elizabeth.

 Ei bine, nu ştiu care dintre ele ar fi mai înspăimântătoare, zise Declan.

 Holly, ce ai de gând să faci de ziua ta? întrebă Abbey, încercând cu disperare să scape de conversaţia pe care o purta cu Richard.

 A, aşa e! strigă Ciara, ai să faci treizeci săptămâna viitoare!

 Nu fac nimic deosebit, îi avertiză ea pe toţi. Nu vreau vreo petrecere surpriză, sau ceva asemănător, vă rog. 

 Dar trebuie... sări Ciara.

 Nu, dacă ea nu-şi doreşte, nu trebuie o întrerupse tatăl ei şi clipi complice către Holly.

 Mulţumesc, tată. Probabil că o să ies în oraş cu fetele la un club sau aşa ceva. Nimic nebunesc sau sălbatic. Richard ţâţâi de nemulţumire când fotografia ajunse la el. 

 Astea sunt nişte lucruri prosteşti şi periculoase şi-i dădu fotografia mai departe tatălui său care chicoti pe înfundate când dădu cu ochii de Ciara.

 Da, sunt de acord cu tine, Holly, spuse Richard, petrecerile de aniversare sunt întotdeauna un mod prostesc de petrecere a timpului. Adulţi în toată firea purtându-se ca nişte copii, jucând. Învârte sticla pe podea şi bând până peste poate. Ai perfectă dreptate.

 Păi, de fapt, mie îmi plac petrecerile astea Richard, dar n-am dispoziţia necesară pentru o petrecere anul ăsta, asta-i tot.

Urmă un moment de tăcere, înainte ca Ciara să-l întrerupă.

 Atunci să fie o seară cu fetele.

 Pot să aduc camera de luat vederi?, întrebă Declan. 

 Pentru ce?

 Ca să fac un montaj cu imagini din cluburi şi ca material pentru colegiu.

 Bine, dacă crezi că asta te-ar putea ajuta... dar să ştii că nu vom merge în locurile la modă care-ţi plac ţie. 

 Nu-mi pasă unde mer... auu! ţipă el şi se uită ameninţător la Timothy.

Timmy scoase limba la el şi conversaţia continuă. După ce trecură primul fel, Ciara dispăru din cameră şi reveni cu o geantă burduşită în mână, anunţând: 

 Cadouri!! Timmy şi Emily chiuiră. Holly spera ca Ciara să-şi fi amintit să le ia şi lor ceva.

Frank primi un bumerang vopsit în culori vii pe care se prefăcu că-l aruncă spre soţia lui; Richard primi un tricou imprimat cu harta Australiei pe care începu imediat să le-o explice lui Timmy şi Emily acolo la masă; Meredith să vezi şi să nu crezi - nu primi nimic; Jack şi Declan primiră tricouri cu imagini perverse şi cu un text care suna cam aşa: Am fost în tufiş, iar Elizabeth primi o colecţie de reţete aborigene vechi. Holly fu mişcată de talismanul viselor făcut din pene şi beţe viu colorate.

 Pentru ca toate visele să ţi se împlinească, îi şoptise Ciara la ureche, înainte de a o săruta pe obraz.

Din fericire, Ciara cumpărase nişte dulciuri pentru Timmy şi Emily, care semănau în mod ciudat cu cele pe care le poţi cumpăra de la magazinul din colţ. Acestea fură iute confiscate de Richard şi Meredith pretinzând că le strică dinţii.

 Atunci dămi-le înapoi, ca să mi-i stric eu pe ai mei, ceru Ciara.

Timmy şi Emily priveau trişti înjur la cadourile tuturor şi fură imediat certaţi de Richard pentru că nu erau atenţi la harta Australiei. Timmy făcu o faţă lungă către Holly şi atunci un val de căldură îi invadă iarăşi inima. Cât timp se purtau ca şi cum o meritau, ea nu avea nimic de obiectat.

 Hai să mergem, Richard, altfel copiii or să adoarmă la masă anunţă Meredith. Copiii erau treji de-a binelea şi îi loveau într-una pe Holly şi Declan pe sub masă.

 Ei bine, înainte ca toată lumea să plece, ridică vocea tatăl lui Holly, la masă se făcu tăcere, aş dori să toastez pentru frumoasa noastră fiică, Ciara. Zâmbi către ea, iar Ciara atrase toate privirile. 

 Iubito, ne-a fost dor de tine şi ne bucurăm că ai ajuns acasă cu bine, încheie Frank. Îşi ridică paharul: 

 Pentru Ciara!

 Pentru Ciara!, repetară cu toţii.

Îndată ce uşa se închise în urma lui Richard şi Meredith, ceilalţi începură să plece unul câte unul. Holly ieşi în aerul îngheţat şi se îndreptă singură spre maşină. Părinţii ei stăteau în prag şi îi făceau cu mâna, dar cu toate astea se simţea atât de singură ! De obicei pleca de la petreceri cu Gerry sau dacă nu împreună cu el, cel puţin se întorcea acasă la el. Dar nu şi în seara asta, sau mâine seară sau în orice altă seară ce urma să vină.

Capitolul opt



De ziua ei, Holly stătea în faţa oglinzii, în care se putea vedea din cap până-n picioare, şi se examina. Îndeplinise ordinele lui Gerry şi îşi cumpărase îmbrăcăminte nouă. Nu ştia de ce, dar de multe ori trebuise să se silească să nu deschidă plicul pentru luna mai. Ah, bine că mai erau doar două zile până când putea în sfârşit să-l deschidă şi era atât de nerăbdătoare!

Se hotărâse să poarte negru pentru a se asorta cu starea ei de spirit actuală. Pantalonii negri strâmţi îi subţiau picioarele şi erau croiţi perfect pentru a se aşeza pe ghetele cu toc ascuţit. Corsetul negru lucios, care o avantaja facându-i sânii să pară mai mari decât erau, încheia armonios costumul. Leo făcuse o treabă minunată cu părul ei, prinzându-l într-un coc înalt, din care se desprindeau şuviţe rebele care-i cădeau pe umeri. Holly îşi trecu degetele prin păr şi zâmbi, amintindu-şi de vizita ei la coafor...

Ajunsese la coafor transpirată şi cu respiraţia tăiată,  îmi pare atât de rău, Leo, m-am luat cu vorba la telefon şi nu mi-am dat seama că s-a făcut târziu.

 Nu-ţi face griji, iubito, ori de câte ori fixezi o întâlnire prin telefon mi-am instruit personalul să o noteze cu jumătate de oră mai târziu. COLIN! VOPSEA! strigă el, pocnind din degete.

Colin lăsă baltă ceea ce făcea şi o luă la goană.

 Doamne, iei medicamente de cai, sau ce? Deja ţi-a crescut părul şi de abia l-am tuns acum câteva săptămâni.

Apăsă cu putere în pedala scaunului, ridicând-o pe Holly mai sus. Ceva deosebit în seara asta?, întrebă el.

 Marele trei-zero, spuse ea muşcându-şi buzele.

 Ce-i asta, numărul autobuzului tău?

 Nu! Eu fac măreţul trei-zero!

 Ştiam şi eu asta, dragă. Colin! strigă el din nou, pocnind iarăşi din degete.

Colin apăru din camera de serviciu, aflată în spatele lui Holly, ţinând un tort, urmat de un şir de coafeze care-l acompaniau pe Leo cântând în cor, Mulţi ani trăiască!. Holly rămase mută de uimire. Se împotrivi lacrimilor care îi ţâşneau din ochi şi se simţi nefericită. În acest moment întreg salonul se alăturase corului, iar Holly era copleşită cu totul de dovada lor de iubire. La sfârşitul cântecului toată lumea aplaudă şi îşi reluă activitatea.

Holly nu mai putea vorbi.

 Doamne, Holly, într-o săptămână vii şi râzi într-aşa hal încât cazi de pe scaun, iar în următoarea săptămână plângi!

 Bine, dar totul a fost atât de deosebit, Leo, îţi mulţumesc spuse ea ştergându-şi ochii, îmbrăţişându-l cu căldură şi dându-i o sărutare.

 Ei, trebuia să ţi-o plătesc şi eu după ce m-ai umplut de ruşine spuse el ridicând din umeri, jenat de izbucnirea ei sentimentală.

Holly râse amintindu-şi de petrecerea surpriză pentru a cincizecea aniversare a lui Leo. Tema fusese, pene şi dantelă, după câte-şi amintea. Holly purtase o frumoasă rochie strâmtă din dantelă, iar Gerry, care era întotdeauna gata să pună umărul la distracţie, îşi pusese un şal din pene roz care se asorta la cămaşa şi cravata lui roz. La sfârşitul petrecerii, îl surprinsese pe Leo cu cele cincizeci de sărutări în faţa tuturor şi, cu toate că Leo pretindea că a fost jenat la culme, toată lumea ştia că în adâncul sufletului fusese încântat de atenţia care i se dăduse. În ziua următoare, Leo sunase pe toată lumea care participase la petrecere, lăsând un mesaj de ameninţare pe telefon. Timp de multe săptămâni, lui Holly îi fusese teamă să mai fixeze vreo întâlnire cu Leo, de frică să nu o sluţească. Se zvonea că afacerile lui Leo merseseră foarte prost în săptămâna aceea.

 Haide, măcar ţi-a plăcut de striperul din seara aia, îl tachină Holly.

 Să-mi placă? Am ieşit împreună doar o lună după aceea. Ticălosul.

Toţi clienţii primiră câte o felie de tort, iar ei se întoarseră spre Holly pentru a-i mulţumi.

 Nu ştiu de ce-ţi mulţumesc ţie, murmură Leo foarte încet, doar eu sunt ăla de l-a plătit.

 Nu-ţi face griji Leo, voi avea grijă să-ţi las un bacşiş care să-ţi acopere cheltuielile.

 Ai înnebunit? Bacşişul tău nu ar acoperi nici costul unui bilet de autobuz până la mine acasă.

 Leo, dar locuieşti vizavi.

 Întocmai!

Holly îşi ţuguie buzele prefăcându-se îmbufnată.

Leo râse: 

 Treijde ani şi încă te porţi ca un copil. Unde mergi diseară?

 A, nu într-un loc agitat. Vreau doar să petrec o noapte liniştită, cu fetele.

 Aşa am spus şi eu când am împlinit cincizeci de ani. Cine mai merge?

 Sharon, Ciara, Abbey şi Denise, n-am mai văzut-o de nu ştiu când.

 Ciara e acasă?

 Da, ea şi părul ei cel roz.

 Să stea departe de mine dacă ştie ce-i bine pentru ea. Aşa duduie, arăţi trăsnet, ai să fii frumoasa balului, distracţie plăcută!

Holly se opri din visare şi se uită la imaginea reflectată în oglindă. Nu arăta şi nici nu simţea că are treizeci de ani. Dar, în definitiv, cum trebuia să te simţi la treizeci de ani!? Când era mică, vârsta asta i se părea îndepărtată, şi credea că o femeie ar trebui să fie înţeleaptă şi atotştiutoare şi aşezată la casa ei, cu un soţ, copii şi o carieră. Ea nu avea nimic din toate astea. Se simţea la fel de neştiutoare ca atunci când avea douăzeci de ani, doar că acum avea câteva fire de păr cărunte şi riduri în jurul ochilor. Se aşeză pe marginea patului continuând să se examineze. Nimic din ce însemna treizeci de ani nu merita sărbătorit.

Se auzi soneria de la intrare, iar Holly auzi chicotelile şi sporovăiala veselă a fetelor de cealaltă parte a uşii. Încercă să se însenineze, respiră adânc şi îşi plantă un zâmbet pe faţă.

 La mulţi ani! strigară toate la unison.

Ea le privi feţele vesele şi entuziasmul lor o înveseli imediat. Le conduse în camera de zi şi făcu din mână spre camera de filmat în spatele căreia se afla Declan.

 Nu, Holly, ar trebui să-l ignori! şuieră Denise şi o trase de mână spre canapea, unde toate fetele o înconjurară şi începură imediat să-i vâre sub nas cadouri.

 Deschide-l pe al meu primul! ţipă Ciara dând-o la o parte pe Sharon cu atâta violenţă încât aceasta căzu de pe canapea. Sharon se îngrozi, neştiind cum să reacţioneze, apoi izbucni în hohote de râs.

 Gata, potoliţi-vă cu toatele, spuse vocea raţiunii, Abbey, încercând din răsputeri să ridice o Sharon isterică.

 Cred că ar trebui mai întâi să deschidem o şampanie şi de abia apoi să deschidem cadourile.

 N-am nimic împotrivă, numai să-l deschidă pe-al meu primul, se bosumflă Ciara.

 Ciara, îţi promit că pe-al tău îl voi deschide primul i se adresă Holly ca şi cum ar fi vorbit cu un copil.

Abbey se precipită spre bucătărie de unde se întoarse cu o tavă plină cu pahare înalte de şampanie. 

 Vrea cineva şampanie, drăguţele mele?

Paharele erau cadou de nuntă, iar unul dintre pahare avea numele lui Gerry şi al lui Holly gravat pe el, pahar pe care Abbey îl îndepărtase din set, plină de tact. 

 Gata. Holly poţi face onorurile spuse Abbey înmânându-i sticla.

Toată lumea fugi să se ascundă şi se lăsă în jos când Holly începu să scoată dopul. 

 Hei, unde fugiţi, nu sunt chiar aşa de nepricepută!

 Daa, a devenit o bătrână profesionistă în aşa ceva, spuse Sharon apărând de după canapea cu o pernă pe cap.

Fetele scoaseră chiote de bucurie când auziră pocnitura dopului de şampanie şi ieşiră de pe unde se ascunseseră. 

 Sunetul paradisului, spuse Denise cu dramatism, ţinând o mână pe inimă.

 Bun, acum deschide cadoul meu! reîncepu Ciara să ţipe.

 Ciara!! strigară toate.

 După toast, adăugă Sharon.

Toată lumea ridică paharele.

 Închin pentru cea mai bună prietenă din lume, care a avut un an atât de greu dar a fost cea mai curajoasă şi mai puternică persoană pe care am întâlnit-o vreodată. Este un model pentru noi. Îi doresc ca fericirea să o însoţească cel puţin în următorii treizeci de ani din viaţa ei. Pentru Holly! 

 Pentru Holly, strigară toate în cor. Ochii fiecăreia erau plini de lacrimi când sorbiră din pahare, desigur cu

excepţia Ciarei care dăduse duşcă paharul ei de şampanie şi se lupta să fie prima care să-i dea cadoul lui Holly.

 Aşa- Mai întâi trebuie să porţi această tiară, pentru că tu eşti prinţesa noastră în această seară, iar în al doilea rând acesta este cadoul de la mine pentru tine!

Fetele o ajutară pe Holly să-şi pună tiara strălucitoare care, din fericire, se potrivea perfect cu corsetul strălucitor şi, în acel moment, înconjurată de prietenele ei, se simţi chiar ca o prinţesă.

Holly începu să desprindă cu grijă banda adezivă de pe pachetul frumos ambalat.

 Da haide, rupe-l o dată! spuse Abbey spre surprinderea tuturor.

Holly se uită confuză la cutia din interior. 

 Ce e asta?

 Citeşte! spuse Ciara nerăbdătoare.

Holly începu să citească ce scria pe cutie cu voce tare: 

 Funcţionează cu baterii... o Doamne! Ciara! Fetiţă obraznică! Holly hohoti zgomotos împreună cu fetele.

 Ei, de asta chiar o să am nevoie râse Holly arătând cutia spre cameră. Declan făcu o figură de parcă îi venea să vomite.

 Îţi place? o întrebă Ciara încercând să-i afle părerea. Voiam să ţi-l dau atunci când eram cu toţii la masă, dar nu cred că ar fi fost nimerit.

 Ferească Sfântul! îmi pare bine că l-ai păstrat până acum!, zise Holly, îmbrăţişându-şi sora.

 Aşa, acum eu, exclamă Abbey punând pacheţelul ei în poalele lui Holly,  este din partea mea şi a lui Jack, aşa că nu te aştepta la nimic asemănător cu cadoul Ciarei!

 Aoleu, mi-aş face griji dacă Jack mi-ar da una ca asta, spuse ea deschizând cadoul lui Abbey. 

 O, Abbey e minunat! spuse Holly ridicând albumul de fotografii placat cu argint.

 Pentru amintirile care vor urma, spuse încetişor Abbey.

 O, e perfectă spuse ea îmbrăţişând-o şi strângând-o cu putere. Îţi mulţumesc.

 Al meu e mai puţin sentimental, dar în calitate de prietenă sunt sigură că-l vei aprecia , spuse Denise înmânându-i un plic.

 Uau, nemaipomenit! Mi-am dorit întotdeauna să merg acolo exclamă Holly , un weekend de răsfăţ în clinica de sănătate şi frumuseţe din Powerscourt!

 Doamne, parc-ai merge la o întâlnire aranjată cu cineva pe care nu l-ai mai văzut, o tachină Sharon.

 Să ne spui când vrei să mergi acolo, e valabilă un an de zile, iar noi celelalte putem să facem rezervarea în aceeaşi perioadă. Ia-ţi vacanţă!

 E o idee minunată, Denise, mulţumesc!

 Ultima, dar nu cea din urmă! clipi Holly către Sharon. Sharon îşi pocnea degetele nerăbdătoare, în timp ce urmărea expresia feţei lui Holly.

Cadoul era o ramă mare din argint cu o fotografie a lui Sharon, Denise şi Holly la Balul Crăciunului de acum doi ani. 

 O, aici eram cu rochia mea albă şi costisitoare! suspină în glumă Holly.

 Înainte de a o strica, sublinie Sharon.

 Doamne, nici măcar nu-mi amintesc să fi făcut poza asta!

 Eu nici măcar nu-mi amintesc că am fost acolo, murmură Denise.

Holly continuă să privească cu tristeţe poza, în timp ce se îndrepta spre şemineu. Acela fusese ultimul bal la care mersese împreună cu Gerry, deoarece anul trecut el era prea bolnav ca să mai poată participa.

 Ei bine, asta va fi pusă la loc de cinste, anunţă Holly îndreptându-se spre poliţa de deasupra şemineului şi aşezând-o alături de fotografia ei de nuntă.

 OK fetelor, hai să ne punem serios pe băut! ţipă Ciara şi toată lumea se duse să se ascundă când o altă sticlă de şampanie pocni cu zgomot.

Două sticle de şampanie şi câteva sticle de vin roşu mai târziu fetele se împleticeau să iasă din casă, înghesuindu-se într-un taxi. Printre chicoteli şi strigăte cineva reuşi să-i explice şoferului unde voiau să meargă. Holly insistă să stea pe scaunul din dreapta al şoferului şi să poarte o discuţie la sentiment cu Nick, şoferul, care probabil voia să o omoare când ajunseră în sfârşit în oraş.

 Pa, pa, Nick! strigară ele într-un glas noului lor prieten, înainte să aterizeze pe bordura trotuarului, de unde îl văzură cum demarează în trombă. Se hotărâseră, în timp ce consumau cea de a treia sticlă de vin, să-şi încerce norocul în Boudoir, cel mai stilat club din Dublin. Acest club era rezervat doar oamenilor celebri şi bogaţi şi era un fapt bine-cunoscut că dacă nu erai nici una din cele două trebuia să ai card de membru pentru a-ţi fi acordat accesul. Denise se îndreptă spre uşă fluturând distantă pe sub nasul paznicilor de la intrare cârdul de membru la magazinul de casete video. Vă vine sau nu să credeţi, aceştia au oprit-o.

Singurele feţe cunoscute pe care le-au văzut fetele în timp ce se luptau să intre în club au fost câţiva crainici de ştiri de la postul naţional de televiziune, cărora Denise le zâmbea într-una, repetând caraghios, bună seara, foarte serios, exact în nasul lor.

Din nefericire, după asta Holly nu-şi mai aminti nimic.

Holly se trezi cu capul zvâcnind. Gura îi era uscată, iar vederea îi era slăbită. Se sprijini într-un cot şi încercă să-şi deschidă ochii, care parcă erau lipiţi. Privi cu ochii întredeschişi prin cameră. Era luminoasă, foarte luminoasă şi se învârtea. Se petrecea ceva foarte ciudat. Holly dădu cu ochii de imaginea ei reflectată în oglinda din faţă şi se sperie. Avusese un accident noaptea trecută? Rămase fără energie şi se prăbuşi din nou pe spate. Deodată alarma casei începu să sune prelung şi ea ridică capul uşor de pe pernă şi deschise un ochi. O, ia ce vrei, se gândi ea, dar adu-mi un pahar cu apă înainte să pleci. După un timp realiză că nu era alarma, ci telefonul care suna lângă patul ei. 

 Alo? spuse răguşită.

 O, bine că nu sunt numai eu aşa se auzi vocea cuiva la fel de năuc, de la celălalt capăt al firului.

 Tu cine eşti? bârgui Holly.

 Numele meu e Sharon, aşa cred, veni răspunsul, deşi nu mă întreba care Sharon, pentru că nu ştiu. Pare-se că bărbatul care stă lângă mine în pat, crede că-l cunosc. Holly îl auzi pe John care râdea tare în fundal. 

 Sharon, ce s-a-ntâmplat astă noapte? Te rog luminează-mă şi pe mine.

 Alcool s-a întâmplat astă noapte spuse Sharon somnolentă, mult, mult alcool.

 Vreo altă informaţie?

 N-nu. 

 Ştii cât e ceasul?

 Două.

 Şi de ce mă suni la ora asta din noapte?

 E ziuă, Holly.

 Aaaa! Cum s-a întâmplat?

 Gravitaţia sau aşa ceva. În ziua aceea am lipsit de la şcoală.

 Oh, Doamne, simt că mor.

 Şi eu.

 Cred că mă duc iar să mă culc, poate când mă trezesc pământul n-o să se mai învârtă cu mine.

 Bună idee, şi Holly, bun venit în clubul celor de treizeci de ani.

Holly oftă. 

 Nu vreau să continui cum am început. De acum înainte voi fi o femeie de treizeci de ani raţională şi matură.

 Da, aşa am spus şi eu. Noapte bună.

 Noapte bună. Câteva secunde mai târziu Holly adormise. În acea zi se trezi din când în când să răspundă la telefon, dar conversaţia părea a fi parte din visele ei. Şi făcu multe drumuri la bucătărie pentru a se rehidrata.

În cele din urmă, seara la ora nouă, Holly cedă insistenţelor stomacului ei care cerea de mâncare. Ca de obicei, nu avea nimic în frigider aşa că se hotărî să se întremeze comandând o mâncare chinezească foarte grasă şi săţioasă. O oră mai târziu, savura mâncarea stând tolănită în pijama şi urmărind la TV cel mai bun program de sâmbătă seara. Se simţea mulţumită de sine şi era prima dată de când Gerry murise când se simţea bine de una singură. Se părea că exista o şansă ca ea să se descurce în lume fără el. Mai târziu, în aceeaşi seară, Jack o sună pe telefonul mobil. 

 Bună, soră-mea, ce mai faci?

 Mănânc şi mă uit la televizor. 

 Pari într-o formă bună. Nu ca biata mea prietenă care suferă aici, lângă mine.

 N-o să mai ies niciodată în oraş cu tine, Holly, o auzi ea pe Abbey vorbind fără vlagă de undeva, de departe. 

 Tu şi prietenele tale i-aţi pervertit mintea, glumi el. 

 Nu da vina pe mine, după câte mi-amintesc nu avea nevoie de ajutorul nimănui.

 Ea spune că nu-şi aminteşte nimic.

 Nici eu. Probabil e ceva ce ţi se-ntâmplă atunci când împlineşti treizeci de ani, eu nu eram aşa înainte.

 Sau poate e un plan pe care l-aţi pus voi la cale ca să nu ne povestiţi ce-aţi făcut.

 Ce n-aş da să fie aşa... o, apropo, mulţumesc pentru cadou, e minunat.

 Mă bucur că ţi-a plăcut. Mi-a luat o groază de timp să găsesc unul potrivit.

 Mincinosule.

El râse. 

 Ei, uite de ce te-am sunat: să te întreb dacă mergi la spectacolul lui Declan de mâine seară.

 Unde este?

 Barul Hogans.

 Cu nici un chip. Nu mai pun niciodată piciorul într-un local, cu atât mai puţin pentru a asculta o formaţie zgomotoasă, cu chitări care scârţâie şi tobe asurzitoare, spuse Holly dintr-o suflare.

 A, e scuza aia veche cu n-o să mai beau niciodată, nu-i aşa? Ei bine, atunci nu mai bea, haide Holly, te rog să vii, Declan este foarte emoţionat şi nu mai vine nimeni altcineva să-l susţină.

 Aha! Deci eu sunt colacul de salvare, nu? Mă bucur să aflu că ai o părere aşa de bună despre mine.

 Nu e aşa. Declan ar fi încântat să te vadă acolo, iar noi n-am prea avut ocazia să stăm de vorbă la masă, şi n-am mai ieşit în oraş împreună de nu ştiu când, pledă el.

 Ei bine, nu prea văd cum o să putem sta liniştiţi de vorbă cu Peştii Orgasmici zdrăngănindu-şi chitările, răspunse Holly, sarcastică.

 De fapt, acum se numesc Căpşunele Negre, ceea ce cred că sună mai bine, râse el.

Holly îşi îngropă faţa în mâini şi murmură: 

 Te rog, Jack, nu mă obliga să merg, se lamentă ea.

 Ba ai să mergi.

 Of, bine, dar n-am să stau până la sfârşit.

 Asta vom mai vedea când ajungem acolo. Declan va fi încântat când o să-i spun, de obicei familia nu merge niciodată la chestii din astea.

 Bun, atunci pe la opt?

 Perfect.

Holly închise telefonul şi rămase nemişcată pe canapea încă vreo câteva ore. Poate că mâncarea chinezească nu fusese cea mai bună idee.

Capitolul nouă



Holly ajunse la Hogans simţindu-se un pic mai odihnită decât cu o zi înainte, dar reacţiile ei erau încă mai încetinite decât de obicei. Mahmurelile ei păreau treptat să se înrăutăţească pe măsură ce înainta în vârstă, iar ieri luase medalia de aur pentru mahmureala mahmurelilor. Mai devreme făcuse o plimbare lungă de-a lungul coastei de la Malahide la Portmamock şi răcoarea brizei proaspete o ajutase să-şi limpezească minţile. Le făcuse o vizită părinţilor la masa de duminică, iar aceştia îi dăruiseră pentru ziua ei o frumoasă vază de cristal Waterford. Avusese o zi foarte relaxantă alături de părinţi, aşa că se smulse cu părere de rău de pe canapeaua confortabilă pentru a merge la Hogans.

Hogans era o clădire cu trei nivele, binecunoscută, situată în centrul oraşului şi aglomerată mai tot timpul, inclusiv duminica. La etaj se afla un club de noapte care difuza cea mai nouă muzică din topuri. Acolo tinerii frumoşi îşi etalau hainele după ultimul răcnet al modei. Parterul era o cârciumă irlandeză tradiţională, pentru cei de vârstă medie (de obicei erau oameni în vârstă cocoţaţi pe scaunele de bar, aplecaţi deasupra halbelor, gândindu-se la ale vieţii). Câteva zile pe săptămână aici avea program o formaţie irlandeză tradiţională care cânta toate şlagărele de altă dată, cu mare succes atât la cei mai în vârstă, cât şi la tineri.

Subsolul, unde formaţiile dădeau reprezentaţii, era murdar şi întunecos, iar clientela era formată numai din studenţi. Holly părea a fi cea mai în vârstă persoană de acolo. Barul consta dintr-o mică tejghea în colţul sălii lungi şi era înconjurat de o grămadă uriaşă de studenţi îmbrăcaţi în blugi slinoşi şi tricouri sfâşiate, împingându-se cu violenţă unul pe celălalt pentru a fi serviţi. Cei care serveau la bar părea că nu terminaseră nici măcar liceul şi alergau transpiraţi încoace şi-ncolo cu o sută de kilometri pe oră.

Subsolul era îmbâcsit, fără vreo ventilaţie sau aer condiţionat, iar lui Holly îi venea greu să respire în aerul plin de fum. Practic toată lumea din jurul ei părea că fumează, iar ochii aproape că îi lăcrimau. Se gândea cu groază cum va fi acolo peste o oră, deşi se părea că nimeni în afara ei nu era deranjată de lucrul ăsta. Îi facu semn cu mâna lui Declan pentru a-i arăta că a ajuns acolo, dar nu se îndreptă spre el, fiindcă era înconjurat de o grămadă de fete. Nu voia să-l streseze. Holly nu avusese viaţă de student. După terminarea liceului luase decizia de a nu se mai înscrie la facultate. Se angajase ca secretară, schimbându-şi locul de muncă la fiecare câteva luni, terminând cu serviciul acela îngrozitor de unde demisionase pentru a sta mai mult cu Gerry, când acesta era bolnav. Oricum, se îndoia că ar mai fi lucrat mult timp acolo. Gerry studiase marketing la Dublin City University, dar nu petrecuse niciodată prea mult timp cu colegii de grupă, în schimb îi plăcea să iasă cu Holly, Sharon şi John, Denise sau cu ceilalţi prieteni ai ei de la acea vreme. Privind la cei din jurul ei, Holly nu simţea că ar fi pierdut mare lucru.

Până la urmă Declan reuşi să se smulgă din grupul admiratoarelor lui şi îşi făcu loc să ajungă la Holly.

 Ia te uită, Domnul Popularitate. Sunt onorată că ai venit să schimbi o vorbă cu mine. Toate fetele o măsurau pe Holly de sus până jos, întrebându-se ce naiba vedea Declan la femeia asta matură.

Declan izbucni în râs şi îşi frecă mâinile cu statisfacţie. 

 Ştiu! Treaba cu formaţia merge grozav. Se pare că voi avea parte de ceva acţiune în seara asta, spuse el făcând pe grozavul.

 În calitate de soră e întotdeauna o plăcere să aflu asta replică sarcastic Holly. I se părea imposibil să stea de vorbă cu Declan, neputând menţine un contact vizual cu el, deoarece el scruta mulţimea.

 Haide, Declan, ce mai aştepţi, du-te să flirtezi cu aceste frumuseţi, în loc să stai aici lipit de sora ta mai mare. 

 A nu, nu e asta, protestă el, dar am aflat că în seara asta va veni un tip de la o casă de discuri ca să ne asculte. 

 Wow, grozav! Holly făcu ochii mari, încântată. Se părea că lucrul ăsta conta mult pentru fratele ei, şi se simţea vinovată că nu îi arătase vreo urmă de interes până acum. Îşi roti privirea pentru a zări pe cineva care ar fi semănat cu un tip de la o casă de discuri. Oare cum ar fi trebuit să arate? Probabil că nu stând într-un colţ şi luând febril notiţe pe un carneţel. Într-un târziu, atenţia îi fu atrasă de un bărbat care părea mult mai în vârstă decât restul celor din sală, cam de vârsta ei. Era îmbrăcat într-o jachetă neagră de piele, pantaloni largi negri şi un tricou de aceeaşi culoare. Stătea în picioare cu mâinile în şolduri, privind către scenă. Da, ăsta sigur era de la o casă de discuri. Era neras şi părea că nu dormise de zile întregi. Probabil că şi mirosea urât. Sau poate că era un ciudat căruia îi plăcea să participe la seri studenţeşti şi să arunce ocheade fetelor. Şi asta era posibil.

 Uite-acolo, Deco! Holly ridică un pic vocea ca să se facă auzită şi arătă în direcţia bărbatului. Declan se însufleţi brusc şi privi în direcţia arătată de Holly. Zâmbetul i se stinse imediat, când îl recunoscu. 

 Nu, ăla e DANNY! strigă el şi scoase un chiot pentru a-i atrage atenţia.

Danny se răsuci, încercând să ghicească cine îl strigă, dădu din cap recunoscându-l şi-şi făcu loc spre ei. 

 Salutare, omule, spuse Declan strângându-i mâna.

 Bună, Declan, sunteţi gata? spuse el neliniştit.

 Da, e OK, spuse Declan fară entuziasm. Probabil cineva îi spusese lui Declan că e ca lumea să te porţi de parcă nu ţi-ar păsa de nimic.

 Ai verificat sunetul, e totul în regulă?.

 Au fost câteva probleme, dar le-am rezolvat.

 Deci totul e în regulă?

 Sigur.

 Bine, se relaxă el şi se întoarse spre Holly. 

 Iartă-mă că te-am ignorat, sunt Daniel.

 Mă bucur să te cunosc, eu sunt Holly.

 Vai, iertaţi-mă, îi întrerupse Declan. 

 Holly, el este proprietarul; Daniel, ea este sora mea.

 Soră? Nu prea semănaţi.

 Mulţumesc lui Dumnezeu, îi şopti Holly pe furiş lui Daniel, iar el râse.

 Hei, Deco, noi urmăm! îi strigă un băiat cu părul albastru.

 Ne vedem mai târziu, le spuse Declan şi o luă la fugă.

 Succes! îi strigă Holly în urma lui. 

 Deci eşti un Hogan, spuse ea întorcându-se spre Daniel.

 Păi nu, de fapt sunt un Connolly, zâmbi el, am preluat localul acum câteva săptămâni.

 Da? exclamă surprinsă Holly, nu ştiam că l-au vândut. Atunci o să-i schimbi denumirea în Connolly? 

 Nu-mi pot permite atâtea litere pe faţadă, e un nume cam lung. Holly râse. 

 Ei bine, acum toată lumea îl ştie ca Hogans, probabil ar fi o prostie să-l schimbi.

Daniel încuviinţă din cap. 

 De fapt acesta a fost motivul principal.

Deodată Jack apăru în cadrul uşii de la intrare, iar Holly îi făcu semn cu mâna. 

 Îmi pare rău că am întârziat, am pierdut ceva? spuse el îmbrăţişând-o şi sărutând-o pe obraz.

 Nu, de abia acum o să înceapă. Jack, acesta este Daniel, proprietarul.

 Mă bucur să te cunosc , spuse Daniel dând mâna cu el.

 Sunt buni, ce zici? îl întrebă Jack, arătând cu capul în direcţia scenei.

 Să-ţi spun drept, nu i-am auzit niciodată cântând, spuse îngrijorat Daniel.

 Ai avut ceva curaj! râse Jack.

 Sper că nu prea mult, răspuse el uitându-se în direcţia scenei, unde se afla formaţia.

 Recunosc câteva feţe aici, spuse Jack, scanând mulţimea. Şi mulţi nu au împlinit optsprezece ani.

O adolescentă purtând blugi rupţi şi un top până la buric trecu încet pe lângă Jack cu un zâmbet nesigur pe faţă. Îşi duse un deget la buze. Jack făcu semn din cap că a înţeles.

Holly se uită întrebător la Jack. 

 Care-i treaba?

 A, îi predau engleză. Are doar şaisprezece sau şaptesprezece ani. Totuşi e fată bună. Jack o urmări cu privirea, în timp ce aceasta se îndepărta. 

 Dar ar face bine să nu întârzie mâine la oră.

Holly privi cum fata bea bere cu prietenii ei, dorindu-şi în acea clipă să fie şi ea profesoară la o şcoală, aşa cum era Jack; toţi elevii păreau să-l iubească. Şi era uşor să-ţi dai seama de ce: era un tip amabil şi sufletist. 

 Lui să nu-i spui că nu au împlinit optsprezece ani, spuse încet Holly, arătând cu capul spre Daniel.

Lumea începu să ovaţioneze, iar Declan cu o figură afectată îşi puse pe umăr chinga de la chitară. Muzica începu, astfel că nu mai era chip să porţi vreo conversaţie. Mulţimea din sală începu să sară în sus şi în jos, călcând-o pe Holly pe picioare. Jack o privea râzând, amuzat de disconfortul ei evident. 

 Pot să vă aduc ceva de băut? strigă Daniel făcând un gest de parcă ar fi amestecat băuturi. Jack ceru un Budweiser, iar Holly un 7-Up. ÎI urmăriră pe Daniel care se chinuia să străbată mulţimea agitată şi merse în spatele barului să aducă băuturile. Câteva minute mai târziu se întoarse cu paharele şi un scaun pentru Holly. Holly şi Jack îşi îndreptară din nou atenţia spre scenă pentru a-l urmări pe fratele lor. Muzica nu era genul lui Holly ; în plus era atât de tare şi de zgomotoasă încât îi era greu să spună dacă erau buni. Era foarte departe de sunetele calde al CD-ului ei preferat cu Westlife.

După patru piese, Holly se săturase, aşa că îl îmbrăţişă şi îl sărută pe Jack luându-şi rămas bun. 

 Spune-i lui Declan că am stat până la sfârşit! strigă ea. Mi-a părut bine să te cunosc, Daniel! Mulţumesc pentru băuturi! ţipă ea spre acesta şi îşi croi drum spre civilizaţie şi aerul proaspăt de afară.

Urechile continuară să-i ţiuie pe tot drumul până acasă. Se făcuse ora zece când ajunse. Mai erau doar două ore până în luna mai. Iar asta însemna ca să mai deschidă un plic.

Holly stătea la masa din bucătărie bătând nervoasă darabana cu degetele pe lemn. Bău a treia ceaşcă de cafea şi-şi schimbă poziţia picioarelor. Să rămână trează încă două ore se dovedise a fi mai greu decât crezuse; evident încă se simţea obosită după ce băuse peste măsură la petrecerea ei de acum două zile. Bătu din picioare pe sub masă fără a ţine un ritm anume şi apoi stătu iar picior peste picior. Era unsprezece treizeci. Plicul stătea în faţa ei pe masă, iar ea aproape că-l putea vedea pe Gerry lipindu-l cu limba şi cântând, na na na-na na.

Îl ridică şi îşi trecu degetele peste el. Cine ar fi ştiut dacă l-ar fi deschis mai repede? Sharon şi John probabil că uitaseră de plicul de pe luna mai, iar Denise era probabil scoasă din circulaţie după stresul mahmurelii ei de două zile. Holly putea la fel de bine să mintă dacă ei ar fi întrebat-o vreodată, dar probabil că lor nici nu le-ar fi păsat. Nimeni n-ar şti şi nimănui nu i-ar păsa.

Dar nu era adevărat. Gerry ar şti.

De fiecare dată când Holly ţinea plicul în mână simţea că este legată tainic de Gerry. În ultimele două dăţi când îl deschisese avusese senzaţia că Gerry e lângă ea, râzând de reacţiile ei. Ca şi cum ar fi jucat un joc împreună, chiar dacă erau în două lumi diferite. Dar ea chiar simţea că el este acolo, şi va şti dacă ea încearcă să trişeze sau dacă a nesocotit regulile jocului.

După încă o ceaşcă de cafea, lui Holly îi venea să se dea cu capul de pereţi. Limba mică a ceasului părea că dă probe pentru un rol în serialul Baywatch, mişcându-se cu încetinitorul, dar, în cele din urmă, bătu miezul nopţii, încă o dată ea luă plicul, bucurându-se de fiecare moment al procesului. Gerry stătea la celălalt capăt al mesei.  Haide, deschide-1!

Ea rupse cu grijă sigiliul şi-şi trecu degetele peste el ştiind că ultimul lucru care-l atinsese fusese limba lui Gerry.

Deschise plicul şi scoase cartonaşul afară.



Continuă, Disco Diva! Invinge-ţi teama de karaoke la Club Diva luna asta şi nu se ştie niciodată, s-ar putea să fii recompensată...

P.S. Te iubesc...

Simţea că Gerry o priveşte, iar colţurile gurii ei se ridicară într-un zâmbet. Începu să râdă repetând: 

 În nici un caz! de câte ori îşi recăpăta suflul. Într-un târziu se calmă şi declară spre camera goală: 

 Gerry! Ticălos ce eşti ! Nu vreau cu nici un chip să trec prin aşa ceva!

Gerry râse mai tare.

 Nu e amuzant. Ştii ce cred eu despre karaoke şi refuz să fac asta. Nu. Cu nici un chip. N-o fac.

 Va trebui să o faci, să ştii râse Gerry.

 Ba nu trebuie să fac aşa ceva!

 Fă-o pentru mine.

 N-o s-o fac nici pentru tine, pentru mine, sau pentru pacea mondială. Urăsc karaoke!

 Fă-o pentru mine repetă el.

Ţârâitul telefonului o făcu pe Holly să sară de pe scaun. Era Sharon. 

 E douăşpe şi cinci, ce-a mai spus? John şi cu mine murim de nerăbdare să aflăm!

 Ce te face să crezi că l-am deschis?

 Ha! râse zgomotos Sharon. În douăzeci de ani de prietenie am devenit expertă în ceea ce te priveşte, aşa că haide, spune-ne ce ţi-a scris.

 N-o s-o fac, se răsti Holly.

 Ce? Nu vrei să ne spui?

 Nu, n-o să fac ce îmi cere el.

 De ce, ce-a zis?

 Of, e doar o încercare patetică a lui Gerry de a fi amuzant răspuse ea supărată, privind spre un punct din tavan.

 Acum chiar m-ai provocat, chicoti Sharon, spune-ne.

 Haide o dată, Holly, spune ce ţi-a scris? John era la telefonul de la parter.

 Bine... Gerry vrea... să... cânt la karaoke, spuse ea dintr-o suflare.

 Cum? Holly, n-am înţeles nimic din ce ne-ai spus, zise Sharon.

 Nu, am înţeles eu o întrerupse John, cred că am auzit ceva de karaoke. Am dreptate?

 Da, răspunse Holly ca o fetiţă curajoasă.

 Şi trebuie să cânţi? se interesă Sharon.

 Da-aaaa, răspunse ea încet. Poate dacă n-ar fi spus-o n-ar fi trebuit să se întâmple.

Ceilalţi doi izbucniră în râs atât de tare, încât Holly îşi îndepărtă repede receptorul de la ureche. 

 Sunaţi-mă când vă potoliţi, li se adresă ea supărată, închizând telefonul.

Câteva minute mai târziu o sunară.

 Da?

O auzi pe Sharon care pufnea, încercând să-şi stăpânească râsul, ca apoi să izbucnească într-o cascadă de chicoteli, iar apoi convorbirea se întrerupse.

Zece minute mai târziu, ea sună din nou.

 Da?

Sharon avea un, hai să trecem la treabă foarte serios în voce. 

 Îmi pare rău că am râs. Acum m-am calmat. John, nu te mai uita la mine spuse Sharon îndepărtând receptorul, îmi pare rău, Holly dar nu mă puteam gândi decât cum erai tu ultima dată când...

 Da, da, da o întrerupse ea, nu-i nevoie să-mi aminteşti. A fost ziua cea mai jenantă a vieţii mele, aşa că din întâmplare mi-o amintesc. De aceea nu vreau s-o fac.

 Haide, Holly nu te împiedici tu de un lucru mărunt ca ăsta!

 Păi, dacă nici un lucru ca ăsta nu ar împiedica pe cineva, atunci ăla e nebun de-a dreptul!

 Holly a fost doar o mică cădere...

 Da, mulţumesc! Mi-amintesc foarte bine! Oricum, eu nici măcar nu pot să cânt, Sharon, cred că am stabilit acest lucru într-un mod magistral data trecută!

Sharon tăcea.

 Sharon?

Tăcere.

 Sharon, mai eşti acolo?

Nu primi nici un răspuns.

 Sharon, râzi cumva? izbucni Holly.

Auzi o piţigăială, apoi convorbirea se întrerupse. 

 Halal prieteni de nădejde mai am şi eu, murmură ea încet.

 Of, Gerry! strigă Holly, credeam că o să mă ajuţi, nu că o să-mi provoci o cădere nervoasă! în noaptea aceea dormi foarte puţin.

Capitolul zece



 La mulţi ani, Holly! Sau, mai degrabă, la mulţi ani întârziaţi?! Richard râdea nervos. Holly căscă gura şocată la vederea fratelui ei mai mare stând în pragul uşii. Asta nu se întâmpla prea des, de fapt poate că era pentru prima dată. Deschise şi închise gura ca un peştişor auriu, neştiind prea bine ce să spună.

 Ti-am adus un mini ghiveci cu orhideea phalaenopsis spuse el înmânându-i planta, sunt aduse de curând, şi au boboci gata să înflorească. Parcă le-ar fi făcut reclamă.

Holly fu şi mai uluită; atinse uşor micuţii boboci roz. 

 Doamne Richard, orhideele sunt preferatele mele!

 Oricum, aici ai o grădină mare, frumoasă şi... îşi drese el vocea, verde. Cam neîngrijită, totuşi... spuse ca pentru sine şi începu să facă gestul acela enervant de a se legăna pe picioare.

 Vrei să intri sau eşti doar în trecere? Dă Doamne să spună nu, dă Doamne să spună nu. În ciuda cadoului delicat, Holly nu avea chef să fie în compania lui Richard.

 Ăă, da, o să stau un pic. Îşi şterse picioarele vreo două minute înainte de a păşi în casă. Lui Holly îi amintea de fostul ei profesor de matematică de la şcoală, îmbrăcat într-o jachetă cafenie tricotată, cu pantaloni de aceeaşi culoare care se opreau chiar deasupra mocasinilor curaţi, tot de culoare maro. Nici un fir de păr nu era clintit de la locul lui, iar unghiile erau mereu îngrijite şi tăiate scurt. Holly şi-l imaginase întotdeauna măsurându-le seară de seară cu rigla pentru a se convinge că nu au crescut peste standardul european pentru lungimea unghiilor, dacă aşa ceva ar fi existat.

Richard nu părea să se simtă niciodată în largul lui în propria piele. Arăta de parcă ar fi fost mereu strangulat cu nodul de la cravata cafenie şi mergea de parcă ar fi înghiţit un stâlp de telegraf. În rarele ocazii în care zâmbea, nu-i râdeau şi ochii din cap. Era sergentul nemilos al propriului corp, ţipând la el şi pedepsindu-l ori de câte ori acesta se comporta omeneşte. Trist era faptul că el se simţea bine aşa. Holly îl conduse în camera de zi şi aşeză provizoriu ghiveciul pe televizor.

 Nu, nu Holly, spuse el mişcându-şi degetul arătător de parcă s-ar fi adresat unui copil obraznic, nu-l pune acolo. Trebuie să stea într-un loc răcoros, ferit de uscăciune, departe de razele soarelui sau de curenţii de aer cald.

 Ah, desigur. Holly luă ghiveciul şi aruncă o privire scurtă prin cameră, în căutarea unui loc potrivit. Ce spusese? Un loc cald, ferit de uscăciune? Cum de reuşea el mereu să o facă să se simtă ca o fetiţă nepricepută?

 Ce zici de măsuţa din mijloc? Acolo ar sta bine.

Holly făcu ce i se spusese şi puse ghiveciul pe masă aşteptându-se să-l audă spunând: ce fată bună. Din fericire el nu spuse nimic.

Richard se aşeză lângă cămin, în poziţia lui preferată şi privi înjur. 

 Casa ta e foarte curată, comentă el.

 Mulţumesc, tocmai ăă... am făcut curat.

El dădu afirmativ din cap, ca şi cum ar fi ştiut.

 Pot să te servesc cu un ceai sau o cafea? îl întrebă, aşteptându-se ca el să o refuze.

 Da, minunat, rosti frecându-şi mâinile, un ceai ar fi grozav. Doar lapte, fără zahăr.

Holly se întoarse din bucătărie cu două ceşti de ceai şi le puse pe măsuţă. Spera ca aburul care se ridica din ceşti să nu omoare biata plantă. Asta apropo de curenţii de aer cald.

 Trebuie doar să o uzi zilnic, iar primăvara să-i pui nişte îngrăşământ. Tot despre plantă vorbea. Holly dădu aprobator din cap deşi era conştientă că nu va face nici unul dintre lucrurile acelea.

 Nu ştiam că ai degete verzi Richard, rosti ea încercând să însenineze atmosfera

 Numai când pictez împreună cu copiii, râse el, făcând o glumă, lucru foarte rar pentru el.

 Lucrezi des în grădină? Holly făcea eforturi pentru a menţine o conversaţie. Cum în casă era foarte multă linişte, fiecare tăcere părea apăsătoare.

 A, da, îmi place să lucrez în grădină, se însufleţi el, sâmbăta e ziua mea de grădinărit, spuse zâmbind spre cana de ceai.

Holly se simţea de parcă ar fi fost alături de un străin. Realiză că ştie foarte puţin despre el, iar la rândul lui şi el ştia puţine lucruri despre ea... Dar Richard era cel care dorise ca lucrurile să fie astfel. Se îndepărtase de familie încă de când erau copii. Nu le povestea niciodată nimic despre el sau despre cum îşi petrecea timpul. Era plin doar de fapte, fapte şi iar fapte. Familia auzise pentru prima dată despre Meredith în ziua când ei veniseră la masă pentru a anunţa că se logodiseră. Din nefericire era prea târziu pentru a-l mai convinge să nu se căsătorească cu femeia cu părul roşu şi ochi verzi ca ai unui dragon. Nu că ar fi ascultat pe cineva.

 Deci, spuse ea cam tare făcând să răsune camera, ceva ciudat sau senzaţional? Cum de eşti aici?

 Nu, nu, nimic ciudat. Totul decurge normal. Luă o înghiţitură de ceai, apoi, după un timp adăugă: 

 Şi nimic senzaţional, de asemenea. Fiindcă eram prin zonă m-am gândit să te salut.

 Aşa, deci. E ceva neobişnuit pentru tine să fii în partea asta a oraşului, râse Holly , ce vânt te-aduce în lumea întunecată şi plină de pericole a părţii de nord?

 A, nişte mici afaceri, mormăi Richard ca pentru sine, clar mi-am parcat maşina pe partea cealaltă a râului!

Holly zâmbi în silă.

 Glumeam, bineînţeles, adăugă el, e chiar în faţa casei... e în siguranţă, nu-i aşa? o întrebă el cu seriozitate.

 Cred că da, spuse Holly, azi nu pare să fie nici o persoană suspectă care să dea târcoale pe străzi lăturalnice.

El nu se prinse de poantă. 

 Ce mai fac Emily şi Timmy, pardon, adică Timothy? De data asta greşise de-adevăratelea.

Richard se însufleţi. 

 A, sunt bine, Holly, sunt foarte bine. Cu toate că îmi dau motive de îngrijorare. El îşi mulă privirea în altă parte, făcând ochii roată prin cameră.

 Ce vrei să spui?, întrebă Holly, sperând ca Richard sa-şi deschidă sufletul în faţa ei.

 A, nu ceva anume. Copiii sunt în general o sursă de îngrijorare. Îşi împinse ochelarii spre baza nasului şi o privi în ochi, dar cred că te bucuri fiindcă pe tine n-or să te îngrijoreze niciodată chestiile astea cu copiii, spuse râzând.

Se lăsă tăcerea.

Holly simţi de parcă ar fi primit o lovitură în stomac.

 Şi ţi-ai găsit de lucru? continuă Richard.

Holly îngheţase în scaun, şocată. Nu-i venea a crede că fi fusese atât de lipsit de respect încât să-i spună toate acele lucruri. Se simţea insultată şi jignită şi voia să-l vadă plecat mai repede din casa ei. Nu avea chef să mai fie politicoasă şi nu voia să se obosească să-i explice fratelui ei îngust la minte că nu începuse să-şi caute de lucru fiindcă jelea moartea soţului său. O chestie cu care el nu se va întâlni în următorii cinzeci şi ceva de ani.

 Nu, se răsti ea.

 Atunci din ce trăieşti? Ai ajutor de şomaj?

 Nu, Richard, îi răspunse Holly încercând să nu se înfurie, nu am ajutor de şomaj, primesc pensie de urmaş. 

 A, grozav, pică bine, nu-i aşa?

 Pică bine nu e expresia pe care aş folosi-o eu. Devastator de depresiv ar fi mai potrivită.

Atmosfera era tensionată. Deodată el se plesni peste picior, semnalând sfârşitul conversaţiei. 

 Mai bine iau viteză ca să mă întorc la lucru, spuse ridicându-se şi întinzându-se de parcă ar fi stat aşezat ore întregi.

 Bine, Holly era uşurată, mai bine ai pleca cât timp maşina ta e încă acolo. Încă o dată el nu prinse sensul vorbelor ei. Se uită pe fereastră după maşină.

 Ai dreptate, slavă Domnului, e încă acolo. Oricum mi-a părut bine să te văd şi îţi mulţumesc pentru ceai.

 Cu plăcere şi îţi mulţumesc şi eu pentru orhidee, spuse Holly printre dinţi, supărată.

Richard merse pe aleea din grădină şi la jumătatea drumului se opri pentru a privi grădina. Dădu din cap dezaprobator strigându-i: 

 Trebuie neapărat să pui pe cineva să cureţe buruienile şi se urcă la volanul maşinii sale de familie, de culoare brună.

Holly spumega de furie, urmărindu-l cum se urcă în maşină şi trânti uşa de la intrare. Omul ăla făcuse să-i clocotească sângele într-un asemenea hal încât îi venea să-l bată. El nu înţelegea... absolut nimic.

Capitolul unsprezece



 Sharon, îl urăsc, se plângea Holly la telefon prietenei ei, în aceeaşi seară.

 Ignoră-l, Holly. Nu se poate abţine, e un idiot, răspunse aceasta supărată.

 Dar asta mă enervează şi mai tare! Toată lumea spune că nu se poate abţine şi că nu e vina lui! Dar e un om în toată firea, Sharon! Are treizeci şi şase de ani! Ar trebui să ştie al naibii de bine când să-şi ţină gura! Spune lucrurile alea în mod deliberat! spumegă ea.

 Eu nu cred asta, Holly spuse ea blajin, cred că într-adevăr a venit pe la tine să-ţi ureze la mulţi ani..

 Da! Şi ce l-a apucat?! exclamă Holly, când a mai trecut el pe la mine să-mi dea un cadou de ziua mea? Niciodată!

 Ei, treizeci de ani înseamnă ceva...

 Nu şi în ochii lui! A spus chiar la masă acum câteva săptămâni, şi dacă-mi aduc bine aminte cuvintele lui erau, îl imită ea, nu sunt de acord cu sărbătoririle prosteşti bla bla bla, ori sunt eu un nătâng bla bla bla. E într-adevăr un idiot.

Sharon râse de prietena ei care se purta de parcă ar fi avut zece ani. 

 Bine, deci e un monstru diabolic care merită să ardă în iad!

Holly făcu o pauză. 

 Ei, n-aş merge chiar aşa departe, Sharon...

Sharon râse. 

 Of, nu pot deloc să-ţi fiu pe plac, nu-i aşa?

Holly zâmbi slab. Gerry ar fi înţeles exact ceea ce simţea, ar fi ştiut exact ce trebuie să spună şi ce să facă. Ar fi îmbrăţişat-o aşa cum ştia doar el şi atunci toate problemele ei s-ar fi topit. Apucă o pernă de pe pat şi o strânse cu putere la piept. Nu-şi mai amintea de când nu mai îmbrăţişase aşa, din tot sufletul pe cineva. Şi lucrul care o mâhnea cel mai mult era că nu-şi imagina că va mai îmbrăţişa vreodată pe cineva la fel.

 Aloooo? Pământul către Holly? Mai eşti acolo sau vorbesc din nou singură?

 O, iartă-mă Sharon, ce-ai spus?

 Întrebam dacă te-ai mai gândit la treaba cu karaoke? 

 Sharon, o repezi Holly, nu vreau să mă mai gândesc la acest subiect!

 Bine, bine, linişteşte-te femeie! Mă gândeam că am fi putut închiria un sistem karaoke pe care să-l instalăm în salonul tău. În felul ăsta ai putea face ce ţi-a cerut el fără să te umpli de ruşine! Ce spui?

 Nu, Sharon, e o idee minunată, dar n-o să meargă; el vrea să o fac în Club Diva, unde-o fi ăsta.

 Ce drăguţ! Pentru că tu eşti disco diva lui?

 Mda, cam asta era ideea, spuse tristă Holly.

 A! E o idee minunată, dar unde e Club Diva? N-am auzit niciodată de el.

 Păi, atunci rămâne stabilit, dacă nimeni nu ştie unde e, atunci nu pot să o fac, nu-i aşa? spuse Holly satisfăcută că găsise o cale de rezolvare.

Şi-au luat rămas bun, dar imediat ce Holly închise telefonul, acesta sună din nou.

 Bună, iubito.

 Mami! spuse acuzator Holly.

 O, Doamne, ce-am mai făcut?

 Am primit astăzi o vizită de la fiul tău răutăcios şi nu sunt încântată deloc.

 Îmi pare rău draga mea, am încercat să te sun mai devreme să-ţi spun că e în drum spre tine, dar îmi răspundea doar robotul. Tu răspunzi vreodată la telefon?

 Mamă, nu despre asta este vorba.

 Ştiu, îmi pare rău, de ce, ce-a mai făcut?

 A deschis gura. Aici e toată problema.

 O, nu, şi era atât de încântat că o să-ţi dea cadoul acela. Bine, nu neg faptul că darul lui a fost foarte drăguţ şi plin de bune intenţii, dar mi-a spus cele mai jignitoare lucruri fără ca măcar să clipească !

 Vrei să stau de vorbă cu el despre asta?

 Nu, nu-i nevoie, acum am crescut amândoi. Dar îţi mulţumesc oricum. Tu ce mai faci? Holly era nerăbdătoare să schimbe subiectul.

 Sunt cu Ciara şi ne uităm la un film cu Denzel Washington. Ciara crede că într-o zi se va căsători cu el, râse Elizabeth.

 Şi am s-o fac! strigă Ciara din cameră.

 Îmi pare rău că trebuie să o dezamăgesc, dar el este deja însurat.

 E însurat, dragă, transmise Elizabeth mesajul mai departe.

 Căsătoriile de la Hollywood ... bombăni Ciara.

 Şi sunteţi doar voi două ? întrebă Holly.

 Frank e la berărie, iar Declan la colegiu.

 Colegiu? Dare zece seara! râse Holly. Declan probabil că făcea ceva ilegal pe undeva, folosind colegiul ca scuză.

Nu-i venea să creadă că mama ei era atât de naivă să creadă asta, mai ales că mai avea patru copii.

 O, lucrează într-una când îşi pune ceva în cap, Holly, lucrează la un proiect. Nu ştiu ce este, nu prea am timp să-l ascult.

 Mmm, răspunse Holly fără a crede nici un cuvânt.

 Acum te las, a început filmul cu viitorul meu ginere, râse Elizabeth.

 Mulţumesc că m-ai sunat.

 Pa, dragă.

Iarăşi înapoi la casa ei goală şi tăcută.

Holly se trezi a doua zi de dimineaţă întinsă în pat şi îmbrăcată cu hainele din ajun. Avea impresia că alunecă din nou în vechile obiceiuri. Simţea că toate gândurile ei pozitive se topeau puţin câte puţin în fiecare zi. Era atât de obositor să încerce să fie fericită tot timpul şi în plus nici nu mai avea energia necesară. Cui îi păsa dacă în casă era dezordine? Nimeni în afară de ea n-ar fi văzut, iar ei cu siguranţă nu i-ar fi păsat dacă era sau nu curat. Cui îi păsa dacă nu se machia, sau nu se spăla timp de o săptămână? Nu avea intenţia să impresioneze pe nimeni. Singurul pe care îl vedea cu regularitate era băiatul care livra pizza, şi căruia trebuia să-i dea bacşiş dacă voia să-l vadă zâmbind. Cui dracu îi păsa ?

Telefonul vibră lângă ea, semnalând că primise un mesaj. Era de la Sharon.



Club Diva nr. 36700700

Gândeşte-te. Ar fi haios.

O faci pentru Gerry?



La naiba, Gerry a murit, îi venea să-i răspundă la mesaj. Dar de când începuse să deschidă plicurile, nu mai simţea asta. Era ca şi cum el era plecat în vacanţă şi-i scria scrisori, aşa că nu simţea că murise cu adevărat. Putea cel puţin să sune la club şi să vadă despre ce era vorba. Asta nu însemna că se va şi prezenta la concurs...

Formă numărul şi răspunse un bărbat. Nu ştiu ce să-i spună, aşa că închise rapid telefonul. Haide, Holly, îşi zise, nu e greu, le spui că o prietenă e interesată să cânte. Holly îşi făcu singură curaj şi formă din nou numărul. Aceeaşi voce răspunse: 

 Club Diva.

 Bună, voiam să ştiu dacă organizaţi seri de karaoke? 

 Da, sunt... îl auzi răsfoind nişte pagini, da, scuzaţi-mă, sunt joia.

 Joi?

 Nu, îmi cer scuze, staţi puţin... mai răsfoi iarăşi nişte pagini, nu, sunt marţi seara.

 Sunteţi sigur?

 Da, sigur sunt marţea.

 Bine, ăă... mă întrebam dacă ăă..Holly trase aer în piept şi începu propoziţia din nou, prietena mea ar fi interesată să cânte şi se întreabă ce ar trebui să facă?

La celălalt capăt al firului urmă o pauză lungă.

 Alo? Omul ăsta era prost sau ce?

 Da, îmi cer scuze, nu sunt eu cel care organizează serile de karaoke, aşa că...

 Înţeleg, spuse Holly pierzându-şi cumpătul. Îi trebuise mult timp pentru a-şi face curaj să dea telefon, iar acum nu era posibil ca un tâmpit care nu ştia despre ce era vorba şi care nu o ajuta deloc să strice totul. 

 Atunci e cineva acolo care ar putea să ştie?

 Ăă, nu, nu este, clubul încă nu s-a deschis, e totuşi foarte devreme veni răspunsul sarcastic.

 Vai, vă mulţumesc foarte mult, mi-aţi fost de mare ajutor, îi răspunse şi ea pe acelaşi ton sarcastic.

 Scuzaţi-mă, dacă aţi putea aştepta câteva minute, voi încerca să aflu totul pentru dumneavoastră. Holly fu pusă să aştepte şi să asculte muzica formaţiei Greensleeves în următoarele cinci minute.

 Alo? Mai sunteţi acolo?

 Cu greu, spuse ea supărată.

 Îmi cer scuze pentru întârziere, dar a trebuit să dau un telefon. Cum se numeşte prietena dumneavoastră?

Holly îngheţă; nu se aşteptase la una ca asta. Poate ar fi putut să-şi dea numele, iar apoi  prietena ar fi sunat din nou să spună că s-a răzgândit.

 Ăă, o cheamă Holly Kennedy.

 Bun. Concursurile de karaoke sunt marţea. Se desfăşoară timp de o lună şi în fiecare săptămână sunt alese două persoane din zece până în ultima săptămână a lunii, unde cei şase cântă din nou în finală.

Holly înghiţi în sec şi simţi că-i tremură stomacul. Nu voia să treacă prin aşa ceva.

 Dar din nefericire, continuă el, toate numele au fost înscrise acum câteva luni, aşa că ar trebui să-i spui prietenei tale, Holly, să încerce de Crăciun. Atunci va avea loc următoarea competiţie.

 A, bine.

 Apropo, numele Holly Kennedy îmi spune ceva. E cumva sora lui Declan Kennedy?

 Ăă, da, de ce, o ştii? spuse şocată Holly.

 Nu pot să spun chiar asta, am cunoscut-o aseară aici, cu fratele ei.

 Ce?? Holly nu ştia ce să mai creadă. Era posibil ca Declan să meargă prin cluburi prezentând fetele ca fiind sora lui? Pungaş mic, las-că i-arăt eu lui... Ce?? Nu, nu era posibil aşa ceva, ce naiba... ?

 Declan a dat un spectacol la Club Diva?

 Nu, nu , râse el, a cântat cu formaţia lui jos, la subsol.

Holly încercă să digere repede informaţia, până când în sfârşit, pricepu despre ce e vorba.

 Club Diva e în Hogans?

El râse din nou. 

 Da, e la etaj. Poate că ar trebui să-i fac mai multă publicitate!

 Eşti Daniel? îi scăpă lui Holly care apoi îşi trase o palmă peste gură pentru că fusese atât de proastă.

 Da, te cunosc?

 Ăă, nu! Nu mă cunoşti. Holly a amintit de tine într-o conversaţie, asta-i tot. Apoi îşi dădu seama cum trebuie să fi sunat asta, a amintit în treacăt, adăugă ea. A spus că i-ai dat un scaun. Holly începu să se dea încet cu capul de perete.

Daniel râse din nou. 

 A, bine, spune-i că dacă doreşte să participe la karaoke de Crăciun pot să-i trec numele pe listă. Nu-ţi vine să crezi ce mulţi oameni doresc să se înscrie.

 Serios? spuse încet Holly. Se simţea ca o proastă.

 O, apropo, cu cine vorbesc?

Holly mergea în sus şi-n jos prin cameră. 

 Ăă, Sharon, vorbeşti cu Sharon.

 Bine, Sharon, am numărul tău de telefon pe caller ID, aşa că te voi suna dacă se retrage cineva.

 În regulă, mulţumesc mult.

Şi închise telefonul.

Holly se prăbuşi în pat, trăgându-şi pătura peste cap, deoarece simţea că s-a făcut roşie de ruşine. Stătu ascunsă acolo mult timp, blestemând că se purtase ca o proastă. Ignorând telefonul care suna, încerca să se convingă că nu se făcuse de râs. Într-un final, după ce se convinse că putea totuşi să mai scoată capul în lume ,îi luă mult timp, se târî afară din pat şi apăsă butonul de la robotul telefonic.

 Bună, Sharon, probabil că ai plecat. Sunt Daniel de la Club Diva. Apoi făcu o pauză şi adăugă râzând, de la Hogans. M-am uitat pe lista de nume din registru şi se pare că cineva a înscris deja numele lui Holly acum câteva luni, de fapt este printre primele. Asta dacă nu e vorba de o altă Holly Kennedy..., spuse el cu o voce joasă. În orice caz, sună-mă când poţi tu ca să o lămurim. Mulţumesc.

Holly rămase în stare de şoc pe marginea patului, nefiind în stare să mai facă vreo mişcare.

Capitolul doisprezece



Sharon, Denise şi Holly stăteau la fereastră în Bewleys Cafe care dădea în Grafton Street. Se întâlneau des acolo, pentru a privi lumea care trecea pe stradă. Sharon spusese întotdeauna că acesta este cel mai bun loc pentru a vedea ce se mai poartă în toate magazinele ei preferate.

 Nu-mi vine să cred că Gerry a pus la cale totul! bolborosi Denise când auzi veştile.

 Cred totuşi că va fi amuzant, nu-i aşa? spuse Sharon încântată.

 O, Doamne. Lui Holly îi tremura stomacul numai gândindu-se la asta. Nu vreau, chiar nu vreau să fac asta, dar simt că trebuie să termin ceea ce a început Gerry.

 Aşa te vreau, Hol! o încurajă Denise. Iar noi vom fi cu toţii acolo să te aplaudăm!

 Stai aşa, Denise spuse Holly schimbând tonul ceremonios, vreau ca acolo să fii doar tu şi cu Sharon, nimeni altcineva. Nu vreau să se facă mare caz pe seama asta. Aş vrea să rămână între noi.

 Dar, Holly! protestă Sharon. E un caz aparte! Nimeni nu şi-a închipuit că vei mai face vreodată karaoke după ce ultima dată...

 Sharon! spuse Holly ameninţător, nu trebuie să-i pomeneşti cuiva despre asemenea lucruri. Cineva ar putea să fie încă speriată de experienţa respectivă.

 Ei bine cred că cineva este o vacă proastă dacă nu poate să trecă peste asta, murmură Sharon.

 Şi când e seara cea mare? schimbă Denise subiectul simţind în aer vibraţii negative.

 Marţea care vine, oftă Holly aplecându-se în faţă şi prefăcându-se că se dă cu capul de masă de mai multe ori. Clienţii de la mesele din jur o priveau curioşi.

 Astăzi nu e în toate minţile le spuse Sharon celor din sală, arătând spre Holly.

 Nu-ţi face griji, Holly, ai exact şapte zile ca să te transformi în Mariah Carey. Nici o problemă, spuse Denise zâmbind către Sharon.

 Haide, am avea şanse mai mari să-l învăţăm pe Lennox Lewis să facă balet, zise Sharon.

Aflată cu capul pe masă, Holly privi în sus spre ea,  Vai, mulţumesc pentru încurajări, Sharon.

 O, dar imaginaţi-vă-l pe Lennox Lewis într-o pereche de colanţi, dând din fundul lui micuţ... spuse visătoare Denise.

Holly şi Sharon se opriră din bombănit privind îngrijorate la prietena lor.

 Ai început să baţi câmpii, Denise.

 Ce? spuse Denise lăsându-şi în continuare imaginaţia să zboare, imaginaţi-vă coapsele alea musculoase... Care ţi-ar rupe gâtul dacă te-ai apropia de el, termină fraza Sharon.

 Ăsta da, gând, spuse Denise făcând ochii mari. 

 Parcă văd aievea, i se alătură Holly, privind visătoare cerul, ferparele ar scrie: Denise Hennessey a murit tragic, strivită de nişte coapse uriaşe după ce a reuşit să vadă o fărâmă de paradis...

 Mi-ar plăcea asta o aprobă ea, o, şi ce mod de a muri! Vreau şi eu un petic din paradisul ăla!

 Hei, tu, interveni Sharon, arătând spre Denise, te rog să-ţi ţii fanteziile tale sordide doar pentru tine. Iar tu, continuă ea arătând spre Holly, nu mai încerca să schimbi subiectul.

 Haide, Sharon, eşti geloasă pentru că soţul tău n-ar putea să rupă un băţ de chibrit între coapsele lui slăbănoage, o tachină Denise.

 Scuză-mă, dar coapsele lui John sunt perfecte, mi-aş dori să fie şi ale mele ca ale lui, încheie ea.

 Ascultă! Denise arătă spre Sharon, ţine-ţi fanteziile sordide pentru tine.

 Fetelor, fetelor! Holly pocni din degete şi îşi luă un accent american, haideţi să vorbim despre mine, îşi mişcă ea mâinile graţios, ducându-le la piept.

 Bine, domnişoară egoism, ce te-ai gândit să cânţi? 

 Habar n-am, de aceea am convocat această întâlnire de urgenţă.

 Nu-i adevărat, mi-ai spus că vrei să-ţi cauţi ceva de îmbrăcat, spuse Sharon.

 Serios? spuse Denise privind-o pe Sharon şi ridicând o sprânceană, credeam că aţi venit să mă vizitaţi în pauza de prânz.

 Da, aveţi dreptate amândouă. Sunt în căutare de idei şi am nevoie de voi amândouă.

 Gata, gata! exclamă încântată Sharon. Cred că mi-a venit o idee. Cum era melodia aceea pe care am cântat-o în Spania timp de două săptămâni şi nu reuşeam să ne-o scoatem din minte şi care ne enerva la culme?

Holly ridică din umeri. Dacă le enerva la culme nu prea era o alegere bună.

 Nu ştiu, n-am fost invitată în vacanţa aceea, mormăi Denise.

 Haide, trebuie s-o ştii, Holly!

 Nu mi-o aduc aminte.

 Dar trebuie !

 Sharon, nu cred că-şi poate aminti spuse Denise frustrată lui Sharon.

 Of, oare cum era? Sharon îşi acoperi faţa cu palmele, iritată. Holly ridică din nou din umeri.

 A, ştiu! anunţă ea veselă, şi începu să cânte tare în cafenea. Sun, sea, sex, sand, come on boy, give me your hand!.

Holly făcu ochii mari şi se înroşi în obraji, în timp ce oamenii aflaţi la mesele din jur se întoarseră spre ea. Se întoarse spre Denise.

 Ooh, ooh, so sexy, so sexy! se alătură şi Denise. Unii le priveau amuzaţi, dar cei mai mulţi cu dezgust, în timp ce Denise şi Sharon murmurau cântecul. Când erau pe punctul de a cânta refrenul pentru a patra oară, deşi nici una nu-şi amintea versurile. Holly le făcu semn să tacă.

 Fetelor, nu pot să cânt cântecul ăsta! În plus e şi un rapper care spune versuri!

 Ei, cel puţin nu va trebui să cânţi atât de mult, chicoti Denise.

 A, nu! N-o să fac rap la un concurs de karaoke!

 Ai dreptate, se hlizi Sharon.

 Bine, atunci ce CD mai asculţi tu ? Denise deveni din nou serioasă.

 Westlife? Le privi ea plină de speranţă.

 Atunci cântă un cântec de la Westlife, o încurajă Sharon. În felul ăsta vei şti cel puţin toate cuvintele.

Sharon şi Denise începură să râdă nestăpânit. 

 S-ar putea să nu nimereşti melodia... reuşi Sharon să spună printre hohotele de râs.

 Dar măcar o să ştii cuvintele! reuşi Denise să termine în locul ei, înainte ca ele două să se prăbuşească de râs peste masă.La început Holly se înfurie, dar privindu-le cum se ţineau de burtă de atâta râs, izbucni şi ea în râs. Aveau dreptate, Holly era afonă complet şi nu nimerea nici o notă. Să găsească un cântec pe care să-l poată cânta se dovedea a fi un lucru imposibil.

În sfârşit, după ce fetele se potoliră un pic, Denise se uită la ceas şi se plânse că trebuia să se întoarcă la serviciu. Plecară de la Bewleys, spre marea fericire a celorlalţi clienţi. 

 Nătărăii ăştia probabil că vor da o petrecere acum, că plecăm, mormăi Sharon în timp ce treceau pe lângă mesele lor.

Cele trei fete plecară agale braţ la braţ spre Grafton Street, îndreptându-se spre magazinul de îmbrăcăminte al cărui manager era Denise. Ziua era însorită, deşi era răcoare. Grafton Street era aglomerată ca de obicei, cu oameni aflaţi în pauza de masă, care alergau încoace şi încolo, în timp ce alţii aflaţi la cumpărături mergeau agale pe stradă, profitând din plin de ziua fără ploaie. La fiecare colţ de stradă un cântăreţ ambulant încerca să capteze atenţia mulţimii, iar Denise şi Sharon executară un dans irlandez când trecură pe lângă un om care cânta la vioară.

El le făcu cu ochiul, iar fetele îi aruncară câţiva bănuţi în pălăria care era aşezată pe jos.

 Aşa doamnelor fără ocupaţie, trebuie să mă întorc la lucru, spuse ea deschizând uşa magazinului. Imediat ce angajaţii o văzură, se opriră din trăncănit şi începură să aşeze rapid hainele de pe umeraşe. Holly şi Sharon încercară să nu râdă. Îşi luară rămas bun şi se îndreptară spre Stephens Green să-şi ia maşinile.

 Sun, sea, sex, sand... începu să cânte încet Holly. La naiba, Sharon! Mi-ai băgat în cap cântecul ăsta prostesc, se plânse ea.

 Iar ai început cu la naiba, Sharon. Eşti atât de negativă, Holly. Sharon începu şi ea să fredoneze cântecul. 

 Mai taci din gură! râse Holly, luând-o de brat.

Capitolul treisprezece



Se făcuse ora patru, când Holly plecă din oraş şi se îndreptă spre casă, în Swords. În cele din urmă, Sharon o convinsese pe Holly să meargă la cumpărături, lucru care se soldă cu faptul că Holly dădu o grămadă de bani pe un top ridicol, pe care nu l-ar fi putut purta sub nici o formă la vârsta ei. Ar fi trebuit să fie atentă la cheltuielile ei de acum înainte, fondurile i se împuţinau, iar fără un venit regulat simţea că o aşteaptă vremuri grele. Trebuia să înceapă să se gândească la o slujbă, dar şi aşa îi venea greu să se dea jos din pat, iar o slujbă deprimantă de la nouă la cinci nu ar fi adus nici o îmbunătăţire. Dar ar fi ajutat-o să plătească facturile. Holly suspină adânc, din pricina acestor lucruri cărora trebuia să le facă faţă de una singură. Petrecea prea mult timp de una singură gândindu-se la ele. Avea nevoie de oameni în jurul ei, cum fusese astăzi, cu Denise şi Sharon, care reuşeau întotdeauna să-i abată gândurile.

O sună pe mama ei şi o întrebă dacă putea să treacă să o vadă.

 Sigur că poţi iubito, eşti întotdeauna binevenită aici. Apoi Elizabeth coborî un pic vocea şi spuse în şoaptă, dar să ştii că Richard este aici. 

Doamne! Ce-l apucase cu toate vizitele astea ?! Holly se gândi pentru o clipă să se îndrepte direct spre casă, dar se convinse că e o prostie. Era totuşi fratele ei şi oricât ar fi fost de enervant, nu-l putea evita la infinit.

Ajunse în casa care era extrem de zgomotoasă şi aglomerată şi avu sentimentul unei întoarceri în timp, auzind ţipete şi strigăte în fiecare cameră. Când Holly intră, mama ei tocmai aşeza încă un tacâm la masă.

 Vai, mamă, ar fi trebuit să-mi spui că luaţi masa, zise Holly, îmbrăţişând-o şi dându-i o sărutare.

 De ce, ai mâncat cumva?

 A nu, de fapt mor de foame, dar sper că nu te-am deranjat prea mult.

 Nici un deranj dragă, înseamnă doar că bietul Declan nu va mai avea ce să mănânce pe ziua de azi, asta-i tot, spuse ea, necăjindu-şi fiul, care tocmai se aşeza la masă. Acesta făcu o grimasă.

Atmosfera era mult mai relaxată de data asta - sau poate că şi Holly nu mai era atât de încordată.

 Ia spune, domnule Silitor, cum de nu eşti la facultate astăzi? spuse ea pe un ton sarcastic.

 Am fost la facultate toată dimineaţa, răspunse el cu o strâmbătură, şi dacă vrei să ştii mă duc din nou la ora opt.

 E cam târziu, zise Frank, punându-şi mult sos în farfurie. El avea întotdeauna mai mult sos decât mâncare pe farfurie.

 Da, dar numai atunci am putut să rezerv cabinetul de montaj.

 Este numai unul, Declan? interveni Richard.

 Mda. Conversaţie, nu glumă.

 Şi câţi studenţi sunteţi ?

 E o grupă mică, aşa că suntem doar doisprezece.

 Nu au bani pentru mai mult?

 Pentru ce, pentru studenţi? îl tachină Declan.

 Nu, pentru alte cabinete de montaj.

 Nu, e o facultate mică, Richard.

 Cred că universităţile mai mari ar fi mai bine echipate pentru lucruri din astea, sunt mai bune în general.

Asta era replica critică pe care o aşteptau cu toţii. 

 Nu, n-aş spune asta, facilităţile sunt cele mai bune, numai că sunt mai puţini studenţi şi deci mai puţin echipament. Iar profesorii nu sunt mai slabi decât cei de la universitate, ba poate că sunt mai buni, pentru că lucrează în domeniu şi predau în acelaşi timp la universitate. Bravo ţie, Declan, gândi Holly şi clipi complice din ochi înspre el.

 Îmi imaginez că nu primesc prea mulţi bani pentru ceea ce fac, aşa că probabil că nu au de ales.

 Richard, să lucrezi la un film este o slujbă foarte bună, vorbeşti despre oameni care şi-au petrecut ani de zile prin facultăţi, studiind pentru a obţine diplome şi titluri de maşter...

 O, ai să primeşti o diplomă pentru ceea ce faci? Richard era uluit. Credeam că faci doar un simplu curs.

Declan se opri din mestecat şi privi şocat spre Holly. Era amuzant cum ignoranţa lui Richard încă îi uimea pe toţi.

 Cine crezi tu că face toate emisiunile alea de grădinărit la care te uiţi tu, Richard? interveni Holly. 

 Nu e vorba doar de o ceată de oameni care a făcut un simplu curs. Nu-i trecuse niciodată prin cap că era nevoie de aptitudini pentru aşa ceva. Sunt nişte programe într-adevăr grozave, aprobă el.

 Despre ce este vorba în proiectul tău, Declan? întrebă Frank.

Declan termină ceea ce avea de mestecat din gură înainte de a vorbi. 

 O, e prea complicat ca să intru în detalii, dar în speţă este viaţa de club din Dublin.

 Oo, vom fi şi noi în el ? întrebă exaltată Ciara, întrerupând tăcerea ei neobişnuită.

 Da, s-ar putea să apară şi ceva din ceafa ta pe acolo, glumi el.

 De abia aştept să-l văd, spuse încurajator Holly.

 Mulţumesc. Declan puse jos cuţitul şi furculiţa şi începu să râdă. Hei, ce e cu chestia asta pe care am auzit-o, că vei participa la un concurs de karaoke săptămâna viitoare?

 Ce? ţipă Ciara, cu ochii aproape scoşi din orbite.

Holly se prefăcu că nu ştie despre ce era vorba.

 Ah, haide Holly!, insistă el. Mi-a spus Danny !. El le explică celorlalţi: 

 Danny este proprietarul locului unde am dat eu spectacol seara trecută şi mi-a spus că Holly s-a înscris într-un concurs de karaoke la clubul de la etaj.

Toţi exclamară în cor, minunându-se.

Holly refuză să recunoască. 

 Declan, Daniel ţi-a făcut o farsă. Doar toată lumea ştie că eu nu pot să cânt! , se adresă ea celor de la masă, pe cinstite, dacă aş cânta într-un concurs karaoke, cred că v-aş spune la toţi aşa ceva, râse ea, ca şi când gândul ăsta ar fi fost ridicol. De fapt, gândul chiar era ridicol.

 Holly! râse el, ţi-am văzut numele pe listă! Nu mai minţi!

Holly puse jos cuţitul şi furculiţa. Brusc nu-i mai era foame.

 Holly, de ce nu ne-ai spus că ai să participi la un concurs? o întrebă mama ei.

 Pentru că nu pot să cânt!

 Atunci de ce-o faci? izbucni Ciara în râs.

Trebuia să le spună, altfel Declan nu o s-o lase în pace, iar ea nu voia să-i mintă pe părinţii ei. Îi părea însă rău că trebuia să audă şi Richard motivul ei.

 Bine, e o poveste mai complicată, dar pe scurt, Gerry m-a înscris cu mai multe luni în urmă pentru că el chiar voia ca eu să fac lucrul ăsta, şi eu deşi nu-mi doresc deloc să o fac, simt că trebuie să o scot la capăt cu asta. E o prostie, ştiu.

Ciara se oprise brusc din râs.

Holly simţea că o apucă paranoia, deoarece toată familia o privea ţintă, iar ea îşi tot dădea nervoasă părul după ureche.

 E bine, cred că e o idee minunată spuse tatăl ei deodată.

 Aşa e, adăugă mama ei, şi noi vom fi cu toţii acolo să te susţinem.

 Nu, mamă, nu trebuie să faceţi aşa ceva, nu e mare lucru.

 Nu se poate ca sora mea să cânte într-un concurs şi eu să nu fiu acolo, declară Ciara.

 I-auzi, spuse Richard. Atunci o să mergem cu toţii. N-am mai fost la karaoke niciodată până acum, ar trebui să fie... îşi stoarse creierii ca să găsească cuvântul potrivit,,,.. .amuzant.

Holly gemu şi închise ochii, dorindu-şi să fi mers direct acasă din oraş.

Declan râdea isteric. 

 Da, Holly, va fi... hm... spuse el scărpinându-se în barbă, ...amuzant!.

 Când va avea loc? întrebă Richard scoţându-şi agenda.

 Ăă... sâmbătă, minţi Holly, iar Richard începu să noteze.

 Ba nu! izbucni Declan, e marţea viitoare, mincinoaso!

 Rahat! înjură Richard spre surprinderea tuturor. Are cineva o radieră?



Holly nu se putea abţine să nu meargă la toaletă. Era nervoasă şi aproape că nu dormise toată noaptea. Iar acum arăta la fel cum se simţea. Avea cearcăne imense în jurul ochilor injectaţi şi buzele vinete.

Sosise ziua cea mare, cel mai mare coşmar al ei, să cânte în public.

Holly nu era nici măcar genul acela de persoană care cântă la duş de teamă să nu spargă oglinzile. Nu exista un laxativ mai bun ca frica, iar Holly se simţea de parcă ar fi pierdut un kilogram într-o singură zi. Prietenii şi familia o susţinuseră ca de obicei, trimiţându-i felicitări de noroc şi încurajare. Sharon şi John îi trimiseseră chiar un buchet de flori, pe care ea îl aşezase pe măsuţa de cafea la loc uscat, ferit de curenţii de aer cald, lângă orhideea pe jumătate ofilită. Denise îi trimisese o felicitare haioasă de încurajare.

Holly se îmbrăcă cu hainele pe care Gerry o pusese să le cumpere luna trecută şi afurisi. Avea multe alte lucruri mai importante de care să-şi facă griji, decât de detaliile nesemnificative despre cum arată. Îşi lăsă părul liber astfel încât să-i acopere cât mai mult faţa şi îşi dădu cu mult rimei rezistent la apă, de parcă asta ar fi împiedicat-o să plângă. Prevedea că noaptea se va termina cu lacrimi. Ar fi vrut să aibă puteri magice, căci avea de înfruntat zilele cele mai grele din viaţa ei.

John şi Sharon o luară cu taxiul pe Holly, iar ea refuză să le vorbească, blestemând pe toată lumea care o forţa să facă asta. Se simţea rău şi nu putea sta locului. De fiecare dată când taxiul se oprea la culoarea roşie a semaforului, Holly se gândea să iasă afară ca să-şi salveze viaţa, dar în clipa în care-şi aduna curajul se făcea verde şi taxiul o lua din loc. Îşi mişca degetele într-una şi tot deschidea şi închidea poşeta, prefăcându-se faţă de Sharon că îşi căuta ceva, doar ca să aibă o ocupaţie.

 Relaxează-te Holly, spuse Sharon blând, totul va fi bine.

 Bine pe dracu, se răsti ea.

Îşi continuară călătoria în tăcere, nici măcar şoferul taxiului nu scoase o vorbă. După un drum foarte tensionat ajunseră în sfârşit la Hogans, iar John şi Sharon se chinuiră să o oprească să mai vorbească aiurea, ceva despre faptul că prefera să sară în Liffey, şi încercară să o convingă să intre. Spre dezamăgirea lui Holly, clubul era foarte aglomerat, iar ea trebui să se îmbrâncească pentru a-şi croi drum către familia ei, care rezervase o masă exact lângă toaletă, aşa cum solicitase Holly.

Richard stătea într-o poziţie caraghioasă pe scaun, părând foarte nelalocul lui îmbrăcat într-un costum maro. 

 Ia spune-mi tată, care sunt regulile, ce va trebui să facă Holly?

Tatăl lui Holly îi explică lui Richard regulile concursului de karaoke, iar ea deveni şi mai nervoasă.

 Uau, e grozav, nu-i aşa? spuse Richard, privind copleşit în jurul lui. Holly presupunea că el nu mai fusese niciodată într-un club de noapte până atunci.

Scena o îngrozea pe Holly. Era mult mai mare decât se aşteptase, iar pe un perete era un ecran uriaş, pentru ca mulţimea să vadă versurile cântecelor. Jack o ţinea pe după umeri pe Abbey; amândoi îi zâmbeau încurajator. Holly se uită încruntată spre ei, după care, privi în altă parte.

 Holly, să vezi ce lucru haios s-a întâmplat adineaori, spuse Jack râzând, îl ţii minte pe tipul ăla, Daniel, pe care l-am cunoscut săptămâna trecută?

Holly îl privea nemişcată, văzând cum i se mişcă buzele, dar fără să dea doi bani pe ceea ce îi spunea el. 

 Ei bine, eu şi Abbey am ajuns primii aici, pentru a ţine masa ocupată şi tocmai ne sărutam când omul tău a venit şi mi-a şoptit la ureche că ai să fii şi tu în seara asta aici. Credea că tu şi cu mine suntem împreună şi că eu te înşelam! râdeau Jack şi Abbey isteric.

 Iar eu cred că e dezgustător spuse Holly şi întoarse capul.

 Nu, încercă Jack să-i explice, el nu ştia că suntem frate şi soră... A trebuit să-i explic... Jack se opri, căci Sharon îl împunse cu privirea, reducându-l la tăcere.

 Bună, Holly, spuse Daniel, apropiindu-se de ea cu un carneţel în mână. Uite care e ordinea din seara asta: mai întâi este o fată numită Margaret, apoi un tip numit Keith, după care urmezi tu. Eşti de acord?

 Deci sunt a treia.

 Da, după...

 Asta-i tot ce vreau să ştiu îl întrerupse răstită Holly. Voia doar să iasă din clubul ăsta prostesc şi îşi dorea ca toată lumea să înceteze să o mai enerveze şi să o lase în pace. Ar fi vrut ca să o înghită pământul, apoi să apară un dezastru natural şi toată lumea să trebuiască să evacueze clădirea. De fapt, asta ar fi fost o idee bună, îşi spuse în gând privind agitată înjur după un buton care să pornească alarma de incendiu, dar îl descoperi pe Daniel care iarăşi voia să-i spună ceva.

 Uite ce e Holly, regret că trebuie să te deranjez din nou, dar poţi să-mi spui care dintre prietenele tale e Sharon? Daniel o privea de parcă i-ar fi fost teamă ca ea să nu-i taie capul. Aşa şi trebuie, se gândi Holly, mijindu-şi ochii.

 Cea de aici, spuse iritată Holly, arătând spre Sharon. Stai aşa, dar de ce?

 Voiam doar să-mi cer scuze pentru data trecută când am vorbit cu ea. El pomi în direcţia lui Sharon.

 De ce? întrebă Holly, panica din vocea ei făcându-l să se întoarcă din nou pe călcâie.

 A, am avut doar o mică neînţelegere la telefon săptămâna trecută. El o privi încurcat.

 Ştii, de fapt nu trebuie să faci lucrul ăsta, probabil că ea a şi uitat cu totul de asta, se bâlbâi ea. Ăsta era ultimul lucru de care avea nevoie acum.

 Da, dar tot aş vrea să-mi cer scuze şi se îndreptă spre Sharon. Holly sări de pe scaun.

 Sharon, bună, sunt Daniel. Voiam doar să-mi cer scuze pentru confuzia de la telefon de săptămâna trecută.

Sharon îl privi de parcă el ar fi avut zece capete. 

 Confuzie?

 Ştii tu, la telefon?

John puse un braţ protector în jurul taliei ei.

 La telefon?

 Ăă... da, la telefon, dădu el afirmativ din cap.

 Mai spune-mi o dată cum te numeşti?

 Ăă, Daniel.

 Şi am vorbit noi la telefon? spuse Sharon, cu un zâmbet care-i mijea pe faţă.

Holly gesticula disperată către ea, în spatele lui Daniel. Daniel îşi drese nervos vocea. 

 Da, ai sunat la club săptămâna trecută şi eu am răspuns, ţi-aduci aminte?

 Nu, dragule, nu vorbeşti cu cine trebuie, spuse politicoasă Sharon.

John se uită urât la Sharon, pentru acel dragule, fiindcă dacă ar fi fost după el i-ar fi spus să se ducă undeva.

Daniel îşi trecu mâna din păr şi păru mai încurcat decât oricine altcineva, se întoarse şi dădu cu ochii de Holly.

Holly făcea semne disperate către Sharon.

 A... spuse Sharon, părând că şi-a amintit. A, Daniel!! strigă ea, un pic cam prea entuzismată. Doamne, îmi pare atât de rău, creierul meu cred că a încetat să mai funcţioneze . Probabil că am băut prea mult, râse ea ridicând paharul.

Pe faţa lui Daniel se citi uşurarea. 

 Ce bine, pentru o clipă am crezut că am înnebunit! Deci îţi aminteşti conversaţia noastră la telefon?

 A, conversaţia la telefon. Ascultă, nu trebuie să-ţi faci probleme din pricina ei, spuse ea făcând un gest de parcă n-ar fi contat.

 Este doar din cauza faptului că am preluat localul acum câteva săptămâni şi nu eram prea sigur de aranjamentele pentru seara asta.

 A, nu-ţi face griji, ...avem cu toţii nevoie... să ne adaptăm... la schimbări... nu-i aşa? Sharon se uita la Holly să vadă dacă spunea ceea ce trebuia.

 Bine atunci, e grozav că te-am cunoscut în sfârşit. Daniel râse. Ai nevoie de vreun scaun sau de altceva? spuse el, încercând să pară amuzant.

Sharon şi John erau aşezaţi pe scaune şi îl priveau în tăcere, neştiind ce să-i spună acestui om ciudat.

John aruncă o privire suspicioasă, în timp ce Daniel se îndepărta.

 Despre ce era vorba? ţipă Sharon la Holly, imediat ce Daniel nu le mai putea auzi.

 O să-ţi explic mai târziu spuse Holly. Se întoarse spre scenă, căci prezentatorul concursului de karaoke din acea seară se afla pe scenă.

 Bună seara, doamnelor şi domnilor! începu el.

 Bună seara! strigă Richard cu o faţă foarte încântată. Holly îşi aţinti privirea în tavan.

 Ne aşteaptă o seară palpitantă.... El continua să vorbească imitând vocea unui DJ, în timp ce Holly bătea nervoasă din picioare. Avea nevoie disperată să meargă din nou la toaletă.

 În seara aceasta vom începe cu Margaret din Tallaght care ne va cânta melodia de pe genericul filmului Titanic, My Heart Will Go On, a lui Celine Dion. Vă rog să o aplaudaţi pe încântătoarea Margaret! Mulţimea parcă înnebunise. Inima lui Holly bătea cu putere. Cel mai greu cântec din lume, tipic.

Când Margaret începu să cânte, în sală se făcu atâta linişte că ai fi putut auzi cum cade un ac. Holly se uită în jur, la feţele tuturor. Toată lumea o urmărea atent pe Margaret, inclusiv familia ei, trădătorii. Ochii lui Margaret erau închişi, iar ea cânta cu atâta pasiune, de parcă ar fi trăit fiecare vers din cântec. Holly o ura şi se gândea să-i pună piedică în clipa în care ar fi coborât de pe scenă ca să meargă la locul ei.

 A fost incredibil, nu-i aşa? întrebă DJ-ul. Mulţimea aclamă din nou. Holly ştia că nu va auzi acele urale după ce va cânta ea. 

 Acum urmează Keith, poate vi-l amintiţi, el a fost câştigătorul de anul trecut. Va cânta, America a lui Neil Diamond. Aplaudaţi-l pe Keith! Holly nu mai avea nevoie să audă nimic şi dădu buzna în toaletă.

Se plimbă de-a lungul şi de-a latul încăperii încercând să se calmeze, dar genunchii i se înmuiaseră, stomacul i se strânsese şi simţea că-i vine să vomite. Se uita la imaginea ei din oglindă şi încerca să respire adânc. Nu mergea, se simţea şi mai ameţită. Mulţimea aplauda afară, iar Holly îngheţă. Era rândul ei.

 Ce credeţi despre Keith, e grozav, nu-i aşa, doamnelor şi domnilor?

Din nou aplauze.

 Poate Keith va bate recordul, câştigând doi ani la rând. Mai bine de atât nu se poate!

De fapt se putea mult mai rău de-atât.

 Acum avem o nou venită în concurs, numele ei este Holly şi va cânta...

Holly intră într-o cabină şi se încuie acolo. Nu ar fi ieşit pentru nimic în lumea asta.

 Doamnelor şi domnilor, să o aplaudăm pe Holly! Urmă un ropot de aplauze.

Capitolul paisprezece



Acum trei ani, Holly urcase pe scenă, făcându-şi debutul într-o apariţie la karaoke. Deloc întâmplător, se împlineau chiar trei ani de când Holly urcase pe scenă la karaoke.

O armată de prieteni mersese la clubul local din Swords pentru a sărbători a treizecea aniversare a unuia dintre ei. Holly era extrem de obosită, căci făcuse ore suplimentare în ultimele două săptămâni şi nu prea avea chef de petrecere. Voia doar să ajungă acasă, să-şi facă o baie prelungită, să-şi pună cea mai neatrăgătoare pijama şi să se cuibărească lângă Gerry în faţa televizorului.

După ce stătuse într-un tren aglomerat, de la Blackrock la Sutton Station, Holly nu avea nici un chef să-şi petreacă toată noaptea înghesuită într-o cârciumă îmbâcsită. În tren jumătate din faţa ei era lipită de fereastră, pe când cealaltă jumătate era sub braţul transpirat al unui bărbat murdar. Chiar în spatele ei era un alt bărbat care-i respira în ceafă, duhnind a alcool. Şi ca să fie şi mai rău, de fiecare dată când trenul se balansa, acesta îşi lipea, ca din întâmplare burta plină de bere de spatele ei. Suferea acest chin de două săptămâni, în fiecare zi când se ducea şi când venea de la serviciu şi simţea că nu mai suportă. Voia doar pijamalele ei.

Ajunse în sfârşit la Sutton Station unde deştepţii de pe peron credeau că e o idee grozavă să urce în tren, în timp ce pasagerii încercau să coboare. Îi luă ceva timp să străbată mulţimea încercând să coboare din tren, astfel că atunci când ajunse pe peron, apucă să vadă cum autobuzul de legătură plecase, plin cu omuleţi care-i zâmbeau de la fereastră. Şi pentru că era trecut de şase, şi cafeneaua se închisese, rămase îngheţată pe peron, urmând să aştepte încă o jumătate de oră următorul autobuz. Mai presus de orice asta îi sporea dorinţa de a se ghemui în faţa şemineului.

Dar nu avea să aibă parte de o seară liniştită acasă. Soţul ei iubit avea alte planuri. Ajunsese acasă obosită şi extrem de agasată într-o casă plină de lume unde muzica bubuia în boxe. Oameni pe care nici măcar nu-i cunoştea rătăceau prin casă având cutii de bere în mâini şi stăteau întinşi pe canapeaua pe care ea intenţionase să lâncezească următoarele două ore. Gerry era la CD player, făcând pe DJ-ul, şi încercând să arate ca lumea. Deşi, în clipa aceea, ei i se părea că nu arătase niciodată mai aiurea.

 Ce-ai păţit?, o întrebase Gerry, văzând-o că se îndreaptă ca o furtună sus pe scări spre dormitor.

 Gerry, sunt obosită, agasată, n-am nici un chef să ies în seara asta şi tu nici măcar nu m-ai întrebat dacă poţi să inviţi atâta lume aici. Şi, apropo, ăştia cine sunt?, strigă ea.

 Sunt nişte prieteni de-ai lui Connor, şi apropo, asta e şi casa mea!, strigă şi el.

Holly îşi duse degetele pe tâmple şi începu să-şi maseze uşor capul, care o durea îngrozitor, iar muzica asta o înnebunea.

 Gerry, spuse ea încet, încercând să rămână calmă, eu nu spun că nu poţi să inviţi pe cineva. Ar fi fost bine să fi planificat dinainte lucrul ăsta şi să-mi fi spus. Atunci, nu mi-ar fi păsat, dar astăzi, tocmai azi când sunt aşa de obosită... vocea ei devenea tot mai slabă cu fiecare cuvânt, voiam doar să mă relaxez în casa mea.

 Haide, în fiecare zi te simţi la fel, se răsti el. Nu vrei să mai faci niciodată nimic. În fiecare seară vii acasă într-o dispoziţie îngrozitoare şi mă cerţi pentru orice! 

Holly rămase cu gura căscată. 

 Scuză-mă! Am avut mult de lucru!

 Şi eu la fel, dar pe mine nu mă vezi răţoindu-mă la tine ori de câte ori nu-mi convine ceva.

 Gerry, aici nu e vorba că nu-mi convine ceva, ci e doar faptul că ai invitat toată strada la noi aca...

 E vineri! strigă el, reducând-o la tăcere. Ia adu-ţi aminte, când ai ieşit în oraş ultima dată? Nu te mai gândi la serviciu şi relaxează-te şi tu din când în când. Nu te mai purta de parc-ai fi bunica! Şi ieşi furtunos din dormitor, trântind uşa.

După ce stătu mult timp în dormitor, urându-l pe Gerry şi gândindu-se să divorţeze, reuşi să se calmeze şi să se gândească la ceea ce-i spusese el. Şi avea dreptate. Bine, nu avea dreptate în felul în care i-o spusese, dar ea fusese prost dispusă şi pusă pe ceartă de o lună încoace, şi era conştientă de asta.

Holly era genul de persoană care termină lucrul la ora 17.00, închide calculatorul, stinge lumina, aranjează biroul şi pleacă spre metrou la 17.01, indiferent că patronului îi plăcea lucrul ăsta sau nu. Nu-şi lua niciodată să lucreze acasă, nu se stresa niciodată de viitorul firmei pentru că, la drept vorbind, nu-i păsa, şi suna să se scuze că este bolnavă în oricâte dimineţi de luni era posibil, fără a exista riscul să fie concediată. Dar, din cauza unei lipse de concentrare când îşi căuta un serviciu, acceptase de data aceea o muncă de birou care o silea să-şi mai ia din lucrări şi acasă, unde trebuia să stea peste program şi să-şi facă griji despre firmă, lucru de care nu era deloc mulţumită. Cum de reuşise să reziste acolo o lună întreagă nu ştia nici ea, dar oricum Gerry avea dreptate. Nu mai ieşise în oraş cu el sau prietenele ei de câteva săptămâni şi seara adormea în clipa când punea capul pe pernă. Dacă stăteai să te gândeşti un pic, probabil că asta era principala problemă a lui Gerry, nemaipunând la socoteală şi faptul că îl certa.

Dar în seara asta urma să fie altceva. Intenţiona să le arate prietenelor şi soţului ei, pe care îi neglijase, că ea rămăsese amuzanta şi frivola Holly, care bea până când îi băga pe toţi sub masă şi tot reuşea să meargă drept până acasă. Această paradă plină de haz începu prin prepararea unor cocktailuri de casă; numai dumnezeu ştie ce era în ele, dar îşi făcuseră efectul, astfel că la ora unsprezece dansau pe drumul până la clubul unde urma să aibă loc karaoke. Holly ceruse să fie prima care va cânta şi îl hărţuise pe prezentatorul de karaoke până când obţinuse ceea ce îşi dorea. Clubul era foarte aglomerat în seara aceea, din cauza unei mulţimi foarte zgomotoase adunată pentru o petrecere a burlacilor. Era ca şi cum o echipă de filmare sosise în club mai devreme, pregătind locul pentru scena dezastrului. Nu ar fi putut face o treabă mai bună.

DJ-ul îi făcu o publicitate formidabilă lui Holly, după ce crezuse minciunile ei că era o cântăreaţă profesionistă. Gerry nu mai putea nici să vorbească, nici să privească de atâta râs, în timp ce Holly era hotărâtă să-i demonstreze că ştie să se distreze. Nu trebuia să se gândească încă la divorţ. Holly se hotărî să cânte  Like a Virgin şi o dedică bărbatului cu care urma să se căsătorească a doua zi. Imediat ce începu să cânte, Holly fu întâmpinată cu o serie de huiduieli, aşa cum nu-i mai fusese dat să audă vreodată. Dar era atât de beată încât nu-i păsa şi continuă să-i cânte soţului ei care măcar părea să fie singurul care nu facea feţe-feţe. Până la urmă, cu toate că oamenii începuseră să arunce cu diferite lucruri pe scenă şi chiar şi prezentatorul spectacolului îi încuraja să huiduie şi mai tare, Holly simţi că şi-a îndeplinit misiunea. Când îi înapoie acestuia microfonul, se auziră urale atât de puternice, încât oamenii aflaţi în clubul de peste drum veniră alergând. Astfel aufost şi mai mulţi cei care au văzut-o pe Holly împleticindu-se pe scări în tocurile ei cui şi căzând pe burtă cât era de lungă. Au văzut cu toţii cum fusta i se ridică în cap, dând la iveală jupa veche, care odată fusese albă, dar acum era gri, căci nu se obosise să o schimbe când venise de la serviciu.

Holly fusese dusă la spital pentru a primi îngrijiri pentru nasul ei lovit.

Gerry îşi pierduse vocea de la atâta râs, iar Denise şi Sharon dădură şi ele o mână de ajutor, făcând fotografii la, locul crimei, pe care Denise le alese apoi drept copertă pentru invitaţiile la petrecerea de Crăciun, cu titlul, SĂ NE DEZGOLIM!

Holly jurase să nu mai facă niciodată karaoke.

Capitolul cincisprezece



 Holly Kennedy? Eşti aici? vocea prezentatorului de karaoke bubuia în microfon. Aplauzele se stinseră într-un murmur neliniştit şi toată lumea privi în jur căutând-o pe Holly. Or să mă caute ei mult şi bine, se gândi ea, coborând capacul toaletei şi aşteptând ca agitaţia să înceteze astfel încât aceştia să treacă la următoarea victimă. Îşi puse capul în palme şi se rugă să depăşească acest moment. Îşi dorea să deschidă ochii şi să se trezească în siguranţa casei ei, peste o săptămână de acum înainte. Numără până la zece, rugându-se să se întâmple o minune, apoi deschise din nou ochii.

Era tot în toaletă.

De ce nu putea ca măcar de data asta să găsească puteri magice?

Holly ştia că asta se va întâmpla. Din momentul în care deschisese plicul şi citise cea de-a treia scrisoare de la Gerry prevăzuse că va fi vorba de lacrimi şi umilinţe. Coşmarul ei devenise aievea.

Afară clubul părea foarte liniştit şi un sentiment calm o cuprinse, când îşi dădu seama că vor trece la următorul solist. Umerii i se relaxară şi îşi descleştă pumnii, des- cleştă şi fălcile, iar aerul îi pătrunse mai uşor în plămâni. Îi trecuse panica, dar hotărî să aştepte până când va începe să cânte următorul, după care avea să o şteargă. Nu putea nici măcar să sară de la fereastră, dacă nu voia sa plonjeze spre moarte.

Aflată în cabină, Holly auzi uşa de la toaletă deschizându-se şi închizându-se. Aha, veneau după ea, oricine ar fi fost ei.

 Holly?

Era Sharon.

 Holly, ştiu că eşti acolo, aşa că ascultă-mă, da?

Holly îşi stăpâni cu greu lacrimile.

 Ştiu că ăsta e un coşmar pentru tine şi mai ştiu că ai o fobie în legătură cu asta, dar trebuie să te relaxezi, da?

Vocea lui Sharon era atât de blândă, încât umerii lui Holly se relaxară din nou.

 Holly, eu urăsc şoarecii, ştii asta.

Holly se încruntă întrebându-se unde va duce această conversaţie.

 Şi cel mai groaznic coşmar al meu ar fi să păşesc într-o cameră plină de şoareci. Poţi să-ţi imaginezi cum aş arăta eu?

Holly zâmbi la gândul ăsta şi îşi aminti perioada când Sharon se mutase timp de două săptămâni cu ea şi Gerry, după ce prinsese un şoricel în casa ei. Lui John îi fuseseră desigur permise vizite conjugale.

 Ei da, aş sta exact acolo unde stai şi tu acum şi nimic pe lumea asta nu m-ar face să ies de acolo. Făcu o pauză.

 Ce?, se auzi de la microfon vocea DJ-ului, apoi începu să râdă. Doamnelor şi domnilor, se pare că solista noastră se află acum la toaletă. Toată sala izbucni în râs.

 Sharon! vocea lui Holly tremura. Se simţea de parcă gloata supărată era gata să spargă uşa, să o dezbrace şi să o ia pe sus, ducând-o pe scenă pentru a fi executată. O cuprinse panica pentru a treia oară.

Sharon se grăbi să spună următoarea propoziţie. În orice caz, Holly, uite ce vreau să-ţi spun, nu trebuie să faci asta dacă nu vrei. Nimeni nu te forţează...

 Doamnelor şi domnilor, hai s-o facem pe Holly conştientă că ea este cea care va urma! striga DJ-ul. Haideţi! Toată lumea începu să bată din picioare şi să-i scandeze numele.

 Mă rog, nimeni căruia îi pasă de tine n-o să te forţeze să faci asta se bâlbâi Sharon, aflată acum sub presiunea gloatei de dincolo de uşă.  Dar dacă n-o s-o faci, ştiu că n-o să ţi-o ierţi niciodată. Sunt sigură că Gerry a avut un motiv atunci când te-a pus să faci asta.

 HOLLY! HOLLY! HOLLY!

 O, Sharon! repetă Holly panicată. Deodată pereţii cabinei parcă se strângeau în jurul ei, în timp ce picături de sudoare i se formară pe frunte. Trebuia să iasă de acolo. Năvăli pe uşă afară. Sharon făcu ochii mari la vederea prietenei ei îngrozite, care arăta de parcă ar fi văzut o stafie. Avea ochii roşii şi umflaţi, cu linii negre de rimei scurse pe faţă (chestia cu rezistent la apă nu dă rezultate niciodată) iar lacrimile şterseseră şi restul machiajului.

 Nu-i băga în seamă, Holly, spuse calmă Sharon. Ei nu te pot obliga să faci ceva ce nu vrei.

Lui Holly începu să-i tremure buza de jos.

 Nu! spuse Sharon apucând-o de umeri şi privind-o în ochi. Nu te mai gândi la asta!

Buza nu-i mai tremura, în schimb restul corpului da. Până la urmă, Holly rupse tăcerea.  Nu pot să cânt, Sharon, şopti ea, cu ochii măriţi de spaimă.

 Ştiu asta, spuse Sharon râzând, şi familia ta ştie asta! La naiba cu ceilalţi! Sharon deveni agresivă. N-ai să le mai vezi mutrele pocite niciodată! Cui îi pasă ce cred ei? Mie nu, ţie îţi pasă?

Holly reflectă un minut. 

 Nu, şopti ea.

 N-am auzit, ce-ai spus? îţi pasă de ceea ce cred ei?

 Nu, răspunse ea cu mai multă tărie.

 Mai tare! Sharon o apucă de umeri.

 Nu! strigă ea.

 Mai tare!

 Nuuuuuuu! Nu-mi pasă ce cred ei! Holly strigă atât de tare încât cei din sală începură să se mai liniştească. Ele îşi zâmbiră şi apoi începură să chicotească de prostia lor.

 Hai să spunem că asta va fi o altă zi prostească marca Holly, de care o să râdem câteva luni de acum încolo, stărui Sharon.

Holly mai privi o dată în oglindă, respiră adânc şi se îndreptă spre uşă ca o femeie aflată în misiune. Deschise uşa spre fanii care-i scandau numele. Când o văzură, toţi izbucniră în urale, aşa că ea făcu o reverenţă teatrală şi se îndreptă spre scenă în sunetul aplauzelor şi hohotelor de râs, desluşind un strigăt al lui Sharon: 

 La naiba cu toţi!

Acum atenţia tuturor era îndreptată către Holly, indiferent că-i plăcea sau nu lucrul ăsta. Dacă nu s-ar fi refugiat în toaletă probabil că oamenii care stăteau de vorbă în fundul sălii nici n-ar fi observat-o cântând, dar acum atrăsese şi mai tare atenţia.

Stătea pe scenă cu braţele încrucişate privind publicul în stare de şoc. Muzica începu, fără ca ea să observe acest lucru, aşa că pierdu câteva versuri din cântec. DJ-ul opri piesa şi o puse din nou de la capăt.

Se făcu linişte deplină. Holly îşi drese vocea şi sunetul acela avu ecou în toată încăperea. Privi spre Denise şi Sharon cerând ajutor, iar întreaga masă ridică degetul mare către ea. Altă dată Holly ar fi râs de cât de sentimentali păreau, dar acum, în mod ciudat, avu un resentiment de linişte. În cele din urmă muzica începu şi Holly ţinu microfonul mai strâns cu ambele mâini şi se pregăti să cânte. Cu o voce tremurată şi extrem de timidă ea cântă: What would you do if I sang out of tune? Would you stand up and walk out on me?

Denise şi Sharon izbucniră în hohote de râs pentru minunata alegere a cântecului şi o aplaudară cu putere. Ea continua să cânte îngrozitor, arătând de parcă era gata să izbucnească în plâns. Chiar atunci când crezu că o să audă din nou huiduieli, familia şi prietenii i se alăturară la refren. 

Ooh Ill get by with a little help from my friends, yes Ill get by with a little help from my friends!

Mulţimea din sală întoarse capetele spre masa de prieteni şi rude, iar atmosfera se mai încălzi puţin. Holly se pregăti pentru notele înalte care urmau şi strigă din străfundul rărunchilor:

 Do you neeeed anybody? Chiar se sperie de volumul său, iar câteva persoane o ajutară să cânte. 

 I need somebody to Iove.

 Do you neeeed anybody? repetă ea şi îndreptă microfonul spre mulţime, pentru a-i încuraja să cânte, şi aceştia chiar cântară I need somebody to love şi aplaudară. Holly se simţea mai puţin tensionată acum şi reuşi să se descurce cu restul cântecului. Oamenii din spatele sălii îşi reluară conversaţia, personalul barului continuă să servească băuturi şi să spargă pahare, până când Holly simţi că de fapt e singura care se auzea.

Când, în cele din urmă, termină de cântat, câteva mese politicoase din faţă şi masa din partea dreaptă la care se afla familia ei fură singurii care o aplaudară. DJ-ul îi luă microfonul din mână şi reuşi să spună printre hohote de râs. 

 Vă rog să o aplaudaţi pe incredibil de curajoasa Holly Kennedy!

De data asta doar familia şi prietenii ovaţionară. Denise şi Sharon se apropiară de ea, cu lacrimile şiroindu-le pe obraji de atâta râs.

 Sunt aşa mândră de tine! spuse Sharon, aruncându-şi braţele de gâtul lui Holly. Ai fost teribilă!

 Mulţumesc pentru ajutor, Sharon. Holly îşi îmbrăţişa prietena.

Jack şi Abbey ovaţionau, pe când Jack striga doar: 

 Groaznic! Absolut îngrozitor!

Mama lui Holly îi zâmbea încurajator, ştiind că îi transmisese talentul special la cântat fiicei sale, iar tatăl lui Holly de abia o putea privi în ochi, de atâta râs. Ciara nu reuşea decât să repete într-una. 

 Nu credeam că cineva poate cânta atât de prost.

Declan îi făcu cu mâna din celălalt colţ al camerei, cu degetul mare în jos. Holly se cuibări lângă colţul mesei şi sorbi din paharul cu apă, în timp ce-i asculta pe toţi cei care o felicitau fiindcă cântase atât de prost. Nu-şi mai amintea de când nu mai fusese atât de mândră.

John se mută lângă Holly şi se sprijini de peretele de lângă ea, în timp ce urmărea în linişte ceea ce se întâmpla pe scenă. În cele din urmă îşi luă inima-n dinţi şi-i spuse  Ştii, probabil că acum Gerry e aici cu noi şi o privi cu ochii umezi.

Bietul John, pesemne şi lui îi lipsea cel mai bun prieten. Ea îi zâmbi încurajator şi privi în jur prin sală. Avea dreptate. Holly chiar simţea prezenţa lui Gerry. Simţea cum o cuprinde în braţe într-una din îmbrăţişările acelea de care-i era aşa de dor acum.

După o oră, soliştii terminară de cântat, iar Daniel şi DJ-ul plecară să adune voturile. Fiecărei persoane îi fusese înmânat la intrare un pliculeţ, dar Holly nu se putea concentra să-şi scrie propriul nume, aşa că i-l dădu lui Sharon. Era evident că nu Holly va fi cea care va câştiga, dar, în definitiv, nu asta fusese intenţia ei. Şi chiar dacă s-ar fi întâmplat să câştige se gândea cu groază la gândul că ar trebui să se întoarcă peste două săptămâni să repete întreaga poveste. Nu învăţase nimic din această experienţă, de fapt acum ura karaoke şi mai mult. Câştigătorul de anul trecut, Keith, îşi adusese cu el cel puţin treizeci de, prieteni, ceea ce-l făcea cu siguranţă un câştigător, iar Holly se îndoia foarte mult că fanii ei din mulţime urmau să voteze pentru ea.

DJ-ul pusese un CD patetic cu răpăit de tobe, pentru clipa în care urmau să fie anunţaţi câştigătorii. Daniel urcă din nou pe scenă cu jacheta lui de piele neagră şi pantalonii largi negri şi fu întâmpinat cu fluierături şi ţipete ale fetelor. Foarte îngrijorător, dintre fete cea care ţipa cel mai tare era Ciara. Richard părea emoţionat şi ţinu degetele încrucişate spre Holly. Un gest dulce, dar incredibil de naiv, gândi ea, era evident că el nu înţelesese bine  regulile.

Se produse un uşor freamăt, căci CD-ul cu bătăile de tobe începu să sară, iar DJ-ul se grăbi spre echipamentul lui pentru a le opri. Câştigătorii fură anunţaţi fără dramatism, într-o linişte deplină.

 Aş dori să mulţumesc tuturor celor care au luat parte la concursul din seara asta, ne-aţi amuzat grozav. Ultima parte îi era adresată lui Holly, iar ea se făcu mică în scaun, jenată. 

 Cei doi finalişti din seara asta sunt... Daniel făcu o pauză pentru a spori efectul dramatic, Keith şi Samantha!

Holly sări în picioare încântată şi intrară în horă alături de Denise şi Sharon. Nu se simţise atât de uşurată niciodată în viaţa ei. Richard avea un aer nedumerit, în timp ce restul familiei lui Holly o felicita pentru pierderea ei victorioasă.

 Am votat-o pe blondă, declară Declan dezamăgit.

 Asta pentru că avea ţâţe mari, râse Holly.

 Fiecare cu talentul lui, încuviinţă Declan.

Holly se întreba ce talente o fi avut ea. Probabil era un sentiment minunat să câştigi ceva, să ştii că ai talent. Holly nu câştigase niciodată nimic în viaţa ei, nu practica nici un sport, nu cânta la nici un instrument, de fapt acum că stătea şi se gândea nu avea nici o pasiune, nu o interesa nimic în mod deosebit. Ce putea scrie în CV când urma să solicite un post? Îmi place să beau şi să fac cumpărături n-ar da prea bine. Holly trăise întrega viaţă fără să fie interesată de nimic altceva, în afară de Gerry, de fapt tot ceea ce făcuse era pentru el. Într-un fel, a fi soţia lui era lucrul la care se pricepea cel mai bine; tot ce ştia era să-i fie parteneră. Acum cu ce mai rămăsese? Fără slujbă, fără soţ şi nu putea nici măcar să cânte într-un concurs de karaoke, darămite să-l câştige. Gândul ăsta o făcu să se simtă foarte singură şi deprimată, cum stătea aşezată, privindu-şi familia şi prietenii din jurul ei.

Sharon şi John păreau prinşi într-o discuţie foarte aprinsă, Abbey şi Jack se uitau ca de obicei unul în ochii celuilalt ca doi adolescenţi îndrăgostiţi, Ciara flirta cu Daniel, iar Denise era... De fapt unde era Denise?

Holly făcu ochii roată prin club şi o zări pe scenă, bâţâindu-şi picioarele şi stând într-o poziţie foarte provocatoare în faţa celui care prezentase concursul. Părinţii lui Holly plecaseră ţinându-se de mână, imediat ce numele ei nu fusese anunţat printre câştigători, şi mai rămânea... Richard.

Richard stătea înghesuit alături de Ciara şi Daniel, privind în jur ca un căţeluş pierdut, sorbind din băutura lui la fiecare câteva secunde. Holly îşi imagină că probabil arăta ca el... un ratat. Dar cel puţin ratatul avea o nevastă şi doi copii la care să se întoarcă acasă, spre deosebire de Holly care avea întâlnire cu cina la cuptorul cu microunde.

Holly se mută, aşezându-se pe scaunul înalt de bar din faţa lui, încercând să lege o conversaţie.

 Te distrezi bine?

El îşi ridică nasul din pahar privind în sus către ea, speriat că cineva i se adresa.  Da, mulţumesc, mă distrez Holly.

Dacă asta înţelegea el prin a se distra, lui Holly nici nu-i venea să se gândească cum arăta el când nu se distra.

 Am fost surprinsă că ai venit, credeam că lucrurile astea nu sunt genul tău.

 A, ştii... trebuie să-ţi susţii familia, spuse el ameste- cându-şi băutura cu paiul.

 Dar unde e Meredith ?

 Emily şi Timothy, spuse el de parcă asta explica totul.

 Mâine lucrezi?

 Da, spuse brusc, terminându-şi băutura,  Aşa că mai bine o şterg. Ai făcut ceea ce trebuia în seara asta, Holly. Privi înjur stânjenit la familia lui, încercând să se hotărască dacă să-i întrerupă pentru a-şi lua rămas bun dar, în cele din urmă, hotărând să n-o facă. Îşi aplecă capul în semn de salut spre Holly şi plecă, croindu-şi drum prin mulţimea densă.

Holly era încă o dată singură. Oricât de mult ar fi vrut să-şi înşface geanta şi să alerge acasă, ştia că trebuie să stea până la sfârşit. Urmau să fie multe momente în viitor, când ea va fi singură, ca acum, singura fără pereche, în compania unor cupluri şi trebuia să se adapteze acestei situaţii noi. Cu toate astea, se simţea îngrozitor şi era furioasă că ceilalţi nici măcar nu o băgau în seamă. Apoi avu mustrări de conştiinţă, pentru că se purta ca un copil, cum ar fi putut pretinde prietenii sau familia. Holly se întreba dacă nu cumva asta fusese intenţia lui Gerry. Crezuse oare că asta este situaţia de care avea ea nevoie? Se gândise că lucrul ăsta o va ajuta? Poate că avusese dreptate, pentru că în seara asta ea dăduse cu siguranţă un test. O forţase să devină mai curajoasă în multe privinţe. Stătuse pe scenă cântând unor zeci de oameni, iar acum se afla în situaţia de a fi înconjurată numai de cupluri. Oricare ar fi fost planul lui Gerry, fusese forţată să devină mai curajoasă fără el. Stai până la sfârşit, îşi spuse.

Holly zâmbi privindu-şi sora care flecărea cu Daniel. Nu semăna deloc cu ea; Ciara era atât de iresponsabilă şi încrezătoare, părea să nu o îngrijoreze niciodată nimic. De când îşi amintea Holly, Ciara nu reuşise niciodată să păstreze un serviciu, sau un prieten. Mintea ei era întotdeauna la altceva, pierdută în visul de a vizita o altă ţară îndepărtată. Holly şi-ar fi dorit să-i semene mai mult. Vizitase şi ea ţări îndepărtate, dar întotdeauna numai alături de Gerry şi niciodată mai mult de câteva săptămâni. Spre deosebire de Ciara, Holly era o pasăre de curte şi nu şi-ar fi imaginat niciodată că se va îndepărta de familie şi prieteni, părăsind viaţa pe care şi-o făurise acolo. Cel puţin n-ar fi putut părăsi viaţa pe care o avusese.

Îşi îndreptă atenţia spre Jack, care părea că pluteşte într-o altă lume cu Abbey. Şi-ar fi dorit să semene şi cu el; îi plăcea foarte mult să fie profesor de liceu. Era genul de profesor de engleză pe care toţi adolescenţii îl respectau şi ori de câte ori Holly şi Jack treceau pe lângă unul din elevii lui pe stradă aceştia îl întâmpinau mereu cu un zâmbet şi cu un: Să trăiţi, domnule! Toate fetele îl îndrăgeau şi toţi băieţii voiau să fie ca el când vor fi mari. Holly oftă mai tare şi sorbi ultima picătură din pahar. Acum chiar că se plictisise.

Daniel privi către ea. 

 Holly, vrei să-ţi aduc ceva de băut? 

 A, nu, nu e nevoie, mersi Daniel, o să plec în curând acasă oricum.

 Haide, Hol! protestă Ciara, nu poţi să pleci acasă aşa devreme! E seara ta!

Holly nu simţea că e seara ei. Simţea că dăduse buzna la o petrecere unde nu cunoştea pe nimeni.

 Nu, sunt bine, mulţumesc, îl asigură încă o dată pe Daniel.

 Nu, ai să rămâi, insistă Ciara, adu-i o vodcă şi cola, iar mie la fel ca data trecută, îi comandă ea lui Daniel.

 Ciara! exclamă Holly jenată de îndrăzneala surorii ei.

 Nu, e în regulă!, o asigură Daniel, eu am întrebat şi se îndreptă către bar.

 Ciara, ai fost atât de nepoliticoasă, se răsti Holly la sora ei.

 De ce? La naiba, doar nu trebuie să o plătească, el e proprietar aici, spuse ea apărându-se.

 Totuşi asta nu înseamnă că poţi să-i ceri băuturi pe gratis...

 Unde-i Richard?, o întrerupse Ciara.

 A plecat acasă.

 La dracu! De când? sări ea de pe scaun cuprinsă de panică.

 Nu ştiu, acu vreo cinci sau zece minute. De ce?

 Trebuia să mă ducă cu maşina acasă! Aruncă hainele tuturor grămadă pe jos, în timp ce-şi căuta poşeta.

 Ciara, n-ai să-l mai prinzi, a plecat de prea mult timp.

 Ba da. A parcat foarte departe de aici, o să-l prind când va trece înapoi. Până la urmă îşi găsi geanta şi ieşi alergând pe uşă strigând: 

 Pa, Holly! Bravo ţie, ai fost de groază! şi dispăru pe uşă.

Holly era încă o dată singură. Grozav, se gândi ea, privindu-l pe Daniel, care se întorcea la masă aducând băuturile, acum n-avea încotro, trebuia să stea ea de vorbă cu el.

 Unde a plecat Ciara? întrebă Daniel, punând băuturile pe masă şi aşezându-se vizavi de Holly.

 O, m-a rugat să-ţi spun că îi pare rău, dar trebuia să alerge după fratele meu ca să o ia cu maşina. Holly îşi muşcă vinovată buza, ştiind foarte bine că Ciara nu se gândise nici o clipă la Daniel când ieşise pe uşă. 

 Îmi pare rău că a fost atât de nepoliticoasă cu tine adineaori, spuse ea, apoi începu să râdă. 

 Doamne, probabil crezi că suntem cea mai necioplită familie din lume. Da, Ciara vorbeşte gura fără ea, nici ea nu prea crede ceea ce spune.

 Dar tu? zâmbi el.

 În clipa aceea, da. Ea râse din nou.

 Hei, e grozav, asta înseamnă mai multă băutură pentru tine, spuse el şi împinse paharul peste masă către ea.

 Pffu, ce-i asta? Holly strâmbă din nas din cauza mirosului.

Daniel privi în altă parte încurcat şi îşi drese vocea. 

 Nu-mi aduc aminte.

 Haide! râse Holly. 

 Doar tu l-ai comandat! E dreptul unei femei să ştie ce bea!

Daniel o privi cu un zâmbet pe faţă.

 Se cheamă BJ. Ar fi trebuit să vezi faţa barmanului când am cerut unul. Cred că nu auzise de aşa ceva!

 O, Doamne, râse Holly, cum poate Ciara să bea aşa ceva? Miroase groaznic!

 A spus că-i vine uşor să-l înghită, şi el se puse din nou pe râs.

 Vai, îmi pare rău Daniel, uneori e chiar ridicolă. Daniel privea amuzat peste umărul lui Holly. 

 Oricum, se pare că prietena ta se simte bine în seara asta.

Holly se răsuci şi o văzu pe Denise şi pe DJ îmbrăţişaţi lângă scenă. Atitudinea ei provocatoare dăduse evident rezultate.

 A nu, nu DJ-ul ăla îngrozitor care m-a silit să ies din toaletă, mormăi Holly.

 Este Tom OConnor, de la Dublin FM, râse Daniel,  dar sunt sigur că ar fi încântat să audă ce-ai spus. Holly îşi acoperi faţa ruşinată.

 A venit în seara asta aici pentru că concursul karaoke a fost transmis în direct la radio, spuse el serios.

 CE? Holly aproape că avu un atac de cord pentru a douăzecea oară în seara aceea.

Faţa lui Daniel se lumină de un zâmbet  Glumeam doar, voiam să văd ce faţă ai să faci.

 Doamne, să nu-mi mai faci aşa ceva, zise Holly, ducându-şi mâna la inimă. A fost destul de rău să mă asculte toţi oamenii din jurul meu, darămite tot oraşul. Aşteptă să i se potolească bătăile inimii, în timp ce Daniel o privea amuzat.

 Nu te supăra că te întreb, dar dacă urai aşa mult lucrul ăsta, de ce te-ai mai înscris? o întrebă el prudent.

 O, soţul meu cel comic credea că e amuzant să-şi înscrie soţia lui afonă într-un concurs de karaoke.

Daniel râse. 

 N-ai cântat chiar atât de rău! Soţul tău e pe-aici? întrebă el făcând ochii roată. Nu vreau să creadă că-i otrăvesc soţia cu preparatul ăsta îngrozitor, arătă el cu capul spre pahar.

Holly privi în jurul ei şi zâmbi. 

 Da, cu siguranţă e pe aici... pe undeva.

Capitolul şaisprezece



Holly prinse aşternutul de pat cu un cârlig de rufe pe sârmă şi se gândi cum se foise tot restul lunii mai, încercând să-şi pună viaţa în ordine. Erau zile când se simţea fericită, mulţumită şi încrezătoare că va avea o viaţă bună, apoi imediat acest sentiment dispărea, iar ea simţea din nou cum se instalează tristeţea. Încercă să se lase antrenată într-o rutină, astfel încât să se simtă bine în corpul ei, nu să rătăcească precum o stafie şi să-i vadă pe ceilalţi care îşi trăiesc viaţa, în timp ce dorea ca a ei să se sfârşească.

Din nefericire, rutina nu ieşise aşa cum spera ea. Stătea nemişcată ore întregi în camera de zi, retrăind fiecare amintire pe care o împărţise cu Gerry. Petrecea cea mai mare parte a timpului gândindu-se la fiecare ceartă pe care o avuseseră, dorindu-şi ca acestea să nu fi existat, dorindu-şi să nu-i fi spus toate acele cuvinte îngrozitoare. Se ruga ca Gerry să fi ştiut că ele nu reflectau adevăratele ei sentimente. Se tortura pentru dăţile în care fusese egoistă, ieşind seara cu prietenii, în loc să stea acasă cu el. Îşi făcea mustrări de conştiinţă pentru că se îndepărtase de el când ar fi trebuit să-l îmbrăţişeze, pentru că stătuse îmbufnată zile întregi, în loc să-l ierte, pentru că în unele nopţi se dusese direct la culcare, în loc să facă dragoste cu el. Voia să ia înapoi fiecare moment în care ştia că el fusese supărat pe ea şi o urâse. Ar fi dorit să-şi amintească doar de momentele frumoase, dar cele urâte veneau înapoi să o bântuie. Toate fuseseră o aşa mare risipă de timp.

Şi nimeni nu le-a spus că nu mai aveau decât puţină vreme la dispoziţie.

Apoi erau zilele ei fericite, când umbla visând cu ochii deschişi, cu un zâmbet pe faţă, surprinzându-se chicotind când mergea în josul străzii, când o glumă de a lor îi trecuse prin minte. Asta era rutina ei.

În unele zile cădea într-o depresie profundă; până la urmă reuşea să adune puterea de a fi pozitivă şi de a scăpa de starea proastă pentru încă câteva zile. Dar cele mai mici şi mai simple lucruri îi aduceau din nou lacrimi în ochi. Era un proces obositor şi în cea mai mare parte a timpului era deranjată de războiul cu mintea ei. Pentru că era mult mai puternic decât orice alt muşchi din corp.

Prietenii şi familia veneau şi plecau; uneori o ajutau atunci când plângea, alteori o făceau să râdă, dar chiar şi când râdea ceva lipsea. Nu părea niciodată cu adevărat fericită, părea doar să-şi petreacă timpul aşteptând altceva. Se săturase să existe pur şi simplu; voia să trăiască. Dar ce rost avea să trăiască când nu era pic de viaţă în ea. Aceste întrebări îi treceau prin minte mereu, până când ajunse la punctul să nu mai vrea să se trezească din visele pe care le simţea atât de reale.

În adâncul sufletului, ştia că e normal să se simtă astfel, nu considera că şi-a pierdut minţile. Ştia că într-o zi va fi din nou fericită şi că acest sentiment va fi doar o amintire îndepărtată. Partea mai grea era să ajungă la acest sentiment.

Citea şi recitea scrisoarea lui Gerry, analizând fiecare cuvânt şi fiecare propoziţie, iar în fiecare zi descoperea un nou înţeles. Dar putea să stea acolo mult şi bine încercând să citească printre rânduri şi să ghicească mesajul ascuns. Fapt este că nu avea să ştie niciodată cu exactitate ce a vrut el să spună, pentru că nu avea să mai vorbească niciodată cu el. Asta era cel mai greu, să ajungă să accepte acest fapt.

Luna mai se sfârşise şi sosise iunie, aducând seri lungi şi dimineţi fermecătoare. Şi, alături de aceste zile însorite, iunie îi mai adusese claritate. Nu trebuia să se mai ascundă în casă imediat ce se întuneca, nu mai stătea întinsă în pat până la amiază. Părea că toată Irlanda ieşise din hibernare, întinzându-se din toate încheieturile, căscând şi trezindu-se dintr-o dată la viaţă. Era timpul să deschidă toate ferestrele şi să aerisească casa, să o elibereze de fantomele iernii şi ale zilelor întunecate, să se trezească devreme în cântecul păsărelelor şi să iasă la plimbare, să privească oamenii în ochi să zâmbească şi să salute, în loc să se ascundă sub straturi de haine cu ochii în pământ, în timp ce alerga de la o destinaţie la alta, ignorând pe toată lumea. Era timpul să nu se mai ascundă în întuneric, să-şi ţină capul drept şi să înfrunte adevărul.

Iunie aduse de asemenea o altă scrisoare de la Gerry. Holly stătea la soare, bucurându-se de noua strălucire a vieţii şi citea emoţionată a patra scrisoare. Îi plăcea să îi simtă scrisul când îşi trecea mâna peste cerneala uscată, înăuntru, scrisul lui ordonat listase lucrurile care îi aparţinuseră şi care rămăseseră în casă, iar lângă fiecare dintre ele explica ce dorea să facă Holly cu ele şi unde dorea să fie trimise. La sfârşit scrisese:



P.S. Te iubesc, Holly; ştiu că şi tu mă iubeşti. Nu ai nevoie de lucrurile care mi-au aparţinut ca să-ţi amintească de mine, nu trebuie să le ţii ca dovadă că eu am existat sau că exist în mintea ta. Nu e nevoie să te îmbraci cu puloverul meu ca să mă simţi lângă tine; eu sunt deja aici... Îmbrăţişându-te mereu.



Lui Holly i-a venit greu să accepte cele scrise. Aproape că ar fi preferat ca el să-i mai fi cerut să facă încă o dată karaoke. Ar fi sărit din avion pentru el, ar fi alergat o sută de mile, orice, dar nu să-i golească dulapurile, descotorosindu-se de prezenţa lui din casă. Dar Gerry avea dreptate, iar ea ştia asta. Nu putea să se agaţe veşnic de lucrurile lui. Nu putea să se prefacă că Gerry va veni înapoi să le ia. Gerry ca prezenţă fizică nu mai era, nu mai avea nevoie de haine.

Era o experienţă care te secătuia emoţional. I-a luat zile întregi să o ducă la bun sfârşit. Retrăi un milion de amintiri cu fiecare haină şi bucată de hârtie pe care o împacheta. Îmbrăţişa fiecare obiect înainte de a-şi lua rămas bun. De fiecare dată când îl atingea era ca şi cum îşi lua rămas bun de la Gerry, iar şi iar. Era greu, atât de greu...

Îşi anunţase familia şi prietenii despre ceea ce avea de făcut şi, deşi ei s-au oferit într-una să o ajute, Holly ştia că trebuia să facă singură toate astea. Avea nevoie de timp; să-şi ia rămas bun aşa cum se cuvine, pentru că nu urma să mai primească nimic înapoi. Ca şi Gerry, lucrurile nu mai aveau să se întoarcă.

În ciuda dorinţei lui Holly de a fi singură, Jack trecuse de câteva ori pe la ea pentru a-i oferi sprijin frăţesc, lucru pe care Holly îl apreciase. Fiecare obiect avea povestea sa, iar ei râdeau şi depănau amintirile din jurul lui. Era o sarcină dificilă, dar care trebuia îndeplinită. Şi care fusese uşurată de ajutorul dat de Gerry. Holly nu trebuise să-şi bată capul şi să ia decizii. Le luase Gerry pentru ea. Gerry o ajutase iar, de data asta, Holly simţea că şi ea îl ajutase pe el.

Râse când împachetă casetele prăfuite cu formaţia lui rock preferată din vremea şcolii. Cel puţin o dată pe an, în timpul eforturilor lui de a controla dezordinea care domnea în dulap, Gerry dădea peste vechea cutie de pantofi. Punea muzica heavy metal să urle din fiecare boxă din casă, doar pentru a o chinui pe Holly cu scârţâitul chitărilor şi calitatea proastă a sunetului. Ea îi spunea întotdeauna că de abia aştepta să vadă sfârşitul casetelor, dar acum uşurarea aceea nu mai însemna nimic din ceea ce îşi dorea altă dată.

Aşezată pe o minge spartă, în colţul din spate al garderobei ei, ochii îi căzură pe geaca purtătoare de noroc de fotbal a lui Gerry. Era încă acoperită de iarbă şi pete de noroi, proaspete de Ia ultima lui victorie pe stadion. O apropie de faţă şi inspiră mirosul de bere şi de traspiraţie, slab, dar încă acolo. O puse deoparte pentru a fi spălată şi dăruită lui John.

Atât de multe obiecte, atâtea amintiri. Fiecare era etichetat şi ambalat în pungi, aşa cum erau în mintea ei. Urmau să fie păstrate într-un loc la care putea să aibă acces când va avea nevoie. Obiecte care altă dată erau pline de viaţă şi care aveau un sens, dar care acum zăceau fără viaţă pe podea. Fără Gerry acestea erau doar nişte lucruri.

Smockingul de nuntă al lui Gerry, costumele, cămăşile şi cravatele lui de care se plângea că trebuie să le facă nod în fiecare dimineaţă, înainte de a merge la serviciu. Moda anilor trecuţi, costumele strălucitoare ale anilor optzeci şi costumele sport împachetate la un loc. Un tub cu oxigen de la prima lor scufundare, o scoică pe care el o culesese de pe fundul oceanului acum zece ani, colecţia lui de suporturi de pahare din fiecare ţară vizitată. Scrisori şi felicitări de aniversare de la familie şi prieteni trimise de-a lungul anilor. Felicitări de Valentines Day de la Holly. Ursuleţi de pluş din copilărie şi păpuşi care urmau să le fie trimise părinţilor lui. Documente, crosele lui de golf pentru John, cărţi pentru Sharon, amintiri, lacrimi şi râsete pentru Holly.

Viaţa lui întreagă împachetată în douăzeci de saci umpluţi până la refuz.

Amintirile lui şi ale ei împachetate în mintea lui Holly.

Fiecare obiect răscolea colb, lacrimi, râsete şi amintiri.

Ea împacheta obiectele, ştergea praful, îşi ştergea ochii şi clasa amintirile pentru a le păstra la loc sigur.

Telefonul mobilul începu să sune, întrerupându-i gândurile, iar ea lăsă coşul de rufe pe iarbă, sub frânghia de rufe şi alergă pe uşa terasei spre bucătărie pentru a răspunde la telefon.

 Alo?

 Am să te fac vedetă! vocea lui Declan hârâia isteric la celălalt capăt al firului, iar el izbucni într-un râset nestăpânit.

Holly îl aşteptă să se liniştească, în timp ce îşi storcea creierii să înţeleagă despre ce era vorba.  Declan tu ai băut?

 Crecă da, da nu contează, sughiţă el.

 Declan, e zece dimineaţa! râse Holly. Tu n-ai dormit astă noapte?

 N-nu, sughiţă el încă o dată,  Sunt în trenul care se îndreaptă spre casă şi peste circa trei ore voi fi în pat.

 Trei ore! Da tu unde eşti? râse Holly. Îi făcea plăcere să-l audă, căci îi amintea de ea când obişnuia să-l sune pe Jack la diferite ore ale dimineţii din tot felul de locuri, după ce se purtase cum nu trebuia într-o seară în oraş.

 Sunt în Galway. S-au dat premiile aseară, spuse el de parcă Holly ştia despre ce e vorba.

 O, iartă-mi ignoranţa, dar despre ce premii vorbeşti?

 Ţi-am spus!

 Nu, nu mi-ai spus.

 I-am spus lui Jack să-ţi spună, ticălosul... cuvintele i se împleticeau în gură.

 Ei bine, nu mi-a spus îl întrerupse ea, aşa că acum poţi să-mi spui tu.

 Aseară au fost premiile studenţeşti de media şi eu am câştigat! strigă el, iar Holly auzi ceva ce părea ca şi cum întreg vagonul sărbătorea cu el. Era încântată.

 Şi premiul e că filmul meu o să fie difuzat pe Canalul Patru săptămâna viitoare! Poţi să crezi? De data asta uralele se înteţiră, iar Holly de abia auzea ce îi mai spunea el  Ai să fii celebră, surioară! acesta fu ultimul lucru pe care îl mai auzi înainte să se întrerupă convorbirea.

Începu să-şi sune familia şi prietenii pentru a le împărtăşi vestea cea bună, dar află că şi ei primiseră câte un telefon similar. Ciara stătu la telefon o grămadă de timp, flecărind ca o şcolăriţă încântată de faptul că o să apară la televizor, iar în cele din urmă povestea se încheia cu faptul că se va mărita cu Denzel Washington.

Se luase hotărârea că familia se va aduna la Hogans miercurea viitoare, pentru a urmări documentarul transmis la televiziune. Daniel le oferise cu amabilitate Club Diva ca loc de întâlnire, ca să poată vedea filmul pe ecranul uriaş de pe perete. Holly era foarte încântată pentru fratele ei şi le sună pe Sharon şi pe Denise să le anunţe vestea cea bună.

 O, asta e o veste grozavă, Holly! şopti entuziasmată Sharon.

 De ce vorbeşti în şoaptă? spuse şi Holly încet.

 A, bătrâna faţă scofâlcită de aici a hotărât că ar fi o idee nemaipomenită să ne interzică să mai avem convorbiri personale, se plânse Sharon referindu-se la şefa ei.  Spune că ne petrecem mai mult timp vorbind la telefon cu prietenii, decât ocupându-ne de serviciu, aşa că a patrulat prin birourile noastre toată dimineaţa. Jur că mă simt de parcă sunt din nou la şcoală cu cotoroanţa asta care ne urmăreşte. Deodată începu să vorbească mai tare, pe un ton profesional.

 Puteţi să-mi daţi vă rog câteva detalii? Holly râse. E lângă tine?

 Desigur, continuă Sharon pe acelaşi ton.

 Bine, atunci nu te mai reţin. Detaliile sunt că ne vom întâlni cu toţii la Hogans miercuri seara ca să-l urmărim, aşa că eşti binevenită şi tu.

 E un lucru minunat, bine, se prefăcu Sharon că ia datele despre ea.

 Nemaipomenit, o să ne distrăm. Sharon, cu ce să mă îmbrac?

 Hmm... nou sau la mâna a doua?

 Nu, chiar nu-mi permit ceva nou, probabil ceva mai vechi.

 Da... roşu.

 Topul roşu pe care l-am purtat de ziua ta?

 Da, întocmai.

 Mda, poate.

 Ce profesie aveţi?

 Să fiu sinceră încă n-am început să caut. Holly înghiţi în sec şi se încruntă.

 Şi data naşterii?

 Ha-ha, taci din gură, ticăloaso, râse Holly.

Îmi pare rău, facem asigurări pentru motociclete numai pentru persoanele care au împlinit douăzeci şi patru de ani. Mă tem că sunteţi prea tânără.

 Aş vrea eu. Bine, atunci mai vorbim altă dată.

 Vă mulţumim pentru că ne-aţi sunat.

Holly stătea la masa din bucătărie, întrebându-se ce va purta săptămâna viitoare; ar fi vrut să-şi cumpere ceva nou. Voia ca de data asta să arate sexy şi irezistibilă, dar se săturase de hainele ei cele vechi. Poate că Denise avea ceva în magazinul ei. Tocmai voia să o sune când primi un mesaj pe telefonul mobil de la Sharon.

Hoaşca în spatele meu.

Vorbim ora 8 xxx

Holly ridică receptorul şi o sună pe Denise la serviciu. 

 Alo, Casuals răspunse o Denise foarte politicoasă.

 Bună, Casuals, aici Holly. Ştiu că n-ar trebui să te sun la serviciu, dar documentarul lui Declan a câştigat nu ştiu ce premiu studenţesc şi o să fie transmis la televiziune miercuri seara.

 O, e grozav Holly! O să fim şi noi în el? întrebă ea entuziasmată.

 Da, cred că da. Aşa că ne întâlnim toţi la Hogans ca să-l urmărim. Vii şi tu?

 Ooo, cu siguranţă! îmi pot aduce şi noul prieten, chicoti ea.

 Care prieten?

 Tom!

 Tipul de la karaoke? întrebă Holly şocată.

 Desigur! Holly, sunt atât de îndrăgostită! chicoti ea din nou copilăroasă.

 Îndrăgostită? Dar l-ai cunoscut de-abia acum câteva săptămâni!

 A, ce are a face, te îndrăgosteşti într-un minut... aşa se spune.

 Uau, Denise... nu ştiu ce să spun!

 Spune-mi că e grozav!

 Mda... adică... desigur... e o veste grozavă.

 A, nu te mai preface atât de entuziasmată Holly, spuse ea sarcastică. În orice caz, de abia aştept să-l cunoşti, ai să-l îndrăgeşti imediat. Ei bine, nu atât de mult ca mine, dar sigur, sigur o să-ţi placă, şi ea continuă să vorbească despre cât de minunat era el.

 Denise, uiţi cumva că l-am cunoscut deja? Holly o întrerupse în mijlocul unei poveşti despre cum salvase Tom un copil de la înec.

 Da, ştiu, dar aş vrea să-l cunoşti când nu te porţi ca o dementă, ascunzându-te în toaletă şi urlând în microfoane.  Atunci aştept cu nerăbdare..

 Da, super, o să fie grozav! N-am mai fost niciodată până acum la o premieră a mea! spuse ea entuziasmată.

Holly ridică ochii spre cer, ascultându-i exagerările şi îşi luară la revedere.

Holly de abia mai reuşi să facă vreo treabă prin casă în dimineaţa aceea, căci îşi petrecuse timpul vorbind la telefon. Mobilul ei se încinsese şi începuse să-i dea dureri de cap. Gândul ăsta o făcea să tremure. De fiecare dată când o durea capul îşi amintea de Gerry. Ura să-i audă pe cei apropiaţi plângându-se de dureri de cap şi migrene, şi imediat se repezea la ei, spunându-le că ar trebui să ia lucrul ăsta mai în serios şi ar trebui să meargă la doctor. Până la urmă îngrozea pe toată lumea cu poveştile ei, aşa că în cele din urmă aceştia nu-i mai spuneau când nu se simţeau bine.

Suspină cu voce tare, se transformase într-o ipohondră, până şi doctoriţei ei i se facu silă de ea. Alerga la ea cuprinsă de panică din cauza celor mai mărunte lucruri, dacă o durea piciorul sau avea o crampă la stomac. Săptămâna trecută era convinsă că era ceva în neregulă cu tălpile ei; degetele nu arătau ca lumea. Doctoriţa le examină cu seriozitate şi apoi începu să scrie o reţetă pe un petec de hârtie în timp ce Holly o privea îngrozită. În cele din urmă, îi înmână bucata de hârtie pe care apărea un scris neciteţ, tipic al unui doctor: Cumpără pantofi mai mari.

O fi fost amuzant, dar chestia asta a costat-o patruzeci de euro.

Holly îşi petrecuse ultimele minute la telefon, ascultându-l pe Jack care i se plângea supărat de Richard. Trecuse şi pe la el. Holly se întreba dacă acesta voia să stabilească o legătură cu semenii lui după ce ani de zile se ascunsese de ei. Ei bine, era prea puţin şi prea târziu pentru cei mai mulţi dintre ei. Desigur era foarte dificil să porţi o conversaţie cu cineva care nu deprinsese arta politeţii. Of, opreşte-te, opreşte-te! strigă ea în sinea ei. Trebuia să nu-şi mai facă griji, să nu se mai gândească, să nu o mai ia razna cu gândul, şi desigur trebuia să înceteze să vorbească cu sine. Altfel va înnebuni.

Două ore mai târziu termină de întins rufele şi umplu din nou maşina de spălat. Deschise radioul din bucătărie, dădu sonorul televizorului din camera de zi Ia maximum şi se întoarse la treburile casnice. Poate aşa reuşea să îndepărteze vocea aceea supărătoare din mintea ei.

Capitolul şaptesprezece



Holly sosi la Hogans şi îşi făcu loc printre bătrâneii din cârciumă, ca să ajungă la etaj în Club Diva. Formaţia tradiţională cânta de zor, iar mulţimea i se alătura fredonând cântecele irlandeze preferate. Era doar şapte şi jumătate, aşa că Club Diva nu era încă deschis în mod oficial, părând complet schimbat faţă de cel în care fusese atât de îngrozită cu câteva săptămâni în urmă. Sosise prima şi se aşeză la o masă aflată chiar în faţa marelui ecran, ca să vadă perfect documentarul fratelui ei.

Un pahar trântit la bar o făcu să sară de pe scaun şi privi într-acolo să vadă cine mai era cu ea în sală. Daniel se ivi de undeva de sub bar cu un făraş şi o perie în mână.  Bună, Holly, nu mi-am dat seama că a intrat cineva aici

 Sunt doar eu, de data asta am venit mai devreme. Se îndreptă spre bar pentru a-l saluta. În seara asta arăta altfel, gândi ea cercetându-1.

 Da ştiu că ai venit tare devreme , spuse el uitându-se la ceas, ceilalţi vor veni probabil de abia peste vreo oră.

Holly îl privi derutată şi aruncă o privire la ceas. 

 Dar e şapte jumate, programul va începe la opt, nu?

Acum Daniel o privi derutat. 

 Nu, am înţeles că la nouă, dar poate că greşesc... el luă ziarul şi se uită la pagina TV. Mda, ora nouă, Canalul Patru.

Holly dădu ochii peste cap. 

 O, nu, îmi pare rău, mă duc să mai colind prin oraş un pic şi mă întorc mai târziu, spuse ea sărind de pe scaun.

 Ei, nu spune prostii, o săgetă el cu privirea, magazinele s-au închis de acum, iar tu poţi să-mi ţii companie, dacă nu te superi...

 Nu mă supăr, numai să nu te superi tu...

 Nu mă supăr, declară el hotărât.

 Atunci o să rămân, spuse ea fericită, cocoţându-se din nou pe scaun.

Daniel îşi puse mâinile pe drucheri într-o poză tipică de barman. 

 Ei acum că am stabilit, ce pot să-ţi aduc? spuse el zâmbind.

 Asta-i chiar grozav, să nu trebuiască să stai la coadă sau să strig după comanda mea prin bar, glumi ea.  Vreau apă minerală.

 Nici o tărie? ridică el din sprâncene. Zâmbetul său era molipsitor, părea că se întinde de la o ureche la alta.

 Nu, mai bine nu, altfel o să fiu beată când vor ajunge ceilalţi aici.

 Bine gândit, o aprobă el şi se întoarse spre frigider ca să ia o sticlă de apă minerală.

Holly îşi dădu seama de ce arăta diferit: nu mai era îmbrăcat în negrul lui obişnuit. Purta blugi albastru deschis şi o cămaşă bleu descheiată în faţă, cu un tricou alb pe dedesubt, care făcea să-i sclipească ochii albaştri mai mult decât de obicei. Mânecile cămăşii erau suflecate până sub coate, iar Holly îi vedea muşchii prin pânza subţire. Îşi feri rapid privirile când el împinse paharul spre ea.

 Pot să-ţi ofer ceva de băut?, îl întrebă ea.

 Nu, mulţumesc, iar ăsta e din partea mea.

 Nu, te rog insistă Holly, mi-ai făcut cinste de prea multe ori, acum e rândul meu.

 Bine, atunci o să iau un Budweiser, mulţumesc. El se sprijini de bar şi continuă să o privească nemişcat.

 Ce? Vrei să ţi-l aduc eu? râse Holly, sărind de pe scaun şi ocolind barul. Daniel se retrase şi o privi amuzat.

 Când eram copil îmi doream foarte mult să lucrez într-un bar, spuse ea luând un pahar şi trăgând de drucher în jos. Era evident că-i plăcea lucrul ăsta.

 Să ştii că este un post disponibil dacă cauţi cumva unul spuse Daniel, urmărindu-i atent mişcările.

 Nu, mulţumesc, cred că mă descurc mai bine de partea cealaltă a barului, râse ea umplând paharul cu bere.

 Mmm... bine, dacă vreodată ai să cauţi vreo slujbă, ştii unde să vii, spuse Daniel după ce luă o înghiţitură de bere. Ai făcut o treabă bună.

 Nu este chiar o operaţie pe creier, zâmbi ea, trecând de cealaltă parte a barului. Scoase poşeta şi îi înmâna nişte bani. Păstrează restul, spuse râzând.

 Mulţumesc, răspunse Daniel, întorcându-se să deschidă casa, iar ea se mustră pentru că îi studia fundul. Era frumos, ferm, dar nu atât de frumos ca al lui Gerry, hotărât lucru.

 Iar te-a părăsit soţul în seara asta? o tachină el, ocolind barul şi aşezându-se lângă ea. Holly îşi muşcă buzele, întrebându-se cum să-i răspundă. Acum chiar nu era momentul cel mai bun să vorbească despre ceva atât de trist cu cineva care voia doar să stea la taclale, dar nici nu voia ca bietul om să îi tot pună aceeaşi întrebare de fiecare dată când o vedea. Ar afla în curând adevărul, lucru care l-ar face să se simtă şi mai jenat.

 Daniel, spuse ea încet, nu vreau să te pun într-o situaţie neplăcută, dar soţul meu a încetat din viaţă. Daniel îngheţă şi se înroşi uşor în obraji. 

 O, Holly, îmi pare rău, n-am ştiut, spuse sincer.

 Nu-i nimic, n-aveai de unde să ştii, zâmbi ea ca să-i arate că totul era în ordine.

 Nu l-am cunoscut în seara aceea, dar dacă mi-ar fi spus cineva, aş fi mers la înmormântare pentru a-i aduce un ultim omagiu. Se aşeză lângă ea la bar.

 A nu, Gerry a murit în februarie, Daniel, nu era aici în seara aceea.

Daniel o privi încurcat. 

 Dar mi s-a părut că mi-ai spus că e aici... bătu el în retragere, crezând că n-a auzit bine.

 O da, Holly îşi privi încurcată picioarele, ei bine nu era aici, spuse ea arătând spre club, dar era aici, şi îşi duse mâna la inimă.

 Am înţeles, spuse el pricepând în cele din urmă. 

 Atunci înseamnă că ai fost şi mai curajoasă decât am crezut în seara aceea, având în vedere circumstanţele, spuse el cu blândeţe. Holly era surprinsă cât de în largul lui părea el, în general oamenii s-ar fi bâlbâit şi s-ar fi încurcat încercând să spună o propoziţie şi fie s-ar fi îndepărtat, fie ar fi schimbat subiectul. Totuşi ea se simţea foarte relaxată în prezenţa lui şi putea să vorbească deschis, fără teama că va izbucni în plâns. Holly zâmbi şi explică pe scurt povestea listei.

 Aşa că de aceea am fugit atunci după spectacolul lui Declan, râse Holly.

 Nu cumva din cauza felului în care ai cântat? glumi Daniel, apoi se adânci în gânduri. A, da, ai dreptate era treizeci aprilie.

 Da, nu mai aveam răbdare să-l deschid, explică Holly.

 Hmm... când e următorul?

În iulie, spuse ea încântată.

 Asta înseamnă că n-o să te văd pe treizeci iunie, spuse el sec.

 Te-ai prins, râse ea.

 Am sosit! anunţă Denise spre sala goală, păşind extrem de dichisită în rochia pe care o purtase la balul de anul trecut. Tom venea agale în urma ei râzând şi neputându-şi lua ochii de la ea.

 Doamne, da ştiu că te-ai gătit, nu glumă, remarcă Holly, măsurându-şi prietena de sus până jos. În cele din urmă, Holly se hotărâse să poarte o pereche de blugi, cizme negre şi un top negru foarte simplu. Nu prea avea chef să se împopoţoneze, mai ales pentru că urmau să stea într-un club gol, dar se pare că Denise nu prea înţelesese acel concept.

 Ei, nu merg în fiecare zi la o premieră a mea, nu-i aşa? glumi ea.

Tom şi Daniel se salutară şi se îmbrăţişară.  Iubito, acesta e Daniel, cel mai bun prieten al meu, spuse Tom, prezentând-o pe Denise lui Daniel. Daniel şi Holly ridicară din sprâncene unul spre celălalt şi zâmbiră, remarcând folosirea cuvântului iubito.

 Bună, Tom. Holly îi strânse mâna după ce Denise i-l prezentă, iar el o sărută pe obraz. Îmi pare rău pentru data trecută când ne-am întâlnit. Nu eram chiar în toate minţile în seara aceea. Holly roşi amintindu-şi de seara de karaoke.

 Nu-i nici o problemă, zâmbi Tom cu amabilitate. Dacă nu ai fi participat la concurs nu aş fi cunoscut-o pe Denise, aşa că mă bucur că ai făcut-o.

După un timp, Holly descoperi că se simţea într-adevăr bine; nu se prefăcea că râde sau că găseşte lucrurile uşor amuzante, chiar era cu adevărat fericită. Iar gândul ăsta o făcea şi mai fericită, ca şi faptul că Denise găsise în sfârşit pe cineva la care ţinea cu adevărat.

Câteva minute mai târziu sosi restul familiei Kennedy, împreună cu Sharon şi John. Holly alergă pentru a-şi saluta prietenii. 

 Bună dragă, spuse Sharon îmbrăţişând-o. Ai venit de mult?

Pe Holly o pufni râsul. 

 Am crezut că începe la opt, aşa că am venit la şapte jumate.

 A, nu, Sharon părea îngrijorată.

 Nu-ţi face griji, m-am descurcat, Daniel mi-a ţinut companie, spuse Holly, arătând înspre el.

 El? spuse mânios John. Ai grijă cu ăsta, Holly, e cam ciudat. Să-l fi auzit ce-i spunea lui Sharon seara trecută.

Holly ştia că ea provocase confuzia respectivă şi se retrase rapid de lângă ei, pentru a se alătura familiei.

 Meredith nu e cu tine astă seară? îl întrebă ea pe Richard.

 Nu, nu este, o repezi acesta nepoliticos şi se îndreptă spre bar.

 Oare de ce se mai deranjează să vină la lucruri de genul ăsta? i se plânse ea lui Jack, în timp ce el îi ţinea capul pe piept şi o mângâia pe păr, încercând în joacă să o consoleze.

 Atenţie, toată lumea! Declan era cocoţat pe un scaun adresându-se mulţimii. Deoarece Ciara nu se putea hotărî cu ce să se îmbrace astă seară, am întârziat cu toţii, iar documentarul meu trebuie să înceapă într-un minut, spuse el mândru, aşa că dacă aţi putea să tăceţi din gură şi să luaţi loc, ar fi grozav.

 O, Declan... Mama lui Holly îl admonestă pentru lipsa lui de politeţe.

Holly se uită prin sală după Ciara şi o zări lipită de Daniel la bar. Râse în sinea ei şi se aşeză pentru a urmări documentarul. Imediat ce crainicul îl anunţă, toată lumea izbucni în urale, dar Declan le făcu supărat semn să tacă, pentru că nu voia ca ei să scape ceva.

Cuvintele, ORAŞUL ŞI FETELE, apărură pe fondul unei imagini superbe filmată noaptea în Dublin, iar Holly deveni nervoasă. Cuvântul, Fetele, apăru pe un ecran negru, urmat de un cadru cu Sharon, Denise, Abbey şi Ciara înghesuite pe bancheta din spate a unui taxi. Sharon vorbea:

 Bună! Sunt Sharon, iar acestea sunt Abbey, Denise şi Ciara.

Fiecare dintre fete poză pentru prim-planul ei când era prezentată.

 Şi ne îndreptăm spre casa prietenei noastre celei mai bune, Holly, pentru că astăzi este ziua ei de naştere...

Scena se schimbă cu fetele care o surprindeau pe Holly cu strigăte de, la mulţi ani la uşa ei. Apoi revenea la Sharon în taxi.

 Astăzi vom fi doar noi, fetele şi nici un bărbat...

Imaginea se schimba din nou cu Holly care deschidea cadourile şi ţinea vibratorul spre cameră spunând: 

 O să am sigur nevoie de ăsta!, se întoarcea la Sharon în taxi spunând:

 O să bem mult şi bine...

Apoi Holly desfăcea şampania cu zgomot, fetele dădeau pe gât băuturi din Boudoir şi, în cele din urmă o prezenta pe Holly cu tiara strâmbă pe cap, bând cu paiul din sticla de şampanie.

 O să mergem prin cluburi...

Urma un cadru cu fetele în Boudoir executând nişte mişcări jenante pe ringul de dans.

 Dar nimic prea nebunesc! O să fim fete bune în seara asta! spunea Sharon sinceră.

Scena următoare le arăta pe fete care erau escortate afară din club de trei paznici.

Holly căscă gura de uimire şi se uită şocată spre Sharon, care era la fel de surprinsă. Băieţii, în schimb, râdeau din toată inima şi-l băteau pe spate pe Declan, felicitându-l pentru că le demascase pe partenerele lor. Holly, Sharon, Denise, Abbey, până şi Ciara se foiră în scaune umilite.

Ce naiba făcuse Declan?

Capitolul optsprezece



Se făcu tăcere deplină în club, în timp ce fiecare privea ecranul în expectativă. Holly îşi ţinea respiraţia; era neliniştită pentru ce avea să urmeze. Poate că fetelor urma să li se amintească ce anume reuşiseră să uite în legătură cu noaptea aceea. Adevărul o îngrozea. În definitiv cât de bete trebuie să fi fost ele ca să uite complet evenimentele din acea seară? în afară de faptul că cineva minţea, caz în care ele ar fi trebuit să fie şi mai nervoase acum. Holly privi înjurai ei la fete. Toate îşi rodeau unghiile. Holly îşi încrucişă degetele, ca să poarte noroc.

Pe ecran apăru un nou titlu: Cadourile.


 Deschide-l pe-al meu primul, ţipa Ciara din televizor, vârându-şi cadoul sub nasul lui Holly şi împingând-o pe Sharon, care căzu de pe canapea jos pe podea. Toată lumea din club râse în timp ce o urmărea pe Abbey care încerca să o readucă în picioare pe îngrozita Sharon. Ciara plecă de lângă Daniel şi merse în vârful picioarelor până la restul fetelor, pentru a fi în siguranţă. Toată lumea scoase o exclamaţie de uimire în momentul în care cadourile lui Holly fură dezvăluite rând pe rând. Lui Holly i se ridică un nod în gât când Declan fixă camera pe cele două fotografii de pe şemineu, în timpul toastului lui Sharon.

Pe ecran se ivi un nou titlu: Călătoria spre oraş şi apărură fetele care se buluceau să intre într-un taxi. Era evident că erau deja ameţite. Holly era şocată; crezuse că atunci era destul de trează.

 Vai, Nick, i se plângea Holly beată aflată pe scaunul din dreapta şoferului de taxi. 

 Azi fac treijde ani, poţi să crezi?

Nick, şoferul de taxi, pe care nu-l interesa deloc vârsta ei, îi aruncă o privire şi zâmbi. Dar eşti încă tânără, Holly spuse cu o voce joasă şi gravă. Camera focaliză pe chipul lui Holly, care se simţi tare umilită, privindu-se. Arăta atât de beată, atât de tristă.

 Dar ce-o să fac, Nick? se lamenta ea. Am treizeci de ani! N-am serviciu, n-am soţ, n-am copii, şi am treizeci de ani! Ţi-am spus asta?, îl întrebă, aplecându-se spre el.

Alături de ea, în club, Sharon chicotea. Holly o înghionti.

Pe bancheta din spate fetele trăncăneau cu spor toate deodată; era greu să îţi dai seama despre ce vorbeau.

 Aş, simte-te bine în seara asta, Holly. Nu te lăsa copleşită de prostii de ziua ta. Lasă grijile astea pentru mâine, dragă. Nick spuse astea pe un ton foarte grijuliu, iar Holly îşi propuse să-l sune şi să-i mulţumească.

Camera rămase aţintită pe Holly care îşi sprijinea capul de fereastră, adâncindu-se în gânduri pentru tot restul călătoriei. Lui Holly nu-i venea să creadă cât de tristă arăta. Nu-i plăcea ce vedea. Se uită jenată prin sală şi surprinse privirea lui Daniel. Acesta îi clipi încurajator din ochi. Ea zâmbi trist şi privi din nou spre ecran, la timp pentru a se vedea cum ţipa la fete pe strada OConnell.

 Haideţi, fetelor. În seara asta mergem în Boudoir şi nimeni n-o să ne oprească să intrăm, nici măcar nişte paznici proşti, care au impresia că sunt patronii localului, iar ea o luă înainte în ceea ce ea considera că e o linie dreaptă. Toate fetele îşi manifestară zgomotos aprobarea şi o urmară.

Scena sărea imediat la cei doi paznici din faţa clubului Boudoir care clătinau din cap. 

 Nu în seara asta, fetelor, ne pare rău.

Familia lui Holly hohotea de râs.

 Dar nu înţelegeţi, le spunea Denise calmă celor doi. Nu ştiţi cine suntem noi? gândindu-se că se vor ruşina şi îi vor lăsa să intre.

 Nu spuseră amândoi, privind absent peste capetele lor, ignorându-le.

 Huh! Denise îşi puse mâinile în şolduri arătând spre Holly. Dar ea este foarte, foarte celebră... ăă... Prinţesa Holly din familia regală a... Finlandei.

Pe ecran Holly se încruntă la Denise.

Familia ei izbucni din nou în hohote de râs. 

 Nu se putea scrie un scenariu mai bun ca ăsta, râdea Declan.

 Deci zici că e faţă regală? întrebă namila mustăcioasă zâmbind superior.

 Chiar este, spuse serioasă Denise.

 Finlanda are familie regală, Paul? bărbatul cu mustaţă se întoarse către Paul.

 Nu cred, şefu, răspunse acesta.

Holly îşi îndreptă tiara care-i stătea strâmbă pe cap şi le făcu din mână un salut regal. 

 Vedeţi? spuse satisfăcută Denise. O să daţi de bucluc dacă n-o veţi lăsa să intre.

 Presupunând că o vom lăsa să intre, tu va trebui să stai afară, spuse bărbatul mustăcios şi le făcu semn să intre celor care stăteau în spatele lor la coadă. Holly îi salută şi pe aceştia cu un gest regal.

 A, nu, nu, nu, râse Denise. Nu înţelegeţi, eu sunt doamna ei de companie, aşa că trebuie să o însoţesc tot timpul.

 Ei, atunci poţi să o aştepţi aici ca să o însoţeşti când va părăsi clubul, la ora închiderii, spuse Paul cu un zâmbet superior.

Tom, Jack şi John începură să râdă, iar Denise se făcu şi mai mică în scaun. Într-un târziu, Holly deschise gura: 

 Trebuie să se poată bea ceva. E o sete cumplită.

Paul şi mustăciosul făcură semn că nu, încercând să pară foarte serioşi, în timp ce priveau peste capetele lor.

 Nu, serios fetelor, nu în seara asta, trebuie să fiţi membre ale clubului.

 Dar sunt un membru al familiei regale! spuse severă Holly. Să li se taie capetele! strigă ea, arătând spre cei doi. Denise îi trase iute braţul lui Holly în jos. 

 Pe cuvânt, prinţesa şi cu mine n-o să vă facem nici un necaz, lăsaţi-ne să bem şi noi ceva, îi rugă ea.

Mustăciosul le privi pe amândouă. 

 Bine, hai intraţi, le spuse el dându-se la o parte.

 Dumnezeu să vă binecuvânteze, spuse Holly făcând semnul crucii înspre ei, când trecu pe lângă aceştia.

 Asta ce e, prinţesă sau popă? râse Paul după ce ele intrară în club.

 E ţicnită, râse mustăciosul, dar e cea mai bună scuză pe care am auzit-o de când sunt aici, şi amândoi râseră pe înfundate. Deveniră imediat serioşi când Ciara şi anturajul ei se apropiară de uşă.

 Poate să vină şi echipa de filmare cu mine? spuse Ciara foarte sigură pe sine, cu un minunat accent australian.

 Aşteptaţi un moment să întreb patronul, spuse Paul întorcându-se cu spatele şi vorbind în staţia de emisie recepţie,  Da, nici o problemă, puteţi intra, spuse el, deschizându-le uşa.

 Asta e cântăreaţa aia din Australia, nu-i aşa?, spuse mustăciosul către Paul.

 Da, e frumos cântecul ăla al ei.

 Spune-le băieţilor dinăuntru să le supravegheze pe prinţesă şi pe doamna de companie, spuse mustăciosul. N-aş vrea să o deranjeze pe cântăreaţă.

Tatăl lui Holly se înecă cu băutura de atâta râs, iar Elizabeth îl bătu uşor pe spate în timp ce chicotea şi ea.

Privind pe ecran imaginea interiorului din Boudoir Holly şi-a amintit că, o dată ajunsă înăuntru, fusese foarte dezamăgită de club. Întotdeauna fusese un mister modul în care arăta Boudoir pe dinăuntru. Fetele citiseră într-o revistă că înăuntru era amenajată o cădere de apă, în care se părea că însăşi Madonna sărise într-o noapte. Holly îşi imaginase o cascadă uriaşă, şiroind de pe pereţii clubului, care continua să curgă în mici şuvoaie cu bule în jurul clubului, în timp ce toţi acei oameni bogaţi şi celebri stăteau în jurul ei şi din când în când îşi afundau paharele pentru a le mai umple cu şampanie. Holly îşi imaginase o cascadă de şampanie. Dar în loc de asta văzu un acvariu supradimensionat în mijlocul unui bar circular. Ce avea a face una cu alta nu prea ştia. Visurile ei se spulberaseră. Camera nu era atât de mare pe cât credea Holly şi avea decoruri bogate de roşu şi auriu. În partea cea mai îndepărtată a camerei era o imensă perdea aurie care funcţiona ca o cortină despărţitoare şi care era blocată de un alt paznic cu uitătură urâtă.

În partea de sus a camerei, principala atracţie era un pat masiv şi dublu, înclinat pe o platformă spre restul clubului. Pe cearşafurile din mătase aurie stăteau două fete slăbănoage care aveau corpul vopsit în auriu şi nu purtau nimic altceva decât nişte minusculi chiloţei tanga. Totul părea a fi un kitsch.

 Ai văzut ce chiloţi au? suspină Denise dezgustată. Am un leucoplast pe degetul cel mic, mai mare decât ăia.

Lângă ea, în Club Diva, Tom chicoti şi o muşcă pe Denise de degetul mic. Holly îşi feri privirea şi privi din nou ecranul.

 Bună seara şi bine aţi venit la ştirile de la miezul nopţii, sunt Sharon McCarthy. Sharon stătea în faţa camerei de luat vederi ţinând o sticlă în mână pe post de microfon şi înclină camera astfel încât să-l surprindă în imagine pe cel mai faimos crainic de ştiri al Irlandei.

 Astăzi, la cea de-a treizecea aniversare a Prinţesei Holly a Finlandei, alteţa sa regală şi doamna ei de companie au reuşit să obţină permisiunea de a pătrunde în Boudoir, locul unde îşi fac veacul celebrităţile. Tot aici se află şi cântăreaţa australiană de rock Ciara şi echipa ei de filmare... îşi puse un deget la ureche de parcă ar fi primit noi informaţii. 

 Tocmai am primit o ştire, se pare că Tony Walsh, cel mai cunoscut crainic de ştiri al Irlandei a fost văzut zâmbind cu câteva clipe în urmă. Aici lângă mine se află cineva care a fost martor la acest eveniment. Bine ai venit, Denise. Denise poză seducătoare în faţa camerei. 

 Denise spune-mi, unde te aflai când a avut loc acest eveniment?

 Eram chiar acolo, lângă masa lui şi am văzut cum s-a petrecut. Denise îşi supse obrajii şi zâmbi la cameră. 

 Ne poţi explica şi nouă ce s-a întâmplat?

 Păi stăteam aici şi-mi vedeam de treabă când domnul Walsh a luat o înghiţitură din băutura lui şi imediat după aceea a zâmbit.

 Doamne, Denise, astea sunt nişte veşti fascinante, eşti sigură că a fost un zâmbet?

 Ei poate să fi dat vreun vânt şi asta să-l fi făcut să-şi schimbe mimica, dar cei din jurul meu cred că a fost zâmbet.

 Deci mai există şi alţi martori ?

 Da, Prinţesa Holly aici lângă mine, a văzut totul.

Aparatul de filmat se roti spre Holly care stătea în picioare, bând cu paiul dintr-o sticlă de şampanie.  Aşadar, Holly, poţi să ne spui, a fost vorba de un vânt sau de un zâmbet?

Holly aruncă o privire confuză, după care mări ochii. 

 A, un vânt, îmi pare rău, cred că de la şampanie mi se trage.

Club Diva izbucni în râs. Ca de obicei, Jack râdea cel mai tare. Holly îşi ascunse faţa de ruşine.

 Am înţeles... spuse Sharon străduindu-se să nu râdă, deci aţi auzit-o de la noi pentru prima oară. Noaptea în care cel mai fioros prezentator al Irlandei a fost văzut zâmbind. Dăm legătura în studio. Lui Sharon îi pieri zâmbetul de pe buze când îşi ridică privirea şi îl văzu pe Tony Walsh în faţa ei şi care, deloc surprinzător, nu avea nici cel mai mic zâmbet pe faţă.

Sharon înghiţi în sec şi spuse: 

 Bună seara, după care aparatul de filmat se închise.

La această fază toată lumea din club râdea, inclusiv fetele. Holly găsea totul atât de ridicol încât trebui să râdă şi ea.

Camera filma din nou, de această dată fixând pe oglinda aflată în toaleta pentru femei. Declan filma din afară, prin crăpătura uşii, iar reflecţiile lui Denise şi Sharon erau foarte clar vizibile.

 Voiam doar să fac un pic de haz, spuse Sharon supărată, împrospătându-şi machiajul.

 Nu-l mai băga în seamă pe ticălosul ăla mizerabil, Sharon, nu vrea să fie dat de gol, asta-i tot. Denise se referea la domnul Walsh.

 Bine, dar pentru asta nu trebuia să obţină un ordin de restricţie pentru noi, se lamentă Sharon.

 Nu e un ordin de restricţie, Sharon! râse Denise. Nu vrea să fie urmărit de aparatul de filmat toată noaptea, în special în seara lui liberă. Eu pot să înţeleg asta.

 A, presupun că eşti de partea lui spuse morocănoasă Sharon.

 Mai taci din gură ticăloasă bătrână şi guralivă, o repezi Denise.

 Unde e Holly? întrebă Sharon, schimbând subiectul.

 Nu ştiu, ultima dată când am văzut-o făcea câteva mişcări caraghioase pe ringul de dans, zise Denise. Se priviră una pe cealaltă şi izbucniră în râs.

 A... biata noastră disco diva, spuse cu tristeţe Sharon. Sper că va găsi vreun tip trăsnet în seara asta căruia să-i sucească minţile.

 Da, o aprobă Denise.  Hai să-i găsim un tip bine, spuse ea punându-şi rujul la loc în geantă.

Imediat ce fetele plecară se auzi apa trasă într-o altă cabină. Uşa se deschise şi de acolo ieşi Holly. Zâmbetul până la urechi al lui Holly se stinse imediat când îşi văzu chipul pe ecran. Prin crăpătura uşii se vedea imaginea lui Holly reflectată în oglindă, cu ochii roşii de atâta plâns, îşi suflă nasul şi contemplă câteva secunde imaginea ei deplorabilă din oglindă. Respiră adânc, deschise uşa şi coborî pe scări la prietenele ei. Holly nu-şi amintea să fi plâns în noaptea aceea, de fapt credea că se descurcase binişor. Îşi frecă neliniştită faţa, întrebându-se ce altceva mai putea să urmeze de care să nu îşi amintească.

Scena se schimbă şi apărură cuvintele: Operaţiunea Cortina Aurie.

Denise ţipă: 

 Doamne, Declan ticălosule! şi plecă în goană pentru a se ascunde în toaletă. Evident îşi amintise ceva. Declan chicoti şi îşi aprinse o altă ţigară.

 Fetelor, le anunţa Denise, acum este timpul pentru operaţiunea cortina aurie.

 Ceee? strigară Sharon şi Holly de pe canapeaua unde se prăbuşiseră bete, neînţelegând nimic.

 Operaţiunea cortina aurie, exclamă Denise încântată, încercând să le ridice în picioare. E timpul să ne infiltrăm în barul VIP-urilor!

 Vrei să spui că ăsta nu e aşa ceva? spuse Sharon sarcastică, privind în club de jur împrejur.

 Nu! Acolo merg adevăratele celebrităţi! spuse Denise entuziasmată, arătând spre cortina aurie, care era păzită de probabil cel mai înalt şi mai gras om de pe planetă.

 Sinceră să fiu, Denise, nu prea-mi pasă unde merg celebrităţile se răsti Holly. Eu mă simt bine aici unde sunt şi se cuibări pe canapeaua confortabilă.

Denise oftă şi-şi dădu ochii peste cap. 

 Fetelor! Abbey şi Ciara sunt deja acolo, noi de ce n-am fi?!

Jack privi pieziş spre prietena lui. Abbey ridică din umeri şi îşi îngropă faţa în palme. Nimic din toate astea nu le făcea pe fete să-şi amintească ceva, desigur cu excepţia lui Denise, dar ea plecase val-vârtej din cameră. Zâmbetul lui Jack se stinse deodată, iar el se cuibări în scaun şi îşi încrucişă braţele. Evident nu era nici o problemă ca surorile lui să se poarte prosteşte, dar cu prietena lui era altă treabă. Jack îşi puse picioarele pe scaunul din faţa lui şi rămase tăcut tot restul filmului.

O dată ce Sharon şi Holly auziră că Abbey şi Ciara se aflau în cameră se ridicară în picioare una după cealaltă şi ascultară planul lui Denise. 

 Bine, fetelor, uite ce-o să facem!...

Holly îşi luă privirea de la ecran şi o înghionti pe Sharon. Holly nu-şi amintea să fi făcut sau să fi spus vreunul dintre lucrurile acelea şi începea să creadă că Declan pusese la cale o glumă oribilă angajând actriţe care le semănau. Sharon se întoarse spre ea cu o privire îngrijorată şi strânse din umeri. Nu, nici ea nu-şi amintea să fi trecut pe acolo.

Camera le urma pe fete cum se apropiau tiptil de cortina aurie, dându-i târcoale prosteşte. Sharon îşi făcu în cele din urmă curaj pentru a-l bate pe umăr pe uriaş, făcându-l să se întoarcă şi dându-i astfel lui Denise timp suficient să se strecoare sub cortină. Stătea în patru labe şi îşi vârâse capul pe sub cortină spre barul VIP, în timp ce fundul şi picioarele îi ieşeau de pe partea cealaltă a cortinei.

Holly îi dădu cu piciorul în fund pentru a o grăbi.

 Îi văd! şuieră Denise. O, Doamne! Vorbesc cu actorul ăla de la Hollywood !. Îşi trase capul de sub cortină şi o privi entuziasmată pe Holly. Din nefericire, Sharon nu mai ştia ce să-i mai spună uriaşului de la uşă, iar acesta întoarse capul exact la timp ca s-o prindă pe Denise.

 Nu, nu, nu! spuse Denise calmă din nou, Nu înţelegi! Aceasta este prinţesa Holly a Suediei!

 Finlandei, o corectă Sharon.

 Pardon, Finlandei, spuse Denise stând în continuare în genunchi, ...mă înclin în faţa ei. Înclină-te şi tu!

Sharon îngenunche iute şi amândouă începură să-i îmbrăţişeze picioarele. Holly privi stânjenită în jur, căci toată lumea aflată în club le privea atent, iar ea le făcu un salut regal cu mâna. Nimeni nu părea impresionat.

 O, Holly! spuse mama ei încercând să-şi recapete suflarea după ce râsese atât de mult.

Paznicul uriaş se întoarse cu spatele vorbind în staţia de emisie-recepţie. 

 Băieţi, avem o problemă cu prinţesa şi doamna de onoare.

Denise se uită cuprinsă de panică la fete şi şopti: 

 Ascundeţi-vă! Fetele săriră imediat în picioare şi o luară la goană, căutând un loc unde să se ascundă. Camera le căută pe fete prin mulţime, dar nu le găsi.

Aflată în Club Diva, Holly scoase un oftat adânc şi-şi ţinu capul în mâini, căci îşi aminti ce urma să se întâmple.

Capitolul nouăsprezece



Paul şi mustăciosul alergară pe scări în sus în club şi se întâlniră cu uriaşul de la cortina aurie.

 Ce se întâmplă? l-a întrebat mustăciosul.

 Fetele alea pe care mi-ai spus să le ţin sub observaţie au încercat să se strecoare în partea cealaltă, spuse uriaşul pe un ton grav. Uitându-te la el puteai să-ţi dai seama că slujba lui anterioară implica să omoare persoanele care s-ar fi strecurat în partea cealaltă. Lua foarte în serios această încălcare a securităţii.

 Unde sunt? se interesă mustăciosul.

Uriaşul îşi drese vocea şi privi pieziş. 

 Se ascund, şefu.

Mustăciosul îşi dădu ochii peste cap. 

 Se ascund? 

 Da, şefu.

 Unde, în club?

 Cred că da, şefu.

 Crezi?

 Păi n-au trecut pe aici, aşa că trebuie să fie încă în club spuse Paul şovăind.

 OK, oftă mustăciosul, hai să le căutăm, pune pe cineva să păzească cortina.

Camera îi urmări pe cei trei patrulând prin club, uitându-se pe după canapele, sub mese, după perdele şi chiar punând pe cineva să verifice toaletele. Familia lui Holly râdea isteric privind scena care li se înfăţişa înaintea ochilor.

La etaj se produse agitaţie şi paznicii se îndreptară într-acolo pentru a ţine situaţia sub control. Se adunase o mulţime de lume, iar cele două dansatoare slabe, vopsite cu auriu pe corp se opriseră din dans, privind îngrozite spre pat. Aparatul de filmat se mişcă de la un capăt la altul al patului care era atârnat de un suport. Sub cearşafurile din mătase aurie părea că sunt trei porci care se luptau sub pătură. Sharon, Denise şi Holly se rostogoleau de colo-colo ţipând una la cealaltă încercând în acelaşi timp să fie cât mai plate ca să nu poată fi observate. Mulţimea se tot aduna şi curând muzica se opri. Cele trei grămezi mari de pe pat se opriră din agitaţie şi îngheţară deodată, neştiind ce se petrece afară.

Paznicii numărară până la trei şi traseră cearşafurile de pe pat. Trei fete foarte speriate părând căprioare prinse în lumina farurilor se uitau la ei stând întinse pe spate cu braţele întinse, strâns lipite de corp. 

 Trebuia tras un pui de somn înainte de plecare, spuse Holly cu accentul ei regal, iar celelalte fete izbucniră în râs.

 Gata prinţesă, distracţia s-a terminat, spuse Paul. Cei trei paznici le escortară pe fete afară, asigurându-le că nu li se va mai permite vreodată accesul în club.

 Pot cel puţin să le spun prietenelor mele că am plecat? întrebă Sharon.

Bărbaţii făcură semn din cap că nu şi priviră în altă parte.

 Scuzaţi-mă, eu cu cine vorbesc? V-am întrebat dacă pot să intru doar să le spun prietenelor mele că a trebuit să plecăm !

 Uite ce e, lăsaţi joaca fetelor, spuse furios mustăciosul. Prietenele voastre nu sunt acolo. Acum hai, plecaţi la culcare.

 Scuzaţi-mă spuse Sharon supărată. Am două prietene la barul VIP, una dintre ele are părul roz iar cealaltă...

 Fetelor!, ridică el vocea. Doamna aceea nu doreşte să fie deranjată. Ea vă e prietenă la fel cum e omul de pe lună. Acum ştergeţi-o de aici înainte să mai intraţi în vreun bucluc.

Toată lumea din club izbucni în hohote de râs.

Scena se schimbă în: Lungul drum spre casă. Acum toate fetele erau în taxi. Abbey stătea ca un câine cu capul scos afară pe fereastra deschisă, aşa cum îi ordonase şoferul. 

 N-ai să vomiţi în taxiul meu. Ori stai cu capul afară pe geam ori mergi acasă pe jos. 

Faţa lui Abbey era vânătă şi dinţii îi clănţăneau, dar nu voia să meargă acasă pe jos. Ciara stătea cu braţele încrucişate, furioasă pe fetele care o forţaseră să plece din club aşa curând, dar mai ales pentru că o făcuseră de râs dând-o de gol că nu era o cântăreaţă vestită de rock. Sharon şi Denise adormiseră, rezemându-şi capetele una de cealaltă.

Aparatul se răsuci spre locurile din faţă pentru a o filma pe Holly care stătea din nou pe locul de lângă şofer. Dar de data asta nu-i mai făcea capul calendar şoferului, îşi rezema capul pe tetieră şi scruta cu privirea noaptea cea neagră. Holly ştia la ce se gândea atunci. Era timpul să se întoarcă din nou singură în casa ei mare şi pustie.

 La mulţi ani, Holly, spuse încet Abbey tremurând toată de frig.

Holly se întoarse spre ea zâmbind şi dădu cu ochii de aparatul de filmat. Încă mai filmezi cu ăsta? Opreşte-1! şi luă camera din mâna lui Declan.

Sfârşit.

În vreme ce Daniel aprinse luminile în club, Holly se strecură pentru a scăpa de mulţime şi ieşi prin cea mai apropiată uşă. Avea nevoie să-şi adune gândurile înainte ca ceilalţi să înceapă să vorbească despre asta. Se găsea într-o magazie înconjurată de mături şi găleţi şi butoiaşe de bere goale. Ce loc stupid ca să te ascunzi, se gândi ea. Se aşeză pe un butoiaş şi se gândi la ceea ce tocmai văzuse. Era şocată, dezamăgită şi furioasă pe Declan care îi spusese că o să facă un documentar despre viaţa de club. Îşi amintea clar că el nu-i spusese nimic despre faptul că va filma cum se dau în spectacol ea şi prietenele ei. Şi într-adevăr s-au dat în spectacol. Dacă le-ar fi întrebat politicos dacă ar putea să le filmeze ar fi fost altceva. Deşi nu credea că ele ar fi fost de acord cu asta.

Însă ultimul lucru pe care dorea să-l facă acum era să ţipe la Declan de faţă cu toată lumea. În afara faptului că o umilise complet, Declan filmase şi montase foarte bine filmul. Dacă nu ar fi fost ea, cea care apăruse la TV, Holly ar fi considerat că meritase premiul din plin. Dar era vorba de ea, aşa că nu merita să câştige... Unele părţi din el fuseseră amuzante, dar pe Holly nu o supărau atât părţile în care ea şi prietenele ei se făcuseră de râs, ci cadrele furişe cu nefericirea ei.

Lacrimi amare i se rostogoleau pe faţă şi Holly îşi strânse mâinile în jurul corpului pentru a se alina. Văzuse la televizor cum se simţea cu adevărat. Pierdută şi singură. Plângea pentru Gerry, plângea pentru ea însăşi cu suspine amare care făceau s-o doară coastele, ori de câte ori voia să-şi recapete suflarea. Nu mai voia să fie singură şi nu voia ca familia să-i vadă singurătatea pe care ea încercase din răsputeri să o ascundă faţă de ei. Voia doar ca Gerry să se întoarcă, şi nu-i mai păsa de nimic. Nu i-ar fi păsat dacă ei s-ar fi certat în fiecare zi, dacă ar fi fost faliţi, n-ar fi avut casă sau bani. Îl voia doar pe el. Auzi cum se deschide uşa în spatele ei şi simţi nişte braţe puternice care îi cuprinseră trupul fragil. Plângea ca şi cum lunile de suferinţă acumulată se rostogoleau dintr-o dată în afară.

 Ce-a păţit? Nu i-a plăcut? îl auzi ea pe Declan întrebând îngrijorat.

 Las-o în pace, fiule, spuse blând mama lui iar uşa se închise din nou în timp ce Daniel o mângâia pe păr şi o legăna încet.

Într-un final, după ce plânse cu toate lacrimile din lume, Holly se opri şi se desprinse de Daniel. 

 Scuze, se smiorcăi ea, ştergându-şi lacrimile cu mâneca bluzei.

 Nu trebuie să-ţi ceri scuze, spuse el blând, luându-i mâinile de la ochi şi dându-i un şerveţel de hârtie.

Ea rămase tăcută, încercând să se adune.

 Dacă eşti supărată din cauza filmului, n-ai de ce, spuse el aşezându-se pe o cutie goală din faţa ei.

 Da, cum nu, spuse ea sarcastică, ştergându-şi lacrimile din nou.

 Nu, serios, insistă el. Cred că a fost amuzant. Voi toate arătaţi ca şi cum v-aţi fi distrat de minune, îi spuse Daniel zâmbindu-i.

 Din păcate, nu m-am simţit aşa, spuse ea tristă.

 Poate că nu te-ai simţit astfel, dar camera nu descifrează sentimentele, Holly. 

 Nu trebuie să te străduieşti să mă faci să mă simt mai bine. Holly se jena pentru că era consolată de un străin.

 Nu mă străduiesc să te fac să te simţi mai bine, spun doar ceea ce este. Nimeni în afară de tine n-â observat lucrul acela pentru care te-ai supărat. Eu unul n-am văzut nimic, de ce crezi că ceilalţi au observat?

Holly se simţi un pic mai bine. 

 Eşti sigur?

 Sigur că sunt sigur, spuse el zâmbind. Acum haide, nu te mai ascunde prin toate cămăruţele din clubul meu, s-ar putea să mă supăr, râse el.

 Fetele sunt bine?, întrebă Holly, sperând că era doar ea cea care se purtase copilăreşte.

De afară se auziră hohote de râs. 

 După cum auzi, sunt foarte bine, spuse el arătând cu capul spre uşă. Ciara e încântată că toată lumea a privit-o ca pe un star, Denise a ieşit până la urmă din toaletă iar Sharon nu se mai opreşte din râs. Deşi Jack îi face lui Abbey zile negre în legătură cu vomatul la întoarcerea acasă.

Holly chicoti.

 Aşa că vezi, nimeni n-a observat ceea ce ai văzut tu.

 Mersi, Daniel, spuse ea uşurată.

 Eşti gata să dai ochii cu publicul din sală? râse el.

 Cred că da. Holly păşi în sala de unde se auzeau hohotele de râs. Luminile erau aprinse şi toată lumea stătea în jurul mesei, schimbând glume şi povestind cu veselie. Holly se aşeză alături de mama ei. Elizabeth o îmbraţişă şi o sărută pe obraz.

 Părerea mea este că a fost grozav, spuse entuziasmat Jack. Ce bine-ar fi ca Declan să iasă mereu cu fetele, atunci am şti ce-ar face, nu-i aşa, John? clipi el complice din ochi către soţul lui Sharon.

 Pot să vă asigur, spuse Abbey, că ceea ce aţi văzut nu se petrece de obicei când ieşim în oraş.

Dar băieţii nu credeau o iotă.

 E totul bine? o întrebă Declan pe Holly, îngrijorat că o supărase.

Holly îi aruncă o privire piezişă.

 Credeam că o să-ţi placă, Hol, spuse el mâhnit.

 Poate mi-ar fi plăcut dacă aş fi ştiut ce pui la cale, se răsti ea.

 Dar am vrut să-ţi fac o surpriză, spuse Declan cu sinceritate.

 Urăsc surprizele. Holly se frecă la ochi, simţind înţepături.

 Să-ţi fie învăţătură de minte, fiule îl preveni Frank pe Declan. N-ar trebui să filmezi oamenii fără ca aceştia să ştie ce faci. Este ilegal.

 Pariez că juriul n-a ştiut lucrul ăsta când i-a acordat premiul, îl aprobă Elizabeth.

 N-ai de gând să le spui, nu-i aşa Holly? Declan făcu ochii mari.

 Nu, dacă ai să te porţi frumos cu mine în următoarele câteva luni, spuse Holly pe un ton viclean, răsucindu-şi o şuviţă de păr în jurul degetului.

Declan făcu o grimasă, nu avea de ales şi ştia asta. 

 Da, orice, spuse el dând din mână a lehamite.

 Ca să fiu sinceră, Holly, trebuie să recunosc că a fost foarte amuzant, chicoti Sharon. Tu şi operaţiunea Cortina Aurie, o înghionti ea pe Denise în joacă.

Denise dădu ochii peste cap. 

 O, trebuie să vă spun ceva, n-o să mai beau niciodată.

Toată lumea izbucni în râs, iar Tom îi puse o mână pe umăr.

 Ce e? întrebă ea inocentă. Vorbesc serios.

 Că tot vorbim de băutură, vreţi să beţi ceva? Daniel se ridică de la locul lui. Jack?

 Da, Budweiser, mersi.

 Abbey?

 Âă... vin alb te rog, spuse ea pe un ton politicos.

 Frank?

 O Guinness, mersi, Daniel.

 Şi mie una, spuse John.

 Sharon?

 Vodcă cu cola te rog. Holly tu vrei la fel? spuse ea privindu-şi prietena. Holly făcu semn că da.

 Tom?

 JD şi cola te rog, Dan.

 Şi eu la fel, spuse Declan.

 Denise? Daniel încercă să-şi ascundă zâmbetul.

 Ăă... o să beau... gin şi apă tonică te rog.

 Ha! făcură toţi în zeflemea către ea.

 Şi ce? dădu ea nepăsătoare din umeri. N-o să mor dintr-un pahar...



Holly stătea aplecată peste chiuvetă cu mânecile suflecate până la coate, frecând la oale, când auzi o voce familiară.

 Bună, iubito.

Ea ridică privirile şi-l văzu stând în pragul uşii deschise de la verandă. 

 Bună , zâmbi ea.

 Ţi-a fost dor de mine?

 Desigur.

 Ţi-ai găsit un alt soţ?

 Sigur că l-am găsit, e sus în pat, doarme, râse ea ştergându-se pe mâini.

Gerry dădu din cap şi ţuguie buzele. 

 Să urc şi să-l strâng de gât pentru că doarme în patul nostru?

 A, mai lasă-l o oră, glumi ea uitându-se la ceas, are nevoie de odihnă.

Părea vesel, se gândi ea, cu faţa proaspătă şi la fel de frumos cum şi-l amintea. Purta bluza care-i plăcea ei cel mai mult, pe care i-o cumpărase de Crăciun. O privea de sub genele lungi, cu ochii lui mari căprui, ca de căţeluş.

 Nu intri? îl întrebă zâmbind.

 Nu, am trecut doar ca să văd ce faci. Îţi merge totul bine? Se sprijinea de tocul uşii cu mâinile în buzunare.

 Aşa şi aşa, răspunse ea cântărind cu mâinile aerul. Ar putea fi şi mai bine.

 Aud că ai ajuns vedetă de televiziune, zâmbi el maliţios.

 Una fără voia ei, râse ea.

 O să-ţi cadă toţi bărbaţii la picioare, o asigură el.

 Că o să cadă e un lucru bun, aprobă ea, problema este că nu nimeresc ţinta, mai spuse arătând spre sine.

El râse.

 Mi-e dor de tine, Gerry.

 N-am plecat prea departe, zise el blând.

 Iar mă părăseşti?

 Pentru moment.

 Ne vedem în curând, zâmbi ea.

El îi făcu cu ochiul şi dispăru.

Holly se trezi cu un zâmbet pe faţă, simţindu-se de parcă dormise timp de câteva zile.  Bună dimineaţa, Gerry, spuse ea veselă, privind spre tavan.

Telefonul suna lângă ea. 

 Alo?

 Doamne, Holly, să vezi ce scriu ziarele , spuse Sharon cuprinsă de panică.

Capitolul douăzeci



Holly sări imediat din pat, îşi puse un trening şi se îndreptă cu maşina spre cel mai apropiat chioşc de ziare. Ajunsă acolo începu să răsfoiască paginile ziarelor, în căutarea lucrurilor despre care îi pomenise Sharon. Omul aflat în spatele tejghelei tuşi de câteva ori, iar Holly ridică privirea spre el.

 Aici nu e bibliotecă, doamnă dragă. Va trebui să-l cumpăraţi, mai spuse el, arătând spre ziarul din mâna ei.

 Ştiu asta, răspunse ea iritată de lipsa de politeţe a acestuia. Oare, cum puteai să-ţi dai seama ce ziar vrei să cumperi, dacă nu ştiai care e ziarul ce conţine lucrul care te interesa? Până la urmă, luă toate ziarele de pe stand şi le trânti pe tejghea, zâmbindu-i dulce.

Omul se uită nedumerit şi începu să le scaneze la casă unul câte unul. În spatele ei începuse să se formeze o coadă.

Holly se uită pofticioasă la sortimentele de ciocolată care se aflau în faţa ei şi îşi roti privirea înjur să vadă dacă o urmărea cineva. Toată lumea o privea atent. Se întoarse iute spre tejghea. La un moment dat întinse braţul sus şi apucă două batoane mari de ciocolată, aflate în apropierea ei pe un raft şi le puse peste grămada de ziare. Una câte una, restul ciocolatelor alunecară pe jos. Adolescentul din spatele ei pufni şi întoarse privirea în altă parte râzând, când Holly se aplecă roşie la faţă şi începu să le strângă. Căzuseră atâtea, încât trebui să se aplece de câteva ori. Magazinul era liniştit, dar câteva persoane aflate la coada din spatele ei tuşeau nervos. Pe furiş, Holly mai adăugă câteva pungi de dulciuri la grămada din faţa ei.  Pentru copii, spuse ea cu voce tare spre vânzător, sperând să o audă şi cei din spate.

Vânzătorul mormăi şi continuă să scaneze articolele. Apoi ea îşi aminti că avea nevoie de lapte, aşa că plecă în goană de la coadă spre celălalt capăt al magazinului pentru a lua o cutie de lapte de la frigider. Câteva femei ţâţâiră dezaprobator din buze când ea îşi reluă locul în fruntea cozii, aşezând laptele pe grămada ei de cumpărături. Vânzătorul de ziare se opri din scanat şi o fixă cu privirea, în vreme ce ea îl privea calin.

 Mark, strigă acesta.

Un adolescent plin de coşuri apăru de pe un culoar al magazinului având în mână un aplicator de preţuri. 

 Da, răspunse el morocănos.

 Fiule, eşti bun, te rog, să deschizi cealaltă casă? S-ar putea ca aici să mai dureze. Vânzătorul de ziare privi aspru la Holly.

Ea se încruntă la el.

Mark se îndreptă în silă spre a doua casă, nedezlipindu-şi privirile de la Holly. Şi ce? gândi ea defensiv. Nu da vina pe mine pentru că trebuie să-ţi faci treaba. El deschise casa şi toată coada din spatele ei se grăbi să treacă în partea cealaltă.

Mulţumită că nimeni nu se mai holba la ea, mai luă câteva pachete de chipsuri de sub tejghea şi le adăugă celorlalte cumpărături. 

 Petrecere aniversară, murmură.

La coada de alături, adolescentul ceru foarte liniştit un pachet de ţigări.

 Ai vreun act de identitate? întrebă Mark pe un ton ridicat.

Adolescentul se uită în jur stânjenit, roşu la faţă. Holly pufni spre el şi privi în altă direcţie.

 Altceva? întrebă vânzătorul de ziare sarcastic.

 Nu, mulţumesc, asta e tot, răspunse ea printre dinţi. Plăti şi se chinui să pună restul la loc în portmoneu.

 Următorul, spuse vânzătorul făcând semn spre bărbatul aflat în spatele ei.

 Bună ziua, puteţi să-mi daţi un pachet de Benson şi..

 Scuzaţi-mă, îl întrerupse Holly, puteţi să-mi daţi o pungă? Se uita la grămada uriaşă de cumpărături din faţa ei.

 O clipă, i se răspunse tăios. Să-l servesc mai întâi pe domnul. Da, domnule, ţigări aţi spus?

 Vă rog, îi spuse clientul lui Holly, parcă scuzându-se din priviri.

 Deci, spuse vânzătorul întorcându-se spre Holly, ce vă dau?

 O pungă. Încleştă fălcile.

 Douăzeci de cenţi, vă rog.

Holly oftă adânc şi răscoli prin poşetă, încercând să dea din nou de urma portmoneului. În spatele ei se formă din nou coadă.

 Mark, eşti bun să mai preiei o dată casa cealaltă? spuse vânzătorul pe un ton arogant.

Holly luă moneda din poşetă, o trânti pe tejghea şi începu să îndese articolele în sacoşă.

 Următorul, spuse el din nou, privind peste umărul ei la următorul client. Holly se străduia să se dea la o parte şi continuă să îndese în grabă lucrurile în sacoşă.

 O să aştept până termină doamna, spuse politicos clientul.

Holly îi zâmbi cu recunoştinţă şi se întoarse pe călcâie ca să iasă din magazin. Ea păşea mormăind ca pentru sine, când Mark, băiatul de la casă, o sperie strigând: 

 Hei, te ştiu de undeva! Eşti fata de la televizor!

Holly se răsuci surprinsă şi mânerul de plastic cedă de la greutatea tuturor cumpărăturilor. Totul căzu pe jos iar ciocolatele, dulciurile şi chipsurile se rostogoliră în toate direcţiile.

Clientul prietenos se aplecă pentru a o ajuta să-şi strângă cumpărăturile, în timp ce restul celor aflaţi în magazin priveau amuzaţi, întrebându-se cine era fata de la televizor.

 Tu eşti, nu-i aşa? râse băiatul.

Holly îi zâmbi slab de la podea.

 Ştiam eu! bătu el din palme entuziasmat. Eşti ca lumea!

Da, se simţea ca lumea de tot, stând în genunchi în magazin căutând batoane de ciocolată.

Holly se înroşi la faţă şi îşi drese nervoasă vocea. 

 Ăă... scuzaţi-mă vă rog, aţi putea să-mi mai daţi o sacoşă ?

 Da, costă...

 Poftim, îl întrerupse clientul prietenos, punând o monedă de douăzeci de cenţi pe tejghea. Vânzătorul privi perplex şi continuă să servească clienţii.

 Sunt Rob, spuse bărbatul, ajutând-o să-şi pună ciocolata în sacoşă şi îi întinse mâna.

 Sunt Holly, spuse ea un pic stânjenită de amabilitatea acestuia, şi-i întinse la rândul ei mâna, şi sunt ciocoholică.

El izbucni în râs.

 Mulţumesc pentru ajutor, spuse recunoscătoare, ridicându-se în picioare.

 Pentru puţin, îi răspunse bărbatul, ţinându-i uşa ca să poată ieşi. Arăta bme, se gândi ea, era totuşi mai tânăr decât ea şi avea o culoare ciudată a ochilor, un fel de verde cenuşiu, îl privi pe furiş mai îndeaproape. El îşi drese vocea.

Holly roşi brusc, dându-şi seama că îl fixase cu privirea. Se îndreptă spre maşina ei şi puse sacoşa doldora pe bancheta din spate. Rob o urmase. Inima îi tresări.

 Bună din nou, râse el. Ăă... mă întrebam dacă n-ai vrea să bem ceva? apoi izbucni în râs, uitându-se la ceas. De fapt e cam devreme pentru asta, ce-ai zice de o cafea?

Era un tip care părea foarte sigur pe el cum stătea rezemat de maşină în faţa lui Holly, ţinând mâinile în buzunarele blugilor, cu degetul mare rămas afară şi cu ochii aceia ciudaţi care o fixau. Totuşi nu o făcea să se simtă stânjenită, se purta foarte degajat, ca şi când a invita o străină la cafea ar fi fost lucrul cel mai firesc din lume. Aşa se proceda în ziua de azi?

 Ăă... Holly reflectă un moment. Făcea ceva rău dacă ieşea la o cafea cu un om care fusese atât de politicos cu ea? In plus arăta foarte bine. Dar, lăsând la o parte felul în care arăta, Holly chiar avea nevoie de compania cuiva, iar el părea un tip cumsecade, cu care puteai sta de vorbă. Sharon şi Denise erau la serviciu, iar Holly nu putea să meargă din nou acasă la mama ei, Elizabeth avea şi ea treburi. Holly avea într-adevăr nevoie să înceapă să cunoască oameni noi. Mulţi dintre ceilalţi prieteni pe care îi aveau Gerry şi Holly erau în principal prietenii lui Gerry de la serviciu şi oameni de diferite condiţii sociale, dar o dată ce el murise toţi acei prieteni nu prea mai trecuseră pe la ea. Măcar ştia care erau adevăraţii ei prieteni.

Era gata să accepte invitaţia lui Rob, când acesta aruncă o privire spre mâna ei şi zâmbetul i se stinse. 

 O, iartă-mă, nu mi-am dat seama.... Se îndepărtă stânjenit de lângă ea, ca şi cum ea ar fi suferit de vreo boală molipsitoare. Trebuie să ajung undeva, zâmbi el scurt şi plecă rapid, îndepărtându-se.

Holly rămase cu privirea pironită în urma lui, neştiind ce să creadă. Spusese ceva ce nu trebuia? Îi luase prea mult ca să se hotărască? Încălcase vreuna din legile nescrise ale acestui joc nou de-a cunoscutul oamenilor? Privi în jos spre mâna care-l făcuse pe el să fugă de ea şi văzu verigheta strălucind. Oftă adânc şi îşi trecu mâinile peste faţă plictisită.

Chiar în acel moment adolescentul din magazin trecu pe lângă ea cu o gaşcă de prieteni şi o ţigară în colţul gurii şi pufni în direcţia ei.

Pur şi simplu nu putea să câştige.

Holly trânti portiera maşinii şi privi înjur. N-avea chef să se întoarcă acasă, se săturase să se uite pe pereţi toată ziua şi să stea doar cu gândurile ei. Era doar zece dimineaţa, iar afară era soare, cald şi frumos. Peste drum, la cafeneaua The Greasy Spoon mesele şi scaunele erau scoase afară. Stomacul îi ghiorăi. Un mic dejun irlandez copios era exact lucrul de care avea nevoie acum. Îşi luă ochelarii de soare dintr-un compartiment micuţ al maşinii, apucă mai multe ziare şi trecu strada.

O femeie rotofeie ştergea mesele. Avea părul strâns în coc şi rochia ei înflorată era acoperită cu un şorţ roşu cu buline albe. Holly avu sentimentul că păşise într-o bucătărie de la ţară.

 A trecut ceva vreme de când mesele astea n-au mai văzut lumina soarelui, îi spuse femeia veselă lui Holly, când o văzu apropiindu-se de cafenea.

 Da, e o zi frumoasă, nu-i aşa?, spuse Holly şi amândouă priviră cerul senin. Era amuzant cum vremea bună din Irlanda era mereu subiectul de conversaţie preferat de toată lumea. Asta fiindcă se întâmpla atât de rar să fie senin, încât toată lumea o simţea ca pe o binecuvântare.

 Vrei să iei loc aici, draga mea?

 Cred că da, vreau să profit din plin de soare, care probabil nu va mai străluci peste o oră, râse Holly luând loc.

 Trebuie să gândeşti pozitiv. Chelneriţa se agita în jurul mesei lui Holly.  Aşa, o să-ţi aduc meniul, spuse ea, întorcându-se să plece.

 Nu e nevoie, strigă Holly după ea, ştiu ce vreau. Mic dejun irlandez.

 Imediat, dragă , zâmbi femeia şi făcu ochii mari când văzu teancul de ziare de pe masă. Te gândeşti să începi o afacere vânzând ziare? chicoti ea.

Holly privi spre mormanul de ziare în vârful căruia se afla Liderul Arab. Luase absolut fiecare ziar, fără a alege. Se îndoia foarte tare că Liderul Arab ar putea conţine vreun articol despre film.

 Să-ţi spun drept, draga mea, spuse femeia ştergând o masă de lângă ea, ne-ai face un mare bine dacă l-ai scoate pe nemernicul ăla bătrân din afaceri. Aruncă o privire peste drum spre chioşcul de ziare. Holly izbucni în râs când femeia intră în cafenea.

Rămase câteva minute să privească trecătorii. Îi plăcea să prindă frânturi din conversaţiile oamenilor de pe stradă. I se părea că se uită pe furiş în vieţile altora. Îi plăcea să ghicească ce profesie aveau, unde se grăbeau să ajungă, unde locuiau, dacă erau căsătoriţi sau nu... Sharon şi Holly stăteau întotdeauna în Bewleys care dădea în Grafton Street şi de acolo priveau trecătorii.

Creau mici scenarii în mintea lor pentru ca timpul să treacă mai uşor, iar Holly avu impresia că de câteva zile nu făcea decât asta. Fapt care nu demonstra decât că mintea ei era la vieţile altora, în loc să se concentreze asupra propriei sale vieţi. De exemplu, micul scenariu pe care îl crease se referea la bărbatul care trecea acum pe stradă, ţinându-şi soţia de mână. Holly se gândi că el era homosexual în secret şi că bărbatul care se îndrepta spre ei era iubitul lui. Holly le privi feţele când se apropiară unul de celălalt, întrebându-se dacă se vor privi în ochi. Făcură chiar mai mult de-atât, iar Holly se strădui să nu chicotească când cei trei se opriră chiar în faţa mesei unde se afla ea.

 Scuzaţi-mă? Aveţi un ceas? întrebă iubitul pe bărbatul care era homosexualul secret şi pe soţia acestuia.

 Da, e zece şi un sfert, răspunse bărbatul care era în secret homosexual, privindu-şi ceasul.

 Mulţumesc mult, spuse iubitul atingându-i braţul şi continuându-şi apoi drumul.

Acum pentru Holly era clar ca lumina zilei că acesta fusese un cod secret pentru o întâlnire care urma să aibă loc mai târziu. Continuă să se mai uite la oameni încă puţin, până când, în cele din urmă, se plictisi şi hotărî că ar trebui să-şi trăiască, în schimb, propria viaţă.

Holly răsfoi paginile ziarelor de scandal şi dădu peste un mic articol în secţiunea recenzii care-i atrase atenţia.

 ORAŞUL ŞI FETELE în topul audienţei

Voi, ghinioniştii, care aţi ratat filmul de televiziune, extrem de comic, ORAŞUL ŞI FETELE de miercurea trecută, nu disperaţi, pentru că va fi reprogramat în curând.

Filmul hilar, în regia irlandezului Declan Kennedy, prezintă secvenţe reale cu cinci fete din Dublin care îşi petrec seara în oraş. El ridică vălul care acoperă lumea misterioasă a vieţii celebrităţilor din clubul la modă Boudoir şi ne fac să râdem jumătate de oră până ne doare stomacul.

Această emisiune a fost un succes atunci când a fost difuzată miercurea trecută pe Canalul Patru. Un studiu al audienţei TAM a relevat că a fost vizionat de 4 milioane de oameni, numai în Marea Britanie. Documentarul va fi retransmis sâmbătă noaptea la ora 11, pe Canalul Patru. Trebuie să-l vedeţi, nu-l rataţi!

Holly încercă să-şi păstreze calmul, după ce citi articolul. Erau veşti extraordinare pentru Declan, dar dezastruoase pentru ea. Era suficient că filmul fusese difuzat o dată, nu voia să mai fie dat şi a doua oară. Trebuia să stea serios de vorbă cu Declan despre asta. Noaptea trecută scăpase uşor, pentru că el fusese atât de entuziasmat, ea nu voia să facă o scenă, dar în acest stadiu al vieţii avea suficiente probleme, nu-i mai trebuia încă un lucru pentru care să-şi facă griji.

Ea răsfoi şi celelalte ziare şi văzu lucrurile de care îi pomenise Sharon. Aproape fiecare ziar avea un articol despre film, iar unul chiar avea o poză cu Denise, Sharon şi Holly făcută în urmă cu câţiva ani. Nu-şi dădea seama cum au putut face rost de ea. Slavă Domnului, că ziarele nu relatau decât lucruri adevărate, altfel Holly chiar ar fi avut motive de îngrijorare. Totuşi nu era prea încântată de cuvintele pe care le foloseau, fete nebune, fetele bete criţă şi explicaţia dintr-un ziar cum că ele ar fi fost bine antrenate. Ce voiau să spună cu asta?

În sfârşit sosi şi comanda lui Holly, iar ea o contemplă în stare de şoc, întrebându-se cum o să o poată dovedi.

 Asta o să te înzdrăvenească, iubito, spuse femeia dolofană, punându-i farfuria pe masă. Ai nevoie de un pic de cărniţă pe oase, eşti mult prea slabă, o avertiză ea, şi plecă din nou, legănându-se. Holly se simţi încântată de compliment.

Farfuria era plină ochi cu cârnaţi, şuncă, ouă, chifteluţe de cartofi, pudding de vanilie şi de cacao, iahnie de fasole, cartofi prăjiţi, ciuperci, roşii şi cinci felii de pâine. Holly privi stânjenită în jur, sperând că nimeni nu va crede că mănâncă precum un porc. Îl văzu pe adolescentul acela enervant care se îndrepta spre ea cu gaşca lui de prieteni, aşa că îşi luă farfuria şi intră în local. În ultimul timp nu prea avusese poftă de mâncare; dar acum că în sfârşit avea chef să mănânce nu voia să lase un adolescent prostuţ să-i strice micul dejun.

Holly trebuie să fi stat la The Greasy Spoon mai mult decât îşi închipuise, pentru că atunci când ajunse în casa părinţilor ei din Portmamock era aproape ora două. În ciuda previziunilor, vremea nu se stricase, iar soarele încă strălucea pe cerul senin, fără pic de nor. Holly privi spre plaja aglomerată din faţa casei. Era dificil să-şi dea seama unde se termina cerul şi unde începea marea. Din autobuze lumea se revărsa într-una şi în aer plutea un miros plăcut de loţiune pentru bronzat. Pe iarbă stăteau grupuri de adolescenţi care ascultau ultimele hituri la CD playere, muzica fiind dată la maximum. Zgomotul şi mirosul îi deşteptau lui Holly amintiri frumoase din vremea când era copil.

Sună la uşă pentru a patra oară, dar nu-i deschise nimeni. Ştia cu siguranţă că era cineva acasă, pentru că la etaj ferestrele dormitorului erau larg deschise. Părinţii ei nu le lăsau niciodată deschise când plecau de acasă, mai ales că prin zonă hoinărea o mulţime de străini. Ea călcă pe iarbă şi-şi lipi faţa de fereastra de la camera de zi, să vadă dacă se zărea vreun semn de viaţă. Era pe punctul să renunţe şi să se îndrepte către plajă, când auzi duelul verbal dintre Declan şi Ciara.

 Ciara deschide odată uşa!

 Am pus nu! Am... treabă! ţipă ea.

 Şi eu am!

Holly sună încă o dată la uşă, iar asta turnă gaz peste foc.

 Declan!!!!! Era un urlet care îţi îngheţa sângele în vine.

 Deschide tu, vacă lenesă !

 Ha! Eu sunt leneşă?!

Holly îşi scoase telefonul mobil şi formă numărul de acasă.

 Ciara, răspunde la telefon!

 Nu!

 O, pentru numele lui Dumnezeu, izbucni Holly şi închise telefonul. Formă numărul de mobil al lui Declan.

 Mda?

 Declan deschide dracului uşa în momentul ăsta, altfel o sparg, mârâi ameninţător Holly.

 A, îmi cer scuze Holly, am crezut că a deschis Ciara, minţi el.

Declan se ivi în pragul uşii purtând pe el doar un şort, iar Holly se năpusti înăuntru. 

 Isuse Cristoase! Sper că nu procedaţi aşa de fiecare dată când sună cineva la uşă. El strânse din umeri cu nepăsare. 

 Mama şi tata sunt plecaţi, spuse el rar şi se îndreptă spre scări.

 Hei, unde te duci?

 Înapoi în pat.

 N-ai să faci asta, spuse calmă Holly, ai să stai aici cu mine, spuse arătând înspre canapea şi o să vorbim un pic despre ORAŞUL ŞI FETELE.

 A, nu, se lamentă Declan, trebuie să facem asta acum? Sunt foarte obosit, se frecă el la ochi.

Holly nu avea pic de compasiune pentru el. 

 Declan, este două după-amiaza, cum poţi fi obosit?

 Pentru că m-am întors acasă acum câteva ore, spuse el obraznic, clipind complice spre ea. Acum chiar că nu mai avea nici un pic de înţelegere pentru el, era pur şi simplu geloasă.

 Stai! ordonă ea, arătându-i canapeaua.

El se lamentă iar şi se târî spre canapea unde se trânti şi se întinse cât era de lung, nelăsând nici un pic de loc pentru Holly. Ea îşi dădu ochii peste cap şi trase fotoliul tatălui ei aproape de Declan.

 Simt că sunt la înghesuială, râse el cu braţele încrucişate după cap şi privind în sus spre ea de pe canapea. 

 Foarte bine, pentru că am de gând să te descos. 

Declan spuse pe un ton plângăcios: 

 Holly, chiar trebuie să faci asta? Am vorbit despre asta aseară.

 Chiar ai crezut că numai atât am avut de spus? Declan, îmi pare rău, dar nu mi-a plăcut felul în care m-ai umilit public pe mine şi prietenele mele. Ne vedem săptămâna viitoare?

 Evident că nu.

 Haide, Declan, spuse ea îndulcindu-şi tonul, sunt sora ta, nu sunt aici să te cicălesc. Vreau doar să înţeleg de ce ai crezut tu că ar fi o idee aşa bună să nu-mi spui că mă filmezi pe mine şi prietenele mele?

 Ştiai că filmez, spuse el apărându-se.

 Un film despre viaţa în cluburi! Holly ridică vocea la fratele ei, frustrată.

 Şi era despre viaţa în cluburi, râse Declan.

 Te crezi al naibii de isteţ , îl repezi ea, iar el se opri din râs. Ea numără până la zece şi respiră rar, pentru a nu se repezi să-l atace.

 Haide, Declan, spuse ea încet, nu crezi că am suportat destule până acum, ca să-mi mai fac griji şi pentru asta? Şi fără ca măcar să mă fi întrebat? Nu pot să înţeleg cu nici un chip de ce ai făcut asta!

Declan se ridică de pe canapea devenind serios, acum vocea lui suna ca a unui om matur. 

 Ştiu Holly, ştiu că ai trecut prin iad, dar credeam că asta te va înveseli. Nu am minţit când spuneam că voi filma clubul, pentru că asta intenţionam să fac. Dar când am dus filmul la colegiu şi am început să-i fac montajul toată lumea a fost de părere că e atât de amuzant încât nu puteam să nu-l fac public. 

 Da, dar l-au dat la televizor, Declan.

 N-am ştiut că ăsta era premiul, pe bune, spuse el făcând ochii mari. Nimeni nu ştia, nici măcar profesorii mei! Cum puteam să spun nu, atunci când am câştigat?

Holly capitulă şi-şi trecu degetele prin păr.

 Sincer, am crezut că o să-ţi placă, zâmbi el, m-am consultat cu Ciara; până şi ea a fost de părere că o să-ţi placă. Îmi pare rău că te-am supărat, mormăi el în cele din urmă.

Holly continuă să dea înţelegător din cap la explicaţiile lui, dându-şi seama că el chiar avusese intenţii bune, dar deodată se opri. Ce-i spusese? Se ridică iute din fotoliu.

 Declan, ai spus că Ciara ştia de înregistrare ?

Declan îngheţă şi încercă să se gândească la o cale de a ieşi din asta. Cum nu-i veni nici o idee, se trânti iarăşi pe canapea şi-şi acoperi capul cu o pernă, ştiind că tocmai declanşase cel de-al treilea război mondial.

 Holly, te rog să nu-i spui nimic, altfel mă omoară! veni răspunsul lui înăbuşit.

Holly sări de la locul ei şi urcă furtunos scările, călcând apăsat pe fiecare treaptă, pentru a-i arăta Ciarei că era într-adevăr furioasă. Proferă ameninţări la adresa Ciarei tot drumul până sus şi bătu la uşa dormitorului ei.

 Nu intra! ţipă Ciara dinăuntru.

 Ai încurcat-o rău de tot, Ciara!, urlă Holly. Nu-i venea să creadă că sora ei ştiuse lucrurile astea de la început şi nu o avertizase. Apucă clanţa şi intră năvalnic pe uşă, având pe chip cea mai fioroasă expresie de care era în stare.

 Ţi-am spus să nu intri! zbieră Ciara. Holly era pe punctul de a începe să-şi insulte sora în fel şi chip, dar se opri când o văzu pe Ciara aşezată pe jos, ţinând în braţe ceva ce arăta ca un album foto şi cu lacrimile curgându-i şuvoaie pe obraji.

Capitolul douăzeci şi unu



 Ciara, ce-ai păţit? spuse Holly blând. Era îngrijorată; nu-şi amintea ultima dată când o văzuse pe Ciara plângând. De fapt nu era sigură dacă Ciara ştia să plângă. Indiferent ce o făcuse pe sora ei să plângă, trebuie să fi fost ceva serios.

 N-am păţit nimic, răspunse Ciara închizând albumul cu zgomot şi împingându-l sub pat. Părea stânjenită că fusese prinsă plângând şi se ştergea apăsat pe faţă de lacrimi, încercând să pară că nu-i pasă.

Jos, pe canapea, Declan ţinea capul ridicat dintre perne. Era ciudat de linişte acolo sus; spera că nu-şi făcuseră vreun lucru prostesc una alteia. Urcă scările în vârful picioarelor şi trase cu urechea la uşă.

 Ai păţit tu ceva, spuse Holly traversând camera şi aşezându-se alături de sora ei pe jos. Era o completă schimbare de roluri; încă de când erau mici, Holly plângea până nu mai putea. Ciara fusese cea puternică.

 N-am nimic, se răsti Ciara.

 Bine, spuse Holly uitându-se de jur împrejur, dar dacă ai ceva pe suflet care te nelinişteşte, ştii că poţi sta de vorbă cu mine, nu-i aşa?

Ciara refuză să o privească, făcând doar un semn afirmativ din cap. Holly se ridică în picioare cu intenţia de a-şi lăsa în pace sora, când deodată Ciara reizbucni în plâns. Holly se aşeză iute la loc lângă ea şi îşi încolăci protector mâinile în jurul surorii ei mai mici. Holly o mângâia pe părul ei roz mătăsos, în timp ce Ciara plângea în tăcere.

 Vrei să-mi spui ce-ai păţit? o întrebă ea blând.

Ciara bolborosi un răspuns şi se ridică să răsfoiască albumul foto de sub pat. ÎI deschise cu mâini tremurătoare şi răsfoi câteva pagini.

 El, răspunse ea tristă, arătând spre o fotografie a ei şi a unui tip pe care Holly nu-l cunoştea. De fapt, Holly de-abia îşi recunoscu sora. Arăta altfel şi părea mult mai tânără. Fotografia fusese făcută într-o zi însorită de vară pe un vaporaş în apropiere de clădirea Operei din Sydney. Ciara stătea fericită pe un genunchi al lui, ţinându-l de gât, iar el o privea zâmbind larg. Lui Holly nu-i venea să creadă cât de drăguţă era Ciara în fotografie. Avea părul blond, cum n-o văzuse Holly niciodată, şi zâmbea fericită. Trăsăturile îi erau mai dulci şi nu arăta deloc ca şi cum ar fi fost în stare să facă arşice pe cineva la nervi.

 Ăsta e prietenul tău? întrebă încet Holly.

 A fost, se smiorcăi Ciara şi o lacrimă căzu pe pagina albumului.

 De asta te-ai întors acasă? o întrebă ea încet, ştergând o lacrimă de pe faţa surorii ei.

Ciara făcu semn din cap că da.

 Vrei să-mi spui ce s-a întâmplat?

Ciara răspuse cu respiraţia întretăiată. 

 Ne-am certat.

 Te-a ... Holly îşi alese cu grijă cuvintele. Sper că nu te-a bătut sau ceva în genul ăsta, nu?

Ciara clătină din cap. 

 Nu, bolborosi ea, ne-am certat pentru o prostie, iar eu am spus că plec şi el a spus că se bucură... spuse cu voce scăzută, începând să suspine din nou.

Holly o luă în braţe şi aşteptă până când Ciara putu din nou să vorbească.

 Nici măcar n-a venit la aeroport ca să-şi ia la revedere.

Holly o bătea uşor pe spate pe Ciara, ca şi când ar fi fost un bebeluş care tocmai îşi băuse biberonul. Spera doar ca Ciara să nu vomite pe ea. 

 Te-a mai sunat de atunci?

 Nu şi sunt acasă de două luni, Holly, hohoti ea. Privi în sus spre sora ei cu nişte ochi atât de trişti că lui Holly aproape că-i venea şi ei să plângă. Nu avea o părere prea bună despre tipul ăsta care o făcuse pe sora ei să plângă, dar cu toate astea nu ştia toate amănuntele. Holly îi zâmbi încurajator. 

 Atunci poate crezi că nu e persoana potrivită pentru tine?

Ciara începu din nou să plângă. 

 Dar îl iubesc pe Mathew, Holly, şi ne-am certat dintr-o prostie. Mi-am luat bilet de avion pentru că eram furioasă, nu ştiam că o să mă lase să plec... Rămase cu privirile pierdute, spre fotografie.

Ferestrele dormitorului Ciarei erau larg deschise, iar Holly asculta zgomotul familiar făcut de valuri şi râsetele care veneau de pe plajă. Holly şi Ciara crescuseră împreună în această cameră, iar acum o cuprindea un sentiment ciudat de linişte, simţind aceleaşi mirosuri şi ascultând zgomotele care-i erau familiare.

Ciara se mai potoli un pic. 

 Îmi pare rău, Hol.

 Ei, nu trebuie să-ţi pară rău deloc, spuse ea strângând-o de mână. Ar fi trebuit să-mi spui toate astea când te-ai întors acasă, în loc să ţii totul în tine.

 Dar ăsta e un lucru minor, în comparaţie cu ceea ce ţi s-a întâmplat ţie. Mă simt ca o proastă pentru că plâng din cauza asta. Îşi şterse lacrimile, furioasă pe ea însăşi.

De cealaltă parte a uşii, Declan ridică din sprâncene, respirând uşurat; scăpase. Se strecură în vârful picioarelor înapoi în dormitor şi sări în pat. Oricine o fi fost Mathew ăsta, îi datora foarte mult. Mobilul lui ţiui, semnalând primirea unui mesaj, iar el se încruntă, după ce-l citi. Cine naiba era Suzanne? Apoi zâmbi maliţios, amintindu-şi de seara trecută.

Era ora opt seara, când Holly se deplasa cu maşina pe autostrada care o ducea spre casă şi afară era încă frumos. Zâmbi, lumea nu mai părea atât de deprimantă când cerul era senin. Îşi petrecuse toată ziua cu Ciara, stând la taclale despre aventurile ei în Australia. În interval de câteva ore se răzgândise de cel puţin douăzeci de ori dacă să-l sune sau nu pe Mathew în Australia. La plecarea lui Holly, Ciara era hotărâtă să nu mai vorbească niciodată cu el, ceea ce probabil însemna că până acum îl sunase deja.

Holly străbătu aleea care o ducea la uşa de la intrarea în casă şi privi uimită grădina. I se părea ei sau era un pic mai ordonată? Arăta tot neîngrijită, cu buruienile şi arbuştii părăginiţi răspândiţi peste tot, dar ceva se schimbase.

Atunci auzi zgomotul făcut de o maşină de tuns iarba şi se răsuci pe călcâie, dând cu ochii de vecinul său care îşi lucra grădina. Îi făcu un semn pentru a-i mulţumi, presupunând că el fusese cel care-i dăduse o mână de ajutor, iar acesta încuviinţă în semn de răspuns.

Întotdeauna fusese treaba lui Gerry să se ocupe de grădină. Nu că ar fi fost un grădinar priceput, dar cert era că Holly nu avea nimic în comun cu grădinăritul, aşa că

cineva trebuia să facă şi treaba asta. Împreună hotărâseră că în nici un caz Holly nu avea să-şi piardă ziua scormonind pământul. În consecinţă grădina lor era simplă; doar un mic petec de iarbă înconjurat de câţiva arbuşti şi flori. Cum Gerry ştia foarte puţine lucruri despre grădinărit, planta adesea flori în alt anotimp decât cel care trebuia sau le planta într-un loc nepotrivit, aşa că până la urmă se ofileau. Acum grădina părea un câmp năpădit de buruieni. O dată cu moartea lui Gerry murise şi grădina.

Atunci îşi aminti de orhideea din casă. Alergă înăuntru, umplu o cană cu apă şi udă planta care părea extrem de însetată. Nu arăta prea bine şi îşi făgădui să aibă mai multă grijă de ea.

Puse un pui cu mirodenii în cuptorul cu microunde şi se aşeză la masa din bucătărie aşteptând să fie gata. Afară pe drum auzea copiii jucându-se fericiţi. Îşi aminti serile senine de vară din copilărie, însemna că mama şi tata aveau să îi lase să se joace afară mai mult şi că vor merge la culcare mai târziu decât de obicei, iar asta fusese mereu o mare plăcere pentru ei toţi. Holly reflectă la ziua care tocmai se încheiase şi decise că fusese bună, cu excepţia acelui incident...

Privi în jos spre verigheta de pe deget şi se simţi imediat vinovată. Când tipul acela, Rob, se îndepărtase de ea, Holly se simţise groaznic. El o privise de parcă urmau să aibă o aventură, când acesta era ultimul lucru de pe lume pe care l-ar fi făcut. Se simţea vinovată pentru simplul fapt că se gândise dacă să accepte invitaţia lui la o cafea.

Dacă Holly şi-ar fi părăsit soţul pentru că pur şi simplu nu-l mai putea suporta era normal ca, la un moment dat, să fie atrasă de altcineva. Dar soţul ei murise când amândoi se iubeau încă foarte mult, iar ea nu putea să se îndrăgostească aşa, din senin, doar pentru faptul că el nu mai era lângă ea. Încă se simţea căsătorită, şi să iasă la o cafea ar fi însemnat să-l trădeze pe Gerry. Numai gândul în sine o dezgusta. Inima, sufletul şi mintea ei încă îi aparţineau lui.

Holly îşi răsuci inelul pe deget pierdută în gânduri. Oare când ar trebui să-şi scoată verigheta? Gerry murise de aproape şase luni. Unde era codul pentru văduve care să explice când ar trebui să fie scoasă verigheta? Şi atunci? când ar scoate-o unde să o pună, unde ar trebui să o pună? în găleata de gunoi? Pe noptieră lângă pat ca să-şi amintească de el în fiecare zi? Continuă să-şi răsucească verigheta pe deget, chinuită de tot felul de întrebări. Nu, nu era încă pregătită să renunţe la Gerry al ei, în ceea ce o privea, el încă trăia. Cuptorul cu microunde anunţă că masa era gata. Scoase vasul şi-l aruncă la gunoi. Brusc îşi pierduse pofta de mâncare.

Mai târziu, în aceeaşi seară, Denise o sună agitată. 

 Ascultă Dublin FM, repede!

Holly alergă spre radio şi apăsă butonul de deschidere. 

 Sunt Tom OConnor şi ascultaţi Dublin FM. Dacă aţi deschis de curând aparatele de radio aflaţi că vorbim despre paznicii cluburilor de noapte. Având în vedere munca de lămurire pe care au dus-o fetele din ORAŞUL ŞI FETELE pentru a-i convinge să le lase să intre în clubul Boudoir vrem să aflăm părerea voastră despre paznicii de la intrare. Vă plac sau nu? Sunteţi de acord sau îi înţelegeţi de ce sunt aşa cum sunt? Sau sunt ei prea stricţi? Numărul la care ne puteţi suna este...

Holly ridică receptorul, uitând că Denise încă se afla la celălalt capăt al firului.

 Ei? spuse Denise chicotind.

 Ce naiba am făcut noi, Denise?

 Ştiu eu?, chicoti ea din nou. Era evident că savura fiecare minut în această ipostază. Ai văzut ziarele de azi? 

 Da, mi se pare totul cam aiurea. Sunt de acord că a fost un documentar bun, dar lucrurile pe care le-au scris sunt de-a dreptul stupide.

 Draga mea, mie îmi place! Mai ales că apar şi eu acolo! 

 Sunt convinsă, râse Holly.

Tăcură amândouă, ascultând ce se spunea la radio. Vorbea un tip care era foarte supărat pe paznici, iar Tom încerca să-l calmeze.

 Ia ascultă-l pe iubitul meu, spuse Denise. Ce voce excitantă are, nu?

 Ăă... mda, mormăi Holly. Înţeleg că sunteţi tot împreună?

 Sigur că da. Denise părea insultată de această întrebare. De ce n-am fi?

 Păi a trecut ceva timp de când vă cunoaşteţi, Denise, asta-i tot, se grăbi Holly să-i explice prietenei ei ca să nu-i rănească sentimentele. Iar tu spuneai mereu că nu poţi sta cu un tip mai mult de o lună, că nu-ţi place să fii legată de o singură persoană.

 Da, bine, am spus că n-aş putea sta cu un bărbat o perioadă mai lungă de o lună, dar nu că n-aş fi în stare. Tom e altfel, Holly, adăugă Denise dintr-o suflare.

Holly era surprinsă să audă asta de la Denise, fata care dorea să rămână nemăritată toată viaţa. 

 Aşa deci? Şi atunci ce e aşa diferit la Tom? Holly îşi fixă telefonul între ureche şi umăr şi se aşeză în scaun privindu-şi unghiile.

 O, e ceva care ne leagă. E sufletul meu pereche. E atât de atent, mă surprinde cu mici daruri, mă duce la restaurant şi mă răsfaţă. Mă face să râd tot timpul şi îmi place la nebunie să fiu cu el. De el nu mă plictisesc aşa cum se întâmpla cu ceilalţi băieţi. În plus arată bine.

Holly îşi ascunse un căscat. Denise spunea asta după prima săptămână în care ieşea cu fiecare dintre prietenii pe care îi avusese, apoi îşi schimba părerea. Dar poate că de data asta Denise chiar credea ceea ce spunea, în definitiv erau împreună de câteva săptămâni.

 Mă bucur mult pentru tine, răspunse Holly cu sinceritate.

Cele două fete începură să asculte un paznic care vorbea la radio.

 Mai întâi vreau să spun că în ultimele seri am avut nu ştiu câte prinţese şi doamne de onoare care s-au înghesuit să intre. De când a fost transmis filmul ăla blestemat oamenii par să creadă că o să-i lăsăm să intre dacă sunt feţe regale! Şi eu atâta am de zis: fetelor, nu mai ţine, aşa că nu vă mai obosiţi!

Tom continua să râdă, deşi încerca să se abţină. Holly închise aparatul de radio.

 Denise, spuse ea pe un ton serios, lumea a înnebunit de tot.

În ziua următoare, Holly se târî cu greu afară din casă pentru a face o plimbare în parc. Trebuia să înceapă să mai facă mişcare, ca să nu se transforme într-o leneşă şi trebuia de asemenea să facă demersuri pentru a-şi găsi o slujbă. Oriunde mergea, încerca să-şi imagineze cum ar fi să lucreze în locul acela. Exclusese din start magazinele de îmbrăcăminte, Denise o convinsese că nu e o idee bună, restaurantele, hotelurile, barurile, şi nu-şi dorea nici să lucreze la un birou de la 9 la 5 , aşa că ce-i mai rămăsese? Nimic. Holly voia să fie ca fata din filmul pe care îl văzuse cu o seară înainte. Voia să lucreze în FBI ca să rezolve crimele şi să interogheze oamenii pentru ca în final să se îndrăgostească de partenerul ei, de care nu-i plăcuse la început. Totuşi, cum nu locuia în America şi nu avea nici pregătirea necesară ca poliţist nu prea erau şanse să se întâmple aşa. Poate ar fi putut să lucreze la un circ...

Se aşeză pe o bancă, lângă terenul de joacă al copiilor şi ascultă strigătele lor vesele. Şi-ar fi dorit să fie şi ea acolo, dându-se pe tobogan sau în leagăn, în loc să stea aici, privind de pe bancă. De ce trebuia ca oamenii să crească mari? Holly realiză că la sfârşitul acela de săptămână nu făcuse decât să se întoarcă cu gândul înapoi în copilărie.

Voia să fie din nou neştiutoare, să fie din nou supravegheată, să i se spună că nu trebuie să-şi facă griji pentru nimic şi că altcineva urma să se ocupe de toate. Ce uşoară ar fi fost viaţa fără să ai pe cap problemele pe care le au adulţii. Atunci ar fi putut din nou să crească, l-ar fi cunoscut din nou pe Gerry şi l-ar fi forţat să meargă la doctor cu câteva luni mai devreme. În cazul ăsta acum ar sta pe bancă alături de Gerry privind copiii jucându-se. Ce-ar fi fost, ce-ar fi fost...

Se gândi la remarca usturătoare a lui Richard legată de faptul că ea nu va trebui să-şi bată capul cu chestiile astea supărătoare ale copiilor. Se mânia numai gândindu-se la ceea ce-i spusese. Acum ar fi vrut atât de mult să aibă griji provocate de copii. Ar fi vrut să aibă un Gerry mic care să alerge prin parc şi căruia să-i strige să fie atent, şi să facă toate acele lucruri pe care le fac mămicile, cum ar fi să şteargă cu şerveţelul o feţişoară murdară.

Holly şi Gerry începuseră să se gândească să aibă copii cu doar câteva luni înainte ca boala lui să fie diagnosticată. Erau entuziasmaţi la gândul ăsta şi stăteau în pat ore în şir gândindu-se ce nume să le pună şi imaginându-şi diverse scenarii despre cum ar arăta ei ca părinţi. Holly zâmbi gândindu-se la Gerry ca tătic; ar fi fost grozav. Şi-l imagina având răbdare, în timp ce ajuta copii să-şi facă temele de la şcoală pe masa din bucătărie. Se gândea ce îngrijorat ar fi fost dacă fiica lui ar fi adus vreun băiat acasă. Îşi imagina, îşi imagina doar...

Dar Holly trebuia să înceteze să mai trăiască din amintiri sau să mediteze la vise imposibile. Aşa nu va ajunge nicăieri.

Vorbeam de lup şi lupul la uşă, gândi Holly, văzându-l pe Richard plecând din parc cu Emily şi Timmy. Arăta foarte relaxat, remarcă ea, privindu-l surprinsă cum alerga după copii prin parc. Iar ei păreau că se distrează într-adevăr, lucru pe care nu-l vedeai prea des. Se ridică de pe bancă, pregătindu-se pentru conversaţia ce urma să aibă loc.

 Bună, Holly, spuse Richard vesel, zărind-o şi îndreptându-se spre ea, călcând pe iarbă.

 Bună! zise Holly întâmpinând copiii care alergau spre ea şi îmbrăţişându-i călduros. Era o mare schimbare. 

 Eşti departe de casă, îi zise ea lui Richard. 

 Cum de-aţi ajuns aici?

 I-am adus pe copii în vizită la bunica şi bunicul, nu-i aşa? spuse el, ciufulindu-l pe Timmy.

 Şi am fost la McDonalds, spuse Timmy încântat, iar Emily chiui bucuroasă.

 Ce noroc pe voi. Aveţi cel mai bun tată din lume, nu-i aşa? spuse Holly râzând. Richard era încântat.

 Mâncare nesănătoasă? îl întrebă Holly pe fratele ei.

 A, dădu el din mână a lehamite, aşezându-se lângă ea, totul cu măsură. Am dreptate, Emily?

Micuţa Emily, în vârstă de cinci anişori, dădu aprobator din cap ca şi cum l-ar fi înţeles perfect pe tatăl ei. Ochii ei mari verzi erau larg deschişi şi când dăduse din cap cârlionţii ei roşcaţi se mişcară de colo-colo. Semăna straniu de mult cu mama ei, iar Holly îşi mută privirile de la ea. Apoi se simţi vinovată şi o privi din nou zâmbind... după care se uită în altă parte. Era ceva în ochii aceia verzi care o speria.

 Ei, o singură masă la McDonalds n-o să-i omoare, îl aprobă Holly pe fratele ei.

Atunci Timmy se apucă de gât şi se prefăcu că vomită. Se înroşi la faţă în timp ce se prefăcea că se îneacă şi se prăbuşi pe iarbă, rămânând nemişcat. Richard şi Holly izbucniră în râs. Emily, în schimb, părea gata-gata să plângă. 

 O, Doamne, glumi Richard, se pare că ne-am înşelat Holly, McDonalds chiar l-a ucis pe Timmy.

Holly se uită şocată la fratele ei pentru că-i spusese fiului său Timmy, dar se hotărî să se facă că n-a observat. Era evident că îi scăpase.

Richard se ridică, ridicându-l pe Timmy pe umăr. 

 Ei acum trebuie să-l îngropăm.

Timmy chicoti, căci se bălăngănea încolo şi-ncoace pe umărul tatălui său.

 Ia uite, trăieşte! râse Richard.

 Ba nu, se hlizi Timmy.

Holly privea amuzată scena de familie, care se desfăşura dinaintea ochilor ei. Trecuse ceva timp de când nu mai văzuse aşa ceva. Nici unul dintre prietenii ei nu avea copii, iar Holly se afla foarte rar în preajma vreunuia. Era clar că lucrurile o luaseră razna, din moment ce privea topită spre copiii lui Richard. Şi nu era cea mai bună decizie să devină mamă acum, când nu era nici un bărbat în viaţa ei.

 Ei, acum hai să mergem, spuse râzând Richard. La revedere, Holly.

 Pa-pa, Holly, strigară copiii, iar Holly se uită cum Richard se îndepărta cu un Timmy atâmându-i pe umărul drept şi cu micuţa Emily care ţopăia, sărea şi dansa în jurul lui, ţinându-l de mână.

Holly rămase privind amuzată acest mod ciudat de a merge cu doi copii. Cine era bărbatul acesta care pretindea a fi fratele ei? Holly era sigură că nu-l mai văzuse pe acest om niciodată în viaţa ei.

Capitolul douăzeci şi trei



Barbara tocmai încheiase conversaţia cu nişte clienţi şi imediat ce aceştia plecară intră în oficiu ca să-şi aprindă o ţigară. Agenţia de voiaj fusese aglomerată toată ziua, aşa că ea fusese nevoită să lucreze şi în pauza de prânz. Melissa, colega ei, sunase de dimineaţă, anunţând că nu se simţea bine, deşi Barbara ştia foarte bine că stătuse la vreo petrecere toată noaptea şi orice boală pe care ar fi pretins că o are era doar închipuită. Aşa că trebuia să stea toată ziua singură la serviciul ăsta plicticos. Şi, bineînţeles, fusese cea mai aglomerată zi, cum nu mai fusese de multă vreme. Imediat ce se apropia luna noiembrie, cu nopţile ei întunecate şi dimineţile închise, cu vânt pişcător şi torente de ploaie... toată lumea se repezea să-şi rezerve o vacanţă în ţări calde şi însorite. Pe Barbara o trecu un fior auzind vântul care bătea la ferestre şi îşi notă să nu uite să caute nişte oferte de vacanţă la preţuri speciale.

Şeful ei era plecat cu treburi, aşa că o zbughise în oficiu cât putuse de repede ca să-şi aprindă o ţigară. Auzi clopoţelul de la uşă sunând şi blestemă clientul care intrase în agenţie pentru că o deranja de la preţioasa ei pauză. Trase furioasă din ţigară, aproape ameţind de la fum, se rujă, verifică dacă ecusonul cu numele ei era la locul lui şi dădu cu parfum prin cameră, pentru ca şeful să nu-şi dea seama că fumase. Ieşi din oficiu convinsă că va vedea clientul aşteptând-o la birou, dar în schimb văzu un bătrân care mergea încet, străduindu-se să ajungă acolo. Barbara încercă să nu-l fixeze cu privirea, aşa că începu să apese la întâmplare câteva clape de la tastatură.

 Scuzaţi-mă?, auzi ea bărbatul adresându-i-se cu o voce slabă.

 Bună ziua, domnule, cu ce vă pot ajuta? spuse pentru a suta oară în acea zi. Nu voia să fie nepoliticoasă holbându-se la el, dar era surprinsă de cât de tânăr era de fapt bărbatul. De departe, figura lui suptă părea a unui bătrân. Era aplecat de spate şi bastonul de care se sprijinea părea să fie singurul lucru care să-l împiedice să se prăbuşească pe jos în faţa ei. Avea o piele foarte albă şi păstoasă, de parcă n-ar fi văzut soarele de ani de zile, dar ochii îi erau căprui, mari ca ai unui căţeluş, părând că-i zâmbesc de sub genele-i lungi. Nu se putu abţine să nu-i zâmbească şi ea.

 Aş dori să fac o rezervare pentru o vacanţă, spuse el încetişor, dar mă întrebam dacă m-aţi putea ajuta să aleg un loc.

De obicei Barbara ar fi ţipat în sinea ei la clientul care-i cerea această sarcină imposibilă. Majoritatea clienţilor erau atât de suciţi, încât ar fi putut sta ore în şir cu ei, răsfoind pliante şi încercând să-i convingă unde să meargă, când adevărul era că, de fapt, ei puţin îi păsa unde mergeau aceştia. Dar bărbatul acesta părea cumsecade şi într-adevăr nu părea în stare să aleagă o vacanţă, aşa că era bucuroasă să-l ajute. Fu surprinsă de ea însăşi.

 Desigur, domnule, vă rog să luaţi loc şi ne vom uita peste nişte pliante. Îi arătă scaunul din faţa ei, după care îşi mută privirea ca să nu trebuiască să vadă sforţările lui pentru a se aşeza.

 Aşa, spuse toată numai zâmbet, v-aţi gândit în ce ţară anume aţi dori să mergeţi ?

 Aă... Spania... Lanzarote cred.

Barbara era bucuroasă; urma să fie mai uşor decât s-ar fi aşteptat.

 Şi doriţi un bilet în vacanţa de vară ?

El aprobă încet din cap.

Răsfoiră împreună broşura şi până la urmă bărbatul găsi locul care îi plăcea. Barbara era fericită căci el îi lua sfaturile în considerare, spre deosebire de alţi clienţi care pur şi simplu ignorau toate cunoştinţele pe care le avea.

 Bun, doriţi o lună anume? întrebă ea, uitându-se la preţuri.

 August? spuse el întrebător, iar ochii aceia mari căprui îi pătrunseră atât de adânc în suflet, încât Barbarei îi venea să sară peste birou şi să-l îmbrăţişeze.

 August e o lună bună, îl aprobă ea. Doriţi cu vedere spre mare sau spre piscină? Locurile cu vedere spre mare costă cu treizeci de euro mai mult, adăugă ea repede.

El privi în zare cu un zâmbet pe faţă, de parcă s-ar fi aflat deja acolo. 

 Cu vedere spre mare, vă rog.

 Aţi făcut o alegere bună. Puteţi să-mi spuneţi numele şi adresa dumneavoastră, vă rog?

 A... de fapt nu e pentru mine... e o surpriză pentru soţia mea şi prietenele ei.

Ochii aceia căprui se întristară dintr-o dată. Barbara îşi drese vocea nervoasă. 

 Foarte frumos din partea dumneavoastră, domnule, se simţi ea datoare să adauge. Atunci vă rog să-mi spuneţi numele lor.

Termină de luat toate datele şi încasă banii. Apoi se pregăti să printeze toate documentele cu detaliile necesare pentru a i le înmâna.

 Vă supăraţi dacă las toate documentele aici la dumneavoastră? Vreau să fie o surpriză pentru soţia mea şi n-aş vrea să le găsească prin casă.

Barbara zâmbi; ce soţie norocoasă.

 N-am să-i spun până prin iulie, credeţi că ar fi posibil ca ea să nu afle până atunci?

 Nici o problemă, domnule. De obicei detaliile de zbor nu sunt confirmate decât cu câteva săptămâni înainte, aşa că nu am avea nici un motiv să o sunăm. Voi anunţa şi restul personalului să nu sune acasă.

 Îţi mulţumesc pentru ajutor, Barbara, spuse el zâmbind trist cu ochii aceia de căţeluş.

 Mi-a făcut plăcere domnule...?

 Gerry, spuse el zâmbind iar.

 Mi-a făcut plăcere, Gerry. Sunt sigură că soţia ta se va simţi minunat. Prietena mea a fost acolo anul trecut şi i-a plăcut foarte mult. Barbara simţea nevoia să-l asigure că soţia lui se va simţi bine.

 Bun, acum mai bine aş pleca acasă înainte ca cineva să creadă că am fost răpit. Ştii, n-ar fi trebuit să mă dau jos din pat. Îi zâmbi din nou, iar Barbarei i se puse un nod în gât.

Sări în picioare de la locul ei şi se grăbi să ajungă de cealaltă parte a biroului, pentru a-i deschide uşa. El zâmbi recunoscător şi trecu pe lângă ea. Barbara îl urmări cum urcă cu greutate în taxiul care îl aşteptase afară. În momentul când voia să închidă uşa, intră şeful ei căruia aproape că-i trânti uşa în nas. Îl urmărea pe Gerry care era în taxi, pregătindu-se de plecare iar acesta zâmbi şi-i făcu semn că totul e în ordine, ţinând pumnul strâns şi degetul mare ridicat.

Şeful îi aruncă Barbarei o uitătură urâtă pentru că lăsase biroul nesupravegheat şi intră în oficiu. 

 Barbara, urlă el, iar ai fumat aici ?

Ea dădu ochii peste cap şi se întoarse cu faţa înspre el. 

 Doamne, ce-ai păţit? Arăţi de parcă eşti gata să izbucneşti în plâns! 

Era întâi iulie, iar Barbara stătea morocănoasă la biroul agenţiei de voiaj Swords. În vara asta, în fiecare zi în care fusese la serviciu afară era soare şi frumos, iar când îşi luase şi ea două zile libere plouase într-una. Desigur astăzi era complet pe dos. Era cea mai călduroasă zi a anului şi toţi clienţii care intrau purtând şort şi tricouri minuscule umpleau camera de mirosul loţiunii de plajă cu ulei de cocos. Barbara nu-şi găsea locul în scaunul ei, purtând uniforma groaznic de strâmtă şi care-i producea mâncărimi. Se simţea de parcă ar fi fost din nou la şcoală. Închise cu zgomot ventilatorul, care se oprise dintr-o dată.

 Lasă-l să meargă, Barbara, se lamentă Melissa. Altfel o să fie şi mai rău.

 Mai rău de-atât nu se poate mormăi ea şi se răsuci spre calculator, unde apăsă la întâmplare pe tastatură. 

 Ce-i cu tine astăzi ? întrebă Melissa.

 O, mai nimic, spuse Barbara printre dinţi. Este cea mai călduroasă zi din an şi noi stăm aici la serviciul ăsta mizerabil, în camera asta sufocantă, fără aer condiţionat, în uniformele astea care îţi provoacă mâncărimi. Strigă fiecare cuvânt în direcţia biroului în care se afla şeful, sperând ca acesta să o audă. Asta-i tot.

Melissa râse pe înfundate. 

 Uite ce e, ia du-te tu câteva minute afară să respiri un pic, iar eu mă voi ocupa de următorul client, spuse ea arătând spre femeia care tocmai intrase.

 Mersi, Mei, spuse Barbara uşurată că putea să iasă puţin. Îşi luă ţigările. Ai dreptate, mă duc să respir un pic.

Melissa privi spre mâinile ei şi dădu ochii peste cap. 

 Bună ziua, vă pot ajuta cu ceva? îi zâmbi ea clientei. 

 Da, aş vrea să întreb dacă Barbara mai lucrează aici? Barbara îngheţă, căci ajunsese la uşă şi reflectă o clipă dacă să plece în goană afară sau să se întoarcă la lucru. Oftă şi se întoarse la locul ei. Aruncă o privire spre femeia aflată dincolo de birou. Era drăguţă, dar avea nişte ochi obosiţi şi îşi plimba neliniştită privirile când la o fată, când la cealaltă.

 Da, eu sunt Barbara.

 Ce bine! Femeia păru uşurată şi se afundă în scaunul din faţa ei. Mi-era teamă că nu mai lucrezi aici.

 Ar vrea ea, murmură Melissa ca pentru sine.

 Pot să vă ajut?

 O, Doamne, sper să poţi, spuse femeia, uşor agitată, şi începu să răscolească prin poşetă. Barbara ridică din sprâncene spre Melissa şi amândouă încercară să se abţină să nu râdă.

 Aşa, spuse ea în cel din urmă, scoţând un plic boţit din poşetă. Am primit asta astăzi de la soţul meu şi mă gândeam dacă ai putea să-mi dai mai multe explicaţii.

Barbara se încruntă privind hârtia boţită de pe masă. Era o pagină ruptă dintr-un pliant de vacanţă pe care scria: Agenţia de turism Swords. Agent: Barbara.

Barbara se încruntă din nou şi privi cu atenţie pagina. 

 O prietenă de-a mea a fost în vacanţă acolo, acum doi ani, dar nu-mi mai spune nimic altceva. N-aţi mai primit nici un alt indiciu?

Femeia clătină energic din cap.

 Păi nu puteţi să-i cereţi soţului mai multe detalii? Barbara era pusă în încurcătură.

 Nu, el nu mai este, răspunse aceasta tristă şi lacrimile îi ţâşniră din ochi. 

Barbara intră în panică. Dacă şeful ei vedea că a făcut pe cineva să plângă o concedia imediat. Primise deja ultimul avertisment.

 Bun, vă rog să-mi spuneţi numele dumneavoastră şi poate vom găsi ceva în calculator.

 Holly Kennedy. Vocea îi tremura.

 Holly Kennedy, Holly Kennedy... Melissa urmărise conversaţia lor. Numele ăsta îmi spune ceva. Ia stai, urma să te sun săptămâna asta! Ciudat! Aveam instrucţiuni precise de la Barbara ca din nu ştiu ce motiv să nu te sun până în iulie...

 O! Barbara îşi întrerupse prietena, înţelegând în sfârşit despre ce era vorba. 

 Eşti soţia lui Gerry?, întrebă ea plină de speranţă.

 Da! Holly îşi duse mâinile la gură, uluită. 

 A fost aici?

 Da, a fost, spuse Barbara zâmbind încurajator. Era un om minunat, spuse ea, apucând-o de mână pe Holly peste birou.

Melissa îşi muta privirea de la una la alta, neînţelegând ce se petrecea.

Inima Barbarei era alături de femeia aflată în faţa biroului: era atât de tânără şi probabil că acum îi venea tare greu. Dar Barbara era încântată că era purtătoarea unor veşti bune.

 Melissa poţi să-i aduci lui Holly câteva şerveţele, cât timp am să-i explic exact de ce a fost soţul ei aici?. Îi zâmbi lui Holly, îi dădu drumul la mână şi începu să apese câteva taste de la calculator, în timp ce Melissa se întoarse cu o cutie de şerveţele.

 Aşa, Holly, spuse ea încet. Gerry a rezervat o vacanţă pentru tine, Sharon McCarthy şi Denise Hennessey ca să mergeţi la Lanzarote o săptămână, sosirea fiind pe treizeci iulie iar întoarcerea acasă pe cinci august.

Holly îşi acoperi din nou faţa cu mâinile, uluită, în timp ce din ochi îi curgeau lacrimi.

 Era sigur că a găsit locul perfect pentru tine, continuă Barbara încântată de noul ei rol. Se simţea aidoma moderatoarelor acelea de la televiziune care făceau surprize invitaţilor. Ăsta e locul în care veţi merge, spuse ea, arătând cu degetul hârtia mototolită din faţa ei. O să vă simţiţi extraordinar, crede-mă. Prietena mea a fost acolo şi a venit foarte încântată. Sunt multe restaurante şi baruri prin apropiere şi ... se opri, dându-şi seama că lui Holly probabil puţin îi păsa dacă prietena ei se distrase sau nu.

 Când a venit aici? întrebă Holly încă uluită.

Barbara bătu iarăşi în tastatura calculatorului. 

 Rezervarea a fost făcută pe 28 noiembrie.

 Noiembrie?, spuse Holly cu respiraţia întretăiată. Atunci n-ar fi trebuit nici măcar să se dea jos din pat! Era singur?

 Da, dar l-a aşteptat un taxi afară, cât timp a stat aici.

 La ce oră a venit? întrebă Holly cu răsuflarea tăiată.

 Regret, chiar nu-mi amintesc, a trecut atâta timp...

 Da, sigur, îmi pare rău, o întrerupse Holly.

Barbara o înţelegea perfect. Dacă acela ar fi fost soţul ei, dacă ar fi întâlnit pe cineva demn să-i devină soţ, ar fi dorit şi ea să ştie fiecare detaliu. Barbara îi povesti tot ce îşi aducea aminte, până când Holly nu mai avu ce s-o întrebe.

 Mulţumesc, Barbara, mulţumesc foarte mult. Holly se întinse peste birou, îmbrăţişând-o din tot sufletul.

 Cu plăcere. Barbara o îmbrăţişă la rândul ei, fericită că făcuse o faptă bună. Să vii să ne povesteşti cum a fost, zâmbi ea. Ai aici toate actele. 

Îi înmână lui Holly un plic gros şi o privi ieşind. Oftă, gândindu-se că până la urmă serviciul ei nu era atât de mizerabil.

 Despre ce era vorba? Melissa murea de nerăbdare să afle. Barbara începu să-i depene toată povestea.

 Fetelor, acum o să iau o pauză. Barbara să nu fumezi în oficiu. Şeful încuie uşa de la birou şi se întoarse cu faţa la ele. Doamne Dumnezeule, ce v-a apucat de plângeţi amândouă?

Capitolul douăzeci şi patru



Holly ajunse în cele din urmă acasă şi le făcu cu mâna lui Sharon şi Denise care stăteau în grădina ei, la plajă. Ele săriră în picioare imediat ce o văzură şi alergară să o întâmpine.

 Doamne, da ştiu c-aţi ajuns repede aici, spuse ea încercând să insufle energie în vocea ei. Se simţea complet şi definitiv secătuită şi în clipa asta n-avea nici un chef să le explice totul fetelor. Dar trebuia să o facă.

 Sharon a plecat de la serviciu imediat ce ai sunat-o şi a venit să mă ia şi pe mine din oraş, explică Denise, studiind expresia de pe chipul lui Holly şi încercând să evalueze cât de gravă era situaţia.

 A, nu trebuia să faci asta, spuse Holly, în timp ce introducea fără vlagă cheia în uşă.

 Hei, te-ai ocupat cumva de grădină? întrebă Sharon, privind în jur şi încercând să mai însenineze atmosfera.

 Nu, cred că vecinul meu a făcut asta. Holly scoase cheia din uşă şi căută prin mănunchiul de chei după cea bună.

 Crezi? Denise încerca să menţină o conversaţie, în timp ce Sharon privea neliniştită cum Holly mai încerca încă o cheie.

 Păi ori e vecinul, ori vreun spiriduş care trăieşte în grădină, răspunse ea pe un ton răstit, străduindu-se să deschidă uşa cu cheia. Denise şi Sharon făcură un schimb de priviri, încercând să-şi dea seama ce e de făcut. Ele se apropiară una de cealaltă, stând tăcute, în timp ce Holly era evident stresată, încercând să-şi amintească ce cheie deschidea uşa.

 O, la dracu! strigă Holly şi aruncă mănunchiul de chei pe jos. Denise făcu un pas înapoi, reuşind să evite ca mănunchiul de chei să o lovească peste picioare.

Sharon le ridică de pe jos. 

 Haide iubito, nu te mai enerva din pricina lor, spuse ea veselă. Aşa păţesc şi eu tot timpul. Pot să jur că afurisitele alea se ascund pe inelul de chei dinadins, doar ca să ne facă în ciudă.

Holly zâmbi într-un fel ciudat, recunoscătoare că cineva era în stare să liniştească lucrurile un timp. Sharon încercă cheile una câte una, vorbind calm şi piţigăiat, ca şi cum Holly ar fi fost un copil. În sfârşit, uşa se deschise, iar Holly se grăbi să închidă alarma. Din fericire îşi aminti codul, era anul în care îl cunoscuse pe Gerry şi anul în care se căsătoriseră. Ca şi cum ar fi putut să le uite vreodată.

 Aşa, acum faceţi-vă comode în camera de zi, iar eu o să vin la voi într-un minut. Sharon şi Denise făcură ce li se spusese, în timp ce Holly intră la toaletă, aruncându-şi pe faţă nişte apă rece. Trebuia să se dezmeticească, să-şi recapete controlul şi să fie la fel de entuziasmată de această vacanţă, aşa cum intenţionase Gerry. Când se mai învioră un pic, se duse în camera de zi, la fete.

Se aşeză vizavi de acestea, pe canapea, şi trase un taburet pe care-şi rezemă picioarele.

 Haideţi, ca să nu vă mai ţin în suspans. Astăzi am deschis plicul pentru luna iulie şi iată ce mi-a scris. Răscoli prin geantă după cartonaşul care fusese ataşat la foaia pe care i-o arătase fetei de la agenţia de voiaj şi îl întinse fetelor. Pe el scria:



Vacanţă frumoasă!

P.S. Te iubesc...



 Asta-i tot? 

Denise strâmbă din nas, nefiind impresionată. Sharon îi dădu un ghiont în coaste. 

 Au!

 Holly, eu cred că e un bilet frumos, minţi Sharon. E atât de simplu şi... bine intenţionat.

Holly nu se putu abţine să nu râdă. Ştia că Sharon minte pentru că ea îşi umfla nările ori de câte ori nu spunea adevărul. 

 Ba nu, prostuţo! chicoti ea, dându-i lui Sharon în cap cu o pernă.

Sharon începu şi ea să râdă. 

 Ce bine, pentru că începusem să-mi fac griji pentru câteva clipe.

 Sharon, tu sari mereu în apărarea mea, că uneori mă şi enervezi ! spuse Holly zâmbind răutăcios. Uitaţi-vă ce mai era înăuntru. Ea le dădu pagina boţită, care fusese ruptă din broşura turistică.

Le privi amuzată pe fete, care încercau să descifreze scrisul lui Gerry şi, în final, Denise îşi duse mâna la gură. 

 Doamne, Dumnezeule! spuse ea cu respiraţia întretăiată, aplecându-se în faţă.

 Ce, ce, ce? întrebă Sharon. Gerry ţi-a făcut cadou o vacanţă?

 Nu. Holly dădu din cap serioasă.

 Oo!. Sharon şi Denise se aşezară dezamăgite înapoi pe scaune.

Holly lăsă să treacă câteva momente de tăcere apăsătoare până când vorbi din nou.

 Fetelor, spuse ea, cu un zâmbet care începuse să-i înflorească în colţul buzelor, ne-a făcut cadou o vacanţă!

Fetele deschiseră o sticlă de vin şi începură să vorbească cu însufleţire despre vacanţa lor.

 E incredibil, spuse Denise după aflarea veştii. Gerry e un dulce.

Holly aprobă din cap, mândră de soţul ei care reuşise încă o dată să le surprindă pe toate.

 Şi te-ai dus să o vezi pe tipa asta, Barbara ? întrebă Sharon.

 Da, şi a fost foarte amabilă, zâmbi Holly. A stat cu mine o grămadă de timp şi mi-a relatat toată conversaţia pe care a purtat-o cu el în ziua aceea. El a mers acolo la sfârşitul lui noiembrie.

 Noiembrie? Sharon rămase pe gânduri. Asta a fost după cea de-a doua operaţie.

Holly dădu afirmativ din cap. 

 Fata mi-a spus că era destul de slăbit atunci.

 Ce ciudat că nici una din noi n-a bănuit nimic !spuse uimită Sharon.

Celelalte o aprobară în tăcere.

 Ei, atunci se pare că o să mergem la Lanzarote! strigă veselă Denise şi ridică paharul. Pentru Gerry!

 Pentru Gerry! i se alăturară Holly şi Sharon. 

 Sunteţi sigure că Tom şi John n-or să se supere? întrebă Holly, care-şi dăduse brusc seama că fetele aveau nişte parteneri la care ar fi trebuit să se gândească.

 Cu siguranţă, John nu se va supăra! râse Sharon. Probabil că va fi încântat să scape de mine o săptămână! 

 Mda, iar eu şi Tom putem merge în vacanţă altă dată, ceea ce mie îmi convine de minune, răspunse şi Denise. Aşa n-o să trebuiască să stăm două săptămâni nas în nas chiar din prima noastră vacanţă împreună!, râse şi ea.

 Oricum voi aproape că locuiţi împreună!, o tachină Sharon.

Denise zâmbi scurt, dar nu răspunse, aşa că amândouă lăsară baltă subiectul. Asta o enervă pe Holly pentru că aşa făceau mereu. Voia şi ea să audă cum le mai merge prietenelor ei cu relaţiile pe care le aveau, dar nimeni nu-i mai spunea vreo bârfă suculentă, de teamă să nu o rănească. Pesemne oamenilor le era teamă să-i spună cât de fericiţi erau sau veştile bune din viaţa lor. De asemenea nici nu i se plângeau de lucrurile rele. Aşa că în loc să mai afle şi ea ce se mai întâmplă în viaţa prietenelor ei trebuia să se mulţumească cu taclale mediocre despre... nimic, iar lucrul ăsta începuse să o îngrijoreze. Nu putea să fie ferită pentru totdeauna de fericirea celorlalţi - doar ăsta nu era un lucru bun pentru ea!

 Trebuie să spun că spiriduşul ăla face o treabă bună cu grădina ta, Holly, o întrerupse Denise din visare, privind pe fereastră afară.

Holly roşi. 

 A, ştiu. Îmi pare rău că ţi-am răspuns urât mai devreme, Denise, se scuză ea. Cred că ar trebui să merg la vecinul şi să-i mulţumesc.

După ce Denise şi Sharon plecară acasă, Holly luă o sticlă de vin din pivniţă şi se îndreptă spre locuinţa vecină. Sună la uşă şi aşteptă.

 Bună Holly,, spuse Derek deschizând uşa. Poftim, intră te rog.

Holly privi în spatele lui la bucătărie şi văzu că toată familia stătea la masă, luând cina. Se îndepărtă uşor de lângă uşă.

 Nu vreau să vă deranjez. Am trecut doar ca să-ţi dau asta, spuse ea înmânându-i sticla de vin, în semn de mulţumire.

 Holly, e foarte drăguţ din partea ta, spuse el în timp ce se uita la etichetă. Apoi ridică ochii spre ea, confuz. Dar, iartă-mă că te întreb, pentru ce-mi mulţumeşti?

 A, pentru că te-ai ocupat de grădina mea, spuse Holly roşind. Sunt sigură că tot cartierul mă înjura că stric aspectul străzii, râse ea.

 Holly, grădina ta nu ne îngrijorează, înţelegem cu toţii, dar îmi pare rău să-ţi spun că nu eu m-am ocupat de ea.

 Aa. Holly îşi drese vocea simţindu-se extrem de jenată. Credeam că ai fost tu.

 Nu, nu.

 Atunci, din întâmplare nu ştii cine a fost?

 N-am nici cea mai vagă idee, spuse el nedumerit. 

 Sinceră să fiu, am crezut că tu ai fost, zâmbi Holly. Ce ciudat.

Nu prea ştia ce să mai zică.

 În acest caz, poate ar trebui să iei asta înapoi, spuse el pe un ton ciudat, întinzându-i sticla.

 A, nu, te rog, râse ea din nou, păstreaz-o drept mulţumire că... nu sunteţi nişte vecini de coşmar. Acum te las să-ţi iei liniştit cina. 

Plecă pe stradă roşie la faţă de ruşine. Cât de prost să fii ca să nu ştii cine s-a ocupat de propria ta grădină? Mai bătu la câteva uşi din preajmă dar, spre mirarea ei, nimeni nu părea să ştie despre ce vorbea. Toată lumea părea că are serviciu şi o viaţă a lor, şi normal, nimeni nu-şi petrecea ziua urmărind ce se petrecea cu grădina ei. Se întoarse acasă mai nedumerită decât plecase. Cum intră pe uşă, auzi telefonul sunând şi alergă să răspundă.

 Alo? gâfâi ea.

 Ce făceai, alergai pentru maraton?

 Nu, urmăream spiriduşi, explică Holly.

 Super.

Cel mai ciudat lucru era că Ciara nu-i ceru lămuriri.

 Peste două săptămâni e ziua mea.

Holly uitase complet. 

 Mda, ştiu, spuse ea pe un ton egal.

 Mama şi tata vor să ieşim la restaurant cu toată familia...

Holly scoase un geamăt puternic.

 Exact. Şi Ciara luă receptorul de la ureche strigând: Tată, Holly a spus acelaşi lucru ca şi mine.

Holly se distră auzindu-l pe tatăl ei cum bodogăne şi mormăie ceva în cameră.

Ciara duse iar receptorul la ureche şi spuse tare, astfel încât tatăl ei să o poată auzi. 

 Aşa că mi-a venit ideea să păstrăm ideea cu masa la care să participe întreaga familie, dar să ne invităm şi prietenii, astfel încât să ne simţim bine cu toţii. Ce crezi?

 Sună bine, fu de acord Holly.

Ciara ţipă iarăşi: Tati, Holly e de acord cu mine. Asta e foarte bine, îl auzi Holly pe tatăl ei strigând, dar n-o să plătesc eu consumaţia pentru toţi oamenii ăia.

 Aici are dreptate, adăugă Holly. Ascultă, ce-ar fi să facem un grătar afară? Aşa tata ar fi în elementul lui şi nici n-ar costa atât de mult.

 Uau, asta-i cea mai bună idee! Ciara luă din nou receptorul de la ureche strigând: Tati, ce-ai zice să facem un grătar în aer liber?

Se lăsă tăcerea.

 Îi place ideea îi spuse Ciara lui Holly. Bucătarul şef va hrăni iarăşi masele înfometate.

Holly zâmbi atotştiutoare. Tatăl ei era foarte entuziasmat când făcea câte un grătar; lua totul foarte în serios şi stătea acolo lângă grătar, supraveghindu-şi creaţiile excepţionale. Aşa era şi Gerry. Oare ce aveau bărbaţii ăştia cu grătarele? Probabil pentru că era singurul lucru pe care cei doi ştiau să-l gătească, sau poate că erau în secret piromani.

 Aşadar, le spui tu lui Sharon şi lui John, Denisei şi DJ-ului ăla al ei şi eşti bună să-l inviţi şi pe tipul ăla, Daniel să vină? E nemaipomenit! o rugă Ciara.

 Ciara, de-abia l-am cunoscut, de ce nu-l rogi pe Declan să-l invite, ei se întâlnesc mereu.

 Nu, pentru că vreau ca tu să-i spui subtil că-l iubesc şi că vreau să fac copii cu el. Ceva îmi spune că Declan nu s-ar simţi în largul lui dacă ar trebui să facă asta.

Holly suspină.

 Termină! o repezi Ciara. O să fie cadoul pe care o să mi-l fac eu de ziua mea!

 Bine, cedă Holly, dar de ce îi chemi pe toţi prietenii mei, de ce nu-i inviţi pe ai tăi?

 Holly, am pierdut legătura cu prietenii mei, am plecat de acasă de atâta vreme. Toţi ceilalţi prieteni sunt în Australia, iar ticăloşii ăia nici măcar nu s-au obosit să mă sune, zise ea cu năduf.

Holly ştia despre cine era vorba. 

 Dar nu crezi că ăsta ar fi un bun prilej să te vezi cu prietenii tăi din copilărie, să-i inviţi la un grătar? E o atmosferă plăcută şi relaxată.

 Mda, aşa e, şi ce să le spun când vor începe să pună întrebări? Lucrezi ? Ăă... nu. Ai vreun prieten? Ăă... nu. Unde stai? Păi... ştii, de fapt locuiesc la părinţi. N-aş fi patetică?

Holly renunţă. 

 Bine, faci cum vrei... Îi sun pe ceilalţi şi...

Dar Ciara închisese deja telefonul.

Holly se hotărî ca mai întâi să scape de cel mai jenant telefon şi formă numărul de la Hogans.

 Alo, Hogans.

 Bună, aş putea vorbi cu Daniel Connolly, vă rog?

 Da, nu închideţi. I se făcu legătura şi în urechi începu să-i răsune formaţia Greensleeves.

 Alo?

 Bună, Daniel?

 Da, cu cine vorbesc?

 Cu Holly Kennedy. Ea străbătea dormitorul cu paşi mari, nervoasă, sperând că o să-i recunoască numele.

 Cine? strigă el, în timp ce larma din fundal se înteţi.

Holly se aşeză pe pat cuprinsă de jenă. 

 Holly Kennedy? Sora lui Declan!?

 A, Holly bună, stai aşa să merg într-un loc mai liniştit.

Holly trebui să asculte din nou Greensleeves iar ea începu să danseze prin dormitor, îngânând melodia.

 Regret, Holly, zise Daniel ridicând iarăşi receptorul, începu să râdă. Îţi plac Greensleeves?

Holly se înroşi la faţă. 

 Ăă, nu chiar. Nu ştia ce să mai spună, apoi deodată îşi aminti de ce sunase.

 Am sunat ca să te invit la un grătar în aer liber. 

 Grozav, mi-ar face plăcere să vin.

 De vineri într-o săptămână e ziua Ciarei. O mai ţii minte pe sora mea, Ciara?

 Ăă... da, cea cu părul roz.

Holly râse. 

 Ce întrebare prostească, toată lumea o cunoaşte pe Ciara. Ei bine, m-a rugat să te invit la un grătar şi să-ţi spun subtil că vrea să se căsătorească cu tine şi să-ţi facă copii.

Daniel începu să râdă. 

 Da ai fost subtilă, nu glumă. Holly se întreba dacă pe el chiar îl interesa sora ei, dacă era genul lui.

 O să împlinească douăzeci şi cinci de ani, simţi Holly nevoia să adauge din nu ştiu ce motiv.

 A-ha. 

 Or să vină şi Denise cu amicul tău Tom, iar Declan va fi şi el acolo, desigur alături de formaţia lui, aşa că o să cunoşti o grămadă de lume.

 Vii şi tu?

 Desigur!

 Bun. Asta înseamnă că o să ştiu şi mai multă lume, nu-i aşa? râse el.

 Grozav, o să fie încântată că vii.

 Ar fi nepoliticos din partea mea să refuz invitaţia unei prinţese.

La început, Holly crezu că el flirtează, apoi înţelese că se referea la filmul acela, aşa că mormăi un fel de răspuns incoerent.

Daniel era gata-gata să închidă telefonul, când ea îşi aminti brusc ceva.  Mai e ceva.

 Dă-i drumul, râse el.

 Mai este liber postul acela la bar ?

Capitolul douăzeci şi cinci



Slavă cerului, afară era frumos, se gândi Holly, în timp ce îşi încuia maşina şi se îndrepta spre curtea din spatele casei părinţilor. Vremea se schimbase dramatic săptămâna asta şi plouase, plouase într-una, Ciara făcuse istericale, gândindu-se ce se va alege de petrecerea ei şi fusese un iad să stai alături de ea toată săptămâna. Din fericire pentru toată lumea, vremea redeveni frumoasă. Holly se bronzase deja, deoarece stătuse toată luna la plajă, unul din avantajele de a nu avea serviciu, iar astăzi simţea nevoia să se fălească cu bronzul, purtând o fustiţă scurtă de blugi pe care şi-o cumpărase de la reducerile de vară şi un tricou simplu alb, care o făcea să arate şi mai bronzată.

Holly era mândră de cadoul pe care i-l luase Ciarei şi era sigură că-i va plăcea. Cumpărase un inel de buric în formă de fluturaş care avea câte un mic cristal roz pe fiecare aripă. Îl alesese în ton cu tatuajul ei în formă de fluture şi cu părul ei roz, desigur. Se luă după râsetele care se auzeau şi fu bucuroasă să descopere că grădina era deja plină cu membrii familiei şi prieteni. Denise venise cu Tom şi Daniel, iar acum stăteau cu toţii lungiţi pe iarbă. Sharon venise fără John şi stătea la taclale cu mama lui Holly, discutând probabil despre progresele făcute de Holly în viaţă. Ei, măcar ieşise din casă, nu-i aşa? Holly se încruntă, observând că Jack nu era prezent nici de această dată. De când se oferise să o ajute pe Holly la sarcina de a curăţa garderoba lui Gerry fusese neobişnuit de distant. Încă de când erau copii, Jack înţelesese foarte bine nevoile şi sentimentele lui Holly, fără ca ea să i le scoată în evidenţă, dar atunci când îi spusese că are nevoie de spaţiu după moartea lui Gerry nu voia să fie complet ignorată şi izolată. Nu-i stătea în fire să nu vorbească cu ea atâta vreme. Holly simţi cum i se strânge stomacul şi se rugă ca el să fie bine.

Ciara era în mijlocul grădinii, strigând la toată lumea şi evident bucurându-se să fie în centrul atenţiei. Era îmbrăcată într-un body roz, care se asorta cu părul ei roz şi un şort din blugi.

Holly o abordă pentru a-i da cadoul, care îi fu imediat smuls din mână şi ambalajul sfâşiat. N-ar fi trebuit să se obosească pentru a-l ambala atât de frumos.

 O, Holly, îmi place la nebunie! exclamă Ciara şi se aruncă de gâtul surorii ei.

 M-am gândit c-o să-ţi placă, spuse Holly bucuroasă că alesese cadoul potrivit, pentru că, fără nici o îndoială, mult iubita ei soră ar fi informat-o, în caz că nu i-ar fi plăcut.

 De fapt o să mi-l pun chiar acum, spuse Ciara, smulgându-şi cercelul pe care-l avea în buric şi străpungând pielea cu fluturaşul.

 Uh, se cutremură Holly. Puteam trăi şi fără să văd asta, mulţumesc foarte mult.

În aer plutea un miros îmbietor de came la grătar încât lui Holly îi lăsa gura apă. Nu era surprinsă să vadă că toţi bărbaţii îşi făceau de lucru în jurul grătarului, tatăl ei având locul de onoare. Vânătorii trebuie să aducă de mâncare femeilor.

Holly îl zări pe Richard şi se îndreptă glonţ spre el ignorând că întrerupea conversaţia în care el era antrenat. 

 Richard, tu ai fost cel care s-a ocupat de grădina mea?

Richard, care se uita la grătar, îşi ridică ochii, neînţelegând despre ce era vorba. 

 Poftim, eu am fost cel care ce? Ceilalţi bărbaţi se opriră şi ei din vorbă şi o priviră lung.

 Te-ai ocupat de grădina mea?, repetă ea, cu mâinile în şolduri. Nu ştia de ce era atât de furioasă pe el, probabil din obişnuinţă, căci dacă el ar fi fost acela i-ar fi făcut o imensă favoare. Dar era enervant să vină acasă şi să constate că încă o bucată de grădină a fost curăţată de buruieni şi să nu ştie cine o făcea.

 Când? Richard privi înjur spre ceilalţi agitat, de parcă ar fi fost acuzat de crimă.

 O, nu ştiu când, se răsti. ea. În unele zile din ultimele săptămâni.

 Nu, Holly, îi răspunse el pe acelaşi ton. Ştii, unii dintre noi mai merg şi la serviciu.

Holly îl privi ţintă, iar tatăl ei interveni. 

 Despre ce e vorba, iubito? E cineva care lucrează în grădina ta?

 Da, dar nu ştiu cine e, mormăi ea, frecându-şi fruntea şi încercând să se gândească cine ar mai putea fi. Nu cumva eşti tu, tată?

Frank negă, clătinând puternic din cap, sperând ca fiica lui să nu-şi fi pierdut minţile.

 Sau poate tu, Declan?

 Ia gândeşte-te puţin, Holly, răspunse acesta sarcastic.

Ea se întoarse spre un străin care stătea lângă tatăl ei. 

 Atunci tu?

 Ăă... nu, eu de-abia am aterizat la Dublin... ăă... stau doar... ăă... la sfârşit de săptămână, răspunse acesta nervos, cu un accent englezesc.

Ciara începu să râdă. 

 Hai să te ajut, Holly. E cineva care se ocupă de grădina lui Holly? strigă ea spre toţi cei aflaţi în grădină.

Toată lumea se opri din ceea ce făcea, clătinând din cap, semn că nu, privind cu indiferenţă.

 Ei, n-a fost mai simplu aşa? se amuză Ciara.

Holly dădu din cap nevenindu-i să creadă de ce fusese sora ei în stare şi se duse lângă Denise, Tom şi Daniel, aflaţi într-un colţ mai îndepărtat al grădinii.

 Bună, Daniel. Holly se aplecă să-l salute pe Daniel cu un sărut pe obraz.

 Bună, Holly. Nu ne-am văzut demult. El îi întinse o cutie cu bere aflată lângă el.

 Încă n-ai găsit spiriduşul ăla? spuse Denise râzând.

 Nu, răspunse Holly, aşezându-se pe iarbă, întinzând picioarele în faţă şi rezemându-se pe coate. Dar e atât de straniu! Apoi le explică totul lui Tom şi lui Daniel.

 Poate crezi că soţul tău s-a ocupat şi de asta? îşi dădu Tom cu părerea, iar Daniel îi aruncă o uitătură urâtă.

 Nu, răspunse Holly mutându-şi privirea, mâhnită că un străin ştia lucruri care o priveau personal. Nu e vorba de asta. Bănuia că Denise fusese cea care îi dezvăluise lui Tom secretele ei.

Denise ridică neajutorată din umeri. Holly se întoarse spre Daniel, ignorându-i pe cei doi. 

 Îţi mulţumesc că ai venit, Daniel.

 Pentru puţin. Mi-a făcut plăcere să vin.

Era ciudat să-l vezi fără hainele acelea de iarnă; purta o vestă bleumarin, pantaloni scurţi de aceeaşi culoare, până la genunchi, şi era încălţat cu pantofi de sport bleumarin. Holly îi privi bicepşii, încordaţi, în timp ce lua o înghiţitură de bere. Nu ştia că era aşa în formă.

 Eşti foarte bronzat, comentă ea, încercând să găsească o scuză pentru că acesta o surprinsese în timp ce se uita lung la bicepşii lui.

 Şi tu la fel, spuse el având motiv să-i privească picioarele. Holly râse şi îşi ascunse picioarele sub ea. 

 Asta fiindcă nu merg la serviciu, dar tu ce scuză ai?

 Am fost la Miami luna trecută.

 O, ce noroc pe tine, ţi-a plăcut?

 M-am distrat bine, dădu el din cap zâmbind. Ai fost vreodată?

Ea clătină din cap că nu. 

 Dar cel puţin noi, fetele, vom pleca în Spania săptămâna viitoare. De abia aştept. Ea îşi frecă mâinile, încântată.

 Da, am auzit. Aş spune că e o surpriză frumoasă pentru voi. Daniel îi zâmbi, cu o lacrimă în colţul ochiului.

 Mie-mi spui? Holly clătină din cap, încă nevenindu-i să creadă.

Mai vorbiră o vreme despre vacanţa lui şi despre vieţile lor în general, iar Holly renunţă să mai mănânce burgerul în faţa lui, pentru că i se părea greu să facă asta fără ca sosul de roşii şi maioneza să i se scurgă din gură.

 Sper că n-ai fost la Miami cu o altă femeie, altfel biata Ciara o să fie nefericită, glumi ea, apoi regretă că fusese atât de băgăreaţă.

 Nu, spuse el serios, ne-am despărţit cu câteva luni în urmă.

 O, regret să aud asta, spuse ea sinceră. Eraţi de mult timp împreună?

 Şapte ani.

 Uau, e mult timp.

 Daa. El îşi mută privirea, iar Holly îşi dădu seama că nu se simţea în largul lui vorbind despre asta, aşa că schimbă rapid subiectul.

 Apropo, Daniel, îşi coborî vocea, vorbind în şoaptă iar el îşi apropie capul de ea.  Voiam doar să-ţi mulţumesc foarte mult pentru felul cum te-ai purtat cu mine după film. Cei mai mulţi bărbaţi fug mâncând pământul când văd o fată plângând; tu n-ai făcut asta, aşa că îţi mulţumesc. Holly zâmbi cu recunoştinţă.

 Cu plăcere, Holly. Nu-mi place să te văd supărată. Daniel îi întoarse zâmbetul.

 Eşti un bun prieten, spuse Holly, gândind cu voce tare.

Daniel era plăcut impresionat. 

 N-ai vrea să ieşim să bem ceva înainte să pleci?

 Poate atunci aş afla şi eu despre tine tot atât de multe câte ai aflat şi tu despre mine. Holly râse. 

 Cred că acum ştii toată povestea vieţii mele.

 Da, mi-ar plăcea, o aprobă Daniel şi stabiliră când să se întâlnească.

 O, apropo, i-ai dat Ciarei cadoul de ziua ei? îl întrebă Holly entuziasmată.

 Nu, râse el. A fost cam... ocupată.

Holly se întoarse şi o zări pe sora ei flirtând cu unul dintre prietenii lui Declan, spre disperarea acestuia din urmă. Holly râse de sora ei. Gata cu copiii pe care voia să-i facă cu Daniel.

 Vrei s-o chem?

 Haide, râse Daniel.

 Ciara! strigă Holly. Încă un cadou pentru tine! 

 Oo! exclamă Ciara încântată şi-l abandonă pe tânăr, care păru foarte dezamăgit.

 Ce este? Ea se aşeză pe iarbă, alături de ei.

Holly arătă înspre Daniel. 

 Este de la el. 

Încântată, Ciara se întoarse spre Daniel.

 Mă întrebam dacă nu te-ar interesa o slujbă la bar în Club Diva?

Ciara îşi acoperi gura cu palmele. 

 Daniel, ar fi su-per!

 Ai mai lucrat vreodată la bar?

 Aa, de-o grămadă de ori, dădu ea din mână a lehamite.

Daniel ridică din sprâncene.

 Practic am lucrat la bar în fiecare ţară în care am fost, pe bune!, spuse ea însufleţită.

Daniel zâmbi. 

 Deci crezi c-ai să faci faţă?

 Oare o să pot cu adevărat? se alintă ea, aruncându-şi braţele de gâtul lui.

Orice motiv era bun, gândi Holly, văzând cum sora lui practic îl strangula pe Daniel. Acesta se facu roşu la faţă şi începu să mimeze, salvează-mă, către Holly.

 Gata, gata, Ciara, destul, râse ea, încercând să o desprindă de Daniel. Nu cred că vrei să-ţi omori noul şef.

 O, îmi cer scuze, spuse Ciara dându-se înapoi. Asta-i super! Am serviciu, Holly! se alintă ea din nou.

 Am auzit, râse Holly.

Deodată în grădină se făcu linişte, iar Holly privi în jur pentru a vedea ce se petrece. Toată lumea privea spre seră, unde părinţii lui Holly apărură în pragul uşii cu un uriaş tort în mâini, cântând, Mulţi ani trăiască!. Toată lumea începu să cânte cu ei, pe când Ciara se afla din nou în centrul atenţiei. Când părinţii ei păşiră afară Holly zări pe cineva care venea în spatele lor cu un uriaş buchet de flori. Părinţii se îndreptară spre Ciara punând tortul pe măsuţa din faţa ei, iar străinul din spatele lor îşi dădu încet buchetul la o parte.

 Mathew! exclamă Ciara.

Holly o apucă de mână pe Ciara, care se făcuse palidă la faţă.

 Îmi pare rău, am fost atât de prost, Ciara, spuse Mathew cu un pronunţat accent australian care răsună în toată grădina. Câţiva dintre prietenii lui Declan făcură haz, simţindu-se evident jenaţi de această afişare deschisă a sentimentelor. Părea desprinsă dintr-un serial australian, dar cu toate astea drama părea că funcţionase întotdeauna pentru Ciara. 

 Te iubesc! Primeşte-mă înapoi, te rog! spuse el şi toată lumea se întoarse spre Ciara, aşteptând reacţia ei.

Buza de jos începu să-i tremure şi ea se ridică de pe iarbă, alergă spre Mathew şi sări drept în braţele lui, încolăcindu-l cu picioarele în jurul taliei şi cu braţele în jurul gâtului.

Holly era copleşită de emoţie şi lacrimile îi jucau în ochi, la vederea surorii ei care era din nou alături de bărbatul pe care îl iubea. Declan luă camera şi începu să filmeze.

Daniel o luă pe Holly de după umeri şi o îmbrăţişă încurajator.

 Regret, Daniel, spuse Holly ştergându-şi ochii, dar cred că tocmai ai fost părăsit.

 Nu-i bai, râse el. Oricum n-ar trebui să amestec afacerile cu plăcerea. Părea uşurat că se întâmplase asta.

Holly continua să privească cum Mathew o strângea pe Ciara în braţe.

 O, închiriaţi o cameră! strigă Declan dezgustat şi toată lumea izbucni în râs.

Holly zâmbi spre formaţia de jazz, în timp ce trecea prin faţa ei, uitându-se în jur după Denise. Stabiliseră să se întâlnească la barul lor preferat, Juicy, unde exista o listă nesfârşită de cocktail-uri şi o muzică relaxantă. Holly nu avea intenţia să se îmbete în seara asta, fiindcă voia să se bucure atât cât putea de vacanţa care urma să înceapă a doua zi. Voia să fie trează şi plină de energie pentru săptămâna de relaxare făcută cadou de Gerry. O zări pe Denise cuibărită lângă Tom, pe o canapea comfortabilă din piele neagră, în zona de relaxare care dădea spre River Liffey. Fiind noapte, luminile din Dublin erau aprinse şi culorile lor se reflectau în apă. Daniel stătea în faţa lui Denise şi a lui Tom, sorbind nervos un daiquiry de căpşuni, în timp ce supraveghea din priviri încăperea. Era drăguţ să vezi cum Tom şi Denise îi excludeau pe toţi cei aflaţi în jurul lor.

 Regret că am întârziat, se scuză Holly, apropiindu-se de prietenii ei. Dar am vrut să termin de făcut bagajele înainte de a veni aici.

 Nu te iert, îi spuse încet la ureche Daniel, în timp ce o întâmpină dându-i un sărut pe obraz şi o îmbrăţişare.

Denise ridică privirile către Holly şi zâmbi, Tom îi făcu din mână, apoi îşi îndreptară din nou atenţia unul asupra celuilalt.

 Nu înţeleg de ce se obosesc să-i mai invite pe alţii în oraş cu ei. Stau acolo, ochi în ochi, ignorându-i pe toţi ceilalţi. Nici măcar nu-şi vorbesc! Iar dacă încerci să porneşti o conversaţie, ai sentimentul că i-ai întrerupt! Cred că poartă între ei o stranie conversaţie telepatică, spuse Daniel, aşezându-se la locul lui şi mai luând încă o înghiţitură din pahar. Se strâmbă când simţi gustul dulce. Şi aş avea mare nevoie de o bere.

Holly izbucni în râs. 

 Înseamnă că te-ai distrat grozav azi-noapte.

 Îmi pare rău, se scuză Daniel. 

 A trecut atâta timp de când n-am mai vorbit cu o fiinţă umană, încât am uitat bunele maniere. Holly zâmbi maliţios. 

 Ei bine, am venit să te salvez. Luă meniul din faţa ei şi începu să-l studieze. Alese băutura care avea cel mai puţin alcool şi se aşeză comod în scaun. 

 Aş putea să dorm aici, remarcă ea şi se afundă şi mai mult în scaun.

Daniel ridică din sprâncene. 

 Ei, atunci chiar că aş lua-o ca pe un afront personal.

 Nu-ţi face griji, n-o să adorm, îl asigură ea. Deci, domnule Connolly, ştii absolut totul despre mine. Astăzi am misiunea să aflu şi eu câte ceva despre tine, aşa că pregăteşte-te pentru un interogatoriu.

Daniel zâmbi. 

 Gata, sunt pregătit.

Holly se gândi la prima întrebare. 

 De unde eşti?

 Născut şi crescut în Dublin. Luă o înghiţitură din cocktailul de culoare roşie şi clipi din ochi. Iar dacă cei alături de care am crecut m-ar vedea bând chestia asta şi ascultând muzică de jazz, aş intra într-un mare necaz.

Holly chicoti.

 După terminarea şcolii m-am înrolat în armată, continuă el.

Holly ridică din sprâncene, impresionată. 

 De ce te-ai înrolat?

El răspunse imediat, fără ezitare. 

 Pentru că habar n-aveam ce voiam să fac în viaţă şi eram bine plătit.

 Nu pentru a salva vieţi nevinovate.

 Am fost în armată câţiva ani.

 De ce te-ai retras? Holly sorbea cu paiul băutura ei cu aromă de lămâie.

 Pentru că mi-am dat seama că aveam mare nevoie să beau cocktail-uri şi să ascult muzică de jazz, iar în armată nu aveai voie să faci asta, explică el.

 Adevărul, Daniel, râse Holly. El zâmbi. 

 Scuze, nu era de mine. Părinţii mei deschiseseră un bar în Galway, iar ideea asta mi-a plăcut şi mie. Aşa că m-am mutat în Galway să lucrez acolo. În cele din urmă părinţii mei s-au retras, eu am preluat barul, şi acum câţiva ani am hotărât că vreau să am barul meu, aşa că am muncit mai mult, am economisit bani, am luat cel mai mare împrumut pe care l-am făcut în viaţa mea, m-am mutat în Dublin şi am cumpărat Hogans. Iar acum stau aici şi vorbesc cu tine.

 E o poveste de viaţă minunată, Daniel.

 Nimic deosebit, o viaţă ca oricare alta. El se întoarse zâmbind spre ea.

 Şi în ce moment dintre astea vine fosta prietenă?, întrebă Holly.

 Laura a apărut între momentul când aveam barul din Galway şi cel în care m-am mutat în Dublin.

 A... pricep. Holly dădu din cap, înţelegătoare. Ea goli paharul şi luă meniul din nou. Cred că o să aleg un Sex on the Beach.

 Când ? În vacanţă? o tachină Daniel.

Holly îl înghionti în joacă. 

 Nici într-un milion de ani.

Capitolul douăzeci şi şase



 Mergem în vacanţa de vară! cântau fetele în maşina care le ducea la aeroport. 

John se oferise să le conducă, dar regretă imediat ideea avută. Se purtau de parcă n-ar mai fi fost niciodată plecate din ţară. Holly nu-şi mai amintea ultima dată când fusese atât de entuziasmată. Se simţea de parcă era din nou la şcoală şi mergea într-o excursie. Avea geanta plină cu pacheţele de dulciuri, ciocolată şi reviste, iar fetele nu se puteau abţine să nu cânte cântece cu prostii în spatele maşinii. Avionul lor decola la nouă seara, aşa că urmau să ajungă la hotel de abia în primele ore ale dimineţii.

Ajunseră la aeroport şi ieşiră pe rând din maşină, în timp ce John le scotea valizele din portbagaj. Denise intrase deja în sala de aşteptare, ca şi când dacă ar fi făcut asta ar fi ajuns mai repede în Lanzarote. Holly rămase pe bancheta din spate, aşteptând ca Sharon să-şi ia rămas bun de la soţul ei.

 Ai să ai grijă de tine, da? îi spuse el îngrijorat. Să nu faceţi vreo prostie pe-acolo.

 John, sigur că o să am grijă.

Dar John nu asculta ce îi spunea ea. 

 Pentru că una e să-ţi faci de cap aici, dar într-o ţară străină nu poţi face aşa ceva, ştii.

 John, spuse Sharon, încolăcindu-şi braţele în jurul gâtului lui. Merg într-o vacanţă relaxantă, nu trebuie să-ţi faci griji din pricina mea.

El îi şopti ceva la ureche şi ea îl aprobă din cap. 

 Ştiu, ştiu.

Se sărutară lung de rămas bun, iar Holly îi privi pe prietenii ei de o viaţă îmbrăţişându-se. Pipăi cu mâna în buzunarul din faţă al poşetei şi simţi scrisoarea lunii august de la Gerry. Ar trebui să o poată deschide peste câteva zile, când va sta la plajă. Ce desfătare! Soarele, nisipul, marea şi Gerry, toate într-o singură zi.

 Holly, să ai grijă de frumoasa mea soţie în locul meu, te rog! o rugă John, întrerupând-o pe Holly din gânduri.

 O să am grijă, John. Plecăm doar pentru o săptămână, ştii, râse Holly.

 Ştiu, dar după ce am văzut de ce sunteţi voi în stare când ieşiţi de capul vostru în oraş, sunt un pic cam îngrijorat , zâmbi el. Să te distrezi, Holly, meriţi şi tu să te-odihneşti.

John le urmări pe fete trăgând bagajele după ele şi intrând în aeroport.

După ce intră pe uşă Holly se opri un moment şi respiră adânc. Îi plăceau aeroporturile. Îi plăcea mirosul, zgomotul şi întreaga atmosferă cu oameni care treceau veseli, trăgându-şi bagajele după ei, aşteptând nerăbdători să plece în vacanţă sau întorcându-se la casele lor. Îi plăcea să privească oamenii sosind, întâmpinaţi cu urale de familiile lor şi-i făcea plăcere să-i urmărească cum se îmbrăţişau cu patos. Era un loc perfect să priveşti oamenii. Aeroportul îi crea întotdeauna un sentiment de aşteptare nerăbdătoare, ca şi cum era pe cale să facă ceva extraordinar. Coada la poarta de îmbarcare o făcea să se simtă de parcă aştepta să se dea într-un montaigne rousse la parcul de distracţii, ca un copil entuziasmat.

Holly o urmă pe Sharon şi se duseră spre Denise, aflată la jumătatea cozii extrem de lungi pentru verificarea paşapoartelor.

 V-am spus eu că ar fi trebuit să venim mai devreme, se plânse Denise.

 În cazul ăsta am fi aşteptam la poarta de îmbarcare tot atâta timp, spuse Holly pe bună dreptate.

 Da, dar cel puţin acolo e un bar, explică Denise, şi e singurul loc din clădirea asta tâmpită unde noi, ahtiaţii de tutun, putem fuma, mormăi ea nemulţumită.

 Aici ai dreptate, spuse Holly.

 Aş vrea să mai clarific un lucru înainte să plecăm. Nu vreau să mai beau cu nemiluita sau să mai avem nişte nopţi sălbatice. Vreau doar să mă relaxez la piscină sau la plajă cu o carte, să savurez nişte mese bune şi să merg la culcare devreme, spuse serioasă Sharon.

Denise o privi uluită pe Holly. 

 E prea târziu ca să invităm pe altcineva, Hol? Tu ce crezi? Bagajele lui Sharon sunt aici, iar John nu poate fi prea departe.

Holly râse. 

 Nu, de data asta sunt de acord cu Sharon. Vreau să merg ca să mă relaxez, nu vreau să fac nimic care să mă streseze.

Denise se bosumflă ca un copil.

 O, nu te-ngrijora, puiule, spuse blând Sharon , sunt sigură că o să mai fie copii de vârsta ta cu care să te joci. 

Denise o ameninţă cu degetul. 

 Bine, dacă or să mă întrebe dacă am ceva de declarat când ajungem acolo am să declar că amândouă prietenele mele sunt de rahat. 

Sharon şi Holly râseră pe înfundate.

După treizeci de minute de stat la coadă trecură şi de controlul paşapoartelor, iar Denise alergă în toate magazinele înnebunită, de parcă trebuia să facă provizii de ţigări pentru o viaţă-ntreagă.

 De ce se holbează fata aia la mine?, spuse Denise printre dinţi, trăgând cu coada ochiului la fata aflată la bar.

 Probabil pentru că şi tu te uiţi la ea, răspunse Sharon uitându-se la ceasul de la mână. Mai avem doar cincisprezece minute.

 Nu, acuma sincer, fetelor Denise se întoarse cu faţa spre ele. Nu sunt paranoică, se uită într-adevăr la noi.

 Atunci de ce nu te duci la ea să o întrebi dacă nu vrea să ieşiţi afară ca să lămuriţi problema, glumi Holly, pe când Sharon chicotea.

 Hopa, ia uite că vine, şopti Denise şi se întoarse cu spatele la ea.

Holly se uită şi văzu o fată slabă cu părul blond, cu nişte sâni mari falşi care se îndrepta spre ele. 

 Mai bine ţi-ai scoate armele albe Denise. Pare periculoasă o tachină Holly şi Sharon aproape că se înecă cu băutura ei.

 Bună la toată lumea! spuse fata cu o voce piţigăiată.

 Bună, spuse Sharon, străduindu-se să nu râdă.

 N-am vrut să fiu nepoliticoasă, fixându-vă cu privirea, dar trebuia să vin ca să văd dacă sunteţi chiar voi!

 Sunt chiar eu, spuse sarcastică Sharon. În carne şi oase.

 Ştiam eu! ţipă fata ţopăind încântată. Deloc surprinzător, pieptul nu i se mişcă.

 Prietenele mele îmi spuneau că mă-nşel, dar eu ştiam că sunteţi voi! Sunt cele de acolo se întoarse ea arătând spre capătul barului de unde celelalte patru fete răspunseră cu o fluturare din degete. 

 Mă numesc Cindy...

Sharon se înecă iarăşi cu apa.

 ...şi sunt cel mai mare fan al vostru, strigă ea cu entuziasm. Mi-a plăcut emisiunea în care aţi apărut, m-am uitat de zeci şi zeci de ori! Tu o interpretezi pe prinţesa Holly, nu-i aşa? întrebă ea, îndreptând un deget cu o manichiură impecabilă spre Holly.

Holly deschise gura ca să răspundă, dar Cindy continua să vorbească.

 Iar tu ai rolul doamnei de onoare!, arătă ea spre Denise. Iar tu! strigă ea şi mai tare arătând spre Sharon, tu erai prietenă cu cântăreaţa de rock din Australia! Fetele se priviră una pe cealaltă neliniştite, în vreme ce Cindy îşi trase un scaun şi se aşeză la masa lor.

 Vedeţi, sunt şi eu actriţă...

Denise dădu ochii peste cap.

 ... Şi mi-ar plăcea să fac şi eu un filmuleţ ca al vostru. Când o să-l faceţi pe următorul?

Holly deschise gura să explice că ele nu erau de fapt actriţe, dar Denise o împiedică.

 De fapt tocmai suntem în discuţii legate de următorul proiect, minţi ea.

 O, fantastic! Cindy bătu din palme. Despre ce e vorba?

 Încă nu putem să spunem, dar va trebui să mergem la Hollywood pentru filmări.

Cindy arăta de parcă era gata să aibă un atac de cord. 

 Dumnezeule! Cine e agentul vostru?

 Frankie, o întrerupse Sharon pe Denise. Aşa că Frankie va merge împreună cu noi la Hollywood.

Holly de-abia îşi putea ţine râsul.

 N-o băga în seamă Cindy, de-abia aşteaptă explică Denise.

 Uau, aşa şi trebuie! Cindy privi spre talonul de îmbarcare al lui Denise, care se afla pe masă şi izbucni ducându-şi mâna la inimă. Mergeţi şi voi la Lanzarote?! Denise înhăţă talonul de îmbarcare şi-l băgă în poşetă, de parcă ar fi contat.

 Şi eu merg acolo, cu prietenele mele. Sunt cele de acolo. Se întoarse iarăşi şi le făcu din mână iar ele îi răspunseră încă o dată. Stăm la Costa Palma Palace. Voi unde staţi?

Holly simţi că i s-a oprit inima. 

 Nu-mi aduc aminte, voi ştiţi? se uită ea la Sharon şi Denise cu ochii mari.

Ele clătinară energic din cap.

 A, nu-i nimic, ridică ea din umeri veselă. O să ne vedem la aterizare oricum! Mai bine merg să mă îmbarc, n-aş vrea ca avionul să plece fără mine! Vorbise atât de tare, încât persoanele aflate la mesele din jur se întoarseră să o privească. Cindy le îmbrăţişă pe fete şi se întorse la prietenele ei.

 S-ar părea că ar fi fost bune nişte arme albe, spuse tristă Holly.

 A, nu contează, spuse cu voioşie Sharon, care era mereu optimistă. Putem să o ignorăm pur şi simplu.

Se ridicară toate şi se îndreptară spre poarta de îmbarcare. Ajunse în avion se îndreptară spre locurile lor. Holly simţi cum i se strânge inima şi se aşeză în locul cel mai îndepărtat de culoar. Sharon se aşeză lângă ea, iar Denise făcu o grimasă de tot hazul când văzu lângă cine trebuia să stea.

 O, ce bine! Ai să stai lângă mine! îi strigă Cindy lui Denise.

Denise le aruncă o privire urâtă lui Sharon şi Holly, apoi se trânti fără chef lângă Cindy.

 Vezi? Ţi-am spus eu că ai să-ţi găseşti copii cu care să te joci, o tachină Sharon şi izbucni în râs împreună cu Holly.

Capitolul douăzeci şi şapte



Patru ore mai târziu, avionul plană peste mare şi ateriză pe aeroportul din Lanzarote. Toată lumea izbucni în urale şi aplaudă, dar nimeni altcineva din avion nu se relaxă mai mult decât Denise.

 O, mă doare capul îngrozitor, se plânse ea fetelor în timp ce se îndreptau spre zona de unde trebuia să-şi recupereze bagajele. Blestemata aia de fată turuia într-una. Denise îşi masă tâmplele şi îşi închise ochii uşurată că putea sta în sfârşit liniştită.

Sharon şi Holly o zăriră pe Cindy şi trupa ei care se îndreptau înspre ele şi se grăbiră să se amestece în mulţime, lăsând-o pe Denise singură, cu ochii închişi.

Îşi croiră drum prin mulţime ca să poată vedea mai bine când soseau bagajele. Toată lumea se gândise să stea lângă banda rulantă, aplecată în faţă, astfel că nimeni din spate nu putea vedea ce bagaj venea. Stătură acolo circa jumătate de oră înainte ca banda rulantă să pornească şi, după încă o jumătate de oră, fetele erau tot acolo aşteptându-şi bagajele, în timp ce majoritatea celorlalţi pasageri se îndreptase deja spre microbuze.

 Ticăloaselor, le abordă Denise supărată, trăgându-şi valiza după ea. Încă vă mai aşteptaţi valizele?

 Nu, mi se pare deosebit de plăcut să stau aici şi să privesc la nesfârşit cum se învârte acelaşi bagaj, mereu. De ce n-o iei înainte, la autocar, iar eu am să stau aici ca să mă distrez în continuare spuse Sharon.

 În cazul ăsta, sper că ţi-au pierdut valiza, izbucni Denise, sau, şi mai bine, sper că valiza ţi s-a deschis şi că toţi chiloţii şi sutienele tale uriaşe s-au răspândit pe banda rulantă ca să le vadă toată lumea.

Holly o privi pe Denise amuzată. 

 Te simţi mai bine acum?

 Nu, până n-o să fumez o ţigară, dar reuşi totuşi să zâmbească.

 O, ia uite, valiza mea! spuse veselă Sharon şi o ridică de pe banda rulantă, balansând-o şi lovind-o pe Holly la fluierul piciorului.

 Au!

 Îmi pare rău, dar trebuie să-mi salvez hainele. Dacă mi-au pierdut hainele, am să-i dau în judecată, spuse mânioasă Holly. 

În momentul acela, toată lumea plecase şi înăuntru nu mai rămăseseră decât ele. 

 De ce trebuie să fiu eu întotdeauna ultima persoană care îşi aşteaptă valiza? îşi întrebă ea prietenele.

 Legile lui Murphy, explică Sharon. A, iat-o. Apucă valiza şi reuşi să o lovească încă o dată pe Holly peste picioarele care erau deja lovite.

 Au! Au! Au!, ţipă Holly frecându-şi locul în care fusese lovită. N-ai putea să mai balansezi valiza aia blestemată şi în sensul celălalt?

 Regret, se scuză Sharon, dar nu pot să o ridic decât în felul ăsta.

Ieşiră din clădire pentru a se întâlni cu ghidul lor. 

 Opreşte-te Gary! Dă-mi drumul! auziră o voce piţigăiată după un colţ al clădirii. Se luară după zgomot şi zăriră o tânără îmbrăcată într-o uniformă roşie de ghid care era hărţuită de un tânăr îmbrăcat de asemenea într-o uniformă roşie. Fetele se apropiară pe când aceasta îşi îndrepta ţinuta.

 Kennedy, McCarthy şi Hennessey? întrebă ea cu un puternic accent londonez.

Fetele făcură semn din cap că da.

 Bună, sunt Victoria şi sunt ghidul vostru săptămâna asta, îşi plantă ea un zâmbet pe faţă, aşa că vă rog să mă urmaţi la autocar. Acestea fiind spuse, clipi complice către Gary şi le conduse pe fete afară.

Deşi era ora două dimineaţa, o briză călduţă le întâmpină când păşiră afară. Holly zâmbi spre fete; acum chiar erau în vacanţă.

Când intrară în autocar toată lumea izbucni în urale şi Holly îi blestemă în gând, sperând că asta nu va fi o vacanţă din aceea cu, să ne cunoaştem, să ne împrietenim.

 Iuhuu, le strigă Cindy. Se ridicase de la locul ei şi le făcea cu mâna. V-am ţinut loc aici în spate!

Denise oftă cu zgomot peste umărul lui Holly, iar fetele se îndreptară în silă spre locurile din spate. Holly avu norocul să stea lângă fereastră, unde îi putea ignora pe toţi ceilalţi. Din fericire, Cindy înţelese că ea voia să fie lăsată în pace, în special pentru că Holly o ignorase din momentul în care îşi făcuse apariţia la masa lor.

Patruzeci şi cinci de minute mai târziu ajunseseră la Costa Palma Palace şi Holly redeveni veselă. Drumul care ducea până la hotel era străjuit de palmieri aliniaţi pe mijlocul străzii. La intrarea principală se găsea o fântână arteziană luminată în albastru, şi spre enervarea ei toată lumea din autobuz chiui din nou de bucurie când se opriră în faţa hotelului. Fetele au fost cazate într-o garsonieră, care avea mărimea potrivită şi era formată dintr-un dormitor cu două paturi, o mică bucătărioară şi o zonă de living cu o canapea, baie şi balcon. Holly ieşi pe balcon şi privi spre mare. Deşi era prea întuneric pentru a putea vedea ceva, Holly auzea apa care clipocea încet la mal. Închise ochii şi ascultă.

 Ţigară, ţigară, trebuie să fumez o ţigară. Denise veni lângă ea şi deschise pachetul, luă o ţigară şi trase adânc în piept. Ah! E mult mai bine acum, nu mai am dorinţa să omor oamenii.

Holly râse; aşteptase de multă vreme să petreacă ceva timp cu prietenele ei.

 Hol, te superi dacă o să dorm pe canapea? Aşa pot să las uşa deschisă ca să fumez.

 Doar dacă ţii uşa deschisă, Denise, strigă Sharon dinăuntru. Nu vreau să mă trezesc dimineaţa într-o duhoare de tutun.

 Mersi, răspunse Denise fericită.

Câteva ore mai târziu, la nouă dimineaţa, Holly o auzi pe Sharon agitându-se, iar aceasta îi şopti că se duce la piscină să rezerve nişte şezlonguri de plajă.

Un sfert de oră mai târziu, Sharon se întoarse în apartament. 

 Nemţii au pus mâna pe toate şezlongurile, spuse ea morocănoasă. Dacă aveţi nevoie de mine, mă găsiţi pe plajă. 

Holly, somnoroasă, mormăi ceva şi adormi la loc. La ora zece, Denise sări din patul ei şi hotărâră să se trezească şi să meargă pe plajă la Sharon.

Nisipul era fierbinte, iar ele trebuia să meargă încontinuu dacă voiau ca soarele să nu le ardă tălpile. Pe cât fusese Holly de mândră de bronzul ei, acasă, în Irlanda, aici pe plajă fu dezamăgită, căci erau cele mai albe dintre toţi. O zăriră pe Sharon stând sub o umbreluţă, citind o carte.

 O, ce frumos e aici, nu-i aşa? zâmbi Denise, privind în jur.

 Raiul pe pământ, o aprobă Sharon.

Holly făcu ochii roată, pentru a vedea dacă Gerry venise în acelaşi rai. Nu, nici vorbă de el. Peste tot erau cupluri: cupluri care se masau reciproc cu cremă de protecţie solară, cupluri care mergeau mână-n mână pe plajă, cupluri care jucau tenis pe plajă şi, chiar în faţa ei, o pereche care stătea la soare îmbrăţişată. Dar Holly n-avu timp să se întristeze, căci Denise îşi scosese rochia de plajă şi ţopăia pe nisip, neavând pe ea nimic altceva decât un sumar slip tanga, cu imprimeu de leopard.

 Cine mă dă şi pe mine cu cremă?

Sharon puse cartea jos şi se uită la ea, privind pe deasupra ochelarilor de soare. 

 Te dau eu, dar să-ţi dai singură cu cremă pe sâni şi pe fund.

 Fir-ar să fie, glumi Denise. Nu-i nimic, atunci o să rog pe altcineva să o facă. Se aşeză la un capăt al şezlongului lui Sharon, în timp ce aceasta o dădea cu cremă. 

 Stii ceva, Sharon?

 Ce?

 O să te bronzezi ca naiba dacă ţii sarongul ăla pe tine. Sharon se uită în jos la ea şi trase fustiţa scurtă acoperindu-şi mai mult picioarele. 

 Care bronz? De mine nu se prinde bronzul. Denise, nu ştiai că nuanţa de bleu este noul bronz?

Holly şi Denise izbucniră în râs. Indiferent cât de mult încercase Sharon să se bronzeze de-a lungul timpului, nu reuşea decât să se ardă şi apoi se cojea. Până la urmă renunţase la ideea bronzului şi acceptase faptul că pielea ei era menită să rămână palidă.

 În plus, zilele astea arăt ca un balon şi n-aş vrea să sperii pe cineva.

Holly privi supărată înspre prietena ei pentru că se descrisese ca un balon. Se îngrăşase un pic, dar nu era cu nici un chip grasă.

 Atunci de ce nu te duci la piscină ca să-i sperii pe nemţii ăia? , glumi Denise.

 Da, fetelor, chiar ar trebui să ne trezim devreme mâine ca să prindem un loc la piscină, că plaja va fi plictisitoare după un timp, sugeră Holly.

 Nu-ţi faţe griji. Îi vom birui pe nemţi, glumi Sharon.

Fetele se relaxară restul zilei pe plajă, intrând din când în când în mare pentru a se răcori. Luară prânzul la barul de pe plajă şi în general petrecură o zi de odihnă, exact aşa cum planificaseră. Treptat, Holly simţi că stresul şi tensiunea s-au topit, şi pentru câteva ore se simţi liberă.

În seara aceea reuşiră cu succes să evite trupa lui Barbie şi luară masa într-unul din multele restaurante care se aflau pe strada aglomerată situată nu departe de hotel.

 Nu-mi vine să cred că e ora zece şi noi ne îndreptăm deja spre apartament, spuse Denise, privind pofticioasă la oferta variată de baruri din jurul lor.

Oamenii se revărsau din baruri pe străzi, muzica care vibra din fiecare clădire se amesteca formând un sunet eclectic, neobişnuit. Holly aproape că simţea pământul pulsând sub ea. Conversaţiile dintre ele încetară, căci erau copleşite de priveliştea, sunetele şi mirosurile din jurul lor. Erau râsete, clinchet de pahare şi cântece venind din fiecare direcţie. Reclamele luminoase se aprindeau şi se stingeau, fiecare bar bătându-se pentru clienţi. Pe străzi, proprietarii de baruri concurau unii cu ceilalţi pentru a convinge trecătorii să intre, înmânându-le pliante cu băuturi gratuite şi reduceri.

Trupuri tinere bronzate stăteau tolănite în grupuri mari la mesele de afară şi se plimbau încrezătoare pe lângă ele pe stradă, iar în aer plutea un miros puternic de loţiune de bronzat cu aromă cocos. Privind la media de vârstă a clientelei, Holly se simţi bătrână.

 Dacă vrei, am putea merge la un bar ca să bem ceva, spuse ea nesigură, privindu-i pe cei tineri care dansau pe străzi.

Denise se opri din mers şi cântări barurile din ochi.

 Bine, frumoaso. Un tânăr foarte arătos se opri în faţa lui Denise, arătându-şi dinţii albi. Avea un pronunţat accent englezesc. Intri aici cu mine?

Denise îl privi câteva clipe pe tânăr, stând pe gânduri. Sharon şi Denise îşi zâmbiră una celeilalte, ştiind că până la urmă Denise nu va merge la culcare devreme. De fapt, după câte o ştiau ele, se putea ca Denise să nu meargă la culcare deloc.

În cele din urmă Denise ieşi din transă şi se îmbăţoşă. 

 Nu, mulţumesc. Am un prieten pe care îl iubesc!, declară ea mândră. Haideţi, fetelor! le spuse ea lui Holly şi Denise, pornind în direcţia apartamentului.

Cele două fete rămaseră în stradă cu gurile căscate, în stare de şoc. Nu-şi puteau crede ochilor. Trebuiră să alerge ca s-o prindă.

 La ce vă holbaţi aşa?, zâmbi Denise.

 La tine, zise Sharon, încă şocată. Cine eşti tu şi ce-ai făcut cu prietena mea care mânca bărbaţii pe pâine? 

 Ei, Denise ridică braţele în sus şi spuse cu un zâmbet cu subînţeles, să fii singură că e chiar aşa cum se spune.

Holly strânse din ochi şi aruncă cu o piatră pe drumul pe care se întorceau. Nu era, cu siguranţă.

 Mă bucur pentru tine, Denise, spuse Sharon veselă, luând-o pe Denise de talie şi strângând-o afectuos.

Se lăsă o tăcere şi Holly asculta cum muzica se stingea încet, rămânând doar bătăile basului undeva, departe.

 Strada asta m-a făcut să mă simt atât de bătrână, spuse deodată Sharon.

 Şi pe mine! Denise făcu ochii mari. De când au început oamenii de pe stradă să întinerească?

Sharon începu să râdă. 

 Denise, oamenii nu au întinerit, mă tem că noi îmbătrânim.

Denise reflectă câteva clipe. 

 Asta nu înseamnă că suntem bătrâne, bătrâne, pentru numele lui Dumnezeu. Vreau să spun că n-a venit încă timpul să ne atârnăm pantofii de dans în cui şi să ne luăm bastoane de sprijin. Am putea sta toată noaptea dacă am vrea, dar suntem... obosite. Am avut o zi atât de lungă... Doamne, chiar vorbesc ca o bătrână. Denise tot bătea câmpii, în timp ce Sharon era preocupată să o urmărească pe Holly, care stătea cu capul plecat şi tot dădea cu piciorul într-o piatră de pe drum, făcând-o să se rostogolească.

 Holly, te simţi bine? N-ai mai scos nici un cuvânt de câtva timp.

 Mda, mă gândeam, spuse Holly încet, ţinând capul în jos.

 La ce te gândeai? întrebă Sharon blând.

Holly ridică capul. 

 La Gerry. Le privi pe fete. Mă gândeam la Gerry.

 Hai să mergem pe plajă, sugeră Denise aşa că fetele îşi scoaseră pantofii şi îşi răcoriră picioarele în nisipul rece.

Era noapte, dar cerul era senin şi un milion de steluţe licăreau deasupra lor, ca şi cum cineva ar fi presărat sclipici pe o mare întindere neagră. Luna plină era jos, chiar deasupra orizontului, reflectând razele şi arătând unde marea întâlnea cerul. Fetele mergeau de-a lungul ţărmului. Apa mării clipocea în faţa lor liniştindu-le, relaxându-le. Aerul era cald, dar o briză uşoară trecea, făcând ca părul lui Holly să-i gâdile pielea. Ea închise ochii, respiră adânc şi îşi umplu plămânii cu aer proaspăt.

 Ştii, de asta te-a adus el aici, spuse Sharon, privindu-şi prietena care se relaxa.

Holly rămase cu ochii închişi şi zâmbi.

 Nu vorbeşti despre el suficient de mult, Holly, spuse Denise care făcea desene cu degetul pe nisip, ca de obicei.

Holly deschise încet ochii. Vorbea încet, dar vocea îi era caldă şi catifelată. 

 Ştiu.

Denise îşi ridică privirea de la cercurile pe care le desena pe nisip. 

 Dar de ce?

Holly făcu o pauză şi privi marea întunecată. 

 Nu ştiu cum ar trebui să vorbesc despre el. Făcu din nou o pauză. Nu ştiu dacă trebuie să spun, Gerry a fost sau Gerry este. Nu ştiu dacă să fiu veselă sau tristă când vorbesc despre el cu ceilalţi. E ca şi cum dacă aş fi fericită când vorbesc despre el unii oameni m-ar judeca şi s-ar aştepta să plâng. În schimb, dacă sunt tristă îi fac pe ceilalţi să nu se simtă în largul lor. 

Privi pierdută marea neagră, scânteietoare, şi începu să vorbească din nou, pe un ton şi mai scăzut. 

 Nu pot glumi pe seama lui într-o conversaţie aşa cum făceam, pentru că e nefiresc. Nu pot vorbi despre lucrurile pe care mi le-a spus când eram doar noi doi, pentru că nu vreau să-i divulg secretele, erau secretele lui. Nu prea ştiu cum să-l pomenesc atunci când vorbesc despre el. Dar asta nu înseamnă că nu-l pomenesc aici, îşi atinse ea tâmpla.

Cele trei fete continuau să stea cu picioarele încrucişate pe nisipul fin.

 Eu şi John vorbim despre Gerry tot timpul. Sharon o privi pe Holly cu ochi sclipitori. Vorbim despre momentele când ne făcea să râdem, ceea ce se întâmpla foarte des. Dar vorbim şi despre momentele când ne certam. Lucrurile care ne plăceau cel mai mult la el, lucrurile pe care le făcea şi care ne supărau teribil.

Holly ridică sprâncenele. Sharon continuă. 

 Pentru că pentru noi aşa era Gerry. Nu era tot timpul drăguţ. Ne amintim de el aşa cum a fost şi nu e nimic rău în asta.

Urmă o tăcere lungă. Denise vorbi prima. 

 Aş fi dorit ca Tom al meu să-l fi cunoscut pe Gerry. Vocea îi tremură un pic.

Holly o privea surprinsă.

 Gerry a fost şi prietenul meu, spuse Denise, cu lacrimi în ochi, iar Tom nu-l cunoaşte deloc. Aşa că îi povestesc tot timpul despre Gerry, ca să ştie că, nu cu mult timp în urmă, unul dintre cei mai drăguţi oameni de pe pământ a fost prietenul meu şi cred că toată lumea ar fi trebuit să-l cunoască. Buzele îi tremurau, iar ea şi le muşcă. Dar nu-mi vine să cred că cineva pe care acum îl iubesc atât de mult, care ştie orice altceva despre mine, nu are habar despre un prieten pe care l-am iubit timp de zece ani.

O lacrimă alunecă pe obrazul lui Holly şi ea se întinse să-şi îmbrăţişeze prietena. 

 În cazul ăsta Denise, va trebui să-i tot povestim lui Tom despre el, nu-i aşa?

Nu se obosiră să se întâlnească cu ghidul în dimineaţa următoare, căci nu aveau deloc intenţia să ia parte la vreun tur cu autocarul sau să participe la concursuri sportive stupide. În loc de asta se treziră devreme şi luară parte la dansul şezlongurilor, încercând să-şi arunce prosoapele pe şezlonguri pentru a-şi rezerva locuri pentru întreaga zi. Din nefericire tot nu reuşiră să se trezească devreme. 

 Nenorociţii ăia de nemţi nu dorm niciodată? spusese resemnată Sharon. 

Până la urmă, după ce Sharon dăduse la o parte pe furiş câteva prosoape de pe nişte şezlonguri nesupravegheate, fetele reuşiră să pună mâna pe trei dintre ele.

În momentul când Holly moţăia, auzi ţipete şi văzu o mulţime alergând spre ea. Din nu ştiu ce motiv, Gary, ghidul pe care îl văzuseră la aeroport, considerase că era amuzant să se îmbrace în haine de femeie şi să fie alergat de Victoria în jurul piscinei. Toată lumea din jurul piscinei chiui, dar fetele dădură ochii peste cap. În cele din urmă Victoria îl prinse pe Gary şi amândoi căzură unul peste altul în piscină.

Toată lumea aplaudă.

Câteva minute mai târziu, când Holly înota liniştită, o femeie anunţă la microfon că în cinci minute va începe la piscină o demonstraţie de aerobic în apă. Victoria şi Gary, ajutaţi de trupa Barbie, se învârteau pe lângă şezlonguri, trăgându-i pe cei aflaţi acolo, forţându-i să ia parte la aerobic.

 Ah, da mai potoliţi-vă dracului o dată! o auzi Holly pe Sharon strigând la cineva care încerca să o tragă în piscină. Curând Holly n-avu încotro şi trebui să iasă din piscină din cauza a ceea ce părea o hoardă de hipopotami care veneau să se scufunde pentru mult dorita şedinţă de aerobic în apă. Trebuiră să suporte o îngrozitor de plictisitoare jumătate de oră de aerobic, cu instructorul care urla mişcările la microfon. Când în sfârşit, demonstraţia se încheie fu anunţat un concurs de polo pe apă, aşa că fetele ieşiră imediat şi se îndreptară spre plajă ca să aibă parte de linişte.

 Holly, mai ştii ceva de părinţii lui Gerry? întrebă Sharon, în timp ce aşezate confortabil, pluteau pe saltele.

 Da, îmi trimit ilustrate la câteva săptămâni o dată, spunându-mi pe unde sunt şi cum se descurcă.

 Deci sunt tot în croazieră?

 Da.

 Ţi-e dor de ei?

 Ca să fiu sinceră, fiul lor nu mai este, n-au nepoţi, aşa că nu cred că ei simt că mai suntem legaţi în vreun fel. 

 Astea-s prostii, Holly. Ai fost căsătorită cu fiul lor, deci eşti nora lor. E o legătură foarte puternică.

 Nu ştiu ce să spun, oftă ea, dar nu cred că asta e de ajuns pentru ei.

 Sunt un pic cam înapoiaţi, nu-i aşa?

 Da, foarte. Nu suportau ideea că eu şi Gerry, trăiam în păcat, după cum spuneau ei. De abia aşteptau să ne căsătorim. Si după ce am făcut-o şi pe asta au fost şi mai răi! Nu înţelegeau de ce n-am vrut să-mi schimb numele. 

 Da, mi-aduc aminte, râse Sharon, mama lui mi-a făcut capul calendar la nunta voastră. Spunea că e de datoria femeii să-şi schimbe numele, în semn de respect pentru soţul ei. Poţi să-ţi închipui? Ce obraznică!

Holly râse.

 Oricum ţi-e mai bine fără ei decât cu ei, prin preajmă, o asigură Sharon.

 Bună fetelor. Denise venise şi ea plutind pe saltea lângă ele.

 Hei, pe unde ai fost? o întrebă Holly.

 Am stat de vorbă cu un tip din Miami. Un tip tare drăguţ.

 Miami? Acolo a fost Daniel în vacanţă, spuse ea, trecându-şi degetele uşor prin apa albastră, limpede a mării.

 Immm, răspunse Sharon. Drăguţ băiat Daniel, nu-i aşa?

 Da, chiar drăguţ, aprobă Holly, şi cu care poţi sta de vorbă.

 Tom mi-a spus că a trecut prin nişte momente foarte grele de curând, spuse Denise, întorcându-se pentru a sta pe spate.

Sharon ciuli urechile. 

 Cum asta?

 O, se logodise cu o puicuţă, dar a ieşit la iveală că ea se culca cu altcineva. De aceea s-a mutat la Dublin şi a cumpărat barul, pentru a scăpa de ea.

 Ştiu, e îngrozitor, nu-i aşa? spuse Holly tristă.

 Unde locuia înainte? întrebă Sharon.

 Galway. Avea un bar acolo.

 O, spuse surprinsă Sharon, dar n-are accent de Galway.

 Păi, a crescut în Dublin şi s-a înrolat, apoi a părăsit armata şi s-a mutat în Galway, unde părinţii lui aveau un bar, apoi a întâlnit-o pe Laura, au fost împreună şapte ani, se logodiseră şi urmau să se căsătorească, dar ea l-a înşelat cu altcineva, aşa că s-au despărţit, iar el s-a mutat în Dublin şi a cumpărat Hogans. Holly spusese totul pe nerăsuflate.

 Nu ştii prea multe despre el, aşa-i? o tachină Denise.

 Păi, dacă tu şi Tom mi-aţi fi dat cât de cât atenţie seara trecută la bar, poate n-aş şti atâtea despre el. Holly îşi mută privirile către Sharon. Pe bune Sharon, ne-au invitat pe mine şi pe Daniel în oraş cu ei şi ne-au ignorat pe amândoi. Ea se prefăcu jignită.

Denise oftă din rărunchi. 

 Doamne, ce dor îmi e de Tom, spuse ea cu tristeţe.

 I-ai spus asta şi tipului din Miami ? o necăji Sharon.

 Nu, am schimbat doar câteva vorbe, se apără Denise. Ca să fiu sinceră, nu mă interesează nimeni altcineva. E chiar curios, ca şi cum nici n-aş vedea alţi bărbaţi şi vreau să spun că nici măcar nu-i observ. Şi, cum suntem înconjurate de sute de bărbaţi pe jumătate goi, cred că asta spune multe.

 Cred că se cheamă iubire, Denise, zâmbi Sharon către prietena ei.

 Indiferent ce-ar fi, eu n-am mai simţit asta până acum.

 E un sentiment plăcut, spuse Holly mai mult pentru ea însăşi.

Rămaseră tăcute câtva timp, pierdute în gânduri, lăsându-se mângâiate de mişcarea blândă a valurilor.

 La naiba! ţipă deodată Denise, făcându-le să tresară pe celelalte două. Priviţi ce departe am ajuns!

Holly ridică imediat capul şi privi în jur. Erau atât de departe, încât cei de pe ţărm arătau ca nişte furnici.

 Fir-ar al dracului! se panică Sharon şi imediat Holly înţelese că erau la ananghie.

 Hai să înotăm la ţărm, repede! ţipă Denise şi toate se întoarseră cu burta în jos pe saltea şi începură să dea din mâini, din toate puterile, făcând numai stropi în jur. După câteva minute de strădanie neîntreruptă renunţară, cu respiraţia tăiată. Constatară îngrozite că erau şi mai departe decât atunci când începuseră să dea din mâini.

N-avea nici un rost, mareea era prea rapidă, iar valurile erau mult prea puternice.

Capitolul douăzeci şi opt



 Ajutor! strigă Denise din toate puterile, agitându-şi sălbătic braţele.

 Nu cred că ne aude cineva , spuse Holly cu lacrimi în ochi.

 Cum am putut fi atât de proaste? izbucni Sharon şi continuă să bată câmpii despre posibilele pericole atunci când te afli cu salteaua pe mare.

 Mai scuteşte-ne, Sharon, o repezi Denise. Acum suntem deja aici, aşa că haideţi să strigăm în cor, poate ne vor auzi.

Ele îşi dreseră vocea şi se ridicară de pe saltele, atât cât era posibil fără să se scufunde sub greutatea lor.

 Aşa, un, doi, trei... AJUTOR! strigară toate şi îşi agitară frenetic braţele.

Într-un târziu se opriră din ţipat şi se uitară în tăcere la punctuleţele de pe plajă să vadă dacă avusese vreun efect. Totul rămăsese neschimbat.

 Vă rog să-mi spuneţi că nu sunt rechini pe aici, scânci Denise.

 O, haide, Denise, se răsti cu răutate Sharon, ăsta e ultimul lucru de care am vrea să ni se amintească acum.

Holly înghiţi în sec şi privi în jos. Apa care adineaori era albastră şi limpede se întunecase acum. Holly sări în apă de pe saltea, ca să vadă cât era de adâncă şi când văzu că picioarele i se bălăngănesc în gol, inima începu să-i bată cu putere. Situaţia era gravă.

Sharon şi Holly încercară să înoate, trăgându-şi saltelele după ele, în timp ce Denise continua cu ţipetele sfâşietoare.

 Doamne, Denise, gâfâi Sharon, la halul în care ţipi n-o să-ţi răspundă decât vreun delfin.

 Iar voi mai bine aţi termina cu înotatul, pentru că faceţi asta de câteva minute şi sunteţi tot lângă mine.

Holly se opri din înotat şi ridică privirile spre Denise care se uita ţintă la ea.

 Ooo!. Holly încercă să-şi reţină lacrimile. Sharon, mai bine ne-am opri ca să ne economisim energia.

Sharon se opri şi ea din înotat şi cele trei se apropiară una de cealaltă pe saltelele lor şi începură să plângă. Nu mai aveau ce face, se gândi Holly, panica ei crescând şi mai mult. Încercară să strige după ajutor, dar vântul ducea strigătele în direcţia opusă; încercară să înoate, dar nu avea nici un rost, căci mareea era prea puternică. Începuse să se facă frig, iar marea era rece şi urâtă. În ce situaţie stupidă se aflau! Cu toată teama şi îngrijorarea ei, Holly nu prea ştia dacă să râdă sau să plângă, astfel că sunetele neobişnuite pe care le scoase le făcură pe Sharon şi Denise să se oprească din plâns şi să se uite la ea de parcă ar fi avut zece capete.

 În toată treaba asta există şi o parte bună, spuse Holly pe jumătate plângând, pe jumătate râzând.

 Există o parte bună? spuse Sharon uscându-şi lacrimile.

 Noi tot voiam să mergem în Africa, chicoti ea ca o nebună, şi, după cum arată lucrurile în acest moment, cred că suntem cam pe la jumătatea drumului.

Fetele scrutară marea, către următoarea destinaţie.

 E şi un mod mai ieftin de transport, se prinse Sharon în jocul lui Holly.

Denise le privi de parcă fetele şi-ar fi pierdut minţile şi numai simpla vedere a ei, aşa cum era în mijlocul oceanului, goală, cu excepţia slipului tanga cu imprimeu de leopard, era suficient să le facă să izbucnească în râs.

 Ce-aveţi? întrebă Denise privind cu ochii mari.

 Cred că suntem într-un mare necaz, se hlizi Sharon.

 Mda, o aprobă şi Holly. Suntem până peste urechi.

Ele continuară să râdă şi să plângă alte câteva minute, până când zgomotul făcut de o barcă cu motor care se apropia o făcu pe Denise să se ridice în capul oaselor şi să înceapă iarăşi să fluture mâinile cu putere. Holly şi Sharon se porniră şi mai tare pe râs văzând sânii lui Denise care săltau în sus şi-n jos în timp ce ea făcea din mână salvamarilor care se apropiau.

 Este ca o seară obişnuită în oraş cu fetele, chicoti Sharon, privind cum Denise, pe jumătate dezbrăcată, era trasă în barcă de un salvamar musculos.

 Cred că sunt în stare de şoc, spuse unul din salvamari celuilalt, în timp ce le trăgeau în barcă pe celelalte două fete care râdeau isteric.

 Repede, salvaţi saltelele! reuşi Holly să articuleze printre hohote de râs.

 Saltele peste bord! ţipă Sharon.

Salvamarii se priviră îngrijoraţi, în timp ce le acopereau pe fete cu pături călduroase şi porniră în viteză spre ţărm.

Pe măsură ce se apropiau, se putea vedea mulţimea care se strângea pe mal. Fetele se priviră una pe cealaltă şi începură să râdă şi mai tare. Când fură scoase din barcă mulţimea izbucni în aplauze. Denise se întoarse şi le făcu o reverenţă.

 Acum bat din palme, dar unde erau când aveam nevoie de ei? mormăi Sharon.

 Trădători, zise şi Holly.

 Uite-le! auziră ele un chiţăit familiar şi o văzură pe Cindy însoţită de trupa Barbie care-şi făceau loc prin mulţime. Dumnezeule! rosti ea cu o voce piţigăiată. Am văzut prin binoclu ce se petrecea şi am alertat salvamarii. Vă simţiţi bine?. 

Le privi pe fiecare cu mare atenţie.

 Suntem bine, spuse serioasă Sharon. Noi am avut noroc. Dar bietele saltele n-au avut nici o şansă. Acestea fiind spuse, Sharon şi Holly se aplecară în faţă de râs, astfel că au fost expediate pentru a fi examinate de un medic.

De abia seara fetele înţeleseră ce lucru grav se petrecuse, aşa că dispoziţia li se schimbă brusc. Stăteau în tăcere la masă, gândindu-se doar la cât au fost de norocoase pentru că au fost salvate şi având fiecare mustrări de conştiinţă pentru că au fost neatente. Denise se foia într-una în scaun, iar Holly observă că de abia se atinse de mâncare.

 Ce-ai păţit? întrebă Sharon, înghiţind cu zgomot spaghetele, murdărindu-se de sos pe toată faţa.

 Nimic, răspunse Denise, umplându-şi din nou paharul cu apă.

Se aşternu tăcerea încă un timp.

 Scuzaţi-mă, mă duc la toaletă. Denise se ridică şi se îndreptă cu un mers şovăielnic spre toaletă.

Sharon şi Holly se priviră încruntate.

 Ce crezi c-a păţit? întrebă Holly.

Sharon ridică nepăsătoare din umeri. 

 Păi a băut zece litri de apă la masă, aşa că nu-i de mirare că se tot duce la toaletă.

 Mă întreb dacă nu cumva e supărată pe noi pentru că am râs ca nebunele azi, când eram în larg.

Sharon dădu din nou din umeri şi continuară să mănânce în tăcere. Holly se purtase foarte neobişnuit astăzi în apă şi nu-i făcea plăcere să-şi amintească asta. După ce prima reacţie fusese să intre în panică la gândul că va muri, devenise nerăbdătoare, realizând că, dacă s-ar fi întâmplat asta, ar fi fost alături de Gerry. Nu-i păsa dacă trăia sau dacă murea. Avusese nişte gânduri egoiste. Trebuia să-şi schimbe perspectiva asupra vieţii.

Denise tresări în clipa când se aşeză.

 Denise, ce-ai păţit? o întrebă Holly.

 Nu vă spun, că o să râdeţi, spuse ea copilăroasă.

 Haide, suntem prietenele tale, n-o să râdem, spuse Holly, silindu-se să nu zâmbească.

 Am spus nu. Îşi umplu din nou paharul cu apă.

 Haide, Denise, ştii că poţi să ne spui orice. Promitem că n-o să râdem. Sharon spusese asta atât de serios încât Holly se simţi prost că zâmbise.

Denise le studie feţele, încercând să hotărască dacă putea avea încredere în ele.

 Bine, bine, oftă ea şi mormăi ceva foarte încet.

 Ce? spuse Holly apropiindu-se de ea.

 Iubito, nu te-am auzit, ai vorbit prea încet, spuse Sharon trăgându-şi scaunul mai aproape.

Denise privi în jur pentru a se asigura că nimeni altcineva din restaurant nu mai ascultă şi-şi duse capul spre centrul mesei. 

 Am spus că de la atâta stat pe mare m-am ars pe fund.

 Ooo!, spuse Sharon îndreptându-se brusc în scaun.

Holly privi în altă parte, evitând să dea ochii cu Sharon şi începu să numere chiflele din coş pentru a nu se mai gândi la ceea ce spusese Denise.

Urmă o tăcere lungă.

 Vedeţi, v-am spus eu că o să râdeţi, se îmbufnă Denise.

 Dar nu râdem, spuse Sharon cu un glas tremurat.

Urmă o altă tăcere.

Holly nu se putu abţine. 

 Ai grijă să te dai cu multă cremă, ca să nu te cojeşti. Amândouă izbucniră dintr-o dată în râs.

Denise dădu din cap că a înţeles şi aşteptă ca ele să se oprească din râs. Avu mult de aşteptat. De fapt, câteva ore mai târziu, când stătea pe canapea încercând să adoarmă, încă mai aştepta acest lucru.

Ultimul lucru pe care-l auzi înainte de a adormi a fost o remarcă isteaţă de-a lui Holly. 

 Ai grijă să stai pe burtă, Denise.

 Holly, şopti Sharon după ce se liniştiră în sfârşit, cred că de-abia aştepţi ziua de mâine.

 Ce vrei să spui? întrebă Holly căscând.

 Scrisoarea!, răspunse Sharon, surprinsă că Holly nu şi-a amintit imediat. Să nu-mi spui c-ai uitat.

Holly bâjbâi cu mâna sub pernă până găsi scrisoarea. Peste o oră putea deschide cea de-a şasea scrisoare de la Gerry. Sigur că nu uitase.

În dimineaţa următoare, Holly se trezi în zgomotul făcut de Sharon care voma la toaletă. Se duse la ea, o frecă uşor pe spate şi-i strânse părul în coadă.

 Te simţi bine?, o întrebă îngrijorată, după ce Sharon se oprise în cele din urmă.

 Da, numai că am avut coşmaruri toată noaptea. Am visat că eram pe o barcă, apoi pe saltea de cred că mi s-a făcut rău de mare.

 Şi eu am visat cam la fel. Ne-am cam speriat ieri, nu-i aşa?

Sharon făcu semn din cap că da. 

 N-o să mă mai urc niciodată pe o saltea, zâmbi ea în silă.

Denise venise şi ea la baie, purtând o pereche de bikini. 

Împrumutase un sarong de la Sharon pentru a-şi acoperi fundul ars, iar Holly trebui să-şi muşte limba ca să nu o tachineze, căci era clar că se afla într-o mare suferinţă.

Când ajunseră la piscină, Denise şi Sharon se alăturară trupei Barbie. Măcar atât puteau face, pentru că până la urmă acestea fuseseră singurele care le săriseră în ajutor. Holly nu putea să creadă că adormise înainte de miezul nopţii. Plănuise să se trezească fără să le deranjeze pe fete, să se furişeze pe balcon şi să citească scrisoarea. Cum de putuse să adoarmă, deşi fusese atât de nerăbdătoare, era peste puterea ei de înţelegere, dar acum nu mai avea răbdare să asculte trupa Barbie. Înainte ca Holly să fie atrasă într-o altă conversaţie, o anunţă pe Sharon că pleacă, iar Sharon clipi încurajator din ochi, ştiind de ce pleacă. Holly îşi înfăşură sarongul pe şolduri şi luă geanta de plajă care conţinea importanta scrisoare.

Se duse undeva departe de ţipetele copiilor care se jucau şi de megafoanele care difuzau ultimele hituri din topurile muzicii de discotecă. Găsi un colţişor liniştit şi se aşeză pe prosopul de plajă, ca să nu o frigă nisipul. Valurile se spărgeau de ţărm. Pescăruşii se chemau unul pe altul, zburând pe cerul senin, se avântau ca o săgeată în marea limpede şi răcoroasă de cristal pentru a-şi lua micul dejun. Deşi era dimineaţă, soarele ardea.

Holly scoase cu grijă scrisoarea din geantă, ca şi cum ar fi fost lucrul cel mai delicat de pe lume şi îşi trecu degetele peste cuvântul scris îngrijit:  August. Pătrunsă de sunetele şi mireasma din jurul ei, rupse cu grijă sigiliul şi citi al şaselea mesaj de la Gerry.

Bună, Holly,

Sper că ai o vacanţă minunată. Apropo, arăţi grozav în bikini! Sper că am ales bine locul pentru tine. Aici am vrut noi să ne petrecem luna de miere, ţi-aminteşti? Mă bucur că, până la urmă, ai ajuns măcar tu...

Se pare că dacă stai la capătul plajei, lângă stâncile din faţa apartamentului în care locuieşti şi te uiţi după colţ, în partea stângă, ai să vezi un far. Mi s-a spus că acolo se adună delfinii... nu multă lume ştie asta. Ştiu că-ţi plac delfinii... salută-i din partea mea...

P.S. Te iubesc, Holly...



Cu mâini tremurătoare, Holly puse scrisoarea înapoi în plic şi apoi în buzunarul genţii de plajă. Voia să o păstreze în siguranţă până când ajungea înapoi la Dublin unde să-şi ia locul de cinste alături de celelalte plicuri, în sertarul de sus al noptierei. Simţea ochii lui Gerry care o priveau când se ridică şi rulă iute prosopul de plajă. Îl simţea acolo, cu ea. Alergă spre capătul plajei care se sfârşea brusc lângă o stâncă. Se încălţă cu pantofii de sport şi se căţără pe stânci, ca să privească după colţ.

Acolo era.

Exact acolo unde îl descrisese Gerry, farul se înălţa pe o stâncă, strălucitor de alb, ca şi cum ar fi fost o torţă spre cer. Holly se căţără cu grijă pe stânci şi îşi croi drum spre golfuleţul aflat acolo. Acum trebuia să se descurce. Era ceva personal. Apoi auzi zgomote: ţipetele jucăuşe ale delfinilor care se zbenguiau aproape de mal, departe de turiştii de pe plaja din apropiere. Holly se trânti la pământ pentru a-i urmări la joacă şi a asculta cum comunică între ei.



Gerry era alături de ea.

Probabil că o ţinea de mână.

Holly se întoarse fericită la Dublin, deoarece se simţea relaxată, liniştită şi bronzată. Exact aşa cum prescrisese medicul. Asta nu o opri să ofteze când avionul ateriză pe aeroportul din Dublin pe o ploaie torenţială. De data asta pasagerii nu mai aplaudară, nici nu mai izbucniră în urale, iar aeroportul părea foarte diferit de locul de unde plecase săptămâna trecută. Şi de această dată, Holly fu ultima care îşi ridică bagajul şi, o oră mai târziu, fetele se târau fără chef spre John, care le aştepta în maşină.

 Se pare că spiriduşul nu s-a mai ocupat de grădina ta cât timp ai fost plecată, spuse Denise când ajunseră acasă la Holly.

Holly le îmbrăţişă şi le sărută pe prietenele ei şi intră în casa ei mare, tăcută şi goală. Era un miros închis înăuntru, şi ea se îndreptă spre terasa de la bucătărie şi deschise uşile pentru a lăsa să intre aerul proaspăt.

Dar când răsuci cheia în uşă şi privi afară rămase stană de piatră.

Toată grădina din spatele casei ei fusese transformată.

Iarba fusese tăiată. Buruienile dispăruseră. Mobilierul de grădină fusese lustruit şi lăcuit. Iar peretele grădinii avea un strat proaspăt de var. Fuseseră plantate flori proaspete, iar în colţ, la umbra stejarului cel mare, era aşezată o banchetă de lemn. Holly era uluită. Cine naiba făcea toate astea?

Capitolul douăzeci şi nouă



În zilele care urmară după întoarcerea ei de la Lanzarote, Holly nu se arătă prea mult. Fetele îşi doreau să petreacă câteva zile departe unele de altele. Nu plănuiseră asta, dar, după ce stătuseră nas în nas, zi de zi, o săptămână întreagă, Holly era sigură că toate simţeau că e mai sănătos aşa.

Pe Ciara fusese imposibil să o prindă: era fie la lucru în barul lui Daniel, fie cu Mathew cu care îşi petrecea tot timpul liber. Jack îşi petrecea ultimele săptămâni de libertate ale preţioasei lui vacanţe de vară în Cork, acasă la părinţii lui Abbey, iar Declan era... cine naiba ştie pe unde umbla Declan.

Întoarsă acasă, Holly nu se plictisea cu felul ei de viaţă, dar nici nu era teribil de încântată. Totul părea atât de... lipsit de sens. Aşteptase nerăbdătoare vacanţa, dar acum simţea că nu mai are motive să se dea jos din pat dimineaţa. Si, cum nu se mai vedea cu prietenele, nu prea mai avea cu cine să schimbe o vorbă. Putea doar să facă conversaţie cu părinţii ei. Spre deosebire de căldura sufocantă de săptămâna trecută din Lanzarote, Dublin era umed şi urât, aşa că nu putea nici măcar să-şi menţină bronzul superb sau să se bucure de noua ei grădină din spatele casei.în unele zile nici măcar nu se dădea jos din pat - privea la televizor şi aştepta... aştepta plicul de luna viitoare de la Gerry şi se întreba ce călătorie o mai aşteaptă. Ştia că prietenele ei ar dezaproba-o, după ce fusese atât de veselă în vacanţă, dar cât timp fusese viu ea trăise pentru el, iar acum că el nu mai era, trăia pentru mesajele lui. Totul era legat de el. Fusese convinsă că scopul ei în viaţă era să-l întâlnească pe Gerry şi să se bucure de zilele petrecute împreună până la sfârşitul zilelor. Dar acum care era scopul ei? Cu siguranţă avea unul, sau poate că se strecurase o eroare în treburile de sus, din cer.

Şi totuşi simţea că are ceva de făcut, şi anume să prindă spiriduşul. După ce luase la întrebări toţi vecinii, tot nu reuşise să afle mai mult despre grădinarul misterios. Până la urmă era convinsă că un grădinar făcuse o greşeală şi că îngrijea o altă grădină decât cea care trebuia, aşa că verifica în fiecare zi corespondenţa în căutarea vreunei facturi pe care urma să refuze să o plătească. Dar nu primea nici o factură, în orice caz nu referitoare la grădină. Veneau în schimb multe altele, iar ea rămânea rapid fără bani. Era înglodată până la gât în datorii, facturi la curent electric, telefon, asigurări. Tot ce intra pe uşă erau, ca un făcut, blestemate de facturi şi ea habar n-avea cum putea să le plătească. Dar nici măcar nu-i păsa; devenise imună la toate aceste probleme irelevante ale vieţii. Nu făcea decât să viseze vise imposibile.

Într-o zi, Holly îşi dădu seama de ce spiriduşul nu o mai vizita. Grădina era îngrijită numai când ea nu era acasă. Aşa că într-o dimineaţă se dădu jos din pat şi se urcă în maşina pe care o parcă după colţul străzii sale. Apoi se întoarse acasă pe jos şi se aşeză pe pat, aşteptând să apară misteriosul grădinar.

După trei zile, ploaia se opri, în sfârşit, şi soarele începu să strălucească din nou. Holly renunţase la speranţa de a mai rezolva vreodată misterul când auzi o furgonetă care se opri în faţa casei şi pe cineva care se apropia de grădină. Sări iute din pat, nepregătită pentru ceea ce urma să facă, chiar dacă croise planuri zile întregi. Trase cu ochiul pe la fereastră şi zări un băiat de vreo doisprezece ani care mergea pe alee, trăgând după el o maşină de tuns iarba. Holly îmbrăcă în grabă halatul lui Gerry, prea mare pentru ea, şi alergă pe scări, nepăsându-i cum arăta.

Deschise brusc uşa de la intrare, făcând copilul să tresară. Braţul lui rămase în aer, iar degetul era chiar lângă butonul soneriei. El căscă gura de uimire văzând femeia din faţa lui.

 A-ha! strigă bucuroasă Holly. Cred că am prins spiriduşul!

El deschise şi închise gura ca un peştişor, neştiind ce să spună. După câteva clipe, faţa i se încreţi ca şi când ar fi dat să plângă şi strigă: 

 Tată!

Holly privi strada în sus şi-n jos, în căutarea tatălui şi decise să obţină cât mai multe informaţii de la băiat înainte de venirea acestuia.

 Deci tu ai lucrat în grădina mea!. Ea îşi încrucişă braţele la piept.

El negă violent din cap şi înghiţi în sec.

 N-are rost să negi asta, spuse Holly, blând. Acum te-am prins, arătă ea spre maşina de tuns iarbă.

Băiatul se întoarse, uitându-se undeva în spatele lui şi strigă iar: 

 Tată! Tatăl lui ieşi din furgonetă trântind uşa şi se îndreptă spre casă.

 Ce-ai păţit, fiule? îl întrebă el, punându-i copilului o mână pe umeri şi se uită spre Holly, aşteptând o explicaţie.

Holly nu voia să se lase amăgită de această şaradă. 

Bărbie Îl întrebam pe fiul tău despre mica voastră escrocherie.

 Ce escrocherie? întrebă el furios.

 Asta, în care voi lucraţi în grădina mea fără să-mi cereţi voie, iar apoi vreţi să vă plătesc pentru ceea ce aţi făcut.Am mai auzit despre lucruri din astea. Îşi puse mâinile în şolduri, încercând să arate că nu putea fi păcălită.

Omul o privi uluit. 

 Îmi pare rău coniţă, nu ştiu despre ce vorbiţi. Noi n-am lucrat până acum niciodată în grădina matale. 

Privi înjur la starea în care se afla grădina, crezând că femeia nu e în toate minţile.

 Nu grădina asta, mi-aţi amenajat grădina din spate. 

Ea zâmbi şi ridică sprâncenele, crezând că l-a prins. Bărbatul îi râse în nas. 

 Ţi-am amenajat grădina? Cucoană nu ţi-e bine? Noi tăiem iarba, asta-i tot. Vezi mata asta? Asta-i o maşină de tuns iarba, nimic altceva. Tunde iarba aia blestemată, atâta tot.

Holly îşi luă mâinile din şolduri şi le puse încet în buzunarele de la halat. Poate că spuneau adevărul. 

 Sunteţi siguri că n-aţi fost în grădina mea? îi privi ea chiorâş.

 Coniţă, n-am mai fost niciodată pe strada asta, darămite în grădina matale, şi-ţi promit că n-o să lucrez vreodată la dumneata în viitor.

Lui Holly îi căzu faţa. 

 Dar credeam...

 Nu-mi pasă ce credeai, o întrerupse el. Pe viitor gândeşte-te ce faci, înainte să te-apuci să-mi terorizezi copilul.

Holly privi în jos spre băiat şi văzu că acesta avea ochii în lacrimi. Îşi duse mâinile la gură, cuprinsă de jenă. 

 Doamne, îmi pare atât de rău. Stai o clipă.

Intră grăbită în casă, îşi luă portmoneul şi strecură ultima ei bancnotă de cinci lire în mânuţa dolofană. Faţa copilului se lumină brusc.

 Bun, acum hai să mergem, spuse tatăl lui, întorcându-l pe băiat de umeri şi conducându-l pe alee.

 Tată, nu vreau să fac treaba asta, se plânse băiatul în timp ce se îndreptau spre altă casă.

 A, nu-ţi face griji fiule, nu toată lumea e nebună ca ea. Holly închise uşa şi îşi studie imaginea din oglindă. Avea dreptate; se transformase într-o nebună. Nu-i mai lipsea decât o casă plină de pisici.

Telefonul sună.

 Alo? spuse Holly.

 Bună, ce mai faci? întrebă voioasă Denise.

 A, mă bucur de viaţă, răspunse Holly.

 Şi eu! chicoti Denise.

 Serios? Ce te face atât de veselă?

 A, nimic. Viaţa, în general.

Desigur, viaţa. Minunata, neasemuit de minunata viaţă. Ce întrebare prostească.

 Deci, de ce m-ai sunat?

 Am sunat ca să te invit în oraş mâine seară la masă. Ştiu că e cam din scurt, aşa că dacă eşti prea ocupată... anulează orice alte planuri!

 Stai o clipă, să-mi verific agenda, spuse ironică Holly.

 Aştept, zise Denise serioasă şi tăcu, aşteptând.

Holly dădu ochii peste cap. 

 Ia te uită! Se pare că mâine seară n-am nici un program.

 Ce bine!, spuse bucuroasă Denise. Ne întâlnim cu toţii la Changs pe la opt.

 Cine sunt ăştia toţii?

 Sharon şi John şi nişte prieteni de-ai lui Tom. N-am mai ieşit împreună de nu ştiu când, aşa că o să ne distrăm!

 Bine atunci, ne vedem mâine. 

Holly închise telefonul enervată. Oare Denise uitase că Holly era încă o văduvă îndurerată şi că viaţa nu mai avea nici un haz pentru ea?

Urcă în goană scările şi deschise şifonierul. Cu care dintre hainele ei vechi şi plicticoase se putea îmbrăca mâine şi apoi cum avea să-şi permită o masă costisitoare? De abia putea să plătească benzina pentru maşină. Înhăţă toate hainele din şifonier şi le împrăştie prin toată camera, bătându-şi capul până când, în cele din urmă, se linişti. Poate că mâine o să-şi cumpere totuşi nişte pisici.

Capitolul treizeci



Holly ajunse la restaurant la opt şi douăzeci, după ce stătuse ore în şir probând diverse haine şi scoţându-le de pe ea. Până la urmă se hotărî să poarte ce-i recomandase Gerry la karaoke, ca în acest mod să se simtă mai aproape de el. Nu prea se simţise în apele ei în ultimele săptămâni; fusese mai mult deznădăjduită, decât bine dispusă şi acum îi venea greu să se adune.

În timp ce se îndrepta spre masa de la restaurant, inima i se facu cât un purice.

Peste tot erau numai perechi.

Se opri din mers şi facu un pas într-o parte, ascun- zându-se în spatele unei coloane, înainte ca cei aflaţi la masă să o zărească. Nu era convinsă că era în stare să treacă peste asta. Nu avea puterea să-şi domine încontinuu sentimentele, care erau prea puternice pentru ca ea să le facă faţă. Privi înjur căutând cea mai uşoară cale de scăpare; nu putea să plece pe drumul pe care venise, pentru că cei deja masă ar fi văzut-o. Zări scara de incendiu lângă uşa de la bucătărie, care fusese lăsată deschisă pentru a mai ieşi fumul şi se strecură pe acolo afară. În momentul în care ieşi în aerul proaspăt se simţi liberă din nou. Se îndreptă spre parcare, gândindu-se la o scuză pe care să Ie-o spună lui Denise şi Sharon.

 Bună, Holly.

Ea îngheţă şi se întoarse pe călcâie, realizând că fusese prinsă. Îl zări pe Daniel, care stătea sprijinit de maşină, fumând o ţigară.

 Bună, Daniel. Se îndreptă spre el. Nu ştiam că fumezi.

 Numai când sunt stresat.

 Eşti stresat?

 Încercam să mă hotărăsc dacă să mă alătur cuplurilor fericite de acolo.

Holly zâmbi. 

 Şi tu?

El râse. 

 N-am să le spun că te-am văzut, dacă asta e ceea ce-ţi doreşti.

 Şi ce faci, intri?

 În viaţă nu faci numai ceea ce-ţi place spuse el încruntat, strivindu-şi ţigara sub picior.

Holly reflectă o clipă la cele spuse de Daniel şi îi răspunse: 

 Cred că ai dreptate.

 Nu trebuie să intri dacă nu vrei. Nu vreau să ai o seară tristă din pricina mea.

 Dimpotrivă, mi-ar face plăcere să fiu în compania unui alt singuratic. Sunt atât de puţini cei ca noi.

Daniel râse şi îi întinse braţul. 

 Mergem?

Holly îl luă de braţ şi se îndreptară agale spre restaurant. Se mângâia cu gândul că nu era singura care se simţea singură.

 Apropo, o să plec de aici imediat ce terminăm primul fel, râse el.

 Trădătorule. Îl ciupi în joacă de braţ. Eu trebuie, să plec oricum devreme ca să prind ultimul autobuz spre casă. Nu avusese bani să umple rezervorul de benzină în ultimele câteva zile.

 Atunci avem scuza perfectă. Voi spune că trebuie să plecăm devreme pentru că eu te conduc acasă, iar tu trebuie să fii acasă... la ce oră?

 Unşpe jumate? La miezul nopţii îşi propusese să deschidă plicul pe septembrie.

 Perfect , zâmbi el. Intrară în restaurant, simţindu-se ceva mai siguri pe ei deoarece se aflau în compania celuilalt.

 Iată-i! strigă Denise, în timp ce se apropiau de masă.

Holly stătea alături de Daniel, lipindu-se de el ca de un alibi. 

 Ne pare rău că am întârziat, se scuză ea.

 Holly, aceştia sunt Catherine şi Mick, Peter şi Sue, Joanne şi Conal, Tina şi Bryan, pe John şi pe Sharon îi ştii, Geoffrey şi Samantha, şi la sfârşit, dar nu în ultimul rând, Des şi Simon.

Holly zâmbi şi înclină capul spre ei toţi.

 Bună, iar noi suntem Daniel şi Holly, spuse Daniel cu mult aplomb, iar Holly chicoti lângă el.

 Sper că nu vă deranjează, dar noi am comandat deja, explică Denise. Am ales multe feluri diferite astfel încât le vom putea împărţi. Sunteţi de acord?

Holly şi Daniel făcură semn că da.

Femeia de lângă Holly, al cărei nume nu şi-l putea aminti, se întoarse spre ea şi o întrebă în gura mare: 

 Holly, tu cu ce te ocupi?

Daniel ridică sprâncenele către Holly.

 Poftim? Cu ce mă ocup când? răspunse foarte serioasă Holly. 

Ura oamenii băgăcioşi. Ura conversaţiile care se învârteau în jurul ocupaţiei oamenilor, mai ales când pe oamenii aceia îi cunoscuse doar de câteva minute. Simţea că Daniel se cutremura de râs lângă ea.

 Cu ce te ocupi în viaţa de zi cu zi?, întrebă din nou femeia.

Holly intenţionase să-i dea un răspuns amuzant, dar uşor mojic, când se opri brusc, căci toate conversaţiile din jurul mesei încetară şi atenţia tuturor se îndreptase asupra ei. Privi în jur jenată şi îşi drese vocea nervoasă. 

 Ăă... păi... momentan sunt între două slujbe. Vocea îi tremura.

Buzele femeii începură să tremure şi ea scăpă o bucată de pâine dintre dinţi fără să se sinchisească.

 Dar dumneata cu ce te ocupi? o întrebă tare Daniel, întrerupând liniştea.

 O, Geoffrey are propria lui firmă, spuse ea cu mândrie, întorcându-se spre soţul ei.

 Am înţeles, dar cu ce te ocupi dumneata? repetă Daniel întrebarea.

Femeia părea enervată că răspunsul ei nu fusese suficient de bun pentru el. 

 Păi fac toată ziua o grămadă de lucruri. Iubitule, nu vrei să le povesteşti tu despre firmă?. Se întoarse din nou spre soţul ei, pentru a distrage atenţia de la ea.

Soţul ei îşi sprijini coatele pe masă. 

 Este o firmă mică. Luă o înghiţitură din chiflă, o mestecă încet şi toată lumea îl aşteptă să o înghită pentru ca apoi să continue.

 Mică, dar de succes, adăugă soţia lui.

Geoffrey termină în sfârşit de mestecat pâinea. 

 Facem parbrize pe care le vindem unor angrosişti.

 Uau, ce interesant, spuse sec Daniel.

 Dar tu cu ce te ocupi, Dermot? întrebă femeia, întorcându-se spre Daniel.

 Îmi cer scuze, mă cheamă Daniel. Sunt cârciumar. 

 Am înţeles, aprobă ea şi privi în altă direcţie. Ce vreme îngrozitoare în ultimele zile, nu-i aşa? se adresă ea celor de la masă.

Toată lumea îşi reluă conversaţiile, iar Daniel se întoarse către Holly. 

 Cum a fost în vacanţă?

 Grozav, zâmbi ea. Ne-am relaxat în fiecare zi, n-am făcut nimic nebunesc.

 Exact de asta aveai nevoie, zâmbi el. Am auzit că aţi trecut printr-o experienţă aproape mortală. 

Holly dădu ochii peste cap. 

 Pariez că Denise ţi-a povestit.

El făcu semn din cap că da, apoi râse.

 Sunt sigură că a exagerat câte ceva.

 Nu chiar, mi-a povestit cum eraţi înconjurate de rechini şi că a trebuit să fiţi ridicate de pe mare cu un elicopter. 

 Nu pot să cred că a spus aşa ceva!

 Nu, nu tocmai, râse el. În orice caz, probabil că vorbeaţi despre ceva foarte interesant dacă n-aţi observat că marea vă purta în larg!

Holly se înroşi un pic la faţă, amintindu-şi că vorbeau despre el.

 Dragii mei, spuse tare Denise pentru a atrage atenţia tuturor, probabil vă întrebaţi de ce v-am invitat Tom şi cu mine aici, în această seară.

 Asta s-o crezi tu, mormăi Daniel, iar Holly se hlizi. 

 Ei bine avem de făcut un anunţ. Ea îi cuprinse cu privirea pe toţi cei aflaţi la masă zâmbind.

Holly făcu ochii mari.

 Eu şi Tom ne căsătorim! strigă ea şi Holly îşi duse mâinile la gură, în stare de şoc. Nu se gândise nici o clipă la asta.

 O, Denise! spuse ea cu respiraţia întretăiată, înconjurând masa pentru a-i îmbrăţişa. Asta-i o veste minunată! Felicitări!

Holly aruncă o privire spre Daniel. Acesta se albise la faţă.

Deschiseră o sticlă de şampanie şi toată lumea ridică paharele, în timp ce Jemima şi Jim sau Samantha şi Sam sau cum naiba îi mai chema se pregăteau să ţină un toast.

 Staţi aşa! Staţi aşa! îi opri Denise. Sharon, tu n-ai primit şampanie?

Toată lumea îşi îndreptă privirile spre Sharon, care ţinea în mână un pahar de suc de portocale.

 Poftim unul, spuse Tom tumându-i un pahar.

 Nu, nu, nu! Nu, mulţumesc, spuse ea.

 De ce nu? se îmbufnă Denise, supărată că prietena ei nu voia să sărbătorească cu ea.

John şi Sharon se priviră zâmbind. 

 Păi n-am vrut să spun nimic pentru că este o seară specială pentru Denise şi Tom...

Toată lumea o îndemnă să continue.

 Bine... sunt însărcinată ! John şi cu mine vom avea un copil!

Ochii lui John se umplură de lacrimi în vreme ce Holly îngheţă în scaun, uluită. Nici la asta nu se gândise. Cu lacrimi în ochi se duse să-i felicite pe Sharon şi pe John, apoi se aşeză la locul ei, respirând adânc. Era prea mult pentru ea.

 Atunci haideţi să toastăm pentru logodna lui Tom şi Denise şi pentru copilul lui Sharon şi John! spuseră tare Jemima şi Jim sau Samantha şi Sam.

Toată lumea ciocni paharele, iar Holly luă masa tăcută, fără să mănânce aproape nimic.

 Vrei cumva să plecăm la unsprezece? întrebă Daniel în şoaptă, iar ea dădu din cap afirmativ.

După cină, Holly şi Daniel se scuzară că trebuie să plece, dar nimeni nu-i convinse să rămână.

 Cât ar trebui să las pentru nota de plată? o întrebă Holly pe Denise.

 A, nu-ţi face griji din pricina ei, dădu ea din mână a lehamite.

 Nu vorbi prostii. Nu poţi să plăteşti tu. Pe bune, cât să las?

Femeia de lângă ea înhăţă meniul şi se apucă să adune preţul felurilor pe care le comandaseră. Fuseseră foarte multe, dar Holly doar ciugulise câte ceva şi evitase să bea chiar şi aperitivul, astfel încât să-şi poată permite să plătească.

 Ar veni cam cincizeci de fiecare, cu tot cu sticlele de vin şi de şampanie.

Holly înghiţi în în sec şi privi în jos spre cei treizeci de euro din palma ei. Daniel o apucă de mână, ridicând-o de pe scaun. 

 Haide să plecăm, Holly.

Ea deschise gura pentru a se scuza că nu a adus suficienţi bani, dar când deschise pumnul văzu că mai apăruseră încă douăzeci.

Îi zâmbi recunoscătoare lui Daniel şi se îndreptară amândoi spre maşină.

Cât timp dură călătoria, stătură tăcuţi, gândindu-se amândoi la evenimentele acelei seri. Holly dorise din tot sufletul să se bucure pentru prietenii ei, dar nu putea scăpa de sentimentul că rămăsese în urmă. Vieţile tuturor mergeau înainte, dar nu şi a ei.

Daniel opri maşina în faţa casei ei. 

 Vrei să intri la un ceai sau la o cafea, ceva ? Era sigură că el va spune nu şi rămase uimită când văzu că îşi desface centura de siguranţă, acceptându-i oferta. ÎI plăcea pe Daniel cu adevărat, era grijuliu şi foarte amuzant, dar în momentul ăsta dorea să fie singură.

 A fost o noapte plină de evenimente, nu-i aşa? spuse el aşezându-se pe canapea şi luând o înghiţitură de cafea.

Holly clătină din cap, nevenindu-i încă să creadă. 

 Daniel, le cunosc pe fetele astea de-o viaţă şi n-am prevăzut nimic din toate astea.

 Dacă te-ajută cu ceva să ştii că şi eu îl cunosc pe Tom de ani de zile şi nici mie nu mi-a spus nimic.

 Deşi Sharon n-a băut nimic cât am fost plecate. Nu dăduse atenţie vorbelor lui Daniel. Şi e adevărat că a vomat în câteva dimineţi, dar a zis că avea rău de mare.., spuse ea cu o voce pierită chinuindu-se să facă o legătură între cele petrecute.

 Rău de mare? întrebă Daniel neînţelegând.

 După experienţa noastră aproape mortală.

 A, am înţeles.

De data asta nici unul dintre ei nu râse.

 Ce ciudat, spuse el, aşezându-se mai comod în canapea.

O, nu, se gândi Holly, acum n-o să mai plece.

 Băieţii spuneau mereu că eu şi Laura vom fi primii care ne vom căsători, continuă el. N-am crezut niciodată că Laura se va căsători înaintea mea.

 Se căsătoreşte?, întrebă încet Holly.

El dădu afirmativ din cap şi privi în altă parte. Cu un prieten de-al meu, râse el amar.

 Evident acum nu-ţi mai este prieten.

 Nu, clătină el din cap. Evident că nu.

 Îmi pare rău să aud asta, spuse ea cu sinceritate.

 A, toţi avem partea noastră de ghinion. Tu ştii asta mai bine decât oricine.

 Uf, partea noastră, repetă ea.

 Ştiu, că nu ar trebui să avem parte de ghinion, dar nu-ţi face griji, vom avea şi noi noroc.

 Crezi?

 Sper.

Rămaseră tăcuţi încă un timp, iar Holly se uită la ceas. Trecuseră cinci minute peste miezul nopţii. Ar fi vrut să-l scoată pe Daniel afară din casă pentru a putea deschide plicul.

El îi citi gândul. 

 Şi cum mai stai cu mesajele de sus?

Holly se aplecă în faţă şi puse cana pe masă. 

 Păi trebuie să mai deschid unul în seara asta. Aşa că..se uită spre el.

 O, ai dreptate, zise Daniel înţelegător. Se ridică iute din scaun şi îşi aşeză cana pe masă. Atunci mai bine plec, ca să te las să-l deschizi.

Holly îşi muşcă buzele, simţindu-se vinovată că trebuia să-l expedieze în aşa mare grabă, dar cu toate astea era uşurată că el pleca, în sfârşit.

 Îţi mulţumesc de un milion de ori pentru că m-ai adus acasă , spuse ea, conducându-l spre uşă.

 Pentru puţin. El îşi luă haina din cuier şi deschise uşa. Se îmbrăţişară în grabă.

 Pe curând, mai spuse ea, simţindu-se o ticăloasă şi îl privi cum se îndreaptă spre maşină prin ploaie. Îi făcu cu mână şi sentimentul de vină i se topi imediat ce închise uşa.

 Aşa, Gerry, zise ea îndreptându-se spre bucătărie şi luând plicul de pe masă, ce surpriză mi-ai pregătit luna asta?

Capitolul treizeci şi unu



Holly aruncă o privire la ceasul aflat pe perete, deasupra mesei din bucătărie, ţinând strâns pliculeţul în mâini. Era douăsprezece şi un sfert. Altă dată Sharon şi Denise ar fi sunat-o deja până la ora asta, curioase să afle ce era în plic. Dar până în acel moment nu sunase nici una. Se părea că zilele astea veştile anunţând o logodnă şi o sarcină le depăşiseră pe cele despre un mesaj venit de la Gerry. Holly se mustră pentru că era răutăcioasă. Ar fi vrut să se întoarcă la restaurant şi să sărbătorească veştile bune cu ele, aşa cum ar fi făcut vechea Holly. Dar acum nu putea nici măcar să zâmbească pentru ele.

Era geloasă pe ele şi pe norocul lor. Era furioasă pentru că viaţa lor mergea înainte, fără ea. Chiar şi în compania prietenilor se simţea singură, s-ar fi simţit singură şi într-o cameră cu o mie de persoane. Dar şi mai singură se simţea când hoinărea prin camerele casei ei tăcute.

Nu-şi mai amintea ultima oară când se simţise fericită cu adevărat, când cineva sau ceva o făcuse să râdă atât încât să se ţină cu mâinile de burtă sau s-o doară fălcile. Îi era dor de vremurile când mergea la culcare fără nici o grijă pe cap, de vremurile când îi făcea plăcere să mănânce, în loc ca mâncarea să devină un rău necesar pentru ca ea să rămână în viaţă, ura cum i se strângea stomacul de fiecare dată când îşi aducea aminte de Gerry. Îi era dor de plăcerea cu care se uita la programele ei preferate de la televizor, în loc ca televizorul să devină ceva la care privea nepăsătoare, doar pentru a mai trece timpul. Ura să simtă că n-are nici un motiv să se trezească dimineaţa; ura ce simţea atunci când în sfârşit se trezea. Ura sentimentul că nu o interesa şi nu aştepta nimic. Îi era dor să fie iubită, să simtă privirile lui Gerry aţintite asupra ei când intra în cameră; îi era dor de atingerea lui, de îmbrăţişările lui, sfaturile lui, cuvintele lui de iubire.

Ura să numere câte zile mai avea până va putea să citească un alt mesaj pentru că doar asta îi mai rămăsese de la el, iar după cel de acum mai urmau doar trei. Ura să se gândească cum va fi viaţa ei când nu va mai primi mesaje de la Gerry. Amintirile erau bune, dar nu le puteai atinge, mirosi sau îmbrăţişa. Nu semănau cu ceea ce fuseseră în clipa când se petrecuseră şi păleau în timp.

Aşa că, la naiba cu Sharon şi Denise, puteau să-şi continuie vieţile fericite, dar în următoarele luni tot ce-i mai rămăsese lui Holly era Gerry. Îşi şterse o lacrimă de pe obraz şi deschise încet plicul.

Ţinteşte luna şi, dacă nu nimereşti, cel puţin vei fi înconjurată de stele.

Promite-mi că de data asta vei găsi un serviciu care-ţi va plăcea!

P.S. Te iubesc...

Holly citi şi reciti scrisoarea, încercând să-şi dea seama ce simţea. O îngrozea de mai mult timp gândul că se va întoarce la lucru, credea că nu era gata să meargă mai departe, că era prea curând. Dar acum ştia că nu avea de ales. Era momentul. Şi dacă Gerry spunea asta, însemna că aşa trebuia să fie.

Un zâmbet îi lumină toată faţa. 

 Îţi promit, Gerry, spuse ea veselă. Nu era o vacanţă la Lanzarote, dar cel puţin era un pas înainte pentru ca viaţa ei să revină la normal. Îi studie îndelung scrisul, aşa cum făcea întotdeauna după ce citea fiecare bilet şi, după ce se declară mulţumită că analizase fiecare cuvânt, alergă la sertarul din bucătărie, luă un carneţel şi un stilou şi începu să-şi alcătuiască o listă cu potenţiale locuri de muncă.

LISTA POTENŢIALELOR LOCURI DE MUNCĂ.

1. Agent FBI - Nu sunt americancă. Nu vreau să locuiesc în America. N-am experienţă în poliţie.

2. Avocat - Nu mi-a plăcut şcoala. Nu mi-a plăcut cartea. Nu vreau să merg la colegiu nici în zece milioane de ani.

3. Doctor - Puah!

4. Asistentă - Uniforme neatrăgătoare.

5. Chelneriţă - Aş mânca toată mâncarea.

6. Profesionist în a privi oamenii care trec pe stradă - O idee bună, dar nu m-ar plăti nimeni.

7. Cosmeticiană - îmi rod unghiile şi le îngrijesc cât se poate de rar. Nu vreau să văd părţi din corpurile altor oameni.

8. Coafeză - Nu mi-ar plăcea un şef ca Leo.

9. Vânzătoare - Nu mi-ar plăcea o şefă ca Denise.

10. Secretară  Nu vreau să mai fiu niciodată.

11. Ziaristă - Nu ştiu să scriu corect. Ha, ha, trebuia să mă fac actriţă de comedie.

12. Actriţă de comedie - Am recitit gluma de dinainte. N-avea haz.

13. Actriţă - N-aş putea să-mi depăşesc realizarea excepţională din mult-lăudatul film  ORAŞUL ŞI FETELE.

14. Model - Prea mică, prea grasă, prea bătrână.

15. Cântăreaţă - Mă mai gândesc la ideea cu actriţă de comedie (numărul 12).

16. Femeie de afaceri expertă în publicitate, care şi-a luat viaţa în propriile mâini - Hmm... trebuie să mă documentez mâine...

Până la urmă, la trei dimineaţa, Holly se prăbuşi în pat moartă de oboseală şi visă că era expertă în publicitate şi că făcea o prezentare în faţa unei mese uriaşe de conferinţă, la ultimul etaj al unui zgârie-nori, care dădea în Grafton Street. În definitiv, Gerry îi spusese să ţintească luna...

Se trezi dis-de-dimineaţă, încântată de visele ei de succes, făcu rapid un duş, se aranjă şi se îndreptă spre biblioteca locală să caute nişte locuri de muncă pe Internet.

Tocurile ei făcură zgomot pe podeaua de lemn, în timp ce străbătea sala spre biroul bibliotecarei, ceea ce făcu mai multe persoane să ridice ochii din cărţi şi să o privească. Continuă să tropăie prin uriaşa sală şi se înroşi când îşi dădu seama că toată lumea o urmărea cu privirea. Încetini paşii şi începu să meargă pe vârfuri, ca să nu atragă şi mai mult atenţia. Se simţea ca unul dintre acele personaje de desene animate de la TV care mergeau exagerat pe vârfuri şi se aprinse şi mai tare la faţă când se gândi că arăta probabil ca o idioată. Câţiva copii în uniforme de şcoală care chiuleau în mod evident de la şcoală începură să şuşotească când ea trecu pe lângă masa lor.

 Ssst! se încruntă bibliotecara la copii.

Holly continuă să meargă şi mări pasul. Tocurile ei troncăneau pe duşumea, răsunând în toată încăperea, iar sunetul se înteţea, pe măsură ce se grăbea spre birou pentru ca umilinţa ei să înceteze.

Bibliotecara ridică privirile şi zâmbi, încercând să pară surprinsă că vede pe cineva lângă biroul ei. Ca şi cum n-ar fi auzit-o pe Holly tropăind prin toată încăperea.

 Bună ziua, şopti încet Holly, vreau să vă întreb dacă aş putea folosi Intemetul.

 Poftim? întrebă bibliotecara vorbind normal şi apropiindu-şi capul de Holly ca să o poată auzi.

 Hmm, îşi drese Holly vocea, întrebându-se ce se întâmplase de nu mai era nevoie să vorbeşti în şoaptă în biblioteci. V-am întrebat dacă aş putea să folosesc Intemetul. 

 Cu plăcere, mergeţi acolo, surâse bibliotecara, arătându-i un rând de calculatoare în colţul cel mai îndepărtat al încăperii. Costă cinci euro pentru fiecare douăzeci de minute de conectare.

Holly îi întinse ultimii zece euro. Era tot ce mai reuşise să scoată din contul ei în dimineaţa aceea. Se făcuse coadă în spatele ei la automatul bancar, pentru că pornise de la o sută de euro în jos şi de fiecare dată când introducea o sumă automatul ţiuia pentru a o anunţa că are  fonduri insuficiente. Nu-i venise să creadă că doar atâta mai avea, dar asta o motivase şi mai mult să pornească imediat în căutarea unui loc de muncă.

 Nu, nu, spuse bibliotecara, dându-i banii înapoi. Puteţi plăti când terminaţi.

Holly privi în capătul opus al sălii, spre calculatoare. Trebuia să facă din nou zgomot ca să ajungă în partea cealaltă. Trase aer în piept şi pomi printre rândurile de mese. Aproape o pufni râsul la vederea tuturor, parcă trecea pe lângă un domino, fiecare ridica capul din carte şi o privea. În sfârşit ajunse la calculatoare şi îşi dădu seama că nu era nici un loc liber. Simţea că pierduse la jocul scaunele şi rămăsese pe dinafară. Era ridicol. Ridică mâinile furioasă spre cei care o priveau, ca pentru a spune, la ce naiba vă uitaţi? iar ei îşi îngropară imediat capetele în cărţi.

Holly stătea în centrul încăperii între şirurile de mese şi calculatoare bătând darabana cu degetele pe poşetă şi privind în jur. Ochii aproape că îi ieşiră din orbite când îl zări pe Richard care bătea în tastatura unuia dintre calculatoare. Merse în vârful picioarelor până în spatele lui şi îl bătu uşor pe umăr. El tresări şi se răsuci în scaun.

 Bună, şopti ea.

 A, bună Holly, ce faci aici? spuse el stingherit, ca şi cum l-ar fi prins făcând ceva rău.

 Aştept să se elibereze un calculator, explică ea. Am început în sfârşit să-mi caut de lucru, spuse mândră. Simplul fapt că rostise acele cuvinte o făcuse să simtă că nu mai era o legumă.

 Am înţeles. Richard se întoarse cu faţa la calculator şi închise monitorul. Atunci îl poţi folosi pe acesta.

 A, nu, nu trebuie să te grăbeşti din cauza mea!, zise ea dintr-o suflare.

 Nici o problemă. Făceam o cercetare pentru serviciu. El se ridică de pe scaun şi îi eliberă locul.

 Ai bătut drumul până aici?, întrebă Holly surprinsă. Da n-au calculatoare în Blackrock? glumi ea. 

Nu prea ştia cu ce se ocupă Richard şi i se părea nepoliticos să-l întrebe acum, după zece ani de când lucra acolo. Ştia doar că poartă halat alb şi că se plimbă prin laborator, punând diverse substanţe colorate în eprubete. Holly şi Jack spuseseră mereu că el prepara o poţiune secretă pentru a scăpa lumea de fericire. Acum îi părea rău că spusese lucrul ăsta.

 Munca mea mă poartă peste tot, glumi el, pe un ton ciudat.

 Sssst! făcu bibliotecara în direcţia lor. Publicul lui Holly ridică iarăşi privirea din cărţi. A-ha, deci acum trebuia să vorbească în şoaptă, se gândi mânioasă Holly.

Richard îşi luă grăbit rămas bun, merse să plătească la birou şi ieşi tăcut afară din încăpere.

Holly luă loc în faţa calculatorului, iar bărbatul de lângă ea îi zâmbi într-un fel ciudat. Ea îi răspunse la zâmbet şi aruncă o privire indiscretă spre ecranul calculatorului. Apoi Îşi mută iute privirea şi aproape că o apucă greaţa când văzu imaginile pornografice de pe calculator. El continua să o privească cu un zâmbet înspăimântător pe faţă, în timp ce Holly îl ignoră şi se afundă în căutarea unui loc de muncă.

Patruzeci de minute mai târziu închise veselă calculatorul, se îndreptă spre bibliotecară şi îi puse pe birou cei zece euro. Femeia tastă ceva la calculator, fără să dea atenţie banilor de pe masă. 

 Cincisprezece euro, vă rog.

Holly înghiţi în sec, privind în jos la bancnota ei. 

 Dar am înţeles că aţi spus cinci euro pentru douăzeci de minute. 

 Da, aveţi dreptate, îi zâmbi ea.

 Păi, am stat conectată patruzeci de minute.

 De fapt, aţi fost on-line patruzeci şi patru de minute, deci aţi intrat într-o altă tranşă de douăzeci de minute, spuse ea consultându-şi calculatorul.

Holly se înveseli. 

 Dar asta înseamnă doar câteva minute. Nu cred că merită cinci euro.

Bibliotecara continua să-i zâmbească.

 Deci vreţi să plătesc? întrebă Holly surprinsă.

 Da, acesta este tariful.

Holly coborî vocea şi îşi apropie capul de bibliotecară. 

 Ştiţi, este jenant, dar pur şi simplu atât am la mine, zece euro. Credeţi că aş putea veni mai târziu în cursul zilei de azi ca să vă dau restul de bani ?

Bibliotecara clătină din cap. 

 Îmi pare rău, dar nu putem permite asta. Trebuie să achitaţi întreaga sumă.

 Dar nu am întreaga sumă, protestă Holly .

Femeia o privi nepăsătoare.

 Bine, oftă cu năduf Holly, scoţându-şi mobilul. 

 Îmi pare rău, dar nu puteţi utiliza telefoane mobile aici. Ea arătă spre inscripţia, Folosirea telefoanelor mobile interzisă.

Holly ridică încet privirea către ea, numărând până la cinci în gând. 

 Dacă nu mă lăsaţi să folosesc telefonul, atunci nu pot suna pe cineva ca să mă ajute. Dacă nu pot suna pe cineva, nu poate nimeni să vină aici ca să-mi dea banii. Dacă nu vine nimeni aici ca să-mi dea banii, nu pot să plătesc. Aşa că avem o mică problemă, nu credeţi? ridică ea vocea.

Bibliotecara îşi muta greutatea de pe un picior pe altul, neştiind ce să facă.

 Pot să ies afară ca să dau un telefon?

Femeia medită un timp la dilema în care se afla. 

 De obicei nu permitem celor care n-au plătit să plece fără să plătească, dar cred că putem face o excepţie de data asta, surâse ea, apoi adăugă repede. Numai să staţi în faţa intrării de acolo.

 Ca să mă puteţi vedea? întrebă ironică Holly. Femeia se prefăcu că-şi reia lucrul, aranjând nişte hârtii în spatele biroului.

Holly stătea în faţa uşii gândindu-se cui să-i dea telefon. Nu putea suna la Denise şi Sharon. Deşi probabil că ar fi plecat imediat de la serviciu pentru ea, nu voia ca ele să ştie despre eşecurile sale, acum că fuseseră binecuvântate cu atâta fericire. Nu putea să o sune nici pe Ciara, pentru că era de serviciu în ziua aceea la Hogans, Jack avea ore la şcoală, Abbey la fel, Declan era la facultate, iar în cazul lui Richard nici nu se punea problema.

Lacrimile i se scurgeau pe obraz, pe măsură ce trecea în revistă lista de nume din agenda telefonului. Majoritatea celor aflaţi acolo nici măcar n-o sunaseră de când murise Gerry, ceea ce însemna că nu mai avea prieteni pe care să îi sune. Se întoarse cu spatele la bibliotecară, ca să nu vadă cât era de amărâtă. Ce ar fi trebuit să facă? Ce situaţie jenantă, să trebuiască să suni pe cineva ca să-i ceri cinci euro. Era şi mai jenant faptul că nici măcar nu avea pe cine să sune. Dar trebuia să găsească pe cineva, altfel ţăcănita de bibliotecară era în stare să cheme poliţia ca să o ridice. Formă primul număr care-i veni în cap.

 Bună, sunt Gerry, vă rog să lăsaţi un mesaj după semnalul sonor şi o să vă sun cât pot de repede.

 Gerry, spuse Holly printre lacrimi, am nevoie de tine...

Holly rămase afară, în faţa uşii, aşteptând. Bibliotecara nu o scăpa din ochi, ca nu cumva să plece. Holly făcu o grimasă în direcţia ei şi îi întoarse spatele.

 Căţeaua dracului, mârîi ea printre dinţi, în sfârşit, maşina mamei ei trase în faţă şi Holly încercă să se poarte cât mai normal cu putinţă. Privind faţa luminoasă a mamei ei la volan, parcându-şi maşina, o năpădiră amintirile. Mama ei obişnuia să o ia de la şcoală în fiecare zi când era mică şi fusese întotdeauna uşurată să vadă maşina aceea mare de familie care venea să o salveze după ce avusese o zi de coşmar la şcoală.

Holly se simţea din nou copil. Nu-i plăcuse niciodată şcoala, cel puţin nu până când îl întâlnise pe Gerry. Atunci aştepta cu nerăbdare să meargă la şcoală următoarea zi, ca să poată sta împreună şi să flirteze în spatele clasei.

Ochii lui Holly se umplură iarăşi de lacrimi şi Elizabeth se grăbi spre ea, strângând-o în braţe. 

 O, biata mea Holly... Ce-ai păţit, iubito? spuse ea, mângâind-o pe cap şi aruncând priviri diabolice spre bibliotecară, în timp ce Holly îi spunea toată povestea.

 Aşa iubito, te rog să te duci în maşină cât timp rezolv eu problema.

Holly făcu ce i se spuse şi se aşeză în maşină, comutând pe diverse posturi de radio, în timp ce mama ei se confrunta cu bibliotecara tirană.

 O vacă , mormăi mama ei, când urcă înapoi la volanul maşinii. Privi cu coada ochiului spre fiica ei, care arăta pierdută. Ce-ai zice să mergem acasă şi să ne relaxăm un pic?

Holly zâmbi recunoscătoare şi o lacrimă i se prelinse pe obraz. Îi plăcea cum sună asta.

Holly se ghemui pe canapea alături de Elizabeth. Se simţea din nou ca o adolescentă. Ea şi mama ei obişnuiau să se ghemuiască pe canapea şi să stea la taclale despre ce se mai petrecea în vieţile lor. Holly ar fi dorit să mai poarte şi acum aceleaşi conversaţii vesele.

Mama ei îi întrerupse şirul gândurilor. 

 Te-am sunat aseară acasă, erai plecată?

Holly luă o înghiţitură de ceai. O, minunile ceaiului magic, răspunsul la toate micile probleme ale vieţii. Stai la taclale, faci un ceai, eşti concediat, bei un ceai, soţul îţi spune că are o tumoare pe creier mai bei o ceaşcă de ceai...

 Da, am fost în oraş să iau masa cu fetele şi cu încă vreo sută de oameni pe care nu-i cunoşteam. Holly se frecă la ochi, obosită.

 Ce mai fac fetele? întrebă Elizabeth cu căldură în glas. Se înţelesese întotdeauna bine cu prietenele lui Holly, spre deosebire de cele ale Ciarei, care o îngrozeau.

Holly luă o înghiţitură de ceai. 

 Sharon e însărcinată, iar Denise s-a logodit, răspunse ea, privind fix într-un punct din spaţiu.

 O, glăsui Elizabeth, nefiind prea sigură cum să reacţioneze în faţa nefericirii evidente a fiicei sale. Şi tu ce crezi despre asta? o întrebă ea, dând la o parte o şuviţă de păr de pe obrazul lui Holly.

Holly îşi privi mâinile şi încercă să se adune. Nu reuşi, iar umerii începură să-i tremure şi încercă să-şi ascundă faţa sub păr.

 O, Holly, zise Elizabeth tristă, lăsând ceaşca de ceai pe masă şi apropiindu-se de fiica ei. Este foarte normal să te simţi astfel.

Holly nu reuşise să scoată vreun cuvânt. Deodată, uşa de la intrare fu izbită de perete şi camera răsună la strigătul Ciarei. 

 Am veniiit!

 Grozav, se smiorcăi Holly, rezemându-şi capul de pieptul mamei sale.

 Unde sunteţi cu toţii? ţipă Ciara, deschizând şi închizând cu zgomot uşile din toată casa.

 Un minut, iubito, strigă Elizabeth, mâhnită că momentul ei cu Holly era ruinat. Trecuse multă vreme de când Holly nu i se mai confesase; de la înmormântare ţinuse totul în ea, dar acum părea că paharul se umpluse şi dădea pe dinafară. Nu voia ca super-entuziasmata Ciara să o facă să se-nchidă din nou în cochilia ei.

 Am noutăţi! 

Vocea Ciarei se auzea tot mai tare, pe măsură ce se apropia de camera de zi. Mathew deschise brusc uşa purtând-o pe Ciara în braţe. 

 Eu şi Mathew ne mutăm înapoi în Australia! strigă ea fericită în încăpere. Dar îngheţă când îşi văzu sora tristă în braţele mamei sale.

Se dădu jos din braţele lui Mathew, ieşiră afară din cameră şi închiseră încet uşa în urma lor.

 Iar acum pleacă şi Ciara, mamă, se tângui Holly şi mai tare, iar Elizabeth plânse încetişor pentru fiica ei.

Holly stătu în seara aceea până târziu de vorbă cu mama ei despre tot ce strânse în ea în ultimele câteva luni. Şi cu toate că mama ei îi oferi multe cuvinte de caldă îmbărbătare, Holly se simţi la fel de nefericită ca şi până atunci. În noaptea aceea dormi în camera de oaspeţi, în dimineaţa următoare se trezi în ceea ce părea a fi o casă de nebuni. Holly surâse auzind glasurile familiare ale fratelui şi surorii ei care strigau prin casă cât se făcuse de târziu pentru repetiţiile cu formaţia sau pentru serviciu, urmate de cel al tatălui ei care-i bombănea să se mişte mai repede, şi de rugămintea blândă a mamei ei ca toată lumea să facă linişte ca să nu o deranjeze pe Holly. Lumea mergea mai departe, pur şi simplu, şi nu exista un clopot de sticlă suficient de mare care să o protejeze.

Pe la prânz, tatăl lui Holly o duse cu maşina acasă şi îi strecură în mână un cec de cinci mii de euro.

 Vai tată, nu pot să-l primesc, spuse Holly copleşită de emoţie.

 Ia-l, spuse el blând, dându-i mâna la o parte.

 Lasă-ne să te ajutăm, iubito.

 O să vă dau înapoi fiecare bănuţ, spuse ea, strân- gându-l cu putere în braţe.

Holly rămase în pragul uşii şi îi făcu tatălui ei cu mâna până când acesta pomi maşina. Privi la cecul din mâna ei şi imediat i se ridică o piatră de pe inimă. Se gândi la douăzeci de lucruri pe care le putea face cu acest cec, şi pentru prima dată nici unul dintre acestea nu era să-şi cumpere haine. Mergând spre bucătărie observă clipind becul roşu al robotului telefonic de pe măsuţa din hol. Se aşeză pe ultima treaptă a scărilor şi apăsă butonul.

Avea cinci mesaje noi.

Unul era de la Sharon care o suna să vadă dacă se simte bine pentru că nu vorbise toată ziua cu ea. Al doilea era de la Denise; o suna să vadă dacă se simte bine pentru că nu vorbise toată ziua cu ea. Era evident că fetele vorbiseră între ele.

Al treilea era de la Sharon, al patrulea de la Denise, iar al cincilea de la cineva care închisese fără să lase mesaj. Holly şterse mesajele şi alergă sus pe scări să-şi schimbe hainele. Nu era încă pregătită să vorbească cu Sharon şi Denise; trebuia ca mai întâi să-şi pună viaţa în ordine, astfel încât să poată fi sufleteşte alături de ele.

Se aşeză în faţa calculatorului şi începu să-şi redacteze CV-ul. Devenise expertă în asta, deoarece îşi schimbase locul de muncă atât de des. Totuşi trecuse ceva timp de când nu se mai gândise să meargă la un interviu. Şi chiar dacă ar fi reuşit să fie chemată la un interviu, cine ar fi dorit să angajeze o persoană care nu mai lucrase de aproape un an?

îi luă două ore ca să compună o scrisoare pe care să o considere destul de bună. De fapt, era mândră de ceea ce făcuse: reuşise să facă să pară inteligentă şi plină de experienţă. Râse maliţios, sperând că va reuşi să-l păcălească pe viitorul ei patron că este o tipă capabilă. Reci- tindu-şi CV-ul ajunse la concluzia că până şi ea s-ar angaja.

Luni se îmbrăcă elegant şi se îndreptă spre centrul oraşului cu maşina pe care în cele din urmă reuşise să o alimenteze cu benzină. Parcă în faţa oficiului forţelor de muncă şi îşi aplică rujul în oglinda retrovizoare. Nu mai avea timp de pierdut. Dacă Gerry îi spusese să-şi găsească un serviciu, era musai să găsească unul.

Capitolul treizeci şi doi



Câteva zile mai târziu, Holly stătea afară pe noua ei băncuţă din grădina proaspăt renovată aflată în spatele casei, sorbind un pahar cu vin şi ascultând şoaptele vântului. Privea înjur la felul îngrijit în care fusese aranjată grădina, convinsă că cel care lucrase acolo fusese un profesionist, indiferent cine ar fi fost acela. Respiră adânc, umplându-şi nările de mirosul florilor. Era ora opt şi afară începuse să se întunece. Serile senine se duseseră, acum toată lumea se pregătea iarăşi de hibernare.

Se gândi la mesajul pe care-l găsise pe robotul telefonic în ziua aceea. Era de la o agenţie de recrutare, iar ea rămăsese mirată că primise un răspuns atât de repede. Femeia de la telefon spunea că CV-ul ei fusese foarte bine primit, iar pe Holly o aşteptau două interviuri.

Simţi că i se strânge stomacul numai gândindu-se la ele. Nu fusese niciodată prea bună la interviuri, dar nici nu fusese prea interesată de vreunul din serviciile pentru care se prezentase la interviu. De data asta era altfel; de abia aştepta să se întoarcă la lucru şi să încerce ceva nou. Primul ei interviu era pentru un post care vindea spaţiu de reclamă într-o revistă distribuită în Dublin. Era ceva pentru care nu avea nici cea mai mică experienţă, dar dorea să înveţe, pentru că ideea în sine era mai interesantă decât oricare dintre serviciile pe care le avusese înainte, care presupuneau în special să răspundă la telefon, să preia mesaje şi să îndosarieze. Orice post care nu avea nimic de a face cu lucrurile acelea reprezenta un pas înainte.

Al doilea interviu era la o firmă de publicitate irlandeză de renume şi ştia că nu are absolut nici o şansă să intre acolo. Totuşi Gerry îi spusese să ţintească luna...

Holly se mai gândea la telefonul pe care-l primise de la Denise. Denise era atât de entuziasmată la telefon şi nu părea deloc deranjată de faptul că nu mai vorbise cu Holly de când cu masa de săptămâna trecută. De fapt, Holly credea că ea nici nu observase acest lucru. Denise vorbise numai despre pregătirile de nuntă şi bătuse câmpii aproape o oră despre ce fel de rochie ar trebui să poarte, ce flori să aleagă, unde să aibă loc petrecerea. Începea fraze şi le lăsa neterminate, sărind de la un subiect la altul. În timpul ăsta, Holly nu făcuse altceva decât să scoată nişte sunete ca să-i arate că o ascultă... deşi nu era aşa. Singura informaţie pe care o reţinuse fusese aceea că Denise hotărâse să se căsătorească în Ajunul Anului Nou şi că, după câte se părea, Tom nu avea nimic de spus în privinţa organizării acestei zile atât de speciale pentru Denise. Holly era surprinsă că fixaseră nunta atât de curând - credea că o să fie una dintre acele logodne care durează ani întregi - mai ales că Denise şi Tom se cunoşteau de abia de cinci luni. Dar Holly nu-şi făcea atâtea griji acum, cum şi-ar fi făcut vechea Holly. Acum era abonată la revista găseşte-ţi-dragostea-şi-nu-o-mai-părăsi-vreodată. Denise şi Tom aveau dreptate să nu-şi piardă vremea ascultând gura lumii, dacă simţeau în adâncul sufletului lor că luaseră decizia cea bună.

Sharon n-o mai sunase pe Holly din ziua în care anunţase că e însărcinată, iar Holly ştia că trebuia să-şi sune prietena curând, înainte ca zilele să se scurgă şi să fie prea târziu. Era un moment important în viaţa lui Sharon şi Holly ştia că trebuia să-i stea alături, dar nu se putea hotărî să o facă. Era geloasă, plină de amărăciune şi îngrozitor de egoistă, ştia asta, dar avea nevoie să fie egoistă zilele astea pentru a supravieţui. Încă se gândea la faptul că Sharon şi John reuşiseră să realizeze tot ceea ce toată lumea crezuse că Holly şi Gerry vor face primii. Sharon a spus întotdeauna că urăşte copiii, se gândi mânioasă Holly.

Începuse să se facă frig, iar Holly îşi luă paharul de vin în casa ei călduroasă unde îl umplu iar. Tot ce avea de făcut în zilele următoare era să meargă la interviuri şi să se roage să aibă succes. Merse în camera de zi, puse la CD player albumul cu cântece de dragoste preferat de ea şi Gerry şi se ghemui pe canapea cu paharul de vin în mână, închise ochii şi îşi imagină că dansau împreună prin cameră.

În ziua următoare o trezi zgomotul făcut de o maşină care oprise în faţa casei sale. Se dădu jos din pat şi îşi trase pe ea halatul lui Gerry, crezând că era vorba de maşina ei care îi era înapoiată de la service-ul unde o lăsase pentru revizia anuală. Trase cu ochiul printre perdele şi făcu iute un pas înapoi, zărindu-l pe Richard care cobora din maşină. Speră că el nu o văzuse, căci chiar nu avea chef de vreuna dintre vizitele lui. Străbătu dormitorul în sus şi-n jos simţindu-se vinovată pentru că nu răspundea la soneria care se auzea pentru a doua oară. Ştia că se poartă îngrozitor, dar nu putea suporta să stea cu el şi să poarte o conversaţie stânjenitoare. Nu avea despre ce să vorbească; nu se schimbase nimic în viaţa ei, nu avea nici o veste palpitantă, nici o veste pe care să i-o dea nimănui, darămite lui Richard.

Respiră uşurată când îl auzi îndepărtându-se şi trântind portiera maşinii. Întră la duş, lăsând apa să-i curgă pe faţă şi rămase din nou pierdută în lumea sa. Douăzeci de minute mai târziu cobora scările în papucii ei de divă disco. Un râcâit care venea de afară o făcu să îngheţe pe loc. Ciuli urechile şi ascultă mai atent, încercând să identifice sunetul. Holly făcu ochii mari, realizând că afară se afla spiriduşul ei.

Se furişă în camera de zi, crezând prosteşte că persoana aflată afară o va auzi că se plimbă prin casă şi se aşeză în genunchi. Trăgând cu ochiul pe la pervazul ferestrei suspină văzând că maşina lui Richard se afla încă în faţa casei. Ceea ce era însă şi mai surprinzător era imaginea lui Richard în patru labe, având în mână o mică unealtă de grădină, cu care săpa pământul şi planta flori. Se târî de la fereastră şi se aşeză pe covor uluită, neştiind cum să procedeze. Zgomotul făcut de maşina ei, care era parcată în faţa casei, o aduse la realitate şi mintea i-o luă razna încercând să-şi dea seama dacă să-i răspundă mecanicului la uşă sau nu. Dintr-un motiv ştiut numai de el, Richard nu voia ca Holly să ştie că lucra în grădina ei aşa că ea decise să-i respecte dorinţa... pentru moment.

Se ascunse după canapea văzând mecanicul care se apropia de uşă şi începu să râdă, dându-şi seama de ridicolul situaţiei. Se auzi soneria, şi se ascunse şi mai bine după canapea, căci mecanicul se apropiase de fereastră, aruncând o privire înăuntru. Inima îi bătea puternic, de parcă ar fi făcut ceva ilegal. Îşi duse palma la gură, pentru a-şi acoperi râsul. Se simţea din nou copil. Niciodată nu reuşise să joace ca lumea de-a v-aţi ascunselea; întotdeauna când simţea că cel care o caută este pe-aproape, o pufnea râsul şi era descoperită. Apoi, tot restul zilei, ea era cea plecată în căutarea celoralţi. Oftă uşurată când auzi mecanicul dând drumul la cheile maşinii în cutia poştală şi îndepărtându-se.

Câteva minute mai târziu, scoase capul dindărătul canapelei ca să vadă dacă putea să iasă din ascunzătoare.

Se ridică, se scutură de praf, spunându-şi că e prea bătrână ca să mai joace astfel de jocuri prosteşti. Mai trase cu ochiul din spatele perdelelor şi îl văzu pe Richard care îşi strângea uneltele de grădinărit. Holly îşi scoase papucii şi se încălţă cu pantofii de sport.

De fapt, dacă se gândea puţin, jocurile astea prosteşti aveau haz şi nici nu avea altceva mai bun de făcut. Imediat ce-l văzu pe Richard că se urcă în maşină şi pleacă, ieşi afară din casă şi sări în maşina ei. Plecase în urmărirea spiriduşului.

Reuşi să rămână cam cu trei maşini în spatele lui, la fel ca în filme şi încetini când observă că el trage pe dreapta. Richard parcă maşina şi intră într-un chioşc de ziare, de unde ieşi cu un ziar în mână. Holly îşi puse ochelarii de soare, îşi trase şapca de baseball pe ochi şi se facu că citeşte ziarul Arab Leader care-i acoperea faţa. O pufni râsul când dădu cu ochii de imaginea ei reflectată în oglindă. Arăta ca persoana cea mai suspectă din lume. ÎI privi pe Richard traversând strada şi intrând în Greasy Spoon. Rămase uşor dezamăgită; spera să aibă parte de o aventură mai savuroasă decât asta.

Rămase în maşină câteva minute, încercând să facă un nou plan de acţiune şi tresări speriată când un gardian public îi bătu în geam.

 Nu puteţi parca aici, îi spuse el, arătându-i parcarea aflată mai încolo. Holly îi zâmbi dulce şi apoi făcu o grimasă când parcă cu spatele în locul liber. Cu siguranţă detectivii particulari nu aveau astfel de probleme.

În cele din urmă copilul din ea se duse să tragă un pui de somn, iar Holly cea matură îşi scoase şapca şi ochelarii, lăsându-le pe scaunul din dreapta, simţindu-se aiurea. Gata cu jocurile prosteşti. Începea viaţa adevărată.

Traversă şi privi în interiorul restaurantului, căutându-şi fratele. Îl zări stând la o masă cu spatele la ea, aplecat deasupra ziarului, bând o ceaşcă de ceai. Se îndreptă spre el veselă, cu un zâmbet pe faţă.

 Doamne, Richard, tu mergi vreodată la serviciu? glumi ea cu voce tare, făcăndu-l pe acesta să sară în picioare, speriat. Voia să-i spună mai multe lucruri, dar se opri văzându-l că o privea cu lacrimi în ochi, după care umerii începură să i se scuture de plâns.

Capitolul treizeci şi trei



Holly se uită înjur să vadă dacă îl mai observase cineva, apoi trase încet scaunul, aşezându-se lângă Richard. Spusese ceva ce nu trebuia? Îl privi şocată pe Richard, neştiind ce să facă sau să spună. Era sigură că nu-l văzuse niciodată în starea asta.

Lacrimile îi udau faţa, iar el încerca din răsputeri să le oprească.

 Richard, ce s-a întâmplat?, întrebă ea nedumerită, bătându-l cu mâna uşor pe spate, fără să se simtă în largul său.

Richard continua să se scuture de plâns.

Femeia dolofană, care de data asta purta un şorţ galben, ieşi de după tejghea şi puse o cutie de şerveţele pe masă, lângă Holly.

 Poftim, spuse ea, dându-i lui Richard un şerveţel. El se şterse la ochi şi îşi suflă nasul cu zgomot, ca un om bătrân, iar Holly îşi ascunse zâmbetul.

 Îmi pare rău că am plâns, spuse Richard jenat, evitând să o privească în ochi.

 Ei, spuse ea blând, atingându-l pe mână mai firesc de data asta, plânsul nu e un lucru rău. Zilele astea e chiar un hobby de-al meu, aşa că te rog nu-l critica.

El schiţă un zâmbet. 

 Totul pare că se destramă, Holly, spuse el trist, reuşind să prindă o lacrimă cu şerveţelul, înainte ca aceasta să i se prelingă pe sub bărbie.

 Ce anume?, întrebă ea, preocupată de transformarea fratelui ei. Văzuse atâtea faţete ale lui în ultimele luni încât nu mai ştia ce să creadă.

Richard respiră adânc şi goli ceaşca de ceai. Holly ridică privirea spre femeia dindărătul tejghelei şi comandă încă un ceai.

 Richard, de curând am aflat că ajută să vorbeşti despre anumite lucruri, rosti Holly blând, iar faptul că-ţi spun eu asta este un indiciu important, pentru că eu obişnuiam să ţin totul în mine, crezând că sunt Femeia de Fier. Ea îi zâmbi încurajator. De ce nu vrei să-mi spui despre ce este vorba?

El o privi cu îndoială.

 N-o să râd, n-o să spun nimic dacă aşa vrei tu. Nu voi dezvălui nimănui ceea ce-mi vei spune, voi asculta doar, îl asigură ea.

El îşi mută privirea de la ea, spre sarea şi piperul aflate în mijlocul mesei, apoi spuse încet. 

 Mi-am pierdut serviciul.

Holly rămase tăcută câteva clipe, aşteptând ca el să mai spună ceva. După câteva clipe, Richard ridică ochii spre ea.

 Asta nu e atât de rău, Richard, spuse ea blajin, surâzând. Ştiu că-ţi iubeai serviciul, dar poţi găsi altul. Dacă vrei să te simţi mai bine, eu mi-am pierdut serviciul de o grămadă de ori...

 Mi-am pierdut serviciul în aprilie, Holly, o întrerupse el supărat. Acum suntem în septembrie. Nu găsesc nimic... În specialitatea mea... El îşi mută privirea în altă parte.

 O... Holly nu prea ştia ce să spună. După o tăcere lungă, vorbi din nou. Dar cel puţin Meredith lucrează, aşa că tot ai un venit stabil. Durează ca să-ţi găseşti serviciul potrivit... Ştiu că acum nu simţi asta, dar... 

 Meredith m-a părăsit luna trecută, o întrerupse el din nou, mai încet ca mai înainte.

Holly îşi acoperi gura cu palmele. Vai, bietul Richard. Nu-i plăcuse niciodată de ticăloasa aia, dar Richard o adora.

 Copiii? întrebă ea prudentă.

 Stau cu ea, glăsui el şi vocea i se frânse.

 Richard, îmi pare atât de rău. Holly îşi frământa mâinile, neştiind ce să facă cu ele. Oare trebuia să-l îmbrăţişeze?

 Şi mie îmi pare rău, spuse el dezolat, continuând să se uite la solniţa de pe masă.

 N-a fost vina ta, Richard, aşa că nu te mai învinovăţi, protestă ea vehement.

 Oare? întrebă el cu o voce tremurată. Mi-a spus că sunt un bărbat jalnic care nici măcar nu poate să aibă grijă de familia lui... Izbucni din nou în plâns.

 Mai dă-o dracului pe căţeaua aia proastă, rosti mânioasă Holly. Eşti un tată minunat şi un soţ fidel, îi spuse ea apăsat, realizând că era convinsă de ceea ce spunea. Timmy şi Emily te iubesc pentru că te porţi extraordinar cu ei, aşa că nu contează ce îţi spune dementa aia. Îl îmbrăţişă în timp ce el plângea. Era atât de furioasă încât s-ar fi dus chiar atunci la Meredith să-i dea un pumn în faţă. Îşi dorise dintotdeauna asta, dar acum măcar avea o scuză.

Lacrimile lui Richard se mai domoliră în sfârşit, iar el se desprinse de ea şi mai luă un şerveţel. Lui Holly i se rupea inima văzându-1; se străduise tot timpul să facă ceea ce trebuia ca să aibă o viaţă şi o familie perfectă, dar se pare că nu-i ieşise aşa cum crezuse. Părea că e de-a dreptul în stare de şoc.

 Unde locuieşti îl întrebă ea, realizând brusc că el nu avusese unde să se ducă în ultimele câteva săptămâni.

 Într-un motel nu departe de-aici. E un loc plăcut. Oameni prietenoşi, spuse el, tumându-şi încă o ceaşcă de ceai. Soţia te-a părăsit şi tu bei ceai... 

 Richard, nu poţi să stai acolo, protestă Holly. De ce nu ne-ai spus nici unuia dintre noi?

 Pentru că am crezut că o să ne împăcăm, dar nu se poate... Ea e hotărâtă.

Oricât de mult ar fi dorit Holly să-l invite să locuiască cu ea, nu putea cu nici un chip. Avea la rândul ei probleme pe care trebuia să şi le rezolve singură şi era convinsă că Richard ar fi gândit la fel.

 Ce spui de mama şi tata? întrebă ea. Le-ar plăcea să-ţi dea o mână de ajutor.

Richard clătină din cap. 

 Nu, Ciara e acasă acum, la fel şi Declan. N-aş vrea să-i încurc. Acum sunt un om matur.

 O, Richard, nu spune prostii. Holly ridică din sprâncene. Camera ta e tot acolo. Sunt sigură că ai fi bine primit, încercă ea să-l convingă. Fii sigur, am dormit şi eu acolo cu câteva seri în urmă.

El îşi desprinse privirea de la masă, uitându-se spre ea. 

 Nu e nimic neobişnuit să te întorci din când în când în casa în care ai crescut. Face bine la suflet, îi zâmbi ea.

El o privea neconvins. 

 Ăă, nu cred că e o idee atât de bună, Holly.

 Dacă te îngrijorează Ciara, n-ai de ce. Se întoarce în Australia peste câteva săptămâni cu prietenul ei cu tot, deci casa va fi... mai puţin aglomerată.

El se mai relaxă puţin. Holly surâse. 

 Ce spui? Haide, e o idee grozavă şi aşa n-o să-ţi mai arunci banii într-o vizuină împuţită. Nu-mi pasă cât de drăguţi spui tu că sunt proprietarii.

Richard se lumină la faţă, dar zâmbetul i se stinse rapid. 

 N-aş putea să le cer asta mamei şi tatei, Holly. Eu... n-aş şti ce să le spun.

 Merg şi eu cu tine, promise ea, şi o să vorbesc cu ei în locul tău. Sincer, Richard, vor fi încîntaţi să te ajute. Eşti fiul lor şi te iubesc. Noi toţi te iubim, adăugă ea, punându-şi mâna în mâna lui.

 De acord, rosti el în cele din urmă, iar ea îl luă de braţ, în timp ce se îndreptau spre maşinile lor.

 Apropo, Richard, mulţumesc pentru grădină, zâmbi Holly, apoi se aplecă şi îl sărută pe obraz.

 Ai aflat?

Ea dădu din cap că da. 


 Eşti atât de talentat şi o să-ţi plătesc fiecare bănuţ pe care-l meriţi imediat ce-mi găsesc un serviciu.

Faţa fratelui ei se relaxă într-un zâmbet ruşinat.

Urcară fiecare în maşina lui şi se îndreptară spre casa în care crescuseră.

Holly se privi în oglinda de la toaleta clădirii de birouri unde urma să aibă loc primul ei interviu. Slăbise atât de mult de când nu mai îmbrăcase vechile ei costume, încât trebui să-şi cumpere unul nou. Era măgulitor să arate mai slabă. Jacheta era lungă, oprindu-se chiar deasupra genunchilor şi îi stătea fixă pe corp, fiind încheiată cu un nasture în talie. Pantalonii îi veneau perfect şi cădeau bine deasupra ghetuţelor. Cum costumul era negru cu nişte dunguliţe albastre fine, Holly îl asortase cu un top albastru pe dedesubt. Se simţea ca o femeie de afaceri expertă în domeniul publicităţii, care îşi luase viaţa pe cont propriu, iar acum ăsta era singurul lucru de care avea nevoie. Îşi mai aplică un strat de ruj pe buze şi îşi trecu mâinile prin buclele care îi cădeau libere pe umeri. Respiră adânc şi se întoarse în sala unde trebuia să aştepte interviul.

Îşi reluă locul şi aruncă o privire în jur, spre ceilalţi candidaţi. Arătau mult mai tineri decât Holly şi aveau câte un dosar gros pe genunchi. Privind înjur, intră în panică. Era clar, toată lumea avea câte un dosar din acesta. Se ridică din nou de la locul ei şi se îndreptă spre secretară.

 Scuzaţi-mă, spuse Holly încercând să-i atragă atenţia. Femeia îşi ridică privirile şi îi surâse. 

 Pot să vă ajut cu ceva?

 Da, ştiţi, am fost până la toaletă şi cred că mie nu mi s-a dat nici un dosar. Holly îi zâmbi politicos.

Femeia se încruntă, părând nedumerită. 

 Îmi pare rău, despre ce dosar vorbiţi?

Holly se întoarse şi arătă spre dosarele de pe genunchii fiecăruia.

Femeia zâmbi şi se aplecă spre ea, făcându-i semn cu degetul să se apropie. 

 Da?

 Îmi pare rău, draga mea, acelea sunt portofoliile pe care şi le-a adus fiecare, şopti ea astfel încât să nu o pună pe Holly într-o situaţie stânjenitoare.

Holly se schimbă la faţă. 

 O, ar fi trebuit să aduc şi eu unul?

 Păi ai aşa ceva? întrebă femeia, zâmbind prietenos.

Holly clătină din cap.

 Atunci nu te-ngrijora. Nu e neapărat necesar. Oamenii le aduc ca să se împăuneze cu ele, spuse ea, iar pe Holly o pufni râsul.

Holly se întoarse la locul ei, dar continuă să-şi facă griji legate de portofoliul ei. Niciodată nu-i spusese nimeni de tâmpitele astea de portofolii. Oare ea era întotdeauna ultima care afla totul? Bătu darabana cu degetele pe picioare şi privi în jur, aşteptând. Îi plăcea locul ăsta; culorile erau calde şi îmbietoare, iar lumina pătrundea de afară prin ferestrele în stil georgian. Tavanul era înalt şi aveai sentimentul că e mult spaţiu. Holly ar fi putut să-şi petreacă toată ziua acolo, meditând. Se simţi deodată atât de relaxată, încât nici măcar nu tresări când îşi auzi numele. Se îndreptă încrezătoare spre sala de interviu, iar secretara îi clipi complice din ochi, ca pentru a-i ura baftă. Holly îi zâmbi la rândul ei; avea deja sentimentul că face parte din echipă. Totuşi, când ajunse în faţa uşii se opri şi respiră adânc.

Ţinteşte luna de pe cer, şopti ea ca pentru sine, ţinteşte luna de pe cer.

Capitolul treizeci şi patru



Holly bătu încet la uşă şi o voce morocănoasă îi spuse să intre. Inima ei tresări la auzul acestei voci, simţindu-se de parcă ar fi fost convocată în biroul directorului la şcoală, îşi şterse palmele transpirate de costum şi intră în încăpere.

 Bună ziua, spuse ea cu mai multă încredere decât simţea de fapt. Traversă camera şi întinse mâna bărbatului care se ridicase din scaun. El o salută cu un zâmbet şi o strângere caldă de mână. Slavă cerului, figura nu se potrivea deloc cu vocea morocănoasă. Holly se relaxă un pic, privindu-1: semăna un pic cu tatăl ei. Arăta cam de cincizeci de ani, cu o figură bonomă şi o siluetă de ursuleţ de pluş, încât aproape că-i venea să ocolească biroul şi să-l îmbrăţişeze. Avea părul îngrijit, grizonat, iar ea îşi dădu seama că fusese foarte frumos în tinereţe.

 Holly Kennedy, aşa e ? întrebă el luând loc şi aruncând o privire spre CV-ul aflat pe birou. Ea se aşeză pe scaun în faţa lui, străduindu-se să rămână calmă. Citise toate manualele privind tehnica interviului de când îşi redactase CV-ul şi încercase să pună totul în practică, de la felul în care intrase în cameră, şi modul în care strângea mâna, până la felul în care să stea pe scaun. Voia să arate că are experienţă, că este inteligentă şi încrezătoare înforţele proprii. Dar era nevoie de ceva mai mult decât de o strângere de mână pentru a demonstra acest lucru.

 Da, răspunse ea, aşezându-şi poşeta jos, lângă ea şi sprijinindu-şi mâinile tremurânde pe genunchi.

El îşi puse ochelarii şi îi parcurse CV-ul în tăcere. Holly îl urmărea, încercând să intuiască ceva după reacţiile lui. Nu era o sarcină uşoară, pentru că era unul din oamenii aceia care se încruntă atunci când citesc ceva. Ei, ori era asta, ori nu era deloc impresionat de ceea ce vedea. Holly privi cu coada ochiului spre biroul lui, aşteptând ca el să înceapă din nou să vorbească. Ochii îi căzură pe o fotografie cu ramă argintată, înfăţişând trei fete cam de vârsta ei, zâmbind vesele. Continuă să privească fotografia surâzând şi când îşi mută privirile îşi dădu seama că el lăsase CV-ul jos şi o urmărea. Ea încercă să-şi ia o atitudine mai profesională.

 Înainte de a începe să vorbim despre tine îţi voi explica exact cine sunt şi ce presupune serviciul tău, explică el.

Holly aprobă din cap, încercând să pară foarte interesată.

 Numele meu este Chris Feenney. Sunt fondatorul şi redactorul şef al revistei, sau, şeful cel mare, cum le place să mă numească cei de aici, se amuză el, iar Holly fu fermecată de ochii lui sclipitori şi albaştri.

 În principal noi am avea nevoie de cineva care să se ocupe de secţiunea de publicitate a revistei. După cum ştii, existenţa unei reviste sau organizaţii de media se bazează foarte mult pe publicitatea primită. Avem nevoie de banii ăştia ca să scoatem revista, aşa că postul ăsta este foarte important. Din nefericire, cel care a lucrat înainte a fost silit să plece, aşa că aş avea nevoie de cineva care să înceapă să lucreze imediat. Ce părere ai despre asta?

Holly dădu afirmativ din cap. 

 Asta n-ar fi o problemă. De fapt, sunt chiar dornică să încep lucrul cât mai curând.

Chris dădu şi el din cap că a înţeles şi se uită din nou spre CV-ul ei. 

 Văd că n-ai mai lucrat de un an de zile, am dreptate? El aplecă capul, privind-o pe deasupra ochelarilor.

 Da, aveţi dreptate, răspunse Holly  dar pot să vă asigur că n-am avut de ales. Din nefericire soţul meu a fost grav bolnav şi a trebuit să renunţ la serviciu pentru a sta cu el.

I se puse un nod în gât; ştia că asta era o problemă pentru fiecare angajator. Nimeni nu dorea să angajeze pe cineva care nu lucrase timp de un an de zile.

 Înţeleg, spuse el, privind-o. Sper că acum s-a făcut bine. Chris îi zâmbi cu bunătate.

Holly nu era sigură dacă asta era o întrebare sau nu, aşa că nu ştia ce să spună. Oare voia să afle ceva legat de viaţa ei personală? Cum continua să o privească, Holly înţelese că el aştepta un răspuns. Îşi drese vocea. 

 Nu, domnule Feenney, de fapt a murit în luna februarie... a avut o tumoare pe creier. De aceea am simţit că era important să renunţ la serviciu.

 Dumnezeule! Chris lăsă CV-ul din mână pe masă şi îşi scoase ochelarii. Sigur, înţeleg asta. Îmi pare extrem de rău, spuse el cu sinceritate. Probabil că îţi este tare greu pentru că eşti aşa tânără... Îşi coborî ochii spre birou, apoi privirile li se întâlniră din nou. Soţia mea şi-a pierdut viaţa anul trecut din cauza unui cancer de sân, aşa că înţeleg ceea ce simţi, spuse el din toată inima.

 Îmi pare rău să aud asta, spuse tristă Holly, ochii ei întâlnindu-i pe cei ai bărbatului amabil din spatele biroului. 

 Se spune că trece cu timpul, surâse el.

 Aşa se spune, zise Holly încruntată. Se pare că şmecheria e să bei ceai cu nemiluita.

El începu să râdă, cu voce groasă. 

 Da, aşa mi s-a spus şi mie, iar fetele mele îmi spun că şi aerul proaspăt ajută la vindecare.

 A, da, minunatul aer proaspăt; e grozav pentru inimă. Sunt fetele dumneavoastră?, zâmbi ea, arătând spre fotografie.

 Da, spuse el mândru. Micile mele doctoriţe, care încearcă să mă ţină în viaţă, râse el. Din nefericire grădina nu mai arată ca în fotografie.

 A, asta e grădina dumneavoastră? întrebă Holly făcând ochii mari. E splendidă; credeam că e Grădina Botanică, sau ceva asemănător.

 Asta era specialitatea lui Maureen. Eu nu pot sta departe de birou aşa mult încât să mă descurc cu buruienile.

 A, nu-mi mai vorbiţi de grădini, spuse Holly, dând ochii peste cap. Nici eu nu sunt întocmai Domnişoara Degete verzi, aşa că locul ăla a început să arate ca o junglă. Mă rog, arătase ca o junglă, gândi ea.

Continuară să se privească zâmbind, iar Holly se simţea bine auzind o poveste de viaţă care semăna atât de mult cu a ei. Indiferent dacă primea sau nu acest post, măcar avea confirmarea faptului că nu era singura, mai erau şi alţi oameni care trebuia să facă faţă situaţiei prin care trecuse şi ea.

 Aşa, să ne întoarcem la interviu, râse Chris, ai experienţă cât de cât în publicitate?

Lui Holly nu-i plăcea că el spusese, cât de cât. Însemna că el parcursese CV-ul şi nu văzuse nimic care să pară că ar fi avut experienţă pentru acest post.

 Da, am. Îşi reluase tonul profesional şi încerca să-l impresioneze. Am lucrat într-o agenţie imobiliară şi răspundeam între altele de relaţia cu presa privind noile proprietăţi care erau de vânzare. Deci eram la celălalt capăt al cerinţelor acestui post, aşa că ştiu cum să tratez cu companiile care doresc să vândă spaţiu.

Chris încuviinţă în timp ce ea vorbea. 

 Dar până acum n-ai mai lucrat într-o revistă sau ziar sau ceva de acest fel, nu?

Holly dădu din cap că nu şi îşi chinui mintea ca să spună ceva. 

 Dar am răspuns de realizarea unui buletin săptămânal al unei companii la care am lucrat... Bătu câmpii în continuare, agăţându-se de fiecare pai, realizând că totul suna cam patetic.

Chris era prea politicos ca să o întrerupă, pe măsură ce ea parcurgea fiecare serviciu în care lucrase vreodată, exagerând tot ce avea cât de cât legătură cu publicitatea. Până la urmă se opri din vorbit, plictisindu-se să se tot audă şi îşi încrucişă nervoasă mâinile în poală. Nu avea calificarea necesară pentru acest post, de asta era convinsă, dar ştia că putea să o facă dacă i s-ar fi dat această şansă.

Chris îşi scoase ochelarii. 

 Înţeleg. Ei, Holly, după câte văd, ai o mare experienţă profesională de la locurile de muncă unde ai activat, dar observ că n-ai stat nicăieri o perioadă mai lungă de nouă luni... 

 Căutam un serviciu care să mi se potrivească, spuse Holly, cu încrederea în ea total zdruncinată.

 Şi de unde să ştiu eu că n-ai să pleci şi de aici după câteva luni? surâse el, dar Holly ştia că asta era o întrebare serioasă.

 Pentru că asta este ceea ce îmi doresc , răspunse serioasă. Holly respiră adânc, simţind că norocul o părăsea, dar nu era pregătită să renunţe atât de uşor. Domnule Feenney, spuse ea trăgându-se în faţă, pe marginea scaunului, sunt o persoană care munceşte mult. Când îmi place ceva mă dăruiesc sută la sută. Sunt capabilă, şi ceea ce nu ştiu sunt foarte dispusă să învăţ, aşa încât o să fac tot ce este mai bine pentru dumneavoastră şi pentru companie. Dacă veţi avea încredere în mine vă promit că nu vă voi dezamăgi. Se opri, pentru că mai avea puţin şi cădea în genunchi, cerşind blestematul ăla de post.

Roşi când îşi dădu seama ceea ce făcuse.

 Ei bine, cred că acesta este un mod bun de a încheia, spuse Chris zâmbindu-i. Se ridică din scaunul lui şi îi întinse mâna. 

 Mulţumesc mult pentru timpul acordat. Sunt sigur că ne vom mai auzi.

Holly aplecă capul şi îi mulţumi încet, îşi luă geanta de jos şi simţi privirile lui scrutătoare în spatele ei, când se îndrepta către uşă. Chiar înainte să iasă din birou se întoarse spre el şi îi spuse: 

 Domnule Feenney, o să-i spun secretarei să vă aducă o ceaşcă fierbinte de ceai. O să vă facă nespus de bine.

Închise uşa zâmbind, în timp ce el râdea zgomotos. Secretara prietenoasă ridică sprâncenele spre Holly, când aceasta trecu pe lângă biroul ei, iar restul candidaţilor îşi strânseră dosarele la piept, întrebându-se ce spusese femeia aceea, de-l făcuse pe cel care lua interviurile să râdă atât de tare. Holly se amuza în sinea ei auzindu-l pe domnul Feenney continuând să râdă, în timp ce ea se îndrepta spre ieşire, la aer.

Holly se hotărî să treacă pe la locul de muncă al Ciarei, ca să mănânce ceva. Dădu colţul, intră în Hogans şi căută o masă liberă. Barul era plin de oameni îmbrăcaţi elegant care erau plecaţi de la serviciu în pauza de prânz, iar unii chiar beau pe furiş câte o bere, înainte de a se întoarce la birou. Holly găsi o măsuţă în colţ şi luă loc.

 Scuzaţi-mă, strigă ea tare, pocnind cu degetele în aer. Puteţi să mă serviţi şi pe mine, vă rog?

Oamenii aflaţi la mesele din jur se uitară curioşi la ea pentru că se purta atât de nepoliticos cu personalul, în timp ce Holly continua să pocnească cu degetele în aer.

 Au! strigă Ciara, răsucindu-se pe călcâie, cu o grimasă pe faţă, care însă se transformă într-un zâmbet când îşi zări sora zâmbindu-i maliţios. Isuse, era să mă reped la tine, râse ea, apropiindu-se de masă.

 Sper că nu vorbeşti cu toţi clienţii aşa, o tachină Holly.

 Nu cu toţi, răspunse Ciara serioasă. Vrei să iei prânzul aici?

Holly facu semn din cap că da. 

 Mama mi-a spus că serveşti la prânz; dar credeam că lucrezi la etaj, în club!

Ciara îşi dădu ochii peste cap. 

 Omul ăla mă pune să lucrez cât e ziua de lungă. Mă tratează ca pe o sclavă, se lamentă Ciara.

 Am auzit pe cineva pronunţându-mi numele?, râse Daniel, apărând de undeva din spatele ei.

Ciara îngheţă când îşi dădu seama că el o auzise. 

 Nu, nu, vorbeam de Mathew, se bâlbâi ea. Mă ţine trează nopţile, sunt sclava sexului lui... Ea se opri şi se îndreptă spre bar ca să ia carneţelul şi pixul.

 Îmi pare rău că am întrebat, spuse Daniel, privind fix la Ciara, uimit. Te superi dacă îţi ţin companie?, o întrebă el pe Holly.

 Da, îl tachină Holly, dar trăgând un scaun pentru el. Aşa, ce ai bun de mâncare pe aici? Studie meniul, în timp ce Ciara se întoarse cu pixul în mână.

Ciara mimă, nimic, în spatele lui Daniel, iar Holly se amuză.

 Sandvişul special e preferatul meu, îi sugeră Daniel, iar Ciara scutură violent din cap că nu, în direcţia lui Holly.

 De ce dai din cap?, întrebă Daniel, prinzând-o din nou asupra faptului.

 A, păi e din cauză că... Holly e alergică la ceapă, se bâlbîi iarăşi Ciara. Asta era ceva nou pentru Holly.

Holly o aprobă. 

 Da, de la ceapă, mă umflu aşa, îşi umflă obrajii. E groaznică ceapa asta. De fapt e fatală, într-o zi aş putea să mor de la ea.

Ciara dădu ochii peste cap spre sora ei, care încă o dată reuşise să ducă lucrurile la paroxism.

 Bine, atunci fără ceapă, sugeră Daniel, iar Holly dădu din cap afirmativ.

Ciara îşi îndesă degetele pe gât prefăcându-se că vomită şi se îndepărtă.

 Eşti foarte elegantă astăzi, spuse Daniel, studiindu-i îmbrăcămintea.

 Da, asta era impresia pe care am vrut să o las. Am fost la un interviu pentru un loc de muncă, spuse Holly şi se cutremură gândindu-se la el.

 A, da, ai dreptate, surâse Daniel. N-a mers bine?

Holly dădu din cap că nu. 

 Să zicem că ar fi trebuit să cumpăr un costum şi mai elegant. Nu cred că mă vor suna prea curând.

 Nu-ţi face griji, spuse Daniel zâmbind. Vor mai fi destule alte ocazii. Şi dacă eşti interesată, am un post liber la etaj.

 Credeam că acolo va lucra Ciara. De ce lucrează la parter acum? întrebă Holly nedumerită.

Daniel dădu ochii peste cap. 

 Holly, o cunoşti pe sora ta; am avut o mică problemă.

 A, nu!, râse Holly. Ce-a mai făcut de data asta?

 Un tip de la bar i-a spus ceva care nu i-a plăcut, aşa că i-a turnat berea în pahar şi apoi i-a servit-o deasupra capului.

 A, nu! zise Holly jenată. Sunt surprinsă că n-ai concediat-o!

 Nu puteam face aşa ceva unui membru al familiei Kennedy, nu-i aşa?, spuse el ironic. Şi în plus, cum aş mai fi putut da apoi ochii cu tine?

 Exact, confirmă Holly. Oi fi tu prieten, dar tre să respecţi familia. Ciara, care adusese comanda, se încruntă la sora ei. 

 Asta trebuie să fie cea mai proastă imitaţie din Naşul pe care am auzit-o vreodată. Poftă bună, spuse ea cu sarcasm, trântind farfuria pe masă şi întorcându-se pe călcâie.

 Hei, se încruntă Daniel, luând farfuria din faţa lui Holly şi examinând sandvişul ei.

 Ce faci?, îl întrebă ea.

 Conţine ceapă, răspuse el supărat. Probabil că Ciara iar a dat comanda greşită.

 Nu, nu. Holly sări în apărarea surorii ei, luând înapoi farfuria. Sunt alergică doar la ceapă roşie, izbuti ea să articuleze.

Daniel se încruntă. 

 Ce ciudat. Nu credeam că e aşa o mare diferenţă.

 Ba este. Holly dădu din cap încercând să pară foarte doctă. Fac parte din aceeaşi familie, dar ceapa roşie... conţine toxine letale... spuse ea şovăielnic.

 Toxine? întrebă Daniel, nevenindu-i să creadă.

 Păi pentru mine sunt toxice, nu?, mormăi ea, şi muşcă din sandviş ca să nu mai spună nimic. I se păru dificil să mănânce sandvişul sub ochii lui Daniel fără să se simtă ca un porc, aşa că până la urmă renunţă şi lăsă restul pe farfurie.

 Nu-ţi place? întrebă el îngrijorat.

 Nu, îmi place foarte mult, dar am mâncat mult la micul dejun, minţi ea, bătându-se peste burta goală.

 Ai reuşit să dai de spiriduşul ăla?, o întrebă Daniel curios.

 Da, l-am descoperit!, râse Holly, ştergându-se cu şerveţelul pe mâini.

 Serios? Cine era?

 Îţi vine să crezi dacă-ţi spun că era fratele meu, Richard?, râse ea.

 Fugi de-aici! Şi de ce nu ţi-a spus? A vrut să-ţi facă o surpriză sau ceva de genul ăsta?

 Cam aşa ceva, cred.

 Richard e un tip de treabă, spuse Daniel, gânditor.

 Crezi?

 Da, e genul de om care nu face rău nimănui. E bun din fire .

Holly îl aprobă tăcută. El îi întrerupse şirul gândurilor. 

 Ai mai vorbit cu Denise sau cu Sharon în ultimul timp?

 Doar cu Denise, răspunse ea, având un sentiment de vinovăţie. Tu?

 Tom mi-a făcut capul calendar tot vorbind despre nuntă. Vrea să-i fiu cavaler de onoare. Ca să fiu sincer nu credeam că o vor face aşa curând.

 Nici eu, glăsui Holly. Şi tu ce simţi faţă de toate astea?

 Of, oftă Daniel, mă bucur pentru el, dar într-un mod egoist şi plin de amărăciune.

 Ştiu despre ce vorbeşti. Ai mai vorbit cu fosta ta prietenă în ultimul timp?

 Cu cine, cu Laura? întrebă el surprins. Nu vreau s-o mai văd vreodată în viaţa mea pe femeia aceea.

 E prietenă cu Tom?

 Nu atât de prietenă cum erau, slavă Domnului.

 Deci înţeleg că nu va fi invitată la nuntă?

Daniel făcu ochii mari. 

 Ştii, nici nu mi-a trecut aşa ceva prin cap. Doamne, sper că nu. Tom ştie ce-ar păţi de la mine dacă ar invita-o. Urmă o tăcere în care Daniel rămase cu gândurile lui.

 Dacă ai chef să ieşi în oraş mâine seară cred că o să mă întâlnesc cu Tom şi Denise ca să discutăm despre nuntă, spuse el apoi.

Holly dădu ochii peste cap. 

 Uau, mersi. Cred că o să mă distrez grozav.

Daniel începu să râdă. 

 Ştiu, de aceea n-aş vrea să merg singur. Dacă te răzgândeşti mai târziu, dă-mi un telefon.

Holly făcu semn din cap că da.

 Bun, asta e nota de plată, spuse Ciara, dând drumul pe masă la o bucată de hârtie şi plecând imediat în altă parte. Daniel rămase uitându-se în urma ei, clătinând din cap.

 Nu-ţi face griji, Daniel, râse Holly. Nu va trebui s-o mai suporţi multă vreme.

 De ce nu?, o întrebă el nedumerit.

Aha, se gândi Holly, Ciara nu-i spusese lui Daniel că va pleca. 

 A, nimic, mormăi ea, răvăşind poşeta în căutarea portmoneului.

 Haide, ce vrei să spui cu asta?, continuă el.

 Vreau să spun că tura ei se termină în curând, zise ea, scoţând portmoneul din poşetă şi uitându-se la ceas.

 Ascultă... nu-ţi face griji în legătură cu nota de plată, o să mă ocup eu de ea.

 Nu, nu te las să faci aşa ceva, spuse ea, răscolind prin portmoneu printre toate chitanţele şi lucrurile de prisos, căutând nişte bani. 

 Apropo de asta, îţi datoram douăzeci de euro. Ea puse banii pe masă.

 Uită de ei. El dădu din mână, arătând că nu contează.

 Ei, vrei să mă laşi să mai plătesc şi eu ceva? glumi Holly. În orice caz îi las aici pe masă, aşa că va trebui să îi iei.

Ciara se întoarse la masă şi întinse mâna după bani.

 E în ordine Ciara, trece consumaţia în contul meu, spuse Daniel.

Ciara ridică din sprâncene către Holly şi-i făcu cu ochiul. Apoi aruncă o privire spre masă şi zări hârtia de douăzeci de euro. 

 Oo, mulţumesc soră. Nu ştiam că laşi bacşişuri atât de grase. Băgă banii în buzunar şi se duse să servească la o altă masă.

 N-ai grijă, râse Daniel, am să-i reţin din salariul ei.

După ce coti pe strada ei, Holly se simţi uşurată că ajunge în sfârşit acasă. Dormise foarte puţin noaptea trecută, din cauza emoţiilor dinaintea interviului, iar tensiunea din timpul zilei o epuizase. Aştepta cu nerăbdare să deschidă o sticlă de vin şi să chibzuiască următoarea mişcare din cariera ei.

Inima începu să-i bată puternic zărind maşina lui Sharon în faţa casei sale. Trecuse atâta timp de când Holly nu mai vorbise cu ea încât se simţea stânjenită. Se gândi să întoarcă maşina în altă direcţie, dar se opri. Trebuia să treacă prin asta înainte de a-şi pierde cea mai bună prietenă. Dacă nu cumva era deja prea târziu.

Capitolul treizeci şi cinci



Holly opri maşina în apropierea casei şi respiră adânc înainte de a se da jos. Ea ar fi trebuit să fie cea care să o viziteze pe Sharon, ştia asta, iar acum lucrurile păreau că se înrăutăţiseră. Se îndreptă spre maşina lui Sharon şi fu surprinsă să-l vadă pe John coborând din ea. Nu se vedea nici urmă de Sharon. I se uscă gâtul; spera că nu se întâmplase nimic cu Sharon.

 Bună, Holly, spuse John mohorât, trântind portiera maşinii.

 John! Unde e Sharon?

 Vin de la spital. El se îndreptă încet către ea.

Holly îşi duse palmele la gură şi i se umplură ochii de lacrimi. 

 Doamne! Se simte bine?!

John o privea nedumerit. 

 Da, face doar un control de rutină. Mă duc să o iau după ce plec de aici.

Holly lăsă mâinile să-i cadă pe lângă corp. 

 O, spuse ea stânjenită.

 Ştii, dacă eşti atât de preocupată de starea sănătăţii ei ar trebui să o suni. John stătea ţeapăn şi o fixa cu ochii lui albaştri, ca de gheaţă. Holly vedea cum îşi încleştează şi îşi descleştează fălcile. Îi susţinu privirea până când nu mai rezistă şi privi în altă direcţie.

 Da, ştiu, murmură ea. Nu vrei să intri puţin să bem un ceai? 

Altă dată s-ar fi luat în râs că spune una ca asta, dar acum devenise şi ea ca toţi ceilalţi. Puse ibricul să fiarbă şi îşi făcu de lucru în timp ce John se aşeză la masă.

 Sharon nu ştie că sunt aici, aşa că aş aprecia dacă nu i-ai povesti nimic despre asta.

 A... bine. Holly se simţea şi mai dezamăgită. Nu-l trimisese Sharon. Nici măcar nu voia să o vadă; probabil că renunţase cu totul la Holly.

 Ştii, i-e dor de tine. John continua să o fixeze cu privirea, fără să clipească măcar.

Holly puse cănile pe masă şi se aşeză. 

 Şi mie mi-e dor de ea.

 Au trecut două săptămâni, Holly.

 Nu se poate să fi trecut două săptămâni! protestă Holly fără convingere, simţindu-se stânjenită sub privirea lui împietrită.

 Mă rog, aproape două... Oricum nu contează cât timp a trecut, voi două vorbeaţi în fiecare zi. John îi luă cana din mână şi o puse în faţa lui.

 Lucrurile stăteau altfel înainte, John, spuse supărată Holly. Chiar nu înţelegea nimeni prin ce trecea ea? Zilele astea era singura persoană în toate minţile din întreaga lume?

 Uite ce e, ştiu bine prin ce-ai trecut, începu John.

 Ştiu că ştiţi cu toţii prin ce am trecut, John - evident că ştiţi - dar voi toţi păreţi a nu înţelege că eu încă trec prin asta!

Urmă o tăcere.

 Nu este adevărat. John vorbea mai încet, iar el fixa cu privirea cana din faţa lui, în timp ce o învârtea pe masă.

 Ba da. Eu nu pot să continui să-mi trăiesc viaţa la fel ca voi, prefăcându-mă că nu s-a întâmplat nimic.

 Asta crezi tu că facem noi?

 Păi, hai să vedem cum stau lucrurile, vrei? întrebă sarcastică Holly. Sharon e însărcinată, iar Denise se mărită.

 Holly, asta se cheamă viaţă, o întrerupse John, ridicându-şi privirile. Se pare că ai uitat cum se face asta. Iar eu nu spun că ţie ţi-e uşor, pentru că ştiu că nu mi-e uşor nici mie. Şi mie îmi lipseşte Gerry. A fost cel mai bun prieten al meu. Am fost vecini şi am stat uşă-n uşă toată viaţa. Am fost la grădiniţă cu el, pentru numele lui Dumnezeu! Am fost împreună la şcoală, apoi la liceu şi am jucat în aceeaşi echipă de fotbal. Am fost cavaler de onoare la nunta lui, iar el la a mea. Ori de câte ori aveam o problemă mă duceam la Gerry, oricând doream să mă distrez mă duceam la Gerry. I-am mărturisit lucruri pe care nu i le-aş fi spus lui Sharon nici în ruptul capului, iar el mi-a spus lucruri pe care nu ţi le-ar fi putut spune ţie. Doar pentru faptul că n-am fost căsătorit cu el nu înseamnă că simt altceva decât simţi tu. Şi doar pentru faptul că a murit nu înseamnă că trebuie să încetez şi eu din viaţă.

Holly îl privea înmărmurită. John îşi răsuci scaunul pentru a sta cu faţa la ea. Picioarele scaunului scârţâiră în tăcerea casei. El trase aer în piept înainte de a începe să vorbească din nou.

 Da, e greu. Da, e îngrozitor. Da, e lucrul cel mai îngrozitor care mi s-a întâmplat în viaţa mea. Dar nu pot să mă dau bătut. Nu pot să nu mă mai duc la bar doar pentru că acolo doi tipi stau şi râd pe scaunele pe care altădată stăteam eu şi Gerry, şi nu pot să nu mă mai duc la meciuri de fotbal doar pentru că mergeam amândoi acolo, îmi amintesc totul, uneori chiar zâmbesc, dar nu mă pot opri să merg acolo.

Lacrimile îi inundaseră ochii lui Holly, în timp ce John continua.

 Sharon ştie că suferi şi te înţelege, dar trebuie să înţelegi că şi ea trece printr-un moment extrem de important al vieţii ei, şi are nevoie la rându-i de prietena ei ca să o ajute să treacă peste asta. Are nevoie de ajutorul tău, aşa cum şi tu ai nevoie de ajutorul ei.

 Încerc, John, suspină Holly, în timp ce pe obraji îi curgeau lacrimi fierbinţi.

 Ştiu că încerci. El se aplecă în faţă şi o apucă de mâini. Dar Sharon are nevoie de tine. Evitarea acestei situaţii nu face nici un serviciu nimănui.

 Dar astăzi am fost la un interviu pentru un loc de muncă, suspină ea ca un copil.

John încercă să-şi ascundă zâmbetul. 

 Asta e o veste minunată, Holly. Cum te-ai descurcat?

 Ca naiba, se smiorcăi ea, iar John începu să râdă. Lăsă să treacă alte câteva clipe de tăcere înainte de a vorbi din nou.

 Ştii că e gravidă în cinci luni.

 Ce? Nu mi-a spus asta!

 I-a fost teamă, spuse el blând. S-a gândit că ai să te înfurii şi n-ai să mai vorbeşti niciodată cu ea.

 Ce prostie din partea ei să creadă una ca asta!, spuse Holly mânioasă, ştergându-se apăsat la ochi.

 Chiar aşa?, ridică el din sprâncene. Atunci cum se cheamă ce ai făcut tu?

Holly îşi feri privirile. 

 Am vrut să o sun, chiar am vrut. Ridicam receptorul în fiecare zi, dar pur şi simplu nu puteam să o fac. Apoi îmi spuneam că o să o sun în ziua următoare, dar a doua zi eram ocupată... O, îmi pare rău, John. Mă bucur sincer pentru voi.

 Mulţumim, dar ştii, nu trebuie să audă asta de la mine.

 Ştiu, dar m-am purtat îngrozitor! N-o să mă ierte niciodată!

 Nu vorbi prostii, Holly. Vorbim despre Sharon. Până mâine totul va fi uitat.

Holly ridică sprâncenele către el, plină de speranţă.

 Bine, poate nu chiar mâine. Poate la anul... şi în orice caz îi rămâi datoare, dar până la urmă te va ierta... Ochii lui de gheaţă se încălziră şi el îi făcu din ochi.

 Termină! chicoti Holly, înghiontindu-l. Pot să merg cu tine ca s-o văd?

Holly simţi că-i tremură stomacul când ajunseră în faţa spitalului. O zări pe Sharon privind în jur, aşteptând să fie luată cu maşina. Arăta aşa de drăguţ, încât lui Holly îi veni să zâmbească. Sharon urma să devină mămică. Lui Holly nu-i venea să creadă că era în luna a cincea. Asta însemna că era în luna a treia atunci când fuseseră în vacanţă, iar ea nu spusese nimic! Dar, cel mai important, lui Holly nu-i venea să creadă că nu observase aceste schimbări la prietena ei. Sigur că nu avea burtă la trei luni, dar acum, privind-o îmbrăcată într-un pulover pe gât şi în blue-jeanşi se zărea o mică burtică. Si îi stătea bine. Holly coborî din maşină, iar Sharon se crispă. A, nu, Sharon o să ţipe la ea. O să-i spună că o urăşte şi că nu voia să o mai vadă vreodată, că era o prietenă de nimic şi că...

Faţa lui Sharon se destinse într-un zâmbet, iar ea deschise larg braţele. 

 Vino încoace, prostuţo, spuse blajin.

Holly alergă în braţele ei. Atunci, strânsă în braţe cu putere de prietena ei, simţi că-i curg iarăşi lacrimi pe obraz. 

 O, Sharon, îmi pare aşa de rău. Sunt o persoană îngrozitoare. Îmi pare nespus de rău, te rog să mă ierţi. N-am vrut niciodată să... 

 Da mai termină cu văicăreala şi îmbrăţişează-mă. Sharon plângea şi ea, vocea i se frânse şi ele stătură îmbrăţişate mult timp.

 Hm!, îşi drese vocea John.

 Hai, vino şi tu aici, zâmbi Holly, şi îl atrase în îmbrăţişare.

 Cred că a fost ideea ta, spuse Sharon privind spre soţul ei.

 Ba deloc, spuse el clipind complice către Holly. Treceam pe strada lui Holly şi am întrebat-o dacă nu vrea s-o duc undeva... 

 Da, da, spuse Sharon neîncrezătoare, luând-o de braţ pe Holly, în timp ce se îndreptau spre maşină. În orice caz, e clar că ai dus-o undeva. Ea îi surâse prietenei sale.

 Şi ce ţi-au spus?, întrebă Holly entuziasmată, băgându-şi capul între scaunele din faţă ale maşinii, aidoma unui copil. 

 Ce este?

 N-o să-ţi vină să crezi, Holly. Sharon se răsuci în scaun spre Holly, la fel de entuziasmată. Doctorul mi-a spus că... şi trebuie să-l cred pentru că se pare că e unul dintre cei mai buni... În orice caz mi-a spus... 

 Haide o dată! o îndemnă Holly, arzând de nerăbdare să afle.

 A spus că e vorba de un bebeluş!

Holly dădu ochii peste cap. 

 Ha-ha. Voiam să spun e băiat sau fată?

 Deocamdată nu se ştie. Încă nu sunt siguri.

 Totuşi, ai vrea să ştii ce este dacă ţi-ar spune? Sharon strâmbă din nas. 

 Sinceră să fiu, nu ştiu. Încă nu m-am gândit la asta. Privi spre John şi îşi zâmbiră reciproc. Era un zâmbet care ascundea un secret.

Pe Holly o lovi un acces de gelozie, şi se aşeză la locul ei, aşteptând să-i treacă, şi entuziasmul să o cuprindă din nou.

Toţi trei se întoarseră acasă la Holly. Ea şi Sharon nu puteau să se despartă acum după ce se împăcaseră. Aveau atâtea să-şi spună! Se aşezară la masa din bucătărie, ca să recupereze timpul pierdut.

 Sharon, Holly a fost astăzi la un interviu pentru o slujbă, spuse John, când reuşi să spună şi el ceva.

 Oo, chiar? Nu ştiam că te-ai apucat să-ţi cauţi de lucru! Noua misiune a lui Gerry pentru mine, surâse Holly. 

 A, asta ţi-a scris luna asta? Muream de nerăbdare să aflu! Şi cum a mers?

Holly făcu o grimasă şi îşi îngropă faţa în palme. 

 A fost groaznic, Sharon. M-am făcut de râs. 

 Serios? Despre ce post era vorba?

 Să vând spaţii publicitare pentru revista X.

 A, grozav! O citesc tot timpul la serviciu.

 Eu nu cred că o ştiu; ce fel de revistă e asta?, întrebă John.

 Are de toate: modă, sport, cultură, reţete, recenzii ...absolut de toate.

 Şi reclamă, glumi Holly.

 Ei n-o să aibă o reclamă aşa grozavă dacă Holly Kennedy nu va lucra pentru ei, spuse Sharon cu mărinimie.

 Mulţumesc, dar nu cred că va fi chiar aşa.

 De ce, ce n-a mers bine la interviu? Nu se poate să fi mers chiar atât de rău. Sharon o privea intrigată, în timp ce se întindea după ceainic.

 Păi cred că e rău atunci când intervievatorul te întreabă dacă ai lucrat la vreo revistă sau un ziar, iar tu răspunzi că odată scriai un buletin săptămânal pentru o firmă de rahat.

Sharon izbucni în râs. 

 Buletin săptămânal? Sper că nu te refereai la porcărioara aia pe care o printai, făcând reclamă la firma aia obscură!

Sharon şi John râdeau în hohote.

 Bine, mă rog...făceam reclamă companiei... spuse fără convingere Holly, simţindu-se şi mai stânjenită.

 Ţi-aduci aminte că ne-ai trimis să punem buletine prin diferite cutii poştale, în timp ce afară ploua cu găleata şi era un frig de îngheţai? Ne-a luat zile întregi!

 A, mi-aduc aminte, râse John. Dar ţi-aminteşti când ne-ai trimis pe mine şi pe Gerry într-o seară să expediem câteva sute?

 Da!? Lui Holly aproape că-i era teamă să audă continuarea.

 Ei bine, le-am aruncat în zona de trecere din spatele cârciumii lui Bob şi am intrat să bem câteva halbe de bere. El se distră copios amintindu-şi asta, iar lui Holly îi căzu faţa.

 Ticăloşi vicleni! izbucni ea în râs. Din cauza voastră firma a dat faliment şi eu mi-am pierdut slujba!

 Eu cred că a dat faliment în clipa în care oamenii şi-au aruncat privirea pe pliantele alea, Holly, o ironiză Sharon. Oricum, locul ăla era amorţit. Te plângeai de el în fiecare zi.

 Şi ăsta e doar unul dintre multele locuri de muncă de care s-a plâns Holly, glumi John. Dar avea dreptate.

 Da, da, bine, de ăsta nu m-aş fi plâns, spuse ea tristă.

 Mai sunt multe alte locuri de muncă, o asigură Sharon, trebuie doar să-ţi mai pui la punct aptitudinile pentru interviu.

 Mie-mi spui?! Holly răscolea cu linguriţa zahărul din zahamiţă.

Rămaseră tăcuţi pentru un timp.

 Ai publicat un buletin, repetă John câteva minute mai târziu, gândul acela făcându-l încă să râdă.

 Taci din gură, spuse Holly jenată. Ei, ce altceva aţi mai pus tu şi cu Gerry la cale, despre care eu nu ştiu? întrebă deodată Holly.

 A, un prieten adevărat nu dă secretele niciodată în vileag, o necăji John, iar ochii săi străluciră nostalgic.

Dar prin asta dezvăluise ceva. Şi după ce amândouă reuşiră să stoarcă nişte poveşti de la el, Holly află în seara aceea lucruri pe care nu le ştiuse niciodată despre soţul ei. Pentru prima dată de la moartea lui Gerry, au râs împreună şi au vorbit toată noaptea despre el, iar Holly a aflat în sfârşit cum să vorbească despre soţul ei fără să o cuprindă tristeţea. Altă dată erau patru: Holly, Gerry, Sharon şi John. De data asta se strânseseră doar trei ca să-şi aducă aminte de cel pe care îl pierduseră. Prin vorbele lor, el a înviat în seara aceea. Si în curând urmau să fie din nou patru, o dată cu venirea pe lume a bebeluşului lui Sharon şi al lui John.

Viaţa mergea mai departe.

Capitolul treizeci şi şase



În duminica aceea, Richard trecuse pe la Holly în vizită cu copiii. Ea îi spusese că erau oricând bineveniţi, ori de câte ori era ziua pe care el şi-o petrecea cu ei, astfel încât părinţii lui Holly şi Richard să aibă în ziua aceea pace şi linişte în propria lor casă. Se jucară afară în grădină, în timp ce Richard şi Holly îşi terminară masa şi îi urmăreau printre uşile terasei jucându-se.

 Par într-adevăr fericiţi, Richard, spuse Holly, privindu-i cu drag.

 Da, nu-i aşa? zâmbi el. Vreau ca lucrurile să fie cât se poate de normale. Ei nu prea înţeleg ce se petrece şi este destul de dificil să le explici.

 Şi tu ce le-ai spus?

 A, că mami şi tati nu se mai iubesc şi că eu am plecat pentru ca ei să fie fericiţi. Ceva în genul ăsta.

 Şi au fost de acord?

Fratele ei aprobă încet din cap. 

 Timothy e de acord, dar Emily e îngrijorată că s-ar putea ca noi să n-o mai iubim şi că ea va trebui să plece. Privi spre Holly cu nişte ochi trişti.

Biata Emily, gândi Holly, privind-o dansând cu păpuşa ei cu privire înspăimântătoare. Nu-i venea a crede că poartă această conversaţie cu Richard. Părea o cu totul altă persoană zilele astea. Sau poate că se schimbase Holly; era mai tolerantă faţă de el acum, şi i se părea mai uşor să-i ignore remarcile lui supărătoare, deşi erau destul de multe. Dar, în definitiv, acum avea ceva în comun cu Richard. Înţelegeau amândoi cum era să stai singur şi să fii nesigur pe tine.

 Cum mai merg lucrurile pe acasă la mama şi la tata?

Richard luă o înghiţitură de piure şi dădu din cap. 

 Bine. Sunt extrem de generoşi.

 Ciara te mai supără? Holly se simţea de parcă ar fi descusut copilul după prima lui zi de şcoală, dorind să afle dacă ceilalţi copii s-au luat de el. În ultimul timp se simţea protectoarea lui. Ajutându-1, se ajuta pe sine; îi dădea putere.

 Ciara e... Ciara, surâse el. Avem opinii diferite despre multe lucruri.

 A, nu mi-aş face griji în privinţa asta, spuse Holly încercând să apuce cu furculiţa o bucată de came de porc. Majoritatea oamenilor din lume ar avea divergenţe de păreri cu ea. În sfârşit reuşi să ajungă la came cu furculiţa, dar aceasta zbură prin aer, aterizând pe blatul de lucru de la bucătărie în celălalt colţ al camerei.

 Şi se mai spune că porcii nu zboară!, remarcă Richard.

Holly se înveseli. 

 Richard, ai făcut o glumă!

El părea încântat de sine. 

 Ei, cred că am şi eu momentele mele bune, spuse el dând din umeri. Deşi sunt convins că tu nu crezi asta.

Holly băgă un morcov în gură, puse jos cuţitul şi furculiţa şi mestecă încet, încercând să se hotărască ce să spună. 

 Suntem foarte diferiţi, Richard. Ciara e cam excentrică, Declan e un visător, Jack e glumeţ, eu... ei bine, eu nu ştiu cum sunt. Dar tu ai fost dintotdeauna foarte stăpân pe tine. Corect şi serios. Ăsta nu e neapărat un lucru rău, fiecare dintre noi e altfel.

 Tu eşti foarte grijulie, spuse Richard după o lungă tăcere.

 Poftim? întrebă Holly, nedumerită. Pentru a-şi masca stânjeneala îşi umpluse gura cu mâncare.

 Întotdeauna am considerat că eşti foarte grijulie, repetă el.

 Când? întrebă Holly cu gura plină, nevenindu-i să creadă.

 În primul rând, n-aş fi acum aici să iau masa cu tine şi să las copiii să se joace afară dacă tu n-ai fi grijulie, dar nu vorbeam de prezent, ci de vremea când erau copii.

 Nu cred, Richard. Eu şi Jack ne purtam îngrozitor cu tine, spuse ea încetişor.

 Tu nu te purtai mereu îngrozitor, Holly. Îi zâmbi amuzat. În orice caz, de aceea există fraţi şi surori, ca să-şi facă viaţa cât mai grea când cresc. Îţi formează o bază bună pentru viaţă, te întăreşte. Oricum, eu am fost tot timpul fratele cel mare şi autoritar.

 Şi cum mă face pe mine asta grijulie?, întrebă Holly, neînţelegând.

 Tu îl idolatrizai pe Jack. Îi urmai peste tot şi făceai exact ceea ce te punea el să faci. Începu să râdă.Îl auzeam cum te învăţa să-mi spui anumite lucruri, iar tu veneai alergând în camera mea, le spuneai pe nerăsuflate şi fugeai iar.

Holly îşi privi farfuria, stânjenită. Ea şi Jack îi jucau nişte feste groaznice lui Richard.

 Dar te întorceai întotdeauna, continuă Richard. Veneai pe furiş în camera mea, tăcută, şi mă priveai cum lucrez la birou; ştiam că ăsta era felul tău de a-mi spune că-ţi pare rău. El o privi zâmbind. 

 Aşa că vezi, de asta eşti grijulie. Nici unul dintre fraţii noştri nu avea conştiinţă, în casa aceea a noastră, nici măcar eu. Tu erai singura, întotdeauna sensibilă.

El continuă să mănânce, în vreme ce Holly stătea tăcută, încercând să digere tot ce auzise. Nu-şi amintea că-l idolatriza pe Jack, dar acum când se gândea la asta, presupunea că Richard avea dreptate. Jack era fratele ei mai mare, amuzant, de gaşcă, arătos, care avea o grămadă de prieteni, iar Holly îl implora întotdeauna să o lase să se joace cu ei. Şi acum avea aceleaşi sentimente faţă de el. Dacă ar fi sunat-o acum şi i-ar fi spus să iasă în oraş, ar fi lăsat totul baltă şi ar fi plecat; nu realizase asta până acum. Totuşi, zilele astea petrecea mult mai mult timp cu Richard decât cu Jack. Jack fusese mereu fratele ei preferat; Gerry se înţelesese întotdeauna cel mai bine cu Jack. Pe Jack îl alegea Gerry pentru a ieşi să bea ceva în timpul săptămânii, nu pe Richard; lângă Jack insista Gerry să stea atunci când luau masa cu familia. Totuşi, Gerry nu mai era şi, deşi Jack o mai suna din când în când, nu mai era prin preajma ei atât de des ca înainte. Oare Holly îl aşezase pe Jack pe un piedestal prea înalt? Apoi îşi dădu seama că el găsea tot felul de scuze atunci când spunea că o va suna sau că va trece pe la ea. De fapt, ea fusese cea care îi găsea tot felul de scuze de când murise Gerry. Oare singurul lucru pe care îl aveau în comun era prietenia cu Gerry?

În ultimul timp, Richard reuşise să-i dea lui Holly multe motive de gândire. Îl privi cum îşi scoate şervetul de la gât şi îl urmări cu interes cum îl împătureşte în formă de pătrat perfect. Avea obsesia să aşeze totul pe masă, ca totul să stea aşa cum se cuvenea. Cu toate calităţile lui Richard, pe care le recunoştea acum, Holly nu ar fi putut trăi alături de un asemenea om.

Amândoi tresăriră când auziră o bufnitură afară şi o văzură pe micuţa Emily trântită la pământ, cu faţa scăldată în lacrimi, în timp ce Timmy o privea şocat. Richard sări de pe scaun şi ieşi afară în grabă.

 Dar a căzut singură tati, eu nu i-am făcut nimic!, îl auzi Holly pe Timmy susţinându-şi cauza în faţa tatălui lui. Bietul Timmy! Dădu nemulţumită din cap când îl văzu pe Richard trăgându-l de mână şi poruncindu-i să stea la colţ şi să se gândească la ceea ce făcuse. Unii oameni nu se schimbă niciodată, gândi ea.

În ziua următoare, Holly ţopăia prin casă extaziată, în timp ce asculta pentru a treia oară mesajul înregistrat de robotul telefonic.

 Bună, Holly, glăsuia o voce morocănoasă. Sunt Chris Feenney de la X. Te-am sunat să-ţi spun că am rămas foarte impresionat în urma interviului tău. Ăă..., ezită el o clipă, în mod normal n-aş spune asta la un robot telefonic, dar cred că ai fi încântată să afli că am decis să te primim ca pe un nou membru al echipei noastre. Mi-aş dori să începi cât mai curând posibil, aşa că imediat ce vei putea, te rog să mă suni la unul din numerele de telefon pe care le cunoşti ca să discutăm detaliile. Ăă... la revedere.

Holly se rostogoli pe pat încoace şi-ncolo, încântată, şi apăsă iarăşi butonul pentru a mai asculta încă o dată înregistrarea. Ţintise luna... şi nimerise!

Capitolul treizeci şi şapte



Holly ridică privirile spre înalta clădire în stil georgian şi se înfioră entuziasmată. Era prima ei zi de serviciu şi simţea că are în faţă zile foarte bune. Birourile revistei X erau chiar în centrul oraşului, la etajul al doilea, deasupra unei mici cafenele. Holly dormise foarte puţin noaptea trecută, fiind nervoasă şi nerăbdătoare. Cu toate astea nu simţea groaza aceea pe care o simţea de obicei când începea un nou serviciu. Îl sunase pe Chris imediat. după ce mai ascultase mesajul de vreo trei ori, iar apoi împărtăşise vestea cea bună familiei şi prietenilor. Toată lumea fusese extrem de încântată, şi dis-de-dimineaţă, chiar înainte de a ieşi pe uşă, primise un superb buchet de flori de la părinţii ei, prin care aceştia o felicitau şi îi urau baftă în prima ei zi de serviciu.

Se simţea ca şi cum ar fi fost prima zi de şcoală şi se dusese să-şi cumpere o servietă care să o facă să arate mai inteligentă. Dar, deşi era încântată, când se aşeză la masă să ia micul dejun se simţi deodată tristă. Tristă pentru că Gerry nu era acolo cu ea, pentru a împărtăşi cu el acest nou început. Aveau un ritual al lor ori de câte ori Holly începea un nou serviciu, care devenise o obişnuinţă. Gerry o trezea pe Holly aducându-i micul dejun la pat şi îi pregătea sandvişuri cu şuncă şi brânză, un măr, un pachet de saleuri şi o ciocolată. Apoi o ducea cu maşina la serviciu în prima ei zi, o suna în pauza de prânz să vadă dacă ceilalţi copii din birou se jucau frumos cu ea, iar seara o aducea tot el acasă. Apoi stăteau împreună la cină, el o asculta amuzat, în timp ce Holly îi povestea despre caracterul oamenilor de la serviciu bombănind încă o dată cât de mult ura să meargă la serviciu. Dar asta se întâmpla doar în prima zi de serviciu. În fiecare dintre dimineţile următoare se trezeau târziu, se alungau unul pe celălalt de la duş, apoi umblau prin bucătărie pe jumătate adormiţi, bombănind, în timp ce fiecare dintre ei lua o înghiţitură de cafea care să-i ajute să se trezească. Îşi dădeau un sărut de rămas bun şi plecau fiecare pe drumul lui. Apoi o luau de la capăt în ziua următoare. Dacă Holly ar fi ştiut că au atât de puţin timp de petrecut împreună nu s-ar mai fi obosit să desfăşoare toată acea rutină îngrozitoare...

În dimineaţa asta însă lucrurile se desfăşuraseră după un scenariu foarte diferit. Se trezise într-o casă pustie, într-un pat gol, fără nici un mic dejun adus la pat. Nu a trebuit să se lupte ca să obţină dreptul de a face prima duş, iar bucătăria era tăcută fără sunetul acceselor de strănut matinale ale lui Gerry. Îndrăznise să-şi imagineze că atunci când se va trezi, printr-o minune, Gerry va fi aici ca să o întîmpine, pentru că aşa cerea tradiţia, iar o asemenea zi deosebită n-ar fi fost la fel fără el. Dar moartea nu face excepţii. Cine a plecat, plecat rămâne.

Acum, aflată în faţa intrării, Holly verifică să vadă dacă nu cumva fermoarul era deschis, jacheta intrată în pantaloni şi dacă nasturii de la cămaşă erau încheiaţi aşa cum trebuie. Mulţumită că arăta bine, urcă pe scara de lemn până la noul ei serviciu. Întră la recepţie, iar secretara ieşi de la biroul ei ca s-o întâmpine.

 Bună, Holly, spuse ea, aplecând capul. Bine ai venit în umilul nostru sălaş. Făcu un gest circular cu mâna, arătând încăperea. Lui Holly îi plăcuse femeia asta din clipa în care o cunoscuse la interviu. Părea că are aceeaşi vârstă ca şi Holly, părul lung şi blond şi o faţă care părea că zâmbeşte mereu.

 Apropo, eu sunt Alice şi lucrez aici la recepţie, după cum bine ştii. Ei, şi acum să te duc la şeful cel mare. Te aşteaptă.

 Doamne, sper că n-am întârziat, nu?, întrebă Holly îngrijorată, trăgând cu coada ochiului la ceas. Plecase devreme de acasă ca să nu rămână blocată în trafic.

 Nu, deloc, spuse Alice conducând-o spre biroul domnului Feeney. Nu-l băga în seamă pe Chris şi pe ceilalţi, sunt toţi înnebuniţi să muncească. Ar trebui să aibă şi ei o viaţă a lor, pentru numele lui Dumnezeu. Pe mine n-ai să mă vezi pe aici după ora şase, asta-i sigur.

Holly râse. Alice îi amintea cum era ea înainte.

 Apropo, să nu crezi că trebuie să vii devreme şi să pleci târziu pentru că ceilalţi fac asta. Cred că de fapt Chris îşi duce viaţa în biroul lui, aşa că nu poţi să concurezi cu el. Omul ăsta nu e normal, spuse ea tare, bătând la uşa biroului lui şi invitând-o pe Holly înăuntru.

 Cine nu-i normal?, întrebă sever Chris, ridicându-se din scaun şi întinzându-se.

 Tu, zâmbi Alice şi închise uşa în urma ei.

 Vezi cum mă tratează personalul?, spuse Chris, întinzând mâna pentru a o saluta pe Holly. Strângerea lui de mână era din nou caldă şi primitoare, iar Holly se simţi imediat în largul ei în atmosfera aceasta din firmă.

 Vă mulţumesc pentru că m-aţi angajat, domnule Feeney, spuse Holly cu sinceritate în glas.

 Poţi să-mi spui Chris şi nu e nevoie să-mi mulţumeşti. Aşa, acum te rog să mă urmezi ca să-ţi prezint un pic locul ăsta. O conduse în hol. Pereţii erau acoperiţi cu tablouri înrămate reprezentând coperţile fiecărei reviste X care fusese publicată în ultimii douăzeci de ani.

 Nu ai prea multe de văzut. Aici e biroul furnicuţelor. Deschise o uşă şi Holly aruncă o privire în biroul uriaş, înăuntru erau cam zece birouri, iar camera era plină de oameni care stăteau în faţa calculatoarelor vorbind la telefon. Aceştia ridicară privirea şi făcură un gest cu mâna. Holly le surâse, amintindu-şi cât era de importantă prima impresie. 

 Aceştia sunt minunaţii jurnalişti care mă ajută să-mi plătesc facturile, explică Chris. El e John-Paul, redactorul de modă, Mary, responsabilă cu reţetele şi Brian, Sean, Gordon, Aishling şi Tracey. El râse iar unul dintre ei ridică degetele către Chris, continuând să vorbească la telefon.

 Restul jurnaliştilor sunt corespondenţi, aşa că n-ai să-i vezi prea mult stând pe la birou, explică Chris, conducând-o în camera alăturată. Aici se ascund specialiştii noştri în calculatoare. Ei sunt Dermot şi Wayne care se ocupă de layout şi design, aşa că vei colabora cu ei, şi îţi vor spune ce reclame trebuie inserate şi unde. Băieţi, ea este Holly.

 Bună, Holly. Amândoi se ridicară şi îi strânseră mâna, apoi continuară să lucreze la calculator.

 I-am dresat bine, remarcă Chris şi ieşiră înapoi în hol. Acolo jos e sala de şedinţe. Avem întâlniri în fiecare dimineaţă la opt patruzeci şi cinci.

Holly dădea din cap la tot ceea ce i se spunea, încercând să ţină minte numele.

 Pe scări în jos sunt toaletele, iar acum o să-ţi arăt biroul în care ai să lucrezi tu.

Se întoarseră pe drumul pe care veniseră, iar Holly se uită din nou pe pereţi, simţindu-se încântată. Nu semăna deloc cu ceea ce trăise ea până acum.

 Aici e biroul tău, zise el, deschizând o uşă şi lăsând-o pe ea să intre prima.

Holly nu mai contenea zâmbind, privind în jurul ei prin cămăruţă. Nu avusese niciodată până acum biroul ei. Era mare doar atât cât să încapă un birou de lucru şi un dulap de acte, dar era al ei. Pe birou era un calculator şi teancuri întregi de dosare. În faţa biroului era o etajeră care gemea de cărţi, dar şi de mai multe dosare şi grămezi de reviste vechi. Uriaşa fereastră georgiană acoperea practic tot peretele din spatele biroului ei şi, cu toate că afară era frig şi bătea vântul, camera era plăcută şi aerisită. Îi făcea plăcere să-şi imagineze că va lucra acolo.

 E perfect, îi spuse ea lui Chris, punându-şi servieta pe birou şi privind în jur.

 Aşa, spuse Chris. Ultimul tip care a lucrat aici era extrem de organizat şi în toate dosarele acelea vei găsi explicaţii foarte clare în legătură cu ceea ce vei avea de făcut. Dacă ai probleme, sau vrei să-mi pui întrebări despre orice, poţi să vii să mă întrebi. Sunt chiar alături. El ciocăni în peretele care despărţea birourile lor.

 Să ştii că nu aştept miracole de la tine, pentru că sunt conştient că eşti nouă în domeniu, de aceea cred că vei pune multe întrebări. Următorul număr trebuie să iasă la data de întâi a lunii.

Holly făcu ochii mari: avea două săptămâni ca să umple o revistă.

 Nu-ţi face griji, surâse el din nou. Aş vrea să te concentrezi mai mult pe ediţia din luna noiembrie. Familiarizează-te cu aspectul revistei. Păstrăm cam acelaşi stil în fiecare lună, aşa că vei şti ce reclame trebuie să intre pe anumite pagini. Este mult de muncă pentru o singură persoană, dar dacă te organizezi cum trebuie lucrurile vor merge bine. Vorbeşte cu Dermot şi Wayne, ei o să-ţi arate care este formatul standard, şi dacă ai ceva de făcut roag-o pe Alice. Ea e aici ca să ajute pe toată lumea. Chris termină de vorbit şi privi în jur. 

 Cam asta ar fi tot. Ai întrebări?

Holly clătină din cap. 

 Nu, cred că mi-ai spus totul.

 Bun, atunci te las să-ţi faci treaba. Ieşi încet din cameră, dar făcu o pauză înainte de a închide uşa. O urmărea privind satisfăcută în jurul ei. Holly, te-am angajat pentru că pari o tânără foarte hotărâtă.

Holly dădu din cap cu convingere, pentru a-l asigura că avusese dreptate.

 Recunosc un om care munceşte şi până acum nu m-am înşelat niciodată. Îi zâmbi încurajator şi închise uşa încet în urma lui. Holly se aşeză imediat la noul ei birou, din noul ei serviciu, nerăbdătoare să se instaleze cât mai curând. Era un pic înspăimântată de noua sa viaţă. Acesta era cel mai impresionant serviciu pe care îl avusese, şi după cum auzise, urma să fie extrem de ocupată, însă se bucura. Avea nevoie să-şi ţină mintea ocupată. Totuşi n-avea cum să-şi amintească toate numele pe care le auzise, aşa că scoase agenda şi stiloul şi începu să le scrie pe cele pe care le ştia. Deschise dosarele şi se apucă să lucreze.

Fu atât de prinsă de ceea ce citea, încât după un timp, realiză că lucrase şi în pauza de prânz. După cum se auzea pe afară, nimeni altcineva din birouri nu se mişcase de acolo. La celelalte servicii, Holly se oprea din lucru cu cel puţin jumătate de oră înainte de pauză ca să se gândească la ce o să mănânce. Apoi pleca cu cincisprezece minute mai devreme şi se întorcea cu un sfert de oră mai târziu, datorită traficului, deşi mergea pe jos până la cafenea. Holly visa cu ochii deschişi majoritatea timpului, dădea telefoane în interes personal, în special în străinătate, pentru că nu trebuia să plătească convorbirea, şi era prima care-şi încasa salariul lunar, pe care de obicei îl cheltuia în primele două săptămâni.

Da, acum era cu totul altfel faţă de serviciile în care lucrase şi aştepta cu nerăbdare fiecare minut petrecut acolo. 



 Aşadar, Ciara, eşti sigură că ţi-ai luat paşaportul? o întrebă Elizabeth pe fiica ei pentru a treia oară de când plecaseră de acasă.

 Da, mamă, oftă Ciara. Ţi-am mai spus de un milion de ori, e aici.

 Arată-mi-1, spuse Elizabeth, întorcându-se spre ea.

 Nu! N-am să ţi-l arăt. Ar trebui să mă crezi pe cuvânt. Ştii, nu mai sunt un copil.

Declan pufni, iar Ciara îi dădu un ghiont între coaste. 

 Taci din gură.

 Ciara, arată-i mamei paşaportul ca să se liniştească, spuse obosită Holly.

 Bine, cedă ea, ridicându-şi poşeta. E aici, uite mamă... nu, stai puţin, de fapt e aici... nu, poate l-am pus aici... o, la naiba!

 O, Doamne, Ciara, bombăni tatăl lui Holly, frânând şi întorcând maşina.

 Ce vrei?, spuse ea, apărându-se. L-am pus aici, tată. Cineva probabil că l-a luat de aici, mormăi ea, golindu-şi poşeta pe bancheta maşinii.

 Firar să fie, Ciara, se stropşi Holly când o pereche de pantaloni scurţi zburară prin faţa ei.

 A, da mai taci o dată, bombăni din nou Ciara. Nu va mai trebui să mă suporţi prea mult.

Toată lumea din maşină tăcu, realizând că aşa era. Ciara pleca în Australia, Dumnezeu ştia pentru câtă vreme, şi iarăşi urma să le fie dor de ea, aşa nervoasă şi zgomotoasă cum era.

Holly stătea înghesuită în spatele maşinii, lângă fereastră, alături de Declan şi Ciara. Tatăl ei îi dusese pe toţi la aeroport ca să-şi ia la revedere. Din nou. Richard îi dusese cu maşina pe Mathew şi pe Jack, în ciuda protestelor acestuia din urmă, şi probabil că ajunseseră deja la aeroport. Era a doua oară că se întorceau înapoi acasă, căci mai întâi Ciara îşi uitase inelul ei norocos de pus în nas şi ceruse insistent să întoarcă maşina.

Ajunseră la aeroport la aproape o oră de când plecaseră prima oară de acasă, în loc să facă, aşa cum era normal, douăzeci de minute.

 Doamne, ce v-a luat atâta? se plânse Jack lui Holly când aceştia ajunseseră în sfârşit la aeroport, având nişte feţe lungi. M-aţi lăsat să vorbesc singur cu Dick.

 Hai, mai lasă-ne Jack, sări Holly în apărarea acestuia. Nu e chiar atât de rău.

 O, ai schimbat tonul, o necăji el, ironic.

 Nu, dar cânţi tu alt cântec decât cel care trebuie, îl repezi ea şi se îndreptă spre Richard care stătea singur, privind lumea trecând încolo şi încoace. Zâmbi spre el.

 Puiule, ai să ţii mai mult legătura cu noi de data asta, nu-i aşa?, o rugă Elizabeth pe fiica ei în timp ce o îmbrăţişa.

 Sigur că da, mamă. A, te rog să nu plângi, că o să mă apuce şi pe mine.

Holly simţea un nod în gât şi se lupta să nu plângă. Ciara fusese o companie plăcută în ultimele câteva luni şi reuşise să o înveselească pe Holly, atunci când simţea că viaţa nu putea fi mai rea de-atât. Urma să-i fie dor de sora ei, dar înţelegea că trebuie să fie cu Mathew. Era un băiat de treabă şi era fericită că ei doi se găsiseră unul pe celălalt.

 Să ai grijă de sora mea. Holly se ridică pe vârfuri ca să-l îmbrăţişeze pe uriaşul Mathew.

 Nu fi îngrijorată, e pe mâini bune, surâse el.

 Ai să ai grijă de ea, nu-i aşa?. Frank îl bătu pe spate, zâmbitor.

Mathew era suficient de inteligent pentru a-şi da seama că asta era mai mult o avertizare decât o întrebare, aşa că îi răspunse foarte convingător.

 Pa, Richard, spuse Ciara, îmbrăţişându-l din toată inima. Stai departe de ticăloasa aia de Meredith. Eşti mult prea bun pentru ea.

Ciara se întoarse spre Declan. 

 Poţi să vii oricând doreşti, Dec, poate vrei să faci un film despre mine, spuse ea serioasă, în timp ce-l îmbrăţişa.

 Jack, ai grijă de sora mea cea mare, spuse ea zâmbind, privind-o pe Holly. Vai, ce dor o să-mi fie de tine, adăugă ea tristă, strângând-o pe Holly în braţe.

 Şi mie. Lui Holly îi tremura vocea. Ştia că pentru sora ei cel mai bine era să plece, dar ele două se apropiaseră foarte mult în ultimele câteva luni, aşa că o parte din Holly dorea ca ea să rămână.

 Bun, acum plec, ca să nu vă mai văd aşa amărâţi şi să mă faceţi să plâng, spuse ea, încercând să glumească.

 Să nu te mai dai cu frânghiile alea, Ciara. Sunt mult prea periculoase, spuse Frank, cu o privire îngrijorată.

 Îi spune bungee jumping, tată! râse Ciara, sărutându-şi din nou părinţii pe obraji. N-ai grijă, sunt sigură că o să găsesc ceva mai periculos, îl tachină ea.

Holly rămase în tăcere alături de familia ei, privind cum Ciara şi Mathew se îndepărtau ţinându-se de mână spre poarta de îmbarcare. Până şi Declan avea lacrimi în ochi, deşi spunea că-i curg ochii pentru că-i venea să strănute.

 Uită-te spre lumină, Declan. Jack îl luă de după umeri pe fratele lui mai mic. Se spune că asta te va ajuta să strănuţi.

Declan ridică privirile spre lumină, evitând să se uite cum sora lui preferată pleca. Frank o ţinea aproape pe soţia lui, în timp ce ea făcea cu mâna, iar lacrimile i se prelingeau pe obraji.

Începură cu toţii să râdă, când alarma începu să piuie când Ciara trecu prin scannerul de securitate al aeroportului şi i se spuse să-şi golească poşeta, urmând apoi o mică agitaţie.

 Ca de fiecare dată, râse Jack. Mă mir cum o mai lasă să intre în ţară.

Făcură cu toţii cu mâna când Ciara şi Mathew plecară şi părul ei roz dispăru în mulţime.

 Aşa, spuse Elizabeth ştergându-şi lacrimile de pe obraz, ce-aţi zice voi, copii, să ne întoarcem cu toţii acasă şi să luăm masa?

Fură cu toţii de acord, văzând ce mâhnită era mama lor.

 O să te las să mergi cu Richard de data asta, spuse Jack către Holly făcând pe isteţul şi dispărând cu restul familiei, lăsându-i pe Richard şi pe Holly uşor în urmă.

 Şi cum a fost prima ta săptămână la serviciu, draga mea?, o întrebă Elizabeth pe Holly, în timp ce stăteau cu toţii la masă.

 O, îmi place la nebunie, mamă, spuse Holly, cu ochii strălucind. Este mult mai interesant şi mai provocator decât orice alt serviciu pe care l-am avut, şi tot personalul e atât de prietenos. E o atmosferă extraordinară acolo.

 Asta contează cel mai mult, nu-i aşa? spuse Frank, încântat. Cum e şeful tău?

 A, e un scump. Seamănă atât de mult cu tine, tată. Îmi vine să-l îmbrăţişez şi să-l pup de fiecare dată când îl văd.

 Asta seamănă a hărţuire sexuală la locul de muncă, glumi Declan, iar Jack râse pe înfundate.

Holly se uită urât spre fraţii ei.

 Mai faci vreun film anul ăsta, Declan?, întrebă Jack.

 Da, despre cei fără adăpost, spuse el cu gura plină.

 Declan, spuse Elizabeth făcând o grimasă, nu vorbi cu gura plină.

 Scuze, zise Declan şi scuipă ce avea în gură pe masă.

Jack izbucni în râs, în timp ce restul familiei întoarse privirea dezgustată.

 Ce spuneai că ai să faci, fiule? întrebă Frank, încercând să evite o ceartă în familie.

 Fac un film documentar pentru colegiu despre cei fără adăpost.

 Foarte bine, răspunse el, retrăgându-se din nou în cochilia lui.

 Şi de data asta ce membru al familiei o să-ţi servească drept subiect? Richard?, întrebă ironic Jack.

Holly trânti pe masă cuţitul şi furculiţa.

 N-ai fost amuzant, omule, spuse Declan serios, spre surprinderea lui Holly.

 Doamne, ce aveţi de sunteţi aşa sensibili cu toţii zilele astea?, întrebă Jack făcând ochii roată.

 N-a fost amuzant, Jack, rosti severă Elizabeth.

 Da ce-a spus?, o întrebă Frank pe soţia lui, ieşind din transă.

Elizabeth dădu din mână ca şi când n-ar fi contat, aşa că el înţelese că nu trebuia să mai pună alte întrebări.

Holly se uita la Richard care stătea în capătul mesei mâncând tăcut. Inima ei bătu mai repede pentru el. Nu merita asta şi fie Jack fusese mai crud decât de obicei, fie aşa era el în mod obişnuit, iar Holly trebuie să fi fost o proastă să fi considerat amuzant până atunci.

 Îmi pare rău, Richard, glumeam doar, spuse Jack.

 E în ordine, Jack.

 Ţi-ai găsit ceva de lucru?

 Nu, nu încă.

 Ce păcat, spuse el sec, iar Holly îl fixă cu privirea, în definitiv, care naiba era problema lui?

 Of, Jack, oftă Holly, în timp ce tăia pieptul de pui, trebuie să te maturizezi, să ştii.

Jack îşi termină berea şi se uită lung la ea.

Elizabeth îşi luă calmă tacâmurile şi farfuria de pe masă şi, fără să spună nici un cuvânt, plecă în camera de zi, unde deschise televizorul şi îşi luă liniştită masa.

 Micuţii ei spiriduşi n-o mai făceau deloc să râdă.

Capitolul treizeci şi opt



Holly bătea darabana cu degetele pe birou privind pe fereastră. Săptămâna asta pur şi simplu plutise de fericire la serviciu. Nu ştia că era posibil să-ţi placă atât de mult să munceşti. Sărise fericită peste pauzele de masă şi chiar stătuse peste program, şi nu-i venea nici măcar să-i dea vreun pumn în nas vreunui coleg. Dar în definitiv lucra de doar trei săptămâni; mai era timp. La birou se dezvoltase o zeflemea voioasă, iar ea auzea adesea cum oamenii strigau unii la alţii din birourile lor. Atmosfera era plină de bună dispoziţie şi ei îi plăcea asta.

Îi plăcea sentimentul de a face parte dintr-o echipă; ca şi cum munca ei ar fi avut o influenţă covârşitoare asupra produsului finit. Se gândea la Gerry în fiecare zi când era la serviciu. De fiecare dată când încheia un contract îi mulţumea în gând pentru că o propulsase în vârf. Desigur că mai avea şi zile triste, când considera că nu merită să se dea jos din pat. Dar munca ei pasionantă îi dădea un imbold.

Auzi radioul în biroul lui Chris şi surâse. La fix, în fiecare oră, fără excepţie, el asculta ştirile. Şi toate ştirile se strecurau în subconştientul lui Holly. Nu se mai simţise atât de inteligentă în viaţa ei.

 Hei!, strigă Holly, bătând în perete. Închide radioul ăla! Unii dintre noi încearcă să lucreze!

Îl auzi chicotind şi zâmbi. Se întoarse la munca ei; un corespondent scrisese un articol despre cum străbătuse toată Irlanda încercând să găsească cea mai ieftină bere şi era foarte amuzant. În partea de jos a paginii era un spaţiu gol… şi tu?

 Nu, mă gândeam doar că asta ar fi o întrebare interesantă, asta-i tot, glumi ea. 



 Sigur că lucrez aici! 

 O, desigur, uitasem. Asta-i revista care are birourile chiar după colţ. Din cauza căreia tu treci pe-aici prin faţă în fiecare zi, dar nu intri niciodată. De ce nu vii niciodată la prânz?, o tachină el. Restaurantul meu nu e destul de bun pentru tine?

 Toată lumea pe-aici ia masa la birou, explică ea. 

 Deci ce crezi?

 Cred că sunteţi nişte plicticoşi.

 Nu, vreau să spun ce crezi despre reclamă?

 A, sigur, cred că e o idee bună.

 Bun, atunci o să o pun în ediţia din noiembrie. Vrei să o inserăm lunar?

 Vrei să-mi spui te rog cât m-ar costa treaba asta?, râse el.

Holly făcu un calcul şi îi spuse suma.

 Hm... , reflectă el, trebuie să mă mai gândesc la asta, dar sunt de acord pentru numărul din noiembrie. 

 Grozav! Ai să fii milionar după ce o să apară revista. 

 Aşa să fie, râse el. 

 Apropo, dăm o petrecere peste două săptămâni cu ocazia lansării unei băuturi noi. Vrei să te trec pe lista invitaţilor?

 Da, ar fi minunat. Despre ce băutură este vorba? 

 Blue Rock. Este o băutură alcoolică nou apărută, care se pare că va avea un succes uriaş. Are un gust aiurea, dar va fi gratuită la petrecere, aşa că o să fac eu cinste.

 Uau, ce reclamă îi faci!, râse ea. La ce oră va fi?, îşi scoase agenda, notându-şi ora. E perfect. O să vin direct de la serviciu.

 În cazul ăsta să nu uiţi să-ţi aduci nişte bikini asortaţi.

 Să nu uit să-mi aduc ce?

 Bikini, râse el. Lansarea are ca temă plaja.

 Dar e aproape iarnă, ţăcănitule.

 Hei, n-a fost ideea mea. Sloganul este: Blue Rock, noua băutură tare a iernii! 

 Îîîh, jalnic.

 Şi murdar. O să aducem nisip şi o să-l împrăştiem peste tot pe jos, după care va urma un coşmar ca să-l curăţăm. Bun, acum mă întorc la treabă. Astăzi a fost o zi teribil de aglomerată.

 Mulţumesc, Daniel. Mai gândeşte-te cum vrei să sune reclama şi dă-mi un semn.

 Aşa am să fac.

Ea se ridică de pe scaun şi se duse la Chris, în biroul alăturat, trecându-i ceva prin minte.

 Ai terminat cu dansul în birou? chicoti el.

 Da, a devenit o obişnuinţă. Am venit să te-nvăţ şi pe tine, glumi ea.

 Care e problema? întrebă el.

 Nici o problemă; mi-a venit o idee.

 Ia loc, te rog. El arătă spre scaunul din faţa lui. Trecuseră de-abia trei săptămâni de când Holly stătuse acolo la interviu, iar acum deja îi prezenta şefului ideile ei. Ciudat cum se schimba viaţa atât de repede dar învăţase deja acest lucru...

 Ce idee?

 Ştii restaurantul Hogans de după colţ?

Chris făcu un semn din cap că da.

 Tocmai am vorbit cu proprietarul şi o să insereze o reclamă în revistă.

 Grozav, dar sper că n-o să vii să-mi spui de câte ori găseşti o reclamă, că altfel am putea să stăm un an de zile.

Holly dădu ochii peste cap. 

 Nu asta am vrut să-ţi spun, Chris. Mi-a spus că o să dea o petrecere pentru lansarea unei noi băuturi, Blue Rock, de marţi într-o săptămână. Tema este plaja şi tot personalul va purta bikini.

 Toamna? ridică el din sprâncene.

 Se pare că e noua băutură tare a iernii.

El rostogoli ochii. 

 Jalnic.

Holly zâmbi. 

 Aşa i-am spus şi eu. În orice caz, mă gândeam că ar fi interesant să facem un articol. Ştiu că ar trebui să spunem toate ideile într-o şedinţă, dar evenimentul va avea loc destul de curând.

 Înţeleg. E o idee grozavă, Holly. O să pun unul din băieţi să se ocupe de asta.

Holly surâse şi se ridică de pe scaun. 

 Apropo, ai rezolvat problema cu grădina?

Chris se încruntă. 

 Au venit vreo zece oameni să vadă despre ce e vorba. Mi-au zis că o să coste vreo şase mii ca s-o facă.

 Asta înseamnă o grămadă de bani.

 Ce să-i faci, e o grădină mare. E mult de muncă.

 Care a fost cea mai ieftină ofertă?

 Cinci mii jumate, de ce?

 Fratele meu poate să o facă pentru cinci mii, se trezi ea vorbind.

 Cinci? ochii lui aproape că îi ieşiseră din orbite. 

 Se pricepe?

 Ţi-aminteşti când am spus că grădina mea era o junglă?

El încuviinţă.

 Acum nu mai este. A făcut o treabă foarte bună, problema este că lucrează singur, aşa că s-ar putea să dureze mai mult.

 La banii ăştia nu-mi pasă cât durează. Ai cumva cartea lui de vizită?

 Ăă... da, stai o clipă, ţi-o aduc imediat. Şterpeli un carton care arăta cam ca o carte de vizită impresionantă de pe biroul lui Alice, imprimă numele lui Richard şi numărul telefonului mobil într-un mod cât mai elegant şi tăie cartonul sub forma unui mic dreptunghi.

 E grozav, spuse Chris, citindu-1. Îl sun chiar acum. 

 Nu, nu, spuse iute Holly, O să-l prinzi mai uşor la începutul săptămânii. Acum are de lucru până peste cap.

 Bine, aşa am să fac. Mulţumesc, Holly. Ea se îndreptă spre uşă, dar se opri căci el o strigă. 

 Apropo, cum scrii? 

 A fost una dintre materiile studiate la şcoală.

Chris râse. 

 Ai rămas tot la nivelul ăla?

 Sunt sigură că aş putea cumpăra un tezaur de cuvinte. 

 Bine, pentru că aş vrea să scrii tu articolul cu lansarea băuturii ăleia.

 Da?

 N-am putut să conving pe nimeni altcineva, în seara aia au deja evenimente la care sunt invitaţi şi cum eu nu pot să merg trebuie să mă bazez pe tine... o să trimit un fotograf cu tine să ia câteva instantanee cu nisipul şi bikinii, zâmbi el maliţios

 A, bine. Lui Holly începuse să-i bată inima mai tare. 

 Cum sună opt sute de cuvinte?

Imposibil, gândi ea. După câte ştia, avea doar cincizeci de cuvinte în vocabular. 

 Nici o problemă, spuse încrezătoare şi ieşi pe uşă.

La dracu, la dracu, la dracu, se gândi ea; cum naiba urma să se descurce cu asta? Nici măcar nu ştia să scrie corect.

Ridică receptorul, apăsând butonul pentru repetarea numărului.

 Hogans.

 Cu Daniel Connelly, vă rog.

 Un moment.

 Nu mă puneţi să...! începu Greensleves.

 Aştept, termină ea propoziţia.

 Alo?

 Daniel, eu sunt, răspunse ea repede.

 Oare o să mă laşi vreodată în pace?, o tachină el. 

 Nu, am nevoie de ajutor.

 Ştiu asta, dar eu nu am calificarea necesară, râse el. 

 Nu serios, i-am spus redactorului şef despre ideea cu lansarea băuturii şi el vrea să facem un articol.

 Minunat. Înseamnă că poţi să uiţi de reclamă! râse el. 

 Nu, nu e minunat. Vrea să-l scriu eu.

 Asta-i o veste bună, Holly.

 Ba deloc, nu ştiu să scriu, spuse ea cuprinsă de panică. 

 Serios? Asta era una dintre materiile principale pe vremea când eram eu elev.

 O, Daniel te rog, fii serios măcar o clipă... 

 Bine, ce vrei să fac?

 Trebuie să-mi spui absolut tot ce ştii despre această băutură şi despre lansare, astfel ca eu să încep să scriu articolul de pe acum şi să am câteva zile la dispoziţie să lucrez la el.

 Da, imediat domnule, strigă el, îndepărtând receptorul de ureche. Uite ce e, Holly trebuie să mă întorc la lucru acum.

 Te rog, se văicări ea.

 A, ascultă, la ce oră termini serviciul?

 Şase. Ea încrucişă degetele, rugându-se ca el să o ajute. 

 Ce-ai zice să treci pe aici în jur de şase şi eu o să-ţi spun despre ce e vorba în timp ce o să mergem undeva să mâncăm?

 A, mulţumesc atât de mult, Daniel. Ţopăi prin birou încântată. Eşti un geniu!

Închise telefonul veselă şi respiră uşurată. Poate că avea o şansă să facă până la urmă articolul ăla şi să reuşească să-şi păstreze şi postul. Apoi îngheţă, în timp ce derulă în minte conversaţia pe care o purtase.

Oare tocmai fusese de acord să-şi dea întâlnire cu Daniel?

Capitolul treizeci şi nouă



În ultima ei oră de program, Holly nu se mai putea concentra; se tot uita la ceas, dorind ca timpul să treacă mai greu. De data asta se întâmpla contrariul. De ce nu trecea timpul la fel de repede atunci când aştepta să deschidă mesajele de la Gerry? îi era groază de cina cu Daniel.

La ora şase fix o auzi pe Alice închizând calculatorul şi coborând cu zgomot scările de lemn, spre libertate. Holly zâmbi, amintindu-şi cum făcea şi ea altă dată acelaşi lucru. Dar totul era altfel atunci când aveai un soţ frumos la care să te întorci acasă. Dacă l-ar fi avut încă pe Gerry, s-ar fi luat la întrecere cu Alice care să iasă prima pe uşă.

Ascultă un timp cum şi ceilalţi îşi strângeau lucrurile şi se rugă să apară Chris şi să-i umple biroul cu multe acte, ca să trebuiască să stea până târziu şi să fie nevoită să anuleze cina cu Daniel. Ea şi Daniel ieşiseră împreună de un milion de ori, aşa că de ce îşi făcea griji acum? Erau cei doi prieteni singuratici şi de fiecare dată când cineva dădea o petrecere sau punea la cale o ieşire în oraş, ei doi erau mereu invitaţi împreună, pentru a-şi ţine companie, ca şi cum n-ar fi fost în stare să vorbească cu alte cupluri la masă. Se părea că oamenii simţeau că dacă îl invitau pe Daniel, automat trebuia să o invite şi pe Holly. Şi deşi petrecuseră cele mai multe seri monopolizându-se unul pe celălalt, fuseseră întotdeauna înconjuraţi de alţii. Dar ceva se petrecea în subconştientul lui Holly. Era ceva în vocea lui care o îngrijora, iar mai devreme, când vorbiseră la telefon, se întâmplase ceva cu stomacul ei, ceva care o făcuse să nu se simtă în largul ei pentru că mergea să-l întâlnească. Se simţi atât de vinovată şi de ruşinată pentru că ieşea în seara asta cu el încât încercă să se convingă că era doar o întâlnire de afaceri. De fapt, cu cât se gândea mai mult, cu atât realiza că era chiar asta. Zâmbi, gândindu-se că devenise şi ea unul din oamenii aceia care discutau afaceri la masă. De obicei, singurul lucru pe care îl discuta la masă cu Sharon şi Denise erau bărbaţii şi viaţa, în general discuţii de fete.

Închise calculatorul şi îşi strânse lucrurile în servietă. Făcea totul lent, ca şi cum asta ar fi împiedicat-o să ia masa cu Daniel. Se plesni peste frunte... era o masă de afaceri.

 Ei, nu merită să-ţi baţi capul cu toate, chicoti Alice din uşa lui Holly.

Holly tresări speriată. 

 Isuse, Alice nu te-am observat. 

 Totul e în regulă?

 Mda, spuse ea neconvingător. Trebuie să fac ceva ce chiar nu vreau să fac. Dar pe care aş vrea să-l fac, ceea ce mă face să nu vreau să-l fac, cu atât mai mult cu cât mi se pare incorect, chiar dacă e corect. Înţelegi?

Alice o privea făcând ochii mari.

 Credeam că numai eu stau să analizez aşa lucrurile. 

 A, nu mă băga în seamă, se învioră Holly, înnebunesc pur şi simplu.

 Ni se întâmplă şi celor mai buni dintre noi, zâmbi Alice.

 De ce te-ai întors aici? întrebă Holly, amintindu-şi că îşi auzise colega plecând mai devreme. Oare libertatea nu te mai atrage?

 Ba da, spuse Alice dându-şi ochii peste cap, dar am uitat că aveam o şedinţă la şase.

 Ahaa... Holly era dezamăgită. Nimeni nu-i spusese nimic de vreo şedinţă astăzi, ceea ce nu era neobişnuit, pentru că ei nu i se cerea să fie ca toţi ceilalţi. Dar era neobişnuit ca Alice să ia parte la o şedinţă la care Holly să nu fi fost invitată.

 Este despre ceva interesant? Holly era curioasă să obţină informaţii, încercând să nu pară prea interesată, în timp ce îşi făcea de lucru prin birou.

 Este şedinţa de astrologie.

 Şedinţa de astrologie?

 Da, o ţinem lunar.

 Ar trebui să iau şi eu parte sau nu se poate dacă n-am fost invitată? Ea încerca să-şi ascundă amărăciunea, fără succes însă, spre jena ei.

Alice râse. 

 Sigur că eşti binevenită, Holly. Chiar venisem să te invit, de aceea stau la uşa biroului tău. Holly lăsă servieta jos, simţindu-se ca o proastă şi o urmă pe Alice în sala de şedinţe, unde toată lumea stătea şi aştepta.

 Aceasta este prima şedinţă de astrologie a lui Holly, aşa că haideţi să-i urăm cu toţii bun venit, spuse Alice.

Holly luă loc, în timp ce toţi o aplaudară pe noua lor colegă de şedinţă.

Chris îşi îndreptă privirile spre Holly. 

 Holly vreau doar să ştii de la început că nu am absolut nimic de a face cu acest nonsens şi că îţi cer scuze pentru că ai fost atrasă în asta.

 O, da mai taci din gură, Chris, îl repezi Tracey pe şeful ei, luând loc în capul mesei, ţinând în mână o agendă şi un stilou. Bun, cine vrea să fie primul luna asta? 

 Haideţi s-o lăsăm pe Holly să fie prima spuse Alice, generoasă.

Holly privi înjur complet nedumerită. 

 Dar habar n-am despre ce e vorba.

 Păi spune-ne, ce zodie eşti? întrebă Tracey.

 Taur.

 A, grozav, spuse Tracey veselă. N-am mai avut un Taur până acum. Bun, eşti căsătorită sau te vezi cu cineva sau eşti singură, sau ceva?

Holly roşi căci Brian îi făcu cu ochiul, iar Chris îi zâmbi încurajator. Era singurul din încăpere care ştia despre Gerry. Holly îşi dădu seama că, de la moartea lui Gerry, era prima oară când trebuia să răspundă la această întrebare şi nu prea ştia ce să spună. 

 Ăă... nu, nu mă întâlnesc cu nimeni dar... 

 Atunci e bine, zise Tracey începând să citească. Luna asta Taurul va căuta pe cineva înalt şi brunet şi frumos... ea dădu din umeri şi ridică privirile. E cineva?

 Pentru că el va avea un mare impact asupra viitorului ei, o completă Alice.

Brian îi făcu iarăşi cu ochiul, găsind foarte amuzant faptul că era şi el înalt şi brunet, dar era evident orb dacă îşi închipuia că era şi frumos. Holly ridică din umeri, iar el privi în altă direcţie.

 Aşa, treaba cu cariera e uşoară, continuă Tracey. Taurul va fi ocupat şi mulţumit de o nouă sarcină care îi stă în faţă. Ziua norocoasă va fi... se gândi o clipă, marţi, iar culoarea norocoasă... albastru, se hotărî ea, privind culoarea topului lui Holly. Aşa, cine urmează?

 Stai un pic, ăsta e horoscopul meu de luna viitoare?, o întrerupse Holly şocată.

Toată lumea de la masă izbucni în râs. 

 Ţi-am spulberat visele? o tachină Gordon.

 Complet, spuse ea încă uluită. Îmi place să-mi citesc horoscopul. Vă rog să-mi spuneţi că nu toate revistele fac asta, stărui ea.

Chris dădu din cap. 

 Nu toate revistele procedează aşa, Holly. Unele dintre ele angajează persoane care au talent să-l compună singure, fără a implica şi restul biroului. El o privi ţintă pe Tracey.

 Ha-ha Chris, spuse ea sec.

 Tracey, deci tu nu eşti medium? întrebă tristă Holly.

Tracey dădu din cap că nu. 

 Nu sunt medium, dar mă pricep foarte bine să dau sfaturi cititorilor la rubrica, Curierul inimii şi să rezolv cuvinte încrucişate, mulţumesc foarte mult. 

Trase cu coada ochiului la Chris, iar el şopti cuvântul uau către ea.

 A, m-ai distrus complet. Holly spusese asta râzând, dar se lăsă pe spate în scaunul ei, dezumflată.

 Chris urmezi tu. Luna asta Gemenii vor lucra foarte mult, nu vor părăsi biroul şi vor mânca tot timpul mâncare nesănătoasă. Trebuie să-şi găsească un echilibru în vieţile lor.

Chris dădu ochii peste cap. 

 În fiecare lună scrii asta, Tracey.

 Păi, până nu-ţi vei schimba stilul de viaţă, nici eu nu pot să schimb ce vor face Gemenii, nu-i aşa ?

Parcurseră mai departe zodia fiecăruia şi Tracey cedă cererilor lui Brian ca Leii să fie doriţi de sexul opus toată luna şi să câştige la loterie. Hmm... şi te mai întrebai ce zodie e Brian. Holly se uită la ceas şi realiză că întârziase nepermis de mult la întâlnirea ei de afaceri cu Daniel.

 O, îmi pare rău, trebuie să fug, spuse ea, ridicându-se de la masă.

 Te aşteaptă tipul înalt, brunet şi frumos, se amuză Alice. Trimite-l la mine dacă nu-l vrei.

Holly ieşi afară şi inima îi bătu cu putere, zărindu-l pe Daniel că îi iese în întâmpinare. Veniseră lunile reci de toamnă, aşa că Daniel purta iar jacheta neagră din piele şi o pereche de blue-jeanşi. Părul lui negru îi stătea în neorânduială şi îi crescuse o barbă ţepoasă. Arăta de parcă atunci s-ar fi dat jos din pat.

 O, ţi-am spus eu! spuse încântată Tracey, care ieşise pe uşă după Holly, plecând apoi fericită pe drumul ei.

 Îmi pare atât de rău, Daniel, se scuză ea. Am fost într-o şedinţă şi n-am putut să te sun.

 Nu-ţi face griji, sunt sigur că a fost ceva important, zâmbi el, iar ea se simţi imediat vinovată. Era Daniel, prietenul ei, nu cineva pe care trebuia să-l evite. Ce naiba se petrecea cu ea?

 Deci unde-ai vrea să mergi? întrebă el.

 Ce-ai spune să mergem aici? spuse Holly, uitându-se la cafeneaua de la parterul clădirii ei de birouri. Voia să meargă în cel mai puţin intim şi mai obişnuit loc posibil.

Daniel strâmbă din nas. 

 Mi-e cam foame ca să mergem aici. N-am mâncat toată ziua.

Merseră împreună mai departe pe când Holly îi arăta fiecare cafenea de pe drum, la care Daniel clătina din cap de fiecare dată. Până la urmă el se mulţumi cu un restaurant italienesc la care Holly nu se mai putea împotrivi. Nu pentru că ar fi vrut să meargă acolo, ci pentru că el spusese nu la fiecare dintre celelalte restaurante de pe drum.

Înăuntru era linişte, erau doar câteva mese ocupate de cupluri care se priveau îndrăgostiţi în ochi, la lumina unei lumânări aprinse. Daniel îşi puse jacheta în cui, iar Holly stinse repede lumânarea de la masa lor când el nu se uita. Daniel purta o cămaşă de un albastru intens, punând în evidenţă culoarea ochilor, făcându-i să pară mai luminoşi în lumina slabă a restaurantului.

 Îţi fac greaţă, nu-i aşa? râse Daniel, urmărind privirea lui Holly spre un cuplu aflat într-un colţ mai îndepărtat al încăperii care se ţinea de mâini peste masă.

 Nu, mă întristează.

Daniel nu o auzi , căci era ocupat să studieze meniul. 

 Ce vrei să serveşti?

 O să iau o salată Caesar.

Daniel făcu o grimasă. 

 Voi femeile şi salatele voastre. Nu ţi-e foame?

 Nu prea. Ea dădu din cap, apoi roşi căci stomacul îi ghiorăia cu putere.

 Cred că cineva acolo jos nu prea e de acord cu tine, râse el. Nu cred că mănânci vreodată, Holly Kennedy.

Nu atunci când sunt cu tine, gândi ea. 

 Nu prea am poftă de mâncare, asta-i tot.

 Păi am văzut iepuri care mănâncă mai mult decât tine, râse el.

Holly încercă să controleze conversaţia, conducând-o pe un teritoriu sigur îşi ei petrecură seara vorbind despre petrecerea de lansare. Ea nu prea avea chef să discute despre sentimentele şi gândurile fiecăruia dintre ei în seara asta; nici nu prea era sigură care sunt acelea. Daniel îi adusese cu amabilitate o copie a comunicatului de presă, astfel încât Holly putea să se uite pe el dinainte şi să înceapă să scrie articolul cât mai curând. El îi dădu de asemenea o listă cu numerele de telefon ale oamenilor care lucrau la Blue Rock, astfel încât Holly să poată cita câteva păreri. O ajutase extrem de mult, dându-i sfaturi despre ce unghi să abordeze şi cu cine să vorbească pentru mai multe informaţii. Părăsi restaurantul simţindu-se mai puţin panicată de gândul că va trebui să scrie un articol - totuşi mai panicată neştiind de ce nu se simţea în largul ei în compania unui bărbat care voia doar să-i fie prieten. Lui Holly încă îi era foame căci mâncase doar câteva frunze de salată.

Ieşi din restaurant pentru o gură de aer proaspăt în timp ce Daniel achita nota de plată. Era un bărbat extrem de generos, nu putea să nege asta, iar prietenia lui o bucura. Dar pur şi simplu nu i se părea un lucru la locul lui să ia masa într-un restaurant intim cu altcineva în afară de Gerry.

Ea îngheţă şi încercă să-şi ascundă chipul când zări un cuplu îndreptându-se spre ea, pe care chiar nu dorea să-l vadă. Se aplecă în faţă, prefăcându-se că-şi leagă şireturile, până când realiză că era încălţată cu ghetele cu fermoar şi sfârşi jenată făcându-şi de lucru cu tivul pantalonilor.

 Holly, tu eşti? auzi ea o voce familiară. Se uită în jos, spre cele două perechi de pantofi aflate în faţa ei şi ridică încet ochii, până când privirile li se întâlniră.

 A, bună ziua! încercă să pară surprinsă, în timp ce se mişca nervoasă de pe un picior pe altul.

 Ce mai faci? întrebă femeia, îmbrăţişând-o. Ce cauţi aici, afară, în frig?

Holly se rugă ca Daniel să rămână înăuntru mai mult timp. 

 A, ştiţi... am luat masa zâmbi ea, arătând cu o mână tremurătoare restaurantul.

 O, noi tocmai voiam să intrăm, spuse zâmbind bărbatul. Ce păcat că nu ne-am întâlnit, am fi putut mânca împreună.

 Da, da, ce păcat...

 Ai făcut bine, în orice caz, spuse femeia bătând-o pe spate. E bine să mai ieşi în oraş şi să faci diverse lucruri singură.

 De fapt... ea aruncă o privire spre uşă, rugându-se ca aceasta să nu se deschidă. Da, e bine să mai faci asta... , bătu în retragere.

 Aici erai! Daniel râse, ieşind afară. Credeam că m-ai părăsit, spuse petrecându-şi braţul în jurul taliei ei.

Holly îi zâmbi stânjenită şi se întoarse cu faţa la perechea de adineaori.

 Iertaţi-mă, nu v-am văzut, zâmbi Daniel întorcându-se cu faţa spre aceştia.

Cuplul îl privea împietrit.

 Ăă... Daniel, ei sunt Judith şi Charles. Părinţii lui Gerry.

Capitolul patruzeci



Holly apăsă cu putere claxonul de la maşină şi înjură şoferul din faţa ei. Spumega de mânie. Era furioasă pe ea însăşi pentru că fusese prinsă într-o asemenea situaţie. Era furioasă pe ea însăşi pentru că avea sentimentul că fusese prinsă pe picior greşit, când de fapt nu era aşa. Dar era şi mai supărată pe ea pentru că simţea mai mult decât s-ar fi aşteptat, pentru că îi plăcuse într-adevăr să fie în compania lui Daniel toată seara. Şi n-ar fi trebuit să se simtă bine, fiindcă nu era corect aşa, deşi la momentul respectiv i se păruse corect...

Îşi ridică mâinile spre cap şi îşi masă tâmplele. O durea capul şi stătea să analizeze lucrurile pe toate părţile, iar traficul ăsta aglomerat până acasă o înnebunea. Bietul Daniel, se gândi ea tristă. Părinţii lui Gerry fuseseră atât de nepoliticoşi cu el şi terminaseră brusc conversaţia, intrând în restaurant şi refuzând să dea ochii cu Holly. De ce a trebuit ca ei să o vadă singura dată când fusese şi ea fericită? Ar fi putut să treacă pe la ea pe acasă în orice zi a săptămânii, să o vadă simţindu-se tristă şi trăind o viaţă perfectă de văduvă îndurerată. Atunci ar fi fost mulţumiţi. Dar n-o văzuseră, aşa că acum credeau probabil că ea avea o viaţă minunată fără fiul ei. Ei, să-i ia naiba, se gândi mânioasă, apăsând din nou claxonul. De ce oamenilor le lua întotdeauna cinci minute să plece de la semafor când se făcea verde?

Trebui să aştepte la fiecare semafor întâlnit în cale deşi tot ce voia era să ajungă acasă şi să se descarce. Luă telefonul mobil şi o apelă pe Sharon, ştiind că aceasta o va înţelege.

 Alo?

 Bună, John, sunt Holly, aş putea să vorbesc cu Sharon?

 Îmi pare rău Holly, dar a adormit. Aş trezi-o ca să vorbească cu tine, dar e pur şi simplu epuizată...

 Nu, nu e nevoie, îl întrerupse ea. O sun mâine.

 E ceva important? întrebă el îngrijorat.

 Nu, răspunse ea încet. Nu e nimic important. Închise imediat telefonul şi formă numărul lui Denise.

 Alo? răspunse Denise chicotind.

 Bună, zise Holly.

 Eşti bine? râse Denise din nou. Tom, potoleşte-te! şopti ea, iar Holly îşi dădu seama că sunase într-un moment nepotrivit.

 Da, sunt bine. Am sunat doar ca să stau de vorbă, dar după câte se pare eşti ocupată.

 Bine, atunci, te sun eu mâine, Hol, se hlizi Denise din nou.

 Bine, la reve... Holly nici măcar nu apucă să termine propoziţia, căci Denise deja închisese.

Aşteptă la semafor rămasă pe gânduri, până când claxoanele nervoase din spate o făcură să tresară şi apăsă cu putere pe acceleraţie.

Se hotărî să meargă la casa părinţilor ei şi să stea de vorbă cu Ciara, care ar fi înveselit-o cu siguranţă. De abia când ajunse în faţa casei părinteşti îşi aminti că Ciara nu mai era acolo şi ochii i se umplură de lacrimi. Încă o dată nu avea pe nimeni cu care să stea de vorbă.

Sună la sonerie şi Declan deschise uşa.

 Ce-ai păţit?

 Nimic, spuse ea, auto-compătimitor. Unde e mama? 

 În bucătărie cu tata, stă de vorbă cu Richard. Ar trebui să-i laşi un pic.

 Bine, bine... Tu ce făceai acum?

 Mă uitam la ce am filmat astăzi.

 E pentru documentarul despre cei fără adăpost?  Da, vrei să-l vezi?

 Da, îi zâmbi Holly cu recunoştinţă şi se cuibări pe canapea. Trecuseră doar câteva minute de când începuse filmul şi deja avea lacrimi în ochi, dar de data asta nu erau pentru ea însăşi. Declan îi luase un interviu tulburător unui tip extraordinar care trăia pe străzile din Dublin. Realiză că erau oameni într-o situaţie mult mai rea decât ea şi faptul că dăduse nas în nas cu părinţii lui Gerry când Daniel ieşea din restaurant părea un lucru stupid şi lipsit de importanţă.

 Declan, e excelent, rosti ea, ştergându-şi ochii de lacrimi după ce se termină filmul.

 Mersi, spuse el încet, scoţând caseta din video-player şi băgând-o în geantă.

 Nu eşti mulţumit de el?

El ridică din umeri. 

 Când îţi petreci ziua cu un astfel de om e greu să nu fii mulţumit de faptul că ceea ce are el de spus e atât de rău, încât îţi iese un documentar excelent. Deci cu cât îi este lui mai rău, cu atât îmi va fi mai bine mie.

Holly ascultă cu interes. 

 Nu, nu sunt de acord cu tine, Declan. Cred că faptul că tu îl filmezi va schimba ceva pentru el. Dacă şi filmul ăsta va fi difuzat la fel de mult ca celălalt, înseamnă că ai făcut enorm. Oamenii îl vor vedea şi vor dori să-l ajute.

Declan ridică din umeri. 

 Poate. În orice caz, acum merg la culcare, sunt mort de oboseală. Îşi luă geanta pe umăr şi o sărută pe frunte, ceea ce o emoţionă pe Holly. Fratele ei se maturiza.

Holly aruncă o privire la ceasul de pe şemineu şi observă că era aproape miezul nopţii. Îşi luă poşeta şi scoase plicul pe luna octombrie de la Gerry. Îi era groază de zilele când nu vor mai fi scrisori. Mai rămăseseră doar două după asta. Îşi trecu din nou degetele peste scris, în timp ce desfăcea plicul. Scoase cartonaşul din plic şi o floare uscată care fusese presată între două foi îi căzu în poale. Preferata ei, o mică şi fragilă floarea-soarelui. Împreună cu ea îi căzu şi o mică punguţă. O studie curioasă şi realiză că era un pacheţel cu seminţe de floarea soarelui. Mâinile îi tremurară când atinse petalele delicate ale florii, nedorind să o strivească între degete. Mesajul lui Gerry suna astfel:

O floarea-soarelui pentru floarea mea, ca să-ţi lumineze zilele închise de octombrie pe care le urăşti atât. Plantează câteva seminţe şi fii sigură că te aşteaptă o vară caldă şi luminoasă.

P.S. Te iubesc...

P.P.S. Vrei, te rog, să-i dai mesajul acesta lui John?

Holly ridică al doilea cartonaş care-i căzuse în poală şi citi, printre lacrimi şi râsete, cuvintele scrise.

Pentru John,

La mulţi ani pentru cea de-a treizeci şi doua aniversare!

Îmbătrâneşti, prietene, dar sper că o să ai multe, multe aniversări ale zilei de naştere. 

Ai grijă, bucură-te de viaţă, ai grijă de soţia mea şi de Sharon. 

Tu eşti bărbatul acum!

Cu multă dragoste, prietenul tău,

Gerry.

Ţi-am spus că o să-mi ţin promisiunea...



Holly mai citi o dată şi încă o dată fiecare cuvânt scris de Gerry. Se aşeză pe canapea gândindu-se, i se păru ei ore întregi, la cât de fericit va fi John să primească un mesaj de Ia prietenul lui. Se gândi cât de mult se schimbase viaţa ei în ultimele luni. Viaţa profesională i se îmbunătăţise în mod evident, şi era mândră de ceea ce făcea la serviciu. Îi plăcea sentimentul de satisfacţie pe care îl avea în fiecare zi când închidea calculatorul şi pleca de Ia birou. Gerry o forţase să fie curajoasă; o încurajase să aibă un serviciu care însemna mai mult în viaţa ei decât un simplu cec pe care îl încasa. N-ar fi avut nevoie să caute acele lucruri în plus dacă Gerry ar fi fost încă acolo cu ea. Viaţa fără el era mai goală, dar îi lăsa mai mult spaţiu pentru ea însăşi. Cu toate astea, le-ar fi schimbat pe toate, doar ca să-l aibă pe Gerry înapoi.

Dar nici măcar nu se punea problema. Trebuia să înceapă să se gândească Ia ea şi la viitorul ei. Pentru că nu era nimeni altcineva cu care să mai împartă responsabilităţile.

Îşi şterse lacrimile şi se ridică de pe canapea. Simţea că a prins aripi. Bătu încet la uşa bucătăriei.

 Intră, spuse Elizabeth.

Holly intră şi se uită la părinţii ei şi la Richard, care stăteau la masă cu ceştile de ceai în mâini.

 A, bună iubito, spuse mama ei bucuroasă, îmbrăţişând-o şi dându-i o sărutare. Nu te-am auzit când ai venit.

 Sunt aici de vreo oră. M-am uitat la filmul lui Declan. 

Holly era radioasă şi simţea că ar vrea să-i îmbrăţişeze pe toţi.

 E grozav, nu-i aşa? spuse Frank, ridicându-se să o întâmpine pe fiica lui mai mare.

Holly încuviinţă şi se aşeză Ia masă alături de ei. 

 Ţi-ai găsit ceva de lucru? îl întrebă ea pe Richard.

Acesta clătină trist din cap, privind de parcă era gata să plângă.

 Eu am găsit, surâse Holly.

El privi dezgustat că i s-a putut spune aşa ceva. 

 Ştiu că ţi-ai găsit.

 Nu, Richard, zise ea cu un zâmbet larg, ţi-am găsit de lucru.

El o privi surprins. 

 Ce-ai făcut?

 M-ai auzit, făcu ea o grimasă. 

 Şeful meu o să te sune mâine.

Richard rămase mut de uimire. 

 O, Holly, e foarte frumos din partea ta, dar nu mă interesează publicitatea. Mă interesează doar ştiinţa.

 Şi grădinăritul.

 Da, îmi place grădinăritul, o privi el nedumerit.

 De aceea te sună şeful meu. Să te solicite să-i amenajezi grădina. I-am spus că o să o faci pentru cinci mii. Sper că eşti de acord. Holly îl privi zâmbind, în timp ce Richard căscase gura uimit.

Rămăsese fără cuvinte, aşa că Holly continuă.

 Iar astea sunt cărţile tale de vizită, spuse ea, înmânându-i un teanc de cărţi de vizită pe care le tipărise în ziua aceea.

Richard şi părinţii lui luară cărţile de vizită, citindu-le în tăcere.

Deodată Richard începu să râdă, sări din scaun, o trase şi pe Holly după el şi dănţui cu ea prin bucătărie, în timp ce părinţii lor îi priveau, scoţând chiote de bucurie.

 Apropo, spuse Richard liniştindu-se şi aruncând din nou o privire la cartea de vizită. Nu ai scris corect grădinar. Nu e gărdinar, ci gră-di-nar, silabisi el. Sesizezi diferenţa?

Holly se opri din dansat şi oftă frustrată.

Capitolul patruzeci unu



 Gata, fetelor, asta-i ultima, vă promit! strigă Denise, azvârlindu-şi sutienul peste uşa de la cabina de probă.

Sharon şi Holly oftară adânc şi se prăbuşiră din nou în scaune.

 Ai spus asta acum o oră, se plânse Sharon, scoţându-şi pantofii şi masându-şi gleznele umflate.

 Da, dar de data asta chiar aşa e. Am o presimţire bună faţă de rochia asta, spuse Denise încântată.

 Ai spus şi asta acum o oră, mormăi Holly, rezemându-şi capul de spătarul scaunului şi închizând ochii.

 Să nu cumva să-mi adormi aici, o avertiză Sharon pe Holly, iar ea deschise ochii imediat.

Fuseseră târâte prin toate prăvăliile cu rochii de nuntă din oraş, astfel că Sharon şi Holly erau epuizate, iritate şi sătule de atâta umblat. Toată încântarea, pe care o simţiseră pentru Denise şi nunta ei, se risipise acum, după ce Denise probase rochie după rochie. Şi dacă Holly mai auzea o dată schelălăielile enervante ale lui Denise îi venea...

 Ooo, îmi place! spuse Denise cu voce piţigăiată.

 Îţi propun ceva, îi şopti Sharon lui Holly. Chiar dacă iese de acolo arătând ca o bezea care a stat pe o pompă de bicicletă, o să-i spunem că arată minunat.

Holly chicoti. 

 Sharon, nu putem face asta!

 Staţi aşa să mă vedeţi! se piţigăi din nou Denise. De fapt, dacă mă gândesc mai bine... Holly se uită la Sharon deznădăjduită.

 Sunteţi gata?

 Da, oftă Sharon fără pic de entuziasm.

 Ta-da! ieşi ea din cabina de probă, iar Holly făcu ochii mari.

 A, vă stă atât de bine, izbucni vânzătoarea, care o urmase.

Holly privi şovăitoare chipul lui Sharon şi încercă să nu râdă; arăta de parcă în aer ar fi plutit un miros urât.

 O, termină! se văicări Denise. Nu mă ajuţi deloc! Ţi-a plăcut fiecare rochie.

Sharon dădu ochii peste cap şoptind: 

 Denise n-a auzit de un lucru numit comision?

 Ce tot şuşotiţi acolo? întrebă Denise.

 Despre cât de bine îţi stă.

Holly se încruntă la Sharon.

 A, vă place? se piţigăi din nou Denise, iar Holly se cutremură.

 Da, zise Sharon fără convingere.

 Eşti sigură?

 Da.

 Crezi că Tom va fi fericit când se va afla la altar şi mă va vedea mergând spre el? Denise chiar făcu câţiva paşi, pentru ca fetele să-şi imagineze.

 Da, repetă Sharon.

 Dar eşti sigură?

 Da.

 Crezi că face banii?

 Da.

 Chiar?

 Da.

 Mi-ar sta mai bine dacă aş fi bronzată, nu?

 Da.

 Dar nu cumva îmi face fundul să arate mai mare? 

 Da.

Holly o privi pe Sharon surprinsă, dându-şi seama că nici măcar nu mai asculta întrebările.

 Dar eşti sigură? continuă Denise, care era evident neatentă la răspunsuri.

 Da.

 Deci să o cumpăr?

Holly se aştepta ca vânzătoarea să sară în sus de bucurie, strigând, Daaaa!, dar aceasta reuşi să se stăpânească.

 Nu! o întrerupse Holly înainte ca Sharon să spună din nou da.

 Nu? întrebă Denise.

 Nu, confirmă Holly.

 Nu-ţi place?

 Nu.

 Este din cauză că mă face grasă?

 Nu.

 Nu crezi că o să-i placă lui Tom ?

 Nu.

 Totuşi crezi că face banii?

 Nu.

 Oo. Ea se întoarse spre Sharon. Eşti de acord cu Holly?

 Da.

Vânzătoarea dădu ochii peste cap şi abordă o altă clientă, sperând că va avea mai mult noroc.

 Bine, am încredere în voi două, spuse Denise aruncând o ultimă privire în oglindă. Să fiu sinceră, nu-mi plăcea nici mie prea mult.

Sharon oftă şi îşi puse din nou pantofii în picioare. 

 Denise, ai spus că asta e ultima rochie. Hai să mergem să luăm ceva de mâncare înainte să cad moartă.

 Nu, am vrut să spun că asta a fost ultima rochie pe care o voi proba în acest magazin. Mai sunt încă multe altele în care să mergem.

 În nici un caz! protestă Holly. Denise, mor de foame şi în clipa asta toate rochiile încep să arate la fel pentru mine. Am nevoie de o pauză.

 Holly, dar e nunta mea!

 Da şi... Holly încercă să se gândească la o scuză, ...Sharon e însărcinată.

 OK, în regulă, atunci mergem să mâncăm ceva, spuse dezamăgită Denise şi intră din nou în cabina de probă.

Sharon o înghionti pe Holly. 

 Hei, să ştii că nu sunt bolnavă, doar gravidă.

 E singurul lucru care mi-a trecut prin cap, spuse Holly ostenită.

Toate trei se îndreptară spre Bewleys Cafe şi reuşiră să-şi ocupe locul obişnuit la fereastra care dădea în Grafton Street.

 Nu pot să sufăr să merg la cumpărături sâmbăta, se lamentă Holly, privind cum oamenii se ciocneau unul de celălalt şi se îmbrânceau pe strada aglomerată.

 S-au dus zilele când făceam cumpărături la mijlocul săptămânii. Nu mai eşti o femeie cu mult timp liber, o tachină Sharon, îndopându-se cu un sandviş uriaş.

 Ştiu, şi sunt atât de obosită, dar simt că de data asta oboseala e justificată, nu ca atunci când stăteam până seara târziu, uitându-mă la televizor, zise fericită Holly.

 Povesteşte-ne faza cu părinţii lui Gerry, spuse Sharon cu gura plină.

 A, da, oftă Holly. Au fost atât de nedrepţi cu bietul Daniel.

 Mi-a părut rău că dormeam. Sunt sigură că dacă John ar fi ştiut despre ce e vorba, m-ar fi trezit, se scuză Sharon.

 Nu spune prostii, nu a fost mare lucru. Aşa mi s-a părut atunci.

 Corect. Nu trebuie să-ţi spună ei cu cine să-ţi dai întâlnire şi cu cine nu, izbucni Sharon.

 Sharon, nu mi-am dat întâlnire cu el, încercă Holly să pună lucrurile la punct. N-am intenţia să-mi dau întâlnire cu nimeni, cel puţin douăzeci de ani de-acum înainte. Aveam o cină de afaceri.

 Ooo, cină de afaceri! râseră Sharon şi Denise.

 Asta a fost, dar în acelaşi timp a fost plăcut să fii în compania cuiva, zâmbi Holly. Şi nu vreau să mă plâng de voi, spuse ea repede, înainte ca ele să apuce să se apere. Tot ce vreau să spun este că atunci când toţi ceilalţi sunt ocupaţi este drăguţ să mai ai pe cineva cu care să stai la taclale. Mai ales să fii în compania unui bărbat, ştiţi? Iar cu el mă înţeleg uşor şi mă face să mă simt foarte liniştită. Asta-i tot.

 Da, înţeleg, încuviinţă Sharon. Oricum, îţi face bine să ieşi şi să mai întâlneşti alţi oameni.

 Şi ai mai aflat ceva despre el? Denise se aplecă în faţă, dornică să mai afle vreo bârfă. E un om care ascunde multe tenebre, Daniel ăsta.

 Nu cred că are secrete, spuse Holly descumpănită. Mi-a povestit despre fata cu care a fost logodit. O chema Laura. Mi-a spus că a fost în armată, dar a plecat după patru ani...

 Îmm, îmi plac oamenii în uniformă. Denise se linse pe buze.

 Şi DJ-ii adăugă Sharon.

 O şi DJ-ii desigur, se hlizi Denise.

 În orice caz, i-am spus părerea mea despre armată, zâmbi Holly.

 N-ai făcut asta! râse Sharon.

 Ce părere? întrebă Denise.

 Şi el ce-a spus? Sharon o ignoră pe Denise.

 S-a amuzat.

 Ce părere? întrebă Denise din nou.

 Teoria lui Holly în privinţa armatei, explică Sharon.

 Şi care ar fi aceea? întrebă Denise enervată.

 Că lupta pentru pace e ca şi cum ai face sex pentru virginitate.

Fetele izbucniră în râs.

 Da, dar poţi să te distrezi ore-n şir încercând, chicoti Denise.

 Deci voi n-aţi reuşit încă? întrebă râzând Sharon.

 Nu, dar cum avem ocazia, cum încercăm, ştii? răspunse Denise şi fetele se hliziră. Mă bucur că te înţelegi bine cu el, Holly, pentru că o să dansezi cu el la nuntă.

 De ce?

 Deoarece tradiţia cere ca, la nuntă, cavalerul de onoare să danseze cu domnişoara de onoare. Ochii îi scânteiau.

Holly simţi că nu mai are aer. 

 Vrei să fiu domnişoara ta de onoare?

Denise o aprobă entuziasmată. 

 Nu-ţi face griji, am întrebat-o deja pe Sharon şi nu se supără, o asigură ea pe Holly.

 Aş fi încântată! se înveseli Holly. Dar Sharon, sigur nu te superi?

 A, nu-ţi face griji în privinţa mea, eu voi fi umflată ca un balon.

 N-ai să fii umflată! se înveseli Holly.

 Ba da, voi fi gravidă în opt luni. Va trebui să împrumut cortul din curtea lui Denise ca să mi-l pun ca rochie!

 Aoleu, sper să nu intri în travaliu la nuntă, făcu Denise ochii mari.

 Nu te-ngrijora, Denise, n-o să-ţi umbresc ziua cea mai importantă din viaţa ta, zâmbi Sharon. Voi naşte pe la sfârşitul lui ianuarie, deci peste alte câteva săptămâni.

Denise păru uşurată.

 Apropo, am uitat să vă arăt fotografia bebeluşului! spuse entuziasmată Sharon, cotrobăind prin poşetă. Până la urmă scoase o mică fotografie de la ecografie.

 Unde e? întrebă Denise încruntându-se.

 Acolo. Sharon îi arătă zona cu pricina.

 Oho! Ce băiat mare, exclamă Denise, apropiind poza de faţă.

Sharon făcu o grimasă. 

 Denise, prostuţo, ăla e-un picior, încă nu ştim sexul.

 O, roşi Denise. Felicitări Sharon, se pare că veţi avea un mic extraterestru.

 Termină Denise, se amuză Holly, cred că e o poză minunată.

 Mă bucur că-ţi place, zâmbi Sharon uitându-se la Denise care încuviinţă din cap, pentru că voiam să te întreb ceva.

 Ce? Holly o privea îngrijorată.

 Mie şi lui John ne-ar plăcea să fii naşa copilului.

Lui Holly i se tăie respiraţia de uimire pentru a doua oară în acea zi, iar ochii i se umplură de lacrimi.

 Ei, la mine n-ai plâns când te-am rugat să-mi fii domnişoară de onoare, pufni Denise.

 Vai, Sharon, sunt onorată! spuse Holly, îmbrăţişându-şi prietena. Mulţumesc că te-ai gândit la mine!

 Mulţumesc că ai fost de acord! John va fi atât de încântat!

 Să nu începeţi să plângeţi amândouă, mormăi Denise, dar ele o ignorară şi continuară să se strângă în braţe.

 Hei! strigă Denise, făcându-le să se desprindă din îmbrăţişare.

 Ce?!

Denise arătă pe fereastră. 

 Nu-mi vine să cred! N-am observat niciodată magazinul cu articole de nuntă de acolo! Hai, terminaţi-vă băuturile şi mergem într-acolo, spuse ea entuziasmată, în timp ce îşi plimba privirile entuziasmată de la o rochie la alta.

Sharon oftă şi se prefăcu că leşină. 

 Nu pot, Denise, sunt gravidă...

Capitolul patruzeci şi doi



 Uite, Holly, mă gândeam la ceva, i se adresă Alice lui Holly, în timp ce îşi reîmprospătau machiajul în toaletă, la serviciu.

 A, şi nu doare? o tachina Holly.

 Ha, ha, răspuse ea sec. Nu, sincer, mă gândeam la horoscopul de luna asta din revistă şi cred că în mod straniu Tracey a nimerit-o de data asta.

Holly îşi îndreptă privirile spre ea. 

 Cum asta?

Alice puse deoparte rujul şi se întoarse spre Holly. 

 Păi mai întâi a spus despre tipul acela înalt, brunet şi chipeş cu care te vezi...

 Nu mă văd cu el, suntem doar prieteni, explică Holly pentru a suta oară.

 Cum spui tu. Apoi a fost chestia aia cu...

 Nu mă văd cu el, repetă Holly.

 Mda, bine, spuse Alice fără să-i dea crezare. Atunci cu...

Holly trânti portfardul. 

 Alice, nu mă văd cu Daniel. 

 Gata, gata, se predă ea, ridicând mâinile, am priceput! Nu te vezi cu el, dar te rog, nu mă mai întrerupe şi ascultă! Aşteptă ca Holly să se liniştească. Aşa, următorul lucru pe care l-a spus a fost că ziua ta norocoasă e marţi, care e chiar azi... 

 Alice, unde vrei să ajungi ? spuse caustică Holly, în timp ce-şi creiona buzele.

 Ascultă!, rosti Alice, pierzându-şi răbdarea, iar Holly tăcu. Aşadar, a mai spus că albastru e culoarea ta norocoasă. Deci astăzi e marţi, ai fost invitată de un tip înalt, brunet şi chipeş la lansarea băuturii Blue Rock. Alice părea foarte încântată cum le pusese ea pe toate cap la cap.

 Şi ce-i cu asta? întrebă Holly, câtuşi de puţin impresionată.

 E un semn.

 Un semn că în ziua aceea purtam din întâmplare o cămaşă de culoare albastră, şi ăsta a fost motivul pentru care Tracey a ales acea culoare, cămaşă pe care o purtam fiindcă toate celelalte erau murdare. Iar ziua a pus-o din capul ei, la întâmplare. Nu înseamnă nimic, Alice.

Alice oftă. 

 Of, tu nu crezi nimic.

 Păi dacă ar fi să cred teoria ta, aşa încurcată cum e, înseamnă că Brian o să câştige la loterie şi va deveni obiectul afecţiunii tuturor femeilor.

Alice îşi muşcă buzele, plecându-şi privirea.

 Cee? 

 Păi, Brian a câştigat azi patru euro la un loz răzuibil. 

 Uraaa, se înveseli Holly. Ei, tot a rămas problema ca cel puţin o fiinţă umană să-l considere atrăgător. Alice tăcu.

 Acum ce mai e? întrebă Holly.

 Nimic. Alice strânse din umeri, surâzând.

 Să nu-mi spui!, glăsui Holly şocată.

 Ce să nu-ţi spun? Alice se înroşise la faţă.

 Să nu-mi spui că-ţi place de el!? Nu e posibil! Alice ridică din umeri. 

 E drăguţ, asta-i tot.

 A, nu! Holly îşi acoperi faţa cu mâinile. Ai mers prea departe, doar ca să încerci să-mi demonstrezi ceva. 

 Nu încerc să-ţi demonstrez nimic, râse Alice.

 Ei nu pot să cred că-ţi place de el! 

 Cui îi place de cine? întrebă Tracey, intrând la toaletă.

Alice scutură cu putere din cap către Holly, implorând-o să nu-i spună.

 A, nimic, murmură Holly, privind-o pe Alice şocată. Cum putea să-i placă lui Alice de cel mai nesuferit dintre toţi nesuferiţii?

 Aţi auzit că Brian a câştigat astăzi bani cu un loz răzuibil? le întrebă Tracey din cabina de la toaletă.

 Chiar despre asta vorbeam, râse Alice.

 Până la urmă, Holly, s-ar putea să am aptitudini de medium, chicoti Tracey trăgând apa la toaletă.

Alice îi făcu cu ochiul lui Holly în oglindă, iar Holly făcu câţiva paşi spre ieşire spunându-i: 

 Haide Alice, ar fi bine să ne grăbim, altfel fotograful o să se înfurie.

 Fotograful e deja aici, explică Alice, dându-se cu rimel.

 Unde e ?

 E o ea.

 Atunci ea unde e?

 Ta-da! rosti Alice, scoţând aparatul de fotografiat din poşetă.

 Tu eşti fotograful? se amuză Holly. În cazul ăsta înseamnă că n-o să fiu eu singura care-şi va pierde slujba după ce articolul ăsta va fi publicat.

Holly şi Alice încercau să-şi facă loc prin aglomeraţia din Hogans şi urcară la etaj, în Club Diva. Holly oftă când se apropiară de uşă. Un grup de tineri musculoşi, purtând doar slipuri, băteau într-un fel de tobe hawaiiene, pentru a întâmpina invitaţii. Câteva fete foarte slabe, ce purtau la rândul lor doar nişte bikini anemici, le întâmpinară pe fete la uşă, atârnându-le de gât ghirlande de flori multicolore.

 Parcă-aş fi în Hawaii chicoti Alice, luând instantanee cu aparatul de fotografiat. Doamne, exclamă ea când intrară în club.

Holly recunoştea cu greu clubul, care fusese transformat complet. La intrare le întâmpină o cădere de apă. Apa albastră se scurgea de pe nişte stânci, arătând ca o cascadă în miniatură.

 Ia te uită, Blue Rock! râse Alice. Foarte subtil.

Holly surâse; halal simţ de observaţie pentru un ziarist. Ea nici măcar nu se prinsese că apa era de fapt băutura în sine. Daniel nu-i spusese nimic despre asta, ceea ce însemna că trebuia să rescrie tot articolul, ca să i-l poată înmâna lui Chris a doua zi. Se uită înjur, după Denise şi Tom şi văzu cum aceasta se fotografia, ţinând mâna în faţa aparatului de filmat pentru a se făli cu piatra strălucitoare a inelului de logodnă. Holly se amuză văzând că deveniseră un cuplu de vedete.

Tot personalul de la bar purta bikini şi costume de baie şi stăteau aliniaţi la intrare, purtând tăvi cu băutură albastră. Holly luă un pahar de pe tavă şi sorbi, încercând să nu se strâmbe, dar când îi simţi gustul dulce, observă un fotograf care-i făcea un instantaneu. Aşa cum îi spusese Daniel, podeaua era plină de nisip, făcând să pară că erau la o petrecere pe plajă, iar fiecare masă era umbrită de câte o uriaşă umbrelă de bambus. Scaunele de bar aveau formă de tobe, şi în aer plutea un plăcut miros de came la grătar. Lui Holly îi lăsă gura apă când zări chelnerii aducând la mese tăvi de came făcută la grătar. Se îndreptă spre cea mai apropiată masă şi muşcă cu poftă din kebab.

 A, deci totuşi mănânci!

Holly se trezi faţă-n faţă cu Daniel. Mestecă iute şi înghiţi ce avea în gură.

 Ăă, bună. N-am mâncat toată ziua, aşa că mor de foame. Arată grozav totul, rosti ea privind în jur, dornică să-i distragă atenţia de la ea, care era cu gura plină de kebab.

 Da, a ieşit bine până la urmă. Părea încântat. Daniel era ceva mai îmbrăcat decât personalul de la bar: purta nişte blue-jeanşi decoloraţi şi o cămaşă hawaiiană, cu flori mari roz şi albastre. Era tot neras, iar Holly se gândi că ar fi fost greu să-l săruţi, având barba aceea ţepoasă. Nu că ar fi vrut să-l sărute ea. Altcineva... Oare de ce o preocupa asta?

 Haide, Holly! Vreau să-ţi fac o fotografie cu tipul ăsta înalt, brunet şi chipeş, strigă Alice, grăbindu-se spre ea cu aparatul de fotografiat.

Holly era stânjenită.

Daniel râse. 

 Ar trebui să-ţi aduci prietenele aici mai des.

 Nu e prietena mea, se oţărî Holly, în timp ce poza lângă Daniel.

 Stai o clipă, spuse Daniel, acoperind lentila aparatului. Luă un şerveţel de pe masă şi şterse grăsimea şi sosul de pe faţa lui Holly. La atingerea lui, Holly se înfioră şi o căldură îi străbătu tot corpul. Se convinse pe ea însăşi că asta se datora faptului că roşise.

 Acum e bine, spuse el, cuprinzând-o cu un braţ şi zâmbind la cameră.

Apoi Alice se îndepărtă, continuând să facă instantanee înjur. Holly se întoarse spre Daniel.  Îmi cer scuze pentru seara trecută. Părinţii lui Gerry te-au tratat foarte urât şi îmi pare rău dacă te-au făcut să te simţi jenat.

 A, nu trebuie să-ţi ceri scuze din nou, Holly, de fapt nu trebuie să-ţi ceri scuze deloc. M-am simţit jenat pentru tine, Holly. N-ar trebui să-ţi spună ei cu cine să te-ntâlneşti şi cu cine nu. În orice caz, dacă-ţi faci griji pentru mine, n-ai de ce, zâmbi el, punându-şi mâinile pe umerii ei, ca şi cum ar fi vrut să spună mai mult, dar chiar atunci cineva de la bar îl strigă, iar el se grăbi să vadă despre ce era vorba.

 Dar eu nu mă-ntâlnesc cu tine, murmură Holly ca pentru sine. 

Dacă trebuia să-l convingă până şi pe Daniel de acest lucru, aveau cu siguranţă o problemă. Spera că el nu considerase cina aceea mai mult decât ceea ce fusese de fapt. Totuşi, de atunci, el o sunase zi de zi. Realiză că îi aştepta cu nerăbdare telefoanele. Iar avea ceva la care să se gândească. Holly se îndreptă spre Denise care sorbea cu paiul băutura albastră şi se întinse alături de ea pe un şezlong.

 Hei Holly, ţi-am păstrat asta pentru tine, arătă ea spre o saltea de plajă din colţul încăperii şi amândouă chicotiră, amintindu-şi de aventura lor de vacanţă.

 Ce spui de noua băutură tare a iernii ?

Denise dădu ochii peste cap. 

 Groaznică. Am băut doar câteva şi deja mi se-nvârte capul.

Alice veni în goană spre Holly, trăgând după ea un bărbat musculos, care purta doar un şort. Unul din bicepşii lui era cât mijlocelul lui Alice. Ea îi înmână camera lui Holly. 

 Vrei să ne faci o poză la amândoi?

Holly nu credea că ăsta era genul de fotografii la care se gândise Chris, dar îi făcu pe plac lui Alice.

 Vreau să mi-o pun ca imagine de fundal pe calculatorul de la serviciu, îi explică Alice lui Denise.

În seara aceea Holly se distră râzând şi stând de vorbă cu Denise şi Tom, în timp ce Alice alerga de colo-colo, făcând fotografii bărbaţilor pe jumătate dezbrăcaţi. Holly se simţi vinovată că Tom o enervase cu câteva luni în urmă, la concursul de karaoke. Era un tip de treabă, iar împreună cu Denise alcătuiau un cuplu fermecător. Holly de abia reuşi să stea de vorbă cu Daniel, pentru că el răspundea de toate în seara aceea. Îl urmărea cum dădea instrucţiuni personalului, care trecea imediat la treabă. Se vedea că îi poartă un mare respect. De fiecare dată când îl vedea îndreptându-se spre grupul lor, cineva îl oprea ca să stea de vorbă. Cel mai adesea era oprit de fetele tinere şi slăbănoage, care purtau doar bikini. O enervau pe Holly, aşa că se uită în altă parte.

 Of, nu ştiu cum am să scriu articolul ăla, i se plânse Holly lui Alice, când ieşiră afară, în aerul rece al străzii.

 Nu-ţi face griji, Holly, sigur ai să te descurci, e vorba de numai opt sute de cuvinte, nu-i aşa? 

 Da, numai, mormăi ea sarcastică. Vezi tu, eu am schiţat ceva acum câteva zile, pentru că Daniel mi-a dat toate informaţiile. Dar după ceea ce am văzut aici, trebuie să-l rescriu în întregime. Şi deja aproape m-a dat gata încercarea de a scrie, chiar şi atât.

 Eşti tare îngrijorată, nu-i aşa?

Holly oftă. 

 Alice, pur şi simplu nu pot să scriu. N-am fost niciodată capabilă să transpun ceva în cuvinte şi să descriu lucrurile aşa cum sunt.

Alice rămase pe gânduri. 

 Ai articolul la birou? Holly încuviinţă.

 Păi atunci, ce-ar fi să mergem acolo chiar acum, şi poate o să facem câteva schimbări dacă e nevoie.

 O, Alice, mulţumesc mult! spuse Holly, îmbrăţişând-o cu un sentiment de uşurare.

În ziua următoare, Holly se foia neliniştită în scaun în biroul lui Chris şi îi urmărea reacţia în timp ce citea articolul. Faţa lui rămase tot morocănoasă şi atunci când dădu pagina. Alice nu făcuse doar câteva schimbări, rescrisese totul, iar Holly considera că ieşise grozav. Era amuzant, totuşi plin de informaţii şi descria seara exact aşa cum se desfăşurase. Alice era o scriitoare extrem de talentată, iar Holly nu înţelegea cum de lucra tot la secretariat, în loc să scrie pentru revistă. 

În sfârşit, Chris termină de citit şi îşi scoase încet ochelarii. Ridică privirile spre Holly. Aceasta îşi frângea mâinile în poală; avea senzaţia că fusese prinsă copiind la şcoală.

 Holly, nu ştiu ce cauţi în publicitate, spuse Chris în cele din urmă. Eşti o scriitoare formidabilă! Îmi place la nebunie! E obraznic şi amuzant, totuşi îşi atinge scopul. E extraordinar.

Holly schiţă un zâmbet. 

 Ăă... mersi. 

 Eşti atât de talentată, nu-mi vine să cred că ai încercat să ascunzi lucrul ăsta de mine.

Holly rămăsese cu zâmbetul pe buze, neştiind ce altceva ar fi putut face.

 Ce-ai zice să mai scrii din când în când?

Holly îl privi împietrită. 

 Vezi tu, Chris, eu sunt mult mai interesată de publicitate.

 A, sigur, înţeleg şi o să te plătesc în plus pentru asta, să ştii. Dar dacă o să mai avem vreodată probleme cel puţin o să ştiu că mai am un scriitor talentat în echipă. Bravo, Holly. El îi zâmbi şi îi întinse mâna.

 Ăă... mulţumesc, repetă Holly, răspunzându-i cu o strângere slabă de mână. Acum ar trebui să mă întorc la treabă. Se ridică de pe scaun şi ieşi ţeapănă din birou.

 Ce-a zis, i-a plăcut? întrebă Alice cu voce tare, trecând pe culoar.

 Ăă... da, a fost tare încântat. Ar vrea să mai scriu când şi când. Holly se simţea vinovată că-şi asumase tot meritul.

 Aha. Alice privi în altă direcţie. Ce noroc pe tine! continuă ea, îndreptându-se spre biroul său.

Capitolul patruzeci şi trei



Denise închise cu şoldul sertarul casei de marcat şi îi înmână bonul clientului de la casă.  Mulţumesc, zâmbi ea, dar zâmbetul i se stinse imediat ce acesta se întoarse cu spatele şi plecă. Oftă cu năduf, privind coada lungă din faţa casei. Trebuia să stea acolo toată ziua, deşi murea să-şi ia şi ea o pauză de ţigară. Dar nu era chip să facă asta, aşa că apucă morocănoasă obiectul de îmbrăcăminte de la următorul client, îi desprinse eticheta, îl scană şi îl ambală.

 Scuzaţi-mă, sunteţi Denise Hennessey? auzi ea o voce groasă şi ridică privirile, ca să vadă de unde venea vocea aceea seducătoare. Se încruntă când văzu un poliţist în faţa ei.

Ezită o clipă, încercând să-şi amintească dacă comisese ceva ilegal în ultimele câteva zile. Când îşi dădu seama că nu făcuse nimic rău surâse. 

 Da, eu sunt.

 Sunt ofiţerul Ryan şi aş vrea să vă rog să mă însoţiţi la secţie.

Era mai mult un ordin, decât o rugăminte, iar Denise rămase cu gura căscată. Nu mai era un poliţist sexy, era genul de ofiţer diabolic care ar încuia-o într-o celulă înghesuită cu o uniformă portocalie şi cătuşe şi fără apă caldă sau machiaj. Lui Denise i se uscă gâtul, imaginându-şi că era bătută în curtea închisorii de o ceată de femei dure şi mânioase, cărora nu le păsa de rimelul ei, în timp ce paznicii le priveau şi pariau cine o să câştige. Ea înghiţi în sec. 

 Pentru ce?

 Dacă o să vă conformaţi şi veţi face ce v-am spus, vi se va explica totul la secţie. El ocoli tejgheaua şi Denise se retrase încet, privind neajutorată la coada lungă de clienţi. Toată lumea o urmărea, amuzaţi de scena la care asistau.

 Cere-i legitimaţia, dragă, îi strigă unul dintre clienţii aflaţi la coadă.

Cu o voce tremurătoare, Denise ceru să-i arate legitimaţia, ceea ce nu-i folosea la nimic, pentru că nu mai văzuse niciodată o legitimaţie adevărată de poliţist. Mâna îi tremură când studie mai îndeaproape legitimaţia, fără ca de fapt să vadă ceva. Era prea copleşită de faptul că toţi clienţii şi personalul magazinului o priveau cu dezgust. Se gândeau toţi la acelaşi lucru: era o infractoare.

Denise se împotrivi, refuzând să plece fără luptă. 

 Nu plec până nu-mi spuneţi despre ce e vorba.

El continua să se apropie de ea. 

 Domnişoară Hennessey, dacă veţi fi de acord să mă însoţiţi nu va fi nevoie să folosesc astea. El scoase o pereche de cătuşe din buzunarul pantalonilor.

 Dar n-am făcut nimic rău! protestă ea, intrând în panică. 

 Asta vom lămuri la secţie, nu-i aşa? El începea să se enerveze.

Denise îşi încrucişă mâinile pe piept, pentru a-i arăta cât era ea de dură. 

 Am spus că nu merg până nu-mi spuneţi despre ce este vorba.

 Bine atunci, strânse el din umeri, dacă insistaţi. 

El deschise gura ca să zică ceva, iar ea ţipă simţind cătuşele argintii strângând-o la încheieturi. Nu era chiar prima dată când purta cătuşe, cunoştea senzaţia, dar era atât de şocată, încât nu putea vorbi.

 Noroc, dragă, strigă din nou clientul de adineaori, în timp ce Denise defila pe lângă toată coada. Dacă te trimit la Mount Joy salut-o pe Oria din partea mea şi spune-i că o să o vizitez de Crăciun.

Denise făcu ochii mari, imaginându-şi cum i-ar sta ei într-o celulă, împreună cu o criminală psihopată. Poate ar găsi o pasăre cu aripa ruptă pe care ar îngriji-o şi ar învăţa-o să zboare, ca să treacă anii, la fel ca în filmul acela...

Se înroşi la faţă când păşiră pe Grafton Street şi mulţimea se risipi imediat ce văzu ofiţerul de poliţie cu o infractoare încătuşată. Denise ţinea ochii în pământ, sperând să nu fie zărită de nici un cunoscut. Inima îi bătu cu putere când se gândi la o cale de evadare. Aruncă o privire înjur, încercând să găsească o cale de scăpare, dar deja era condusă într-un microbuz al poliţiei, de binecunoscuta culoare albastră, cu ferestrele camuflate. Denise se aşeză în faţă şi, cu toate că simţea că mai există cineva în spatele ei, stătea nemişcată în scaun, prea îngrozită ca să întoarcă capul şi să-şi cunoască viitoarele colege de celulă. Îşi aplecă capul pe fereastră, luându-şi rămas bun de la libertate.

 Unde mergem? întrebă ea. Femeia poliţist aflată la volan şi ofiţerul Ryan o ignorau şi continuau să privească în faţă. 

 Hei! strigă ea. Aţi spus că mergem la secţie!

Ei continuau să privească drept în faţă.

 Hei! Unde mergem?!! 

Nici un răspuns.

 N-am făcut nimic rău!

Tot nici un răspuns.

 Sunt nevinonată, fir-ar să fie! Nevinovată, credeţi-mă!

Denise începu să lovească cu piciorul scaunul din faţa ei, încercând să le capteze atenţia. Sângele începu să-i clocotească, atunci când femeia poliţist puse o casetă şi dădu muzica tare. Denise făcu ochii mari, auzind cântecul.

Ofiţerul Ryan se întoarse în scaun cu un rânjet pe faţă. 

 Denise, ai fost o fetiţă foarte rea. El se ridică şi se duse în faţa ei. Ea înghiţi în sec atunci când acesta începu să-şi rotească şoldurile în ritmul melodiei Hot Stuff.

Tocmai era să-i dea una între picioare când auzi chiote şi râsete venind din spatele autobuzului. Se răsuci şi îşi văzu surorile, Holly, Sharon şi încă alte cinci prietene, care se tăvăleau pe jos de râs în spatele microbuzului. Îşi dădu în sfârşit seama despre ce era vorba când fetele îi puseră un voal pe cap strigând: 

 Distracţie plăcută la petrecerea cloştilor!.

 A, ticăloaselor! izbucni Denise, blestemându-le şi înjurându-le până ce isprăvi toate înjurăturile de pe lume, ba mai inventă şi ea câteva.

Fetele continuau să se ţină cu mâinile de burţi de atâta râs.

 Ai noroc că nu ţi-am tras una între picioare! ţipă Denise la agentul care îşi unduia şoldurile.

 Denise, el e Ken, se hlizi sora ei Fiona, şi e stripperul tău pe ziua de azi.

Denise îngustă ochii, continuând să le înjure. 

 Aproape că am făcut atac de cord, sper că vă daţi seama! Credeam că o să merg la închisoare! Doamne, ce or să creadă clienţii mei? Şi personalul din subordine! Denise închise ochii, ca şi cum ar fi durut-o ceva.

 Vânzătoarele ştiau de săptămâna trecută, chicoti Sharon. Se prefăceau doar.

 A, ticăloasele, repetă Denise. Când mă întorc la serviciu o să le dau afară pe toate. Dar clienţii?, întrebă Denise, cuprinsă de panică.

 Nu-ţi face griji, spuse amuzată sora ei, le-am instruit pe vânzătoare să le spună că e vorba de petrecerea cloştilor, după ce ai plecat din magazin.

Denise dădu ochii peste cap. 

 După câte le cunosc eu, dinadins nu le vor spune nimic, iar dacă nu le vor spune voi avea reclamaţii, iar dacă vor fi reclamaţii voi fi concediată.

 Denise! Nu mai fi aşa stresată! Doar nu crezi că am fi făcut asta fără să-l anunţăm pe şeful tău, nu? E OK!, explică Fiona. Toată lumea a considerat că va fi amuzant. Acum relaxează-te şi bucură-te de acest sfârşit de săptămână, chicoti Fiona.

 Sfârşit de săptămână ? Ce naiba vreţi să-mi faceţi? Unde mergem ? Denise îşi privea prietenele, speriată.

 Mergem la Galway, asta-i tot ce trebuie să ştii, făcu Sharon pe misterioasa.

 Dacă n-aş avea cătuşele astea, v-aş da eu câteva palme, le ameninţă Denise.

Fetele chiuiră pe când Ken îşi scoase cu mişcări lascive uniforma şi îşi picură ulei pe piele, pentru ca Denise să-l maseze.

 Bărbaţii în uniformă arată mult mai bine fără ea..., mormăi Denise, văzându-l cum îşi încordează muşchii în faţa ei.

 Ken, ai noroc că Denise poartă cătuşe, altfel ai fi într-un mare bucluc! îl ironizară fetele.

 Mare bucluc, aşa e, mormăi Denise din nou, privind cum îşi dădea jos şi restul hainelor de pe el. O, fetelor! Vă mulţumesc foarte mult! chicoti, vocea sunându-i cu totul altfel decât până atunci.

 Te simţi bine, Holly? Aproape că n-ai scos nici un cuvânt de când ne-am urcat în microbuz, o întrebă Sharon, întinzându-i un pahar de şampanie, în timp ce ea îşi turnase un pahar de suc de portocale.

Holly se uită pe fereastră, la câmpurile verzi pe lângă care treceau. Pe dealuri se zăreau nişte pete albe, căci oile urcau curajoase la înălţime, nepăsătoare la frumuseţea peisajului. Garduri drepte din piatră separau fiecare bucată de pământ şi se vedeau liniile cenuşii, în zig-zag, ca un puzzle înşirat pe mile întregi, legând fiecare piesă de pământ una de cealaltă. Lui Holly îi lipseau câteva piese din puzzle-ul minţii ei.

 Mda, oftă ea, mă simt bine.

 Vai, trebuie să-l sun pe Tom! gemu Denise, prăbuşindu-se pe patul dublu de la hotel unde stătea alături de Holly. Sharon adormise imediat pe patul pentru o persoană de alături. Se culcase mult mai repede decât celelalte fete, după ce se plictisise de comportamentul lor de beţive.

 N-am voie să te las să-l suni pe Tom, căscă Holly. Asta e un sfârşit de săptămână petrecut doar cu fetele.

 Te rog, o imploră Denise.

 Nu. Iar telefonul se confiscă. Ea apucă mobilul din mâna lui Denise şi îl ascunse în dulapul de lângă pat.

Denise arăta de parcă era gata să izbucnească în plâns. O privi pe Holly care se întinsese pe pat cu ochii închişi şi începu să-şi facă un plan în minte. Voia să aştepte până ce Holly adormea şi apoi să-l sune pe Tom. Holly fusese atât de tăcută toată ziua, că începuse să o enerveze pe Denise. De fiecare dată când Denise îi punea o întrebare, răspundea monosilabic, iar fiecare încercare a ei de a purta o conversaţie eşuase. Era evident că Holly nu se distra, dar ceea ce o enerva cel mai mult pe Denise era că Holly nici măcar nu se străduia sau nu se prefăcea că se distrează, înţelegea că Holly era necăjită şi că avea multe pe cap, dar era petrecerea ei de cloşcă şi nu putea să nu simtă că din cauza lui Holly atmosfera nu era chiar plină de veselie.

Camera se învârtea cu Holly. Deşi ţinea ochii închişi, nu putea să doarmă. Era cinci dimineaţa, ceea ce însemna că băuse timp de douăsprezece ore, iar capul îi zvâcnea. Îi era greaţă de la stomac, căci pereţii din jurul ei se învârteau într-una... Se aşeză pe pat încercând să ţină ochii deschişi,

pentru a evita senzaţia de greaţă. Se răsuci pe pat cu faţa la Denise, ca să stea de vorbă, dar zgomotul făcut de sforăitul ei tăia orice încercare de a comunica cu ea. Holly oftă şi privi în jur prin cameră. Nu voia nimic altceva, decât să meargă acasă şi să doarmă în patul ei. Prin întuneric pipăi prin aşternut după telecomandă, o găsi şi dădu drumul la televizor. Peste tot erau numai reclame. Holly se uită la prezentarea unui nou cuţit cu care puteai curăţa o portocală fără să te stropeşti; sau şosetele uimitoare, pe care nu le pierdeai la spălat.

Denise sforăia zgomotos alături de ea şi o lovi pe Holly la fluierul piciorului când se întoarse pe partea cealaltă. Holly gemu şi îşi frecă piciorul, în timp ce o privea cu simpatie pe Sharon cum încerca frustrată să stea pe burtă, în cele din urmă, nereuşind, se culcă pe o parte.

Holly alergă la toaletă şi îşi aplecă capul deasupra closetului, pregătită pentru ceea ce avea inevitabil să urmeze. Ar fi vrut să nu fi băut atâta, dar cu toate acele conversaţii despre nunţi, soţi şi fericire, avusese nevoie de tot vinul din lume ca să nu urle la toate să înceteze o dată. Îi era groază de următoarele două zile. Prietenele lui Denise erau de două ori mai rele decât ea, erau zgomotoase şi neastâmpărate, exact aşa cum ar fi trebuit să fie nişte fete la o petrecere a cloştilor, dar Holly nu avea energia să ţină pasul cu ele. Cel puţin Sharon avea scuza că era gravidă; putea spune că nu se simte bine sau că e obosită. Holly însă n-avea nici o scuză, cu excepţia faptului că se transformase într-o plicticoasă, şi păstra această scuză pentru momentul când ar fi avut nevoie de ea.

Parcă mai ieri avusese şi Holly petrecerea ei de cloşti, dar de fapt trecuseră şapte ani. Luase avionul spre Londra la sfârşit de săptămână împreună cu fetele ca să facă o petrecere de pomină, dar sfârşise prin a-i fi dor de Gerry, atât de mult, încât îl sunase din oră-n oră. Atunci era atât de încântată de viitorul care i se aşternea în faţă. Viitorul părea luminos.

Urma să se căsătorească cu bărbatul viselor ei şi să trăiască cu el până la sfârşitul zilelor. Tot weekend-ul acela numărase orele până când urma să se poată întoarce acasă, în avionul cu care se întorcea la Dublin fusese tot timpul nerăbdătoare. Deşi fuseseră despărţiţi doar câteva zile, acestea i se păruseră o eternitate. Gerry o aşteptase la aeroport cu o pancartă uriaşă în mâini pe care scria  Viitoarea mea soţie. Când dăduse cu ochii de el, bagajele îi căzuseră din mâini, alergase în braţele lui şi îl îmbrăţişase din toate puterile. Nu voia să-i mai dea drumul vreodată; ce lux pe unii oameni: să-i poată îmbrăţişa pe cei dragi oricând aveau chef, gândi ea acum cu amărăciune. Scena de la aeroport era ca o secvenţă dintr-un film, dar era reală: sentimente reale, emoţii reale şi dragoste adevărată, pentru că era viaţă adevărată. Viaţă adevărată care acum devenise un coşmar pentru ea.

Da, reuşise în sfârşit să se dea jos din pat dimineaţa; da, reuşea chiar să se îmbrace de cele mai multe ori. Da, reuşise să-şi găsească un serviciu, unde să cunoască alţi oameni şi da, începuse în sfârşit să-şi cumpere de mâncare şi să se hrănească. Dar nu, nici unul din lucrurile astea nu o încântau. Erau lucruri obişnuite, pe care trebuia să le facă  pentru că aşa făceau oamenii obişnuiţi. Dar nici unul dintre acestea nu-i umplea golul din inimă, era ca şi cum trupul ei devenise un puzzle uriaş, aidoma câmpurilor acelea verzi cu zidurile lor cenuşii care se înşirau prin toată Irlanda. Începuse să rezolve acest puzzle pornind de la colţuri, de pe margine, unde erau părţile mai uşoare, dar acum trebuia să completeze şi bucăţelele mici, dintre ele, care erau cele mai grele. Dar nimic din ceea ce făcuse până acum nu-i umpluse locul gol din inimă; piesa aceea din puzzle încă aştepta să fie găsită.

Holly făcu zgomot, prefăcându-se că are un acces de tuse, astfel încât fetele să se trezească şi să stea de vorbă cu ea. Avea nevoie să stea de vorbă cu cineva, avea nevoie să plângă, să-şi verse toată frustrarea şi dezamăgirile. Dar ce altceva le-ar fi putut spune lui Sharon sau Denise din ce nu le spusese deja? De când cu vacanţa, Holly îşi deschisese sufletul mai mult către ele două, dar acum simţea că o năpădeau vechile temeri, iar şi iar. Uneori fetele reuşeau să o liniştească, dar ea se simţea pozitivă şi încrezătoare, dar după numai câteva zile cădea din nou în neagra disperare.

După un timp, Holly obosi să se uite pe cei patru pereţi, îşi puse pe ea un trening şi coborî în barul hotelului.

Charlie aruncă o privire în direcţia mesei aflată în spatele barului, de unde izbucniră iarăşi râsete. Şterse tejgheaua şi aruncă o privire la ceas: cinci jumate, iar el de abia aştepta să ajungă acasă. Se considerase norocos când fetele de la petrecerea cloştilor se duseseră să se culce mai devreme decât se aşteptase el şi tocmai se pregătea să facă curat şi să plece acasă, când îşi făcu apariţia o altă gaşcă. Se afla încă aici. De fapt, ar fi preferat să fi rămas fetele alea, decât gaşca asta arogantă. Nici măcar nu locuiau la hotel, dar trebuia să-i servească pentru că era vorba de fata patronului hotelului şi de prietenii ei.

 Să nu-mi spui că mai vrei să bei! râse barmanul, când văzu una dintre fetele de la petrecerea cloştilor intrând. Ea se îndreptă către bar, lovindu-se de perete în încercarea de a se cocoţa pe scaunul înalt. Charlie se abţinu să nu râdă.

 Am coborât pentru un pahar cu apă, sughiţă ea. O, Doamne, se văicări, văzându-se în oglinda de deasupra barului. Charlie trebuia să recunoască că arăta şocant: semăna un pic cu sperietoarea de ciori de la ferma tatălui său. Părul îi atârna în laţe stând în toate direcţiile, în jurul ochilor avea cercuri negre de la rimei, iar pe dinţi avea pete de vin roşu.

 Poftim, spuse Charlie, punându-i în faţă un pahar cu apă.

 Mersi. Ea înmuie degetul în pahar, se şterse de rimei pe la ochi şi îndepărtă petele de vin de pe buze.

Charlie izbucni în râs, în timp ce ea aruncă o privire spre ecusonul lui.

 De ce râzi, Charlie?

 Credeam că ţi-e sete, pentru că, dacă mi-ai fi cerut, ţi-aş fi dat un prosop să te ştergi pe faţă, râse el pe înfundate.

Femeia zâmbi şi trăsăturile ei se îndulciră. 

 Cred că gheaţa şi lămâia sunt bune pentru ten.

 Asta-i ceva nou. Charlie continuă să şteargă tejgheaua. V-aţi distrat în seara asta?

Holly oftă. 

 Cred că da. 

Distrat era un cuvânt pe care nu-l mai folosea atât de des. Râsese la glumele care se făcuseră toată noaptea, fusese încântată pentru Denise, dar nu se simţise în largul ei. Parcă era din nou la şcoală, fetiţa timidă care stătea în bancă, dar care nu vorbea niciodată şi căreia nimeni nu-i adresa nici un cuvânt. Nu recunoştea persoana care devenise; ar fi vrut să nu se mai uite la ceas ori de câte ori ieşea în oraş, sperând că noaptea se va sfârşi în curând, astfel ca să plece acasă şi să se târască în pat. Voia să nu-şi mai dorească să treacă timpul şi în loc de asta să trăiască clipa.

 Te simţi bine? Charlie se opri din ştersul tejghelei şi o privi. Avea cumplitul sentiment că ea o să izbucnească în plâns, dar era obişnuit cu asta. Mulţi oameni deveneau sentimentali la beţie.

 Mi-e dor de soţul meu, şopti ea, iar un fior îi străbătu tot corpul.

Zâmbetul înflori pe faţa lui Charlie.

 Ce e atât de amuzant? îl privi ea mânioasă. 

 Cât timp ai să stai aici? o întrebă el.

 In weekend, se smiorcăi Holly, răsucind un şerveţel uzat pe deget.

El râse. 

 N-ai mai fost niciodată plecată la sfârşit de săptămână fără să-l vezi?

Ea se încruntă. 

 Doar o dată, răspunse într-un târziu. Iar atunci era chiar petrecerea cloştilor dinaintea nunţii mele.

 Cu cât timp în urmă a fost asta?

 Acum şapte ani. O lacrimă i se prelinse pe faţă. Charlie clătină din cap. 

 Asta a fost tare demult. Ei, dacă ai făcut-o o dată, poţi să o faci şi a doua oară, zâmbi el. Şapte ani cu noroc, nu aşa se spune?

Holly luă o duşcă. Noroc pe dracu.

 Nu-ţi face griji, spuse Charlie pe un ton blajin, probabil şi soţul tău e la fel de trist fără tine.

 Doamne, sper că nu. Holly făcu ochii mari.

 Păi vezi? Sunt convins că şi el speră că nici tu n-ai să fii tristă fără el. Ar trebui să te bucuri un pic de viaţă. 

 Ai dreptate, spuse Holly, înviorându-se. Nu i-ar plăcea să mă ştie nefericită.

 Te-ai prins, surâse Charlie şi tresări când o văzu pe fiica şefului lui venind spre bar, cu o expresie a feţei pe care i-o cunoştea bine.

 Hei, Charlie, strigă ea. Încerc de ceva timp să te fac atent. Poate că dacă n-ai mai sta de vorbă cu clienţii la bar şi ai munci şi tu un pic, eu şi prietenii mei n-am mai fi atât de însetaţi.

Holly căscă gura uluită. Ce tupeu avea femeia aia să-i vorbească astfel lui Charlie, iar parfumul ei era atât de puternic încât lui Holly îi veni să tuşească.

 Scuză-mă, ai vreo problemă? o întrebă femeia pe Holly, măsurând-o de sus până jos.

 Da, am, bolborosi Holly, luând o înghiţitură de apă. Parfumul tău e dezgustător şi mă face să vomit.Charlie izbucni în râs şi se aplecă în spatele tejghelei prefăcându-se că are nevoie de o lămâie. Încercă să oprească cele două femei să se răstească una la cealaltă, aşa că se opri din râs.

 De ce întârzii atât? se interesă o voce groasă. Charlie sări în picioare la auzul vocii logodnicului femeii. Era chiar mai rău decât ea. De ce nu vii să iei loc, scumpo, şi o să aduc eu băuturile?, spuse bărbatul.

 În regulă. Măcar este cineva politicos pe aici, se răsti ea măsurând-o încă o dată pe Holly din priviri, după care se întoarse ca o furtună la masa ei. Holly o privea cum i se mişcă şoldurile, bum, bum, bum, dintr-o parte în alta când mergea. Probabil era model, sau aşa ceva, decise Holly. Asta ar fi explicat şi izbucnirile ei.

 Ce mai faci? întrebă bărbatul de lângă Holly, privindu-i insistent sânii.

Charlie îşi muşcă limba ca să nu spună ceva, în timp ce turna o bere Guinness, aşezând apoi paharul pe tejghea. Avea sentimentul că femeia de la bar nu va ceda farmecelor lui Stevie, mai ales că părea îndrăgostită de soţul ei până peste urechi. Charlie de abia aştepta să vadă cum Stevie urma să fie cu politeţe respins.

 Bine, răspunse scurt Holly, privind dinadins în faţa ei, pentru a evita contactul vizual.

 Sunt Stevie, glăsui el întinzându-i mâna.

 Sunt Holly, mormăi ea şi îi întinse o mână moale, nedorind să fie prea mojică.

 Holly, ce nume frumos. El nu-i dădu drumul la mână, iar Holly trebui să ridice privirile şi să-l privească în ochi. Avea ochi mari, albaştri şi strălucitori.

 Ăă... mersi, spuse ea stânjenită de complimentul lui, înroşindu-se la faţă.

Charlie oftă în sinea lui. Până şi ea îi căzuse în plasă, singura lui speranţă de satisfacţie în seara aceea.

 Pot să-ţi ofer ceva de băut, Holly? întrebă Steve încet.

 Nu, mulţumesc, am aici. Ea mai luă o înghiţitură de apă.

 Bine, atunci mă duc să duc băuturile astea la masă şi am să mă-ntorc să-i iau încântătoarei Holly ceva de băut. El rânji spre ea, în timp ce se îndepărta.

Charlie ridică privirile spre cer, imediat ce acesta se întoarse cu spatele.

 Cine dracu e tâmpitul ăsta? întrebă Holly, privind uluită, iar Charlie râse, încântat că ea nu cedase avansurilor lui. Era o femeie întreagă la minte, chiar îi era dor de soţul ei după numai o zi de despărţire.

Charlie spuse cu voce scăzută. 

 Este Stevie, logodnicul Laurei, ticăloasa aia blondă care a fost aici adineaori. Tatăl ei este proprietarul hotelului, ceea ce înseamnă că eu nu pot chiar să-i spun să se ducă undeva, deşi tare mi-ar plăcea să fac asta. Nu merită să-mi pierd slujba numai pentru atâta.

 Ba cred că ar merita să ţi-o pierzi, numai să i-o spui, zise Holly fixând-o cu privirea pe frumoasa Laura şi adresându-i în gând vorbe urâte. În orice caz, noapte bună, Charlie .

 Pleci la culcare?

Ea încuviinţă. 

 Ar cam fi timpul; e trecut de şase. Arătă spre ceasul ei. Sper că o să pleci şi tu în curând să te culci, spuse zâmbind.

 N-aş fi prea sigur de asta, răspunse el, urmărind-o cu privirea în timp ce se îndepărta de bar. Steve se luase după ea, iar Charlie se apropie de uşă, ca să se asigure că totul era în ordine. Laura, observând dispariţia bruscă a logodnicului ei, se ridică de la masă şi ajunse la uşă în acelaşi timp cu Charlie. Amândoi priviră spre coridor, în direcţia în care se îndreptaseră Steve şi Holly.

Laurei i se tăie respiraţia şi îşi acoperi gura cu palmele.

 Hei! strigă Charlie mânios, căci văzuse cum Holly enervată, îl împingea pe beţivul Steve.

Holly se şterse la gură furioasă, dezgustată de încercarea lui Steve de a o săruta. Se îndepărtă de el şi îi spuse: 

 Cred că ţi-ai format o părere greşită, Steve. Du-te înapoi la bar, la logodnica ta.

Clătinându-se pe picioare, Steve se întoarse cu faţa spre Laura şi un Charlie supărat, care se îndreptau în goană spre el.

 Stevie! strigă Laura. Cum ai putut?! Ea ieşi alergând din hotel, urmată îndeaproape de Steve care protesta.

 Uhh! spuse Holly dezgustată. Chiar n-aveam nici un chef de asta!

 Nu-ţi face griji, te cred spuse Charlie, luând-o de după umeri. Am văzut de la uşă ce s-a întâmplat.

 Ce bine, mulţumesc că ai venit ca să mă salvezi! se lamentă Holly.

 Am ajuns prea târziu, îmi pare rău. Dar trebuie să recunosc că mi-a plăcut că ea a văzut totul, se înveseli el, vorbind despre Laura.

Holly zâmbi, privind pe coridor la Steve şi Laura care ţipau unul la celălalt.

 Ups, spuse ea, după ce intră în cameră.

Holly se lovi de toate lucrurile din dormitor, încercând să se aşeze înapoi în pat prin întuneric. 

 Au! ţipă ea, lovindu-se de noptiera patului.

 Sshhh! spuse adormită Sharon.

Holly o bătu pe umăr pe Denise, până când aceasta se trezi.

 Ce e? Ce? mormăi adormită Denise.

 Uite aici. Holly îi băgă telefonul mobil sub nas lui Denise. Dă-i telefon viitorului tău soţ, spune-i că-l iubeşti, dar vezi să nu afle fetele.

În ziua următoare, Holly şi Sharon plecară să facă o plimbare lungă pe plaja din afara oraşului Galway. Deşi era octombrie, aerul era cald, iar Holly nu avusese nevoie de haină. Stătea şi asculta valurile clipocind la ţărm. Celelalte fete se hotărâseră să bea ceva, dar stomacul lui Holly nu mai putea să suporte aşa ceva.

 Te simţi bine, Holly? Sharon o luă pe Holly de după umeri.

Holly oftă. 

 Sharon, de fiecare dată când cineva îmi pune această întrebare, răspund: Sunt bine, mulţumesc, dar ca să fiu sinceră, nu este aşa. Oare oamenii chiar vor să ştie cum te simţi când te întreabă, ce mai faci? Sau o fac doar din politeţe? Holly surâse. Următoarea dată când vecina mea de peste drum o să mă întrebe, ce mai faci? am să-i răspund: de fapt să ştii că nu fac bine deloc, mulţumesc de întrebare. Sunt cam tristă şi singură. Scoasă din sărite de toată lumea. Invidioasă pe tine şi pe mica ta familie perfectă, dar nu prea invidioasă pe soţul tău care trebuie să-şi ducă viaţa cu tine. Apoi am să-i spun că am un nou serviciu şi că am cunoscut multă lume şi fac eforturi să mă adun, însă acum nu mai ştiu ce să fac. Apoi am să-i spun cum mă scoate din minţi toată lumea care afirmă că timpul vindecă rănile, dar care în acelaşi timp susţine că absenţa face inima să iubească mai mult, ceea ce mă zăpăceşte, pentru că asta înseamnă că, cu cât el va lipsi mai mult timp, cu atât îmi va fi mai dor de el. Am să-i spun că nimic nu vindecă cu adevărat şi că în fiecare dimineaţă când mă trezesc într-un pat gol mă simt de parcă rănile acelea nevindecate ar fi frecate cu sare. Holly respiră adânc. Şi apoi am să-i spun cât de mult mi-e dor de soţul meu şi cât de lipsită de sens mi se pare viaţa fără el. Cât de puţin mă interesează să fac anumite lucruri fără el şi am să-i explic cum aştept ca zilele mele să se sfârşească ca să pot fi iar lângă el. Atunci ea probabil că o să spună, aşa cum face mereu: O, ce bine, îşi va săruta soţul de rămas bun, va urca în maşina ei şi îşi va lăsa copiii la şcoală, apoi va merge la serviciu, va pregăti cina şi se va duce să se culce cu soţul ei, şi va face toate astea în timp ce eu încă aş sta să mă hotărăsc ce culoare să aibă cămaşa pe care să o îmbrac la serviciu. Ce crezi? Holly termină în sfârşit de vorbit şi se întoarse spre Sharon.

 Ooo! Sharon tresări, luându-şi mâna de pe umărul lui Holly.

 Ooo? se încruntă Holly. Eu spun toate astea şi tot ce ai tu de zis e: ooo?

Sharon îşi puse o mână pe burtă şi râse. 

 Nu prostuţo, bebeluşul m-a lovit cu piciorul!

Holly căscă gura uimită.

 Pune mâna! chicoti Sharon.

Holly puse mâna pe burta lui Sharon şi simţi mişcările ritmice şi uşoare. Ochii i se umplură de lacrimi.

 O, Sharon, dacă fiecare minut al vieţii mele ar fi plin de momente perfecte ca ăsta, nu m-aş mai plânge deloc. 

 Dar Holly, nimeni n-are viaţa plină de asemenea momente. Şi chiar dacă ar fi aşa, n-ar mai fi atât de perfecte. Ar fi obişnuite. Cum ţi-ai da seama când eşti fericită dacă n-ai fi şi tristă uneori?

 Oooh! strigară amândouă când bebeluşul lovi pentru a treia oară.

 Cred că băiatul ăsta va fi fotbalist ca tatăl lui! se amuză Sharon.

 Băiat? icni Holly. Aveţi un băiat?

Sharon încuviinţă fericită şi ochii îi scânteiară. 

 Holly, fă cunoştinţă cu bebeluşul Gerry. Gerry, aceasta este naşa ta, Holly.

Capitolul patruzeci şi patru



 Bună, Alice, spuse Holly, zăbovind în faţa biroului ei. Holly stătea acolo de câteva minute, dar Alice nu-i adresase nici un cuvânt.

 Bună, îi răspunse scurt Alice, refuzând să-şi ridice privirile spre ea.

Holly trase aer în piept. 

 Alice, eşti supărată pe mine? 

 Nu, răspunse ea din nou scurt. Chris vrea să mergi în biroul lui. Ar vrea să mai scrii un articol.

 Încă unul? izbucni Holly.

 Cum ai auzit.

 Alice, de ce nu vrei să-l scrii tu? întrebă Holly uşurel. Eşti o scriitoare extraordinară. Sunt sigură că dacă Chris ar şti cât de bine ştii să scrii, cu siguranţă...

 Ştie, o întrerupse ea.

 Ce? Holly era nedumerită. Ştie că te pricepi la scris? 

 Acum cinci ani am venit aici solicitând un post de redactor, dar ăsta era singurul post disponibil atunci. Chris mi-a spus că dacă rămân aici s-ar putea să apară vreunul. Alice era extrem de mâhnită, iar Holly nu o văzuse niciodată pe Alice, care de obicei era atât de voioasă, aşa de... supărată. Era de-a dreptul furioasă.

Holly oftă şi intră în biroul lui Chris. Avea o bănuială înfiorătoare că, de data asta, va scrie articolul ăla singură.



Holly zâmbea în timp ce răsfoia paginile revistei din noiembrie la care lucrase şi ea. Urma să apară la chioşcuri a doua zi, de întâi noiembrie, iar ea se simţea extrem de încântată. Prima ei revistă va fi pe rafturi, şi în acelaşi timp va putea deschide şi următoarea scrisoare de la Gerry. Mâine urma să fie o zi bună.

Deşi se ocupase numai de partea de publicitate, era mândră să facă parte din echipa care reuşise să producă o revistă atât de profesionistă. Era foarte departe de pliantul patetic pe care îl scosese la imprimantă cu ani în urmă şi chicoti amintindu-şi că pomenise de el la interviu. Ca şi cum asta l-ar fi putut impresiona vreun pic pe Chris. Dar, în ciuda a tot ce simţea, reuşise să-şi demonstreze că poate. Luase cârma vieţii ei profesionale şi o condusese spre succes.

 E drăguţ să te văd că arăţi atât de fericită, se răsti Alice, intrând ţâfnoasă în biroul lui Holly şi aruncându-i două bileţele pe birou.

 Ai primit două telefoane cât timp ai lipsit. Unul de la Sharon şi celălalt de la Denise. Te rog să le spui prietenelor tale ca pe viitor să te sune în pauza de prânz.

 Am înţeles, mulţumesc, zise Holly aruncând o privire la mesaje. Alice mâzgălise ceva complet ilizibil, fără îndoială dinadins. 

 Ei, Alice! Holly strigă după ea.

 Ce e? o întrebă aceasta glacial.

 Ai citit articolul despre lansarea băuturii? Pozele şi toate celelalte au ieşit grozav! Sunt foarte mândră, rânji Holly cu toată gura.

 Nu l-am citit! răspunse Alice, privind dezgustată şi ieşi, trântind uşa după ea.

Holly alergă după ea, cu revista în mână. 

 Dar priveşte, Alice! E grozav! Daniel va fi foarte fericit!

 Ei bine, uraa pentru tine şi pentru Daniel. Alice îşi făcea de lucru cu nişte hârtiuţe pe biroul ei.

Holly o privi ţintă. 

 Uite ce e, nu te mai purta ca un copilaş şi citeşte naibii asta!

 Nu! pufni Alice.

 Cum vrei; în cazul ăsta n-ai să vezi poza cu tine şi tipul acela superb, pe jumătate gol... Holly se întoarse şi se îndepărtă încet.

 Ia dă-mi aia! Alice smulse revista din mâna lui Holly şi răsfoi revista. Căscă gura de uimire când ajunse la capitolul cu lansarea băuturii Blue Rock.

La începutul paginii scria: Alice în Ţara Minunilor, cu fotografia pe care Holly i-o făcuse ei şi modelului acela musculos.

 Citeşte cu voce tare, îi porunci Holly.

Vocea lui Alice tremura când începu să citească. 

 O nouă băutură alcoolică a ajuns pe raft, iar noua noastră corespondentă de petreceri, Alice Goodyear s-a dus să afle dacă noua băutură tare a iernii, aşa cum se pretinde... ea se întrerupse şi îşi acoperi gura cu palmele, uluită. Corespondent de petreceri? spuse ea cu vocea gâtuită de emoţie.

Holly îi strigă lui Chris să iasă din birou, iar el se apropie de ele, zâmbind mânzeşte.

 Bravo, Alice, ai scris un articol fantastic. A fost foarte amuzant, îi spuse el, bătând-o pe umăr. Aşa că am creat o pagină nouă, numită: Alice în Ţara Minunilor, unde tu vei merge în toate locurile ciudate şi minunate care îţi vor plăcea, ca să scrii despre ele în fiecare lună.

Alice îi privi ezitând şi apoi murmură: 

 Dar Holly... 

 Holly nici măcar nu scrie corect, râse Chris. Tu, pe de altă parte, eşti o scriitoare talentată. Una pe care ar fi trebuit să o folosesc până acum.

 O, Doamne, Holly, îţi mulţumesc atât de mult! strigă ea, ignorându-l pe Chris. Îşi aruncă braţele de gâtul ei şi o strânse atât de tare încât Holly de abia mai putea respira.

Holly încercă să-i dea deoparte mâinile lui Alice din jurul gâtului ei căci rămăsese fără aer. 

 Alice, a fost cel mai greu de ţinut secret din lume!

 Precis! Cum naiba aţi reuşit? Alice o privea pe Holly uimită, apoi se întoarse spre Chris. 

 Cinci ani, Chris, spuse ea acuzator.

Chris tresări şi dădu din cap aprobator.

 Am aşteptat cinci ani momentul ăsta, continuă ea.

 Ştiu, ştiu. Chris arăta ca un şcolar pedepsit şi se scărpină încurcat la sprânceană. Vrei te rog să vii în biroul meu ca să discutăm?

 Cred că pot face asta, răspunse Alice severă, neputându-şi ascunde însă fericirea din ochi. Când Chris se îndreptă spre biroul lui, Alice se întoarse spre Holly, făcându-i cu ochiul, apoi se grăbi să-l urmeze.

Holly reveni în biroul ei. Era timpul să se ocupe de ediţia din luna decembrie.

 Ups! spuse ea împiedicându-se de o grămadă de poşete aflate chiar în faţa uşii biroului ei. Ce sunt toate astea?

Chris, care ieşise din birou pentru ca de data asta să-i servească el un ceai lui Alice, aruncă o privire într-acolo. 

 A, sunt poşetele lui John-Paul.

 Poşetele lui John-Paul? se amuză Holly.

 Sunt pentru articolul pe care-l face despre poşetele la modă în acest sezon sau altă prostie de genul ăsta. Chris se prefăcu dezinteresat.

 Sunt superbe, spuse Holly, aplecându-se şi ridicând una de pe jos.

 Drăguţe, nu ? spuse John-Paul, din cadrul uşii biroului său.

 Da, îmi place, spuse Holly punând-o pe umăr. Mi se potriveşte?

Chris facu ochii mari. 

 Cum poate o poşetă să nu i se potrivească cuiva, e o poşetă, pentru numele lui Dumnezeu! 

 În cazul ăsta va trebui să citeşti articolul pe care-l scriu pentru numărul de luna viitoare, nu? spuse mustrător John-Paul către şeful lui. Nu toate poşetele se potrivesc oricui, să ştii. Se întoarse spre Holly. Poţi s-o iei dacă vrei. 

 De tot ? spuse ea, nevenindu-i să creadă. Probabil că a costat sute de euro.

 Da, dar am o grămadă. Ar trebui să vezi câte mi-a dat designerul. A încercat să mă îndulcească cu chestii gratuite, obraznicul! John-Paul se prefacea că e revoltat.

 Pariez că a dat rezultate, totuşi, chicoti Holly.

 Cu siguranţă. Primul rând al articolului meu va fi: Toată lumea să meargă şi să-şi cumpere una, sunt superbe! râse el.

 Ce altceva mai ai pe aici? încercă Holly să arunce o privire în spatele lui, în birou.

 Fac un articol despre ce se va purta la petrecerile de Crăciun care vor urma. Am primit astăzi câteva rochii. De fapt, o măsură el de sus până jos pe Holly care-şi supse burta, e una care ţi-ar sta grozav, vino să o probezi. 

 Ce bine, chicoti Holly, îmi iubesc slujba aşa de mult! 

Chris clătină din cap strigând din biroul lui. 

 Oare mai munceşte dracului careva în firma asta?

 Da! îi răspunse Tracey pe acelaşi ton. Aşa că închide gura şi nu ne mai distrage atenţia. Toată lumea din birou izbucni în râs, iar Holly putea să jure că l-a văzut pe Chris zâmbind, înainte ca să închidă cu zgomot uşa de la biroul lui, pentru a spori efectul dramatic.

După ce întoarse cu susul în jos toată colecţia lui John-Paul, Holly se întoarse în birou şi în cele din urmă o sună pe Denise.

 Alo? Magazin de îmbrăcăminte dezgustător, îmbâcsit şi ridicol de scump. La telefon şefa de magazin plină de nervi, cu ce vă pot ajuta?

 Denise! spuse Holly cu respiraţia întretăiată, cum poţi să răspunzi aşa la telefon?!

Denise chicoti. 

 A, nu-ţi face griji, am identificator de apel, aşa că ştiam că tu eşti.

 Hmmm. Holly avea dubii; nu credea că Denise avea identificator de apel pe telefonul de la serviciu... Am înţeles că m-ai sunat mai devreme.

 A, da, am sunat ca să-mi confirmi că ai să mergi la bal. Tom vrea să rezerve o masă.

 Ce bal?

 Balul de Crăciun la care mergem în fiecare an, uituco. 

 A, balul de Crăciun care se ţine tot timpul la mijlocul lui noiembrie? râse Holly. Regret, dar anul ăsta nu pot să merg. 

 Dar nici măcar nu ştii pe ce dată este! protestă Denise. 

 Păi, presupun că se ţine la aceeaşi dată ca în fiecare an, ceea ce înseamnă că nu voi putea să merg.

 Nu, nu, anul ăsta e pe 30 noiembrie, aşa că ai să poţi ! spuse Denise încântată.

 A, pe treizeci... Holly făcu o pauză şi se prefăcu că răsfoieşte cu zgomot câteva pagini din agenda de pe biroul ei. Nu, Denise, nu pot. Am treabă pe treizeci. Am un termen pentru o lucrare, minţi ea.

 Dar nu trebuie să fim acolo înainte de ora opt, încercă Denise să o convingă. Ai putea veni şi la nouă, dacă ţi-ar fi mai uşor, ai pierde numai cocktailurile de la început.

 Uite ce e, Denise îmi pare rău, zise hotărâtă Holly, dar sunt mult prea ocupată.

 De parcă asta ar fi o noutate, murmură ea ca pentru sine.

 Ce-ai spus? întrebă Holly supărându-se un pic.

 Nimic, răspunse scurt Denise.

 Te-am auzit, ai spus că de parcă asta ar fi o noutate, nu-i aşa? Ştii ce, Denise, din întâmplare eu îmi iau munca foarte în serios şi n-am de gând să-mi pierd slujba din cauza unui bal tâmpit.

 Bine atunci, pufni Denise. Nici să nu vii.

 N-o să vin! râse Holly.

 Grozav!

 Ce bine, mă bucur că e grozav pentru tine, Denise. Holly nu se putea abţine să nu zâmbească din cauza acestei conversaţii ridicole.

 Mă bucur că te bucuri, zise Denise cu năduf.

 A, nu mai fi atât de copilăroasă, Denise, am de lucru, asta-i tot.

 Asta nu mă surprinde, e tot ceea ce faci zilele astea, izbucni furioasă Denise. Nu mai ieşi şi tu în oraş niciodată, de câte ori te invit eşti ocupată cu ceva care se pare că e mult mai important, cum ar fi serviciul. La petrecerea cloştilor arătai de parcă era momentul cel mai groaznic al vieţii tale, iar în a doua seară nici măcar nu te-ai deranjat să mai ieşi din cameră. De fapt, nici nu ştiu de ce te-ai mai deranjat să vii până acolo. Dacă ai vreo problemă cu mine, Holly, aş prefera să mi-o spui în faţă, decât să fii aşa o pacoste!

Holly ţinea receptorul în mână şocată. Nu-i venea să creadă că Denise spusese lucrurile acelea. Nu-i venea să creadă că Denise putea fi atât de proastă şi de egoistă să bănuiască că totul era legat numai de ea. Nu-i de mirare că simţea că o ia razna dacă nici măcar cea mai bună prietenă a ei n-o înţelegea.

 Asta e cel mai egoist lucru pe care l-am auzit spus de cineva. Holly încercă să-şi controleze vocea, dar simţea mânia revărsându-i-se în cuvinte.

 Eu sunt egoistă? ţipă Denise. Tu eşti cea care s-a ascuns în camera de hotel în weekend-ul cloştilor! Şi cică tu ar trebui să fii domnişoară de onoare la nunta mea! 

 Stăteam în cameră cu Sharon, ştii asta! se apără Holly. 

 Lasă prostiile! Sharon se descurca şi singură. E gravidă, fir-ar al dracului, nu e pe moarte. Nu trebuia să stai lângă ea şapte zile din şapte, douăşpatru de ore din douăşpatru! Denise tăcu brusc, realizând ce spusese.

Lui Holly îi fierbea sângele în vine, iar vocea îi tremura de furie. 

 Şi te mai întrebi de ce nu ies cu tine în oraş. Din cauza remarcilor tale prosteşti şi insensibile ca asta. Te-ai gândit vreun moment că poate mi-e şi mie greu? Faptul că vorbeşti numai despre pregătirile tale de nuntă şi de cât de fericită şi entuziasmată eşti şi că de abia aştepţi să-ţi petreci restul vieţii cu Tom, fericiţi până la adânci bătrâneţi. În caz că n-ai observat Denise, eu n-am avut şansa asta pentru că soţul meu a murit. Dar mă bucur pentru tine, mă bucur sincer. Sunt încântată că eşti fericită şi nu-ţi cer vreun tratament special, îţi cer doar un pic de răbdare şi să înţelegi că nu voi trece peste asta în câteva luni! Cât priveşte balul, n-am nici cea mai mică intenţie să merg într-un loc în care eu şi Gerry am fost împreună în ultimii zece ani. S-ar putea să nu înţelegi asta Denise, dar în mod surprinzător cred că mi-ar fi oarecum dificil. Aşa că nu te deranja să faci vreo rezervare pentru mine, aş fi foarte fericită să stau acasă, urlă ea şi trânti receptorul.

Izbucni în lacrimi şi îşi puse capul pe birou, în sughiţuri de plâns. Se simţea pierdută. Nici măcar prietena ei cea mai bună n-o putea înţelege. Poate că înnebunise ea. Poate că ar fi trebuit să-i treacă deja de Gerry. Poate aşa procedau oamenii normali când le mureau cei dragi. Ar fi trebuit să cumpere codul bunelor maniere pentru văduve, pentru a afla care e timpul recomandat pentru doliu, astfel încât să nu mai trebuiască să-şi incomodeze familia şi prietenii. 

În cele din urmă, sughiţurile ei zgomotoase se stinseră până nu mai rămăseseră decât nişte suspine şi Holly ascultă liniştea din jur. Se gândi că probabil toată lumea auzise ceea ce spusese şi se simţi atât de stânjenită, încât îi fu teamă să meargă la baie ca să ia un şerveţel. Capul îi ardea iar ochii o usturau de la atâta plâns. Îşi şterse faţa cu mâneca de la cămaşă.

 La naiba! înjură ea, dând la o parte câteva acte de pe birou, realizând că înşirase fond de ten, rimei şi ruj pe toată mâneca de la cămaşa ei albă şi scumpă. O bătaie uşoară în uşă îi atrase atenţia.

 Intră , spuse cu vocea tremurată.

Chris intră în birou cu două ceşti de ceai în mâini. 

 Ceai? îi întinse el o ceaşcă ridicând din sprâncene, iar Holly schiţă un zâmbet, amintindu-şi gluma de care se amuzaseră în ziua interviului. El puse ceaşca jos în faţa ei şi se aşeză pe scaunul de vizavi.

 Ai o zi proastă? întrebă cât putea de blajin cu vocea lui morocănoasă.

Ea dădu din cap, în timp ce lacrimile i se prelingeau din nou pe faţă. 

 Îmi pare rău, Chris, asta n-o să-mi afecteze munca, îi spuse cu voce tremurătoare, încercând să se adune.

El dădu din mână ca şi cum n-ar fi contat. 

 Holly, nu asta mă îngrijorează, îţi faci treaba foarte bine.

Îi zâmbi, recunoscătoare pentru compliment. Măcar făcea şi ea ceva cum trebuie.

 Ai vrea să pleci acasă mai devreme?

 Nu, mulţumesc, aşa îmi voi ţine mintea ocupată.

El clătină trist din cap. 

 Nu aşa trebuie să procedezi, Holly. Eu ştiu lucrul ăsta mai bine ca oricine. M-am îngropat între aceşti pereţi, dar asta nu mă ajută cu nimic. Cel puţin nu pe termen lung.

 Dar pari fericit, spuse ea cu voce tremurătoare.

 Să pari şi să fii nu e totuna. Ştiu că tu ştii lucrul ăsta. Ea încuviinţă tristă. Să ştii că nu trebuie să faci pe curajoasa tot timpul. El îi înmână un şerveţel.

 Da nu sunt curajoasă deloc. Îşi suflă nasul în şerveţel. 

 Ai auzit vreodată că trebuie mai întâi să te temi ca să fii curajos?

Holly reflectă câteva clipe. 

 Dar nu mă simt curajoasă, mi-e doar teamă.

 A, tuturor ne e teamă din când în când. Nu e ceva neobişnuit şi va veni o zi când nu te vei mai simţi aşa. Uită-te la tot ce ai realizat! spuse el arătând biroul ei de jur împrejur cu un gest larg. Şi priveşte asta, răsfoi el paginile revistei. Asta e munca unei persoane curajoase. 

Holly zâmbi. 

 Îmi iubesc serviciul.

 Asta e o veste foarte bună! Dar trebuie să înveţi să iubeşti şi altceva în afară de serviciu. 

Holly se încruntă. Spera că nu e una dintre acele conversaţii de genul, îţi trece de un bărbat dacă te culci cu altul.

 Vreau să spun să înveţi să te iubeşti pe tine, continuă Chris. Să înveţi să-ţi iubeşti noua ta viaţă. Nu lăsa ca viaţa ta să se învârtă doar în jurul serviciului. Mai există şi altceva pe lume.

Holly ridică sprâncenele către el. Râdea hârb de oală spartă. 

 Ştiu că nu sunt cel mai bun exemplu în sensul ăsta, recunoscu el, dar şi eu învăţ... Îşi rezemă mâna de masă şi începu să măture nişte firimituri imaginare, în timp ce se gândea la ce să mai spună… Am auzit că nu vrei să mergi la balul ăsta.

Holly se făcu mică în scaun. Era clar că auzise convorbirea ei telefonică.

 Am refuzat să merg într-un milion de locuri după ce Maureen a murit, spuse el trist. Mergeam împreună să ne plimbăm în Grădina Botanică, în fiecare duminică, dar după ce am pierdut-o, nu mai puteam să merg acolo. Aveam milioane de mici amintiri înmagazinate în fiecare floare şi copac care creştea pe acolo. Banca pe care stăteam, copacul ei preferat, grădina ei preferată de trandafiri, totul îmi amintea de ea.

 Te-ai mai întors? Holly întrebă sorbind din ceaiul fierbinte şi simţind că o inundă un val de căldură.

 Acum câteva luni, răspuse el trist. A fost greu, dar am făcut-o, iar acum merg din nou acolo, duminică de duminică. Trebuie să înfrunţi problemele, Holly şi să gândeşti pozitiv. Eu îmi spun că în locul acela râdeam, plângeam, ne certam iar atunci când merg acolo şi îmi aduc aminte de toate acele clipe minunate mă simt mai aproape de ele. Poţi sărbători amintirea iubirii trăite, în loc să te ascunzi de ea.

Holly era încântată de cuvintele lui Chris. El se aplecă în faţă şi o privi fix în ochi. 

 Unii oameni îşi petrec viaţa căutând, dar negăsindu-şi sufletele pereche. Niciodată. Tu şi cu mine le-am găsit, dar s-a întâmplat să ne bucurăm de asta o perioadă mult mai scurtă din viaţă decât ne-am fi dorit! Aşa că du-te la acest bal, Holly şi bucură-te de faptul că ai iubit un om care te-a iubit la rândul lui.

Lacrimile alunecară pe obrajii lui Holly, înţelegând că el avea dreptate. Trebuia într-adevăr să-şi amintească de Gerry şi să fie fericită de iubirea pe care şi-o dăruiseră unul altuia şi de iubirea pe care încă o simţea pentru el; nu să plângă după el, nu să sufere pentru anii ce nu mai urmau să mai vină vreodată. Se gândi la rândurile din scrisoarea lui. Păstrează amintirile noastre, dar nu-ţi fie teamă să-ţi faci altele noi. Trebuia să lase fantoma lui Gerry care o bântuia să-şi găsească liniştea, continuând să îl păstreze în amintire.

Viaţa sa trebuia totuşi să continue după moartea lui.

Capitolul patruzeci şi cinci



 Îmi pare rău, Denise, se scuză Holly către prietena ei. Stăteau în depozitul magazinului lui Denise, înconjurate de cutii cu umeraşe, bare de haine, genţi şi accesorii care zăceau împrăştiate în dezordine prin încăpere. Era un miros închis în aer de la praful depus pe hainele care zăceau acolo de mult timp. O cameră de filmat ataşată de perete le urmărea, înregistrându-le conversaţia.

Holly urmărea chipul lui Denise, aşteptând o reacţie şi o văzu pe prietena ei strângându-şi buzele, în încercarea de a le opri să tremure, şi dând din cap pentru a-i arăta lui Holly că totul era OK.

 Nu, nu e OK. Holly se aplecă în scaun. N-am vrut să-mi pierd cumpătul la telefon. Doar pentru că sunt extrem de sensibilă zilele astea, nu am dreptul să mă răzbun pe tine.

Denise îşi luă curajul de a spune ceva. 

 Nu, Holly, aveai dreptate...

Holly clătină din cap, nefiind de acord, dar Denise continua să vorbească.

 Am fost atât de entuziasmată de nuntă, încât nu m-am gândit nici un moment la felul în care te simţeai. Ochii i se opriră asupra prietenei ei, pe care jacheta neagră o făcea să pară şi mai palidă. Holly se comportase atât de bine încât fusese uşor pentru toată lumea să uite că ea avea încă fantome de care trebuia să scape.

 Dar ai dreptate să fii entuziasmată, insistă Holly.

 Iar tu ai dreptate să fii necăjită, spuse Denise pe un ton ferm. Nu m-am gândit la asta, pur şi simplu nu m-am gândit. Clătină din cap. Nu veni la bal dacă nu te simţi în largul tău. Vom înţelege cu toţii. Se întinse apucându-şi de mână prietena.

Holly nu ştia ce să facă. Chris reuşise să o convingă să meargă la bal, dar acum prietena ei cea mai bună îi spunea că e mai bine să nu vină. Şi o durea capul, iar durerile de cap o speriau. O îmbrăţişă pe Denise, luându-şi rămas bun, promiţând că o va suna mai târziu să-i spună ce a hotărât în legătură cu balul.

Se îndreptă spre birou, nemaisimţindu-se atât de sigură ca de obicei. Poate Denise avea dreptate: era doar un bal idiot şi nu trebuia să meargă dacă nu voia. Totuşi era un bal idiot care reprezentase mult pentru viaţa lui Holly şi Gerry împreună. Era o noapte în care amândoi se distrau, o noapte în care se aflau alături de prieteni şi dansau pe melodiile lor preferate. Dacă s-ar fi dus fără el ar fi rupt tradiţia, înlocuind amintirile vesele, de demult, cu altele complet diferite. Nu voia să facă acest lucru. Se agăţa de fiecare grăunte de amintire a ei şi a lui Gerry împreună. O înspăimânta că începuse să-i uite chipul. Când îl visa parcă era întotdeauna altcineva; o persoană plăsmuită în mintea ei cu o altă faţă şi o altă voce.

Din când în când îl suna pe mobil, doar ca să audă mesajul cu vocea lui înregistrată. Continuase să-i plătească abonamentul lună de lună doar pentru asta. Mirosul lui se ştersese din casă; hainele lui nu mai erau de mult, aşa cum dorise el. Dispărea treptat din mintea ei, aşa că se agăţa disperată de fiecare bucăţică din el. Se gândea dinadins la el, în fiecare seară înainte de a adormi, pentru ca noaptea să-l viseze. Cumpărase aftershave-ul lui preferat şi dădea cu el prin casă. Uneori când era în oraş, un miros familiar sau o melodie o transporta în alte vremuri, într-un alt loc. Vremuri mai fericite.

Uneori i se părea că-l vede trecând pe stradă, sau la volanul unei maşini, şi se lua după persoana respectivă, urmărind-o kilometri întregi, descoperind până la urmă că nu era el; semăna doar. Părea că nu se putea desprinde de el.

Înainte de a ajunge la birou, intră pentru o clipă în Hogans. Se simţea mult mai degajată în relaţia cu Daniel. De atunci, de când luaseră masa împreună, iar Holly se simţise stingheră în compania lui, îşi dădu seama că era ridicolă. Acum înţelegea de ce simţise asta. Înainte, singura prietenie apropiată pe care o avusese cu un bărbat fusese cea cu Gerry. Şi avuseseră o relaţie romantică. Ideea de a deveni la fel de apropiată de Daniel i se părea ciudată şi nelalocul ei. Dar Holly se convinsese că nu era neapărat nevoie de o legătură romantică, pentru a fi prietenă cu un bărbat. Chiar dacă acesta arăta bine.

Iar această senzaţie de degajare o însoţea permanent. O simţise din clipa în care îl cunoscuse. Puteau vorbi ore-ntregi, discutând despre sentimentele ei, viaţa ei, sentimentele lui, viaţa lui, conştientă că au un duşman comun: singurătatea. Ştia că şi el suferă, dintr-un alt motiv, dar se ajutau unul pe celălalt în zilele dificile când fiecare avea nevoie de cineva care să îi asculte păsurile, sau care să îl facă să râdă. Şi erau multe astfel de zile.

 Ei ? întrebă Daniel, ocolind barul. Cenuşăreasa o să meargă la bal?

Holly surâse şi îşi ţinu răsuflarea pe punctul de a-i spune că ea nu se va duce, când deodată se opri. 

 Tu mergi? El zâmbi şi strânse din nări, iar ea izbucni în râs. 

 O să fie sigur un caz de perechi-perechi. Nu cred că aş mai rezista o seară cu Sam şi Samantha sau Robert şi Roberta. Daniel trase un scaun de la bar şi o invită să ia loc.

Holly chicoti. 

 Am putea fi îngrozitor de nepoliticoşi şi să-i ignorăm.

 Şi atunci ce rost ar mai avea să mergem? Daniel se aşezase alături de ea la bar, sprijinindu-şi cizmele din piele de stinghiile scaunului ei. Doar nu te aştepţi să vorbesc toată noaptea cu tine, nu-i aşa? Am vorbit de ni s-au înfundat urechile; poate că m-am plictisit de tine.

 Grozav! se prefăcu Holly insultată. Oricum îmi propusesem să te ignor.

 Pfui! Daniel ridică o sprânceană, prefăcându-se că respiră uşurat. 

 În cazul ăsta, fii sigură că merg.

Holly deveni serioasă. 

 Cred că ar cam trebui să merg. Daniel se opri din râs. 

 Perfect, atunci mergem. Holly îi surâse. 

 Cred că ţi-ar face şi ţie bine, Daniel, spuse ea încetişor.

El îşi dădu jos piciorul de pe scaunul ei şi întoarse capul, prefăcându-se că supraveghează încăperea. 

 Holly, eu sunt bine, spuse fără convingere.

Holly se dădu jos de pe scaun, îi apucă capul între mâini şi îl sărută pe frunte, apăsat. 

 Daniel Connolly, nu mai fă pe macho şi pe durul. Nu ţine.

Îşi luară rămas bun, iar Holly se întoarse la birou, hotărâtă să nu se mai răzgândească. Urcă scările cu zgomot şi se îndreptă drept spre Alice, care încă privea visătoare la articolul ei. 

 John-Paul! strigă Holly. Am nevoie de o rochie, repede!

Aflat în biroul lui, Chris zâmbi ca pentru sine, auzind cum toată lumea se agita în jurul lui Holly. Deschise sertarul şi aruncă o privire la fotografia lui alături de soţie. Îşi promisese să meargă şi el într-o zi la Grădina Botanică. Dacă Holly a putut, putea şi el.

Capitolul patruzeci şi şase



Deşi Holly se foia grăbită prin dormitorul ei, încercând să fie gata pentru bal, era în întârziere. Petrecuse ultimele două ore aplicându-şi machiajul, plângând şi stricându-1, apoi aplicându-l din nou. Îşi dădea cu rimei pentru a patra oară, rugându-se ca rezervorul de lacrimi să fi secat în noaptea aceea. O perspectivă puţin probabilă, dar putea măcar să spere.

 Cenuşăreaso, ţi-a sosit prinţul! strigă Sharon, de la parter.

Inima lui Holly începu să bată mai tare; avea nevoie de mai mult timp. Avea nevoie să stea şi să întoarcă pe toate părţile ideea de a merge la bal, căci uitase complet motivele care o îndemnaseră să meargă. Acum se confrunta doar cu părţile negre.

Motive să nu meargă: nu voia deloc să meargă; voia să stea şi să plângă toată noaptea; trebuia să stea la o masă plină cu aşa-zişi prieteni, cu care nu mai vorbise de la moartea lui Gerry; arăta ca naiba; se simţea ca naiba, iar Gerry nu mai era acolo.

Motive ca să meargă: avea un sentiment copleşitor că trebuia să meargă şi, cel mai important, un motiv pe care nu-l putea depăşi, care o împiedica să dea înapoi... Respiră rar, încercând să împiedice apariţia unui alt val de lacrimi.

 Holly, fii tare. Poţi să o faci, şopti ea către imaginea reflectată în oglindă. Trebuie să faci asta, te va ajuta, vei fi mai puternică. Ea repetă acest lucru iar şi iar, până când un scârţâit al uşii o făcu să tresară.

 Iartă-mă, se scuză Sharon apărând de după uşă. Holly, arăţi fantastic!, spuse ea încântată.

 Arăt ca naiba, mormăi Holly.

 Nu mai spune asta, spuse supărată Sharon. Eu arăt ca un balon, dar mă auzi că mă plâng? Accept faptul că tu eşti o păpuşică! îi zâmbi imaginii ei din oglindă. O să fie bine.

 Aş vrea să stau acasă în seara asta, Sharon. Trebuie să deschid ultimul mesaj de la Gerry. Lui Holly nu-i venea să creadă că venise timpul să deschidă ultimul mesaj. După ziua de mâine nu mai urmau să fie cuvinte de mângâiere de la Gerry, iar ea simţea că mai are încă nevoie de ele. Cât de nerăbdătoare fusese în aprilie, de abia aştepta să treacă lunile, pentru a putea deschide plicurile şi a-i citi cuvintele. Îşi dorise ca lunile să treacă mult mai repede, dar iată că acum era aproape de final. Voia să fi rămas acasă în seara aceea şi să savureze ultimul lor moment special.

 Ştiu, spuse Sharon înţelegătoare. Dar poţi să mai aştepţi câteva ore, nu-i aşa?

Holly tocmai voia să spună nu, când John strigă de pe scări: 

 Haideţi, fetelor! Taxiul vă aşteaptă! Trebuie să mergem să-i luăm şi pe Tom şi Denise!

Înainte ca Holly să o urmeze pe Sharon pe scări în jos, deschise sertarul de la măsuţa de toaletă şi scoase scrisoarea lunii noiembrie de la Gerry, pe care o desfăcuse cu câteva săptămâni în urmă. Avea nevoie de cuvintele lui de încurajare pentru a o ajuta acum. Îşi trecu degetele peste cerneală, încercând să şi-l închipuie pe Gerry scriind. Îşi imagina figura pe care o făcea când scria ceva, de care ea făcuse întotdeauna haz. Obişnuia să se concentreze, şi se lingea pe buze în timp ce mişca stiloul. Ea iubea faţa ceea. Îi lipsea chipul acela. Scoase cartonaşul din plic. Avea nevoie de tăria din scrisoarea lui pe care ştia că o va găsi. Citi:

Cenuşăreasa trebuie să meargă la bal luna asta. Va fi fermecătoare şi frumoasă şi se va distra ca de obicei... Dar anul ăsta fără vreo rochie albă...

P.S. Te iubesc...

În ziua următoare celei în care Holly se ciondănise cu Denise dacă să meargă la bal sau nu, Holly deschise scrisoarea lunii noiembrie. În ciuda micilor flecăreli cu Chris şi Daniel, se torturase toată ziua, neştiind ce decizie să ia. N-ar fi trebuit să se îngrijoreze, căci Gerry alesese deja pentru ea, iar cuvintele lui îi întăreau ideea că trebuia să meargă la bal. Asta era noua ei misiune. Respiră adânc şi coborî scările după Sharon.

 Uau, spuse Daniel cu gura căscată. Arăţi fantastic, Holly.

 Arăt ca... începu Holly să bodogănească, dar Sharon o ţintui din priviri. Dar mulţumesc, adăugă ea iute. 

John-Paul o ajutase să aleagă o rochie simplă, pe gât, neagră, despicată. Anul ăsta fără vreo rochie albă. Se înghesuiseră cu toţii în taxi şi, pe măsură ce se apropia fiecare semafor, Holly se ruga să se facă roşu, pentru a mai întârzia momentul în care vor ajunge. N-avea ea norocul ăsta. De data asta traficul din Dublin era degajat, aşa că ajunseră la hotel în timp record. În ciuda rugăminţilor ei, nu fusese nici o alunecare de teren de pe munţii din Dublin, şi nu erupsese nici un vulcan. Iadul refuzase şi el să îngheţe.

Se îndreptară spre masă şi Holly ţinea ochii în pământ, căci simţea din toate direcţiile privirile tuturor femeilor dornice să vadă cum erau îmbrăcaţi noii veniţi. După ce constatau satisfăcute că tot ele erau cele mai elegante de acolo, se uitau în altă parte, continuându-şi conversaţiile. Femeia de la recepţie zâmbi când se apropiară de ea. 

 Bună, Sharon, bună John, bună Denise,.. .o, Doamne!. Probabil că se albise la faţă sub stratul gros de fond de ten care o făcea să pară bronzată, dar Holly nu putea fi sigură. Ăă..., bună, Holly. Ce bine că ai venit, având în vedere... vocea i se stinse şi ea răsfoi repede paginile cu lista invitaţilor pentru a le bifa numele.

 Hai să mergem la bar, propuse Denise, luând-o de braţ pe Holly şi trăgând-o după ea.

În timp ce traversau încăperea, o femeie, cu care Holly nu mai vorbise de luni de zile, o abordă. 

 Holly, mi-a părut rău când am aflat de Gerry. A fost un om minunat.

 Mulţumesc, surâse Holly, iar Denise o trase din nou după ea. În sfârşit ajunseră la bar.

 Oho, bună Holly, spuse o voce familiară din spatele ei.

 Bună, Patrick, spuse ea întorcându-se cu faţa către omul de afaceri gras care sponsoriza acţiunile caritabile. Era înalt şi foarte gras, cu o faţă mare şi roşie, probabil din cauza stresului determinat de conducerea celei mai de succes afaceri din Irlanda. Asta, dar şi faptul că bea prea mult. Nasturii de la smokingul lui arătau de parcă erau gata să plesnească în orice moment. Arăta ca şi cum ar fi fost strâns de gât cu papionul, de care trăgea, părând că nu se simte în largul lui. Holly nu-l cunoştea prea bine: era unul dintre oamenii pe care-i vedea la bal în fiecare an.

 Arăţi bine, ca întotdeauna. O sărută pe obraz. Pot să-ţi iau ceva de băut? o întrebă el, ţinând mâna ridicată pentru a atrage atenţia barmanului.

 Nu, mulţumesc, zâmbi ea.

 A, haide, insistă el, scoţându-şi portofelul burduşit din buzunar. Ce vrei să bei?

Holly cedă. 

 Un vin alb, te rog, fiindcă insişti, zâmbi ea.

 Aş putea să-i iau ceva de băut şi mizerabilului ăla de soţ al tău, râse el. 

 El ce bea?. Se uită prin sală după Gerry.

 Nu e aici, Patrick, răspunse Holly, stânjenită.

 De ce nu? Ticălosul. E al doilea an în care lipseşte.

Ce are de gând? întrebă Patrick tare, în timp ce dădea comanda barmanului.

 Păi, s-a prăpădit la începutul anului, Patrick, spuse Holly cu delicateţe, pentru a nu-l pune într-o situaţie jenantă.

 O... Patrick se înroşi mai tare şi îşi drese nervos vocea. Plecă privirile spre bar. Îmi pare tare rău să aud asta, bolborosi privind aiurea. Se trase iarăşi de papion.

 Mulţumesc, spuse Holly, numărând în cap secundele care aveau să se scurgă până ce el urma să se scuze şi să întrerupă conversaţia. Patrick plecă după trei secunde, mormăind că trebuie să-i ducă soţiei ceva de băut. Holly rămase singură la bar, căci Denise se întorsese deja cu băuturile la grupul lor. Îşi luă paharul de vin şi se îndreptă într-acolo.

 Bună, Holly.

Se întoarse ca să vadă cine îi pronunţase numele.

 A, bună, Jennifer. Era o altă femeie pe care o ştia numai de la bal. Purta o rochie de gală extrem de scumpă, împodobită cu pietre preţioase, şi ţinea un pahar de şampanie între degetul mare şi cel arătător al mâinii sale înmănuşate. Părul ei blond era aproape alb, iar pielea era închisă la culoare şi uscată, de prea multă expunere la soare.

 Ce mai faci? Arăţi fantastic, ai o rochie superbă!. Ea sorbi puţină şampanie, măsurând-o pe Holly de sus până jos.

 Bine, mulţumesc. Tu?

 A, excelent, mersi. Gerry nu e cu tine în seara asta?, întrebă ea, căutându-l din priviri prin sală.

 Gerry s-a prăpădit în februarie, repetă Holly pe un ton blajin.

 Doamne, îmi pare rău să aud asta. Îşi puse paharul de şampanie pe masă, lângă ea, şi duse palmele la faţă, cu fruntea încreţită de îngrijorare. Habar n-am avut. Şi tu cum rezişti, biata de tine? Ea o atinse pe Holly pe braţ.

 Bine, mulţumesc, repetă Holly, zâmbind, pentru a menţine o atmosferă veselă.

 A, biata fată. Jennifer vorbea în şoaptă şi o privea compătimitor. Probabil că eşti distrusă.

 Da, e greu, dar trebuie să fac faţă. Încerc să fiu pozitivă, înţelegi? spuse ea însufleţită.

 Doamne, nu ştiu cum poţi. E o veste îngrozitoare. Continua să o sfredelească din priviri pe Holly. O privea altfel acum. Holly clătină din cap, dorindu-şi ca femeia asta să nu-i mai spună ceea ce ştia deja.

 Şi era bolnav? se interesă ea.

 Da, a avut o tumoare pe creier.

 Doamne, asta-i îngrozitor. Era atât de tânăr. Fiecare cuvânt pe care ea îl accentua devenea un chin insuportabil.

 Da, era... dar am avut o viaţă fericită împreună, Jennifer, spuse Holly, încercând să pară cât mai veselă.

 Aşa e, dar ce păcat că n-a trăit mai mult. Te-a distrus. E absolut îngrozitor şi atât de nedrept. Probabil că eşti deprimată. Şi cum naiba de-ai putut să vii aici în seara asta? Cu toate cuplurile astea în jur? Ea se uită la perechile din sală, de parcă deodată plutea un miros urât în aer.

 Trebuie să înveţi să mergi mai departe, zâmbi Holly.

 Sigur că da. Dar trebuie să-ţi fie atât de greu. O, ce îngrozitor. Ridică mâna ei înmănuşată spre faţa ei, cu o expresie îngrozită.

Holly zâmbi şi vorbi printre dinţi. 

 Da, e dificil, dar aşa cum am spus, trebuie să fii pozitivă şi să mergi mai departe. Oricum, că tot vorbeam de mers, e timpul să plec şi să mă alătur prietenilor mei, adăugă ea politicoasă şi o şterse.

 Te simţi bine? o întrebă Daniel, apărând lângă ea.

 Da, sunt bine, mulţumesc, repetă ea pentru a zecea oară în seara aceea. Aruncă o privire înspre Jennifer care era într-un cerc de prietene, povestind şi privindu-i fix pe ea şi pe Daniel.

 Am sosit! anunţă o voce puternică de la uşă. Holly se întoarse văzându-l pe legendarul Jamie, care se costuma în animal la petreceri, stând în pragul uşii, cu mâinile ridicate în aer. Sunt din nou îmbrăcat în pinguin şi sunt gata să petreeec! 

El execută câteva mişcări de dans, înainte de a se alătura celor din grup, atrăgând privirile tuturor celor din sală. Exact ceea ce-şi dorea. Jamie se îndreptă spre cercul lor, salutând bărbaţii cu o strângere de mână, iar femeile cu un sărut pe obraz, uneori greşind şi încurcând gesturile. Făcu o pauză când ajunse în faţa lui Holly şi îşi plimbă privirile de la Holly la Daniel, de câteva ori. Strânse ţeapăn mâna lui Daniel, o sărută în fugă pe Holly din vârful buzelor, de parcă aceasta ar fi avut vreo boală şi plecă iute. Holly încercă mânioasă să-şi reţină emoţia. Fusese extrem de grosolan.

Soţia lui, Helen, zâmbea timidă către Holly, din cealaltă parte a sălii, dar nu se apropie. Holly nu era surprinsă. Evident fusese prea dificil pentru ei să vină cu maşina preţ de zece minute ca să o viziteze pe Holly, după moartea lui Gerry, aşa că nu se aştepta ca acum Helen să facă zece paşi spre ea ca să o salute. Îi ignoră şi se întoarse să stea de vorbă cu adevăraţii ei prieteni, cei care o susţinuseră în ultimul an.

Holly râdea la una din poveştile lui Sharon, când simţi o bătaie uşoară pe umăr. Se întoarse râzând şi dădu cu ochii de Helen care o privea foarte tristă.

 Bună, Helen, spuse ea veselă.

 Ce mai faci?, spuse Helen încet, atingându-i braţul.

 A, bine, dădu Holly din cap. Ar trebui să asculţi povestea asta, e foarte amuzantă, zâmbi ea, continuând să o asculte pe Sharon.

Helen îi dădu drumul lui Holly şi în cele din urmă o bătu iar uşor pe umăr după câteva secunde. 

 Vreau să spun cum te simţi de când Gerry...

Holly renunţă să o mai asculte pe Sharon.

 De când Gerry a murit, vrei să spui, nu-i aşa? Holly înţelegea că uneori oamenii nu se simţeau în largul lor în asemenea situaţii. Nici Holly nu făcea excepţie, dar considera că dacă o persoană tot aducea vorba, putea măcar să fie suficient de matură şi să poarte o conversaţie aşa cum se cuvine.

Helen păru că se înfioară la întrebarea lui Holly. 

 Da, dar n-am vrut să pronunţ cuvântul...

 E în regulă, Helen. Am acceptat ceea ce s-a întâmplat.

 Chiar aşa?

 Sigur că da, se încruntă Holly.

 Ştii, nu te-am mai văzut de multă vreme şi începusem să fiu îngrijorată...

Holly începu să râdă. 

 Helen, să ştii că locuiesc tot după colţul străzii tale, în aceeaşi casă, am acelaşi număr de telefon şi de mobil. Dacă erai atât de îngrijorată pentru mine nu era dificil să afli.

 Da, dar n-am vrut să deranjez… bătu ea în retragere.

 Prietenii nu deranjează, Helen  spuse Holly pe un ton politicos, dar spera că mesajul ei fusese recepţionat.

Helen roşi uşor, iar Holly se întoarse să vorbească cu Sharon.

 Te rog să-mi ţii un loc lângă tine, bine ? Trebuie să merg la toaletă, spuse Sharon, dând din picioare, neliniştită.

 Iar? izbucni Denise. Dar ai fost acolo acum câteva minute.

 Ei, aşa se întâmplă când ai un bebeluş de şapte luni care apasă pe băşică, explică ea, înainte să o zbughească la toaletă.

 Dar totuşi n-are şapte luni, nu-i aşa? spuse Denise, ducându-şi mâna la falcă. Tehnic, are minus două luni, pentru că altfel ar însemna că bebeluşul ar avea nouă luni când s-ar naşte şi atunci şi-ar aniversa primul anişor după numai trei luni. Şi de obicei copiii merg la un an.

Holly se încruntă la ea. 

 Denise, de ce-ţi baţi tu capul cu lucrurile astea?

Denise se întoarse spre Tom cu o figură concentrată. 

 Totuşi am dreptate, nu-i aşa, Tom?

 Da, iubito. El îi zâmbea dulce.

 Laşule, îl tachină Holly.

Se auzi soneria, ceea ce însemna că era timpul să ia loc la masă, iar mulţimea începu să se îmbulzească într-acolo. Holly luă loc şi îşi puse poşeta cea nouă pe scaunul de lângă ea, pentru a-l rezerva pentru Sharon. Helen, care îşi căuta din priviri un loc, trase scaunul pentru a se aşeza.

 Iartă-mă Helen, dar Sharon m-a rugat să-i păstrez un loc lângă mine, explică Holly politicos.

Helen dădu din mână a lehamite. 

 A, Sharon nu se va supăra, spuse ea, prăbuşindu-se în scaun şi stâlcind poşeta lui Holly. Sharon se îndreptă spre masă şi plecă buza de jos, dezamăgită. Holly îşi ceru scuze şi făcu un gest către Helen ca să se scuze. Sharon dădu ochii peste cap şi îşi băgă degetele în gură, prefăcându-se că vomită. Holly chicoti.

 Ei, văd că eşti foarte bine dispusă, spuse Jamie tare către Holly, părând foarte neplăcut surprins.

 Există vreun motiv pentru care n-ar trebui să fiu? replică Holly caustică.

Jamie îi dădu un răspuns impertinent, la care unii dintre cei aflaţi în jur chicotiră, considerându-l amuzant, dar Holly îl ignoră. Nu-l mai considera amuzant deloc, cu toate că ea şi Gerry fuseseră întotdeauna printre cei care îi sorbeau fiecare cuvânt. Acum i se părea de-a dreptul neghiob.

 Eşti bine?, o întrebă încet Daniel, care stătea alături.

 Da, sunt bine, mulţumesc, răspunse ea luând o înghiţitură de vin.

 A, nu trebuie să-mi vinzi mie gogoşi, Holly. Sunt eu, râse el.

Holly zâmbi şi oftă. 

 Oamenii sunt atât de drăguţi şi îmi prezintă condoleanţe, dar eu mă simt de parcă aş fi iar la înmormântare. Trebuie să mă prefac că sunt puternica femeie minune, chiar dacă toţi ar vrea să mă vadă distrusă, pentru că e îngrozitor. Ea o imită pe Jennifer şi dădu ochii peste cap. Apoi mai sunt şi cei care nu au aflat despre Gerry, iar aici nu e locul şi nici momentul să le explic.

Daniel o asculta răbdător. Încuviinţă din cap când ea termină de vorbit. 

 Înţeleg ce vrei să spui. Când eu şi Laura ne-am despărţit, timp de câteva luni, pe oriunde mă duceam, trebuia să le spun oamenilor că ne-am despărţit. Dar partea bună e că în cele din urmă s-a dus vorba, aşa că până la urmă încetezi să mai ai astfel de discuţii cu oamenii tot timpul.

 Apropo, mai ai vreo veste despre Laura?, întrebă Holly. 

Îi plăcea să flecărească despre Laura, chiar dacă n-o cunoscuse niciodată. Îi plăcea să-l audă pe Daniel istorisindu-i despre ea, iar apoi petreceau seara amândoi spunând cât de mult o urăsc. Trecea timpul şi Holly avea nevoie să se agaţe de ceva pentru a evita să vorbească cu Helen. Ochii lui Daniel se aprinseră. 

 Da, de fapt chiar am aflat nişte bârfe despre ea.

 O, ce bine, chiar mi-ar plăcea să aud niţică bârfă, o spuse Holly, frecându-şi mâinile încântată.

 Ei bine, un prieten de-al meu pe care-l cheamă Charlie, care lucrează ca barman în hotelul tatălui Laurei, mi-a spus că logodnicul ei a încercat să se dea la o femeie care era oaspete al hotelului, iar Laura l-a prins, aşa că s-au despărţit. El râse răutăcios cu o sclipire în ochi. Era încântat să audă că ea fusese dezamăgită în dragoste.

Holly îngheţă, deoarece povestea i se părea familiară. 

 Ăă... Daniel, la ce hotel este proprietar tatăl ei?

 La Galway Inn. Nu e mare lucru de capul lui, dar e într-o zonă frumoasă, peste drum de plajă.

 Aha. Holly nu mai ştia ce să spună şi făcu ochii mari.

 Ştiu, râse Daniel. E grozav, nu-i aşa? îţi zic, dacă aş întâlni-o pe femeia care i-a despărţit i-aş lua cea mai scumpă sticlă de şampanie.

Holly zâmbi slab. 

 Chiar aşa? Holly îl privea pe Daniel curioasă, interesată să ştie cum naiba putuse să fie interesat de Laura. Nu părea genul lui, oricare ar fi fost acela. Daniel era atât de liniştit şi de prietenos, iar Laura era... Laura era o ticăloasă. Holly nu găsea alt cuvânt pentru a o descrie.

 Ăă..., Daniel? Holly îşi dădea nervoasă o şuviţă de păr după urechi, pregătindu-se să-l descoase despre gusturile lui la femei.

El îi zâmbi, cu ochii încă sclipind de vestea că fosta lui prietenă se despărţise de fostul lui prieten. 

 Da, Holly.

 Uite, stătea şi mă întrebam. Din câte am auzit, Laura pare cam... ăă... ticăloasă, ca să fiu sinceră. Îşi muşcă buzele şi îl studie să vadă dacă îl insultase. El privea lipsit de expresie spre lumina lumânărilor din centrul mesei, ascultând-o. Şi, continuă ea, simţind că trebuia să păşească în vârful picioarelor în jurul acestui subiect, ştiind cât de rău îi frânsese Laura inima lui Daniel, şi întrebarea mea este, la drept vorbind, ce ai văzut tu la ea? Cum aţi putut voi să vă iubiţi unul pe celălalt? Sunteţi atât de diferiţi, cel puţin aşa păreţi din ce am auzit, bătu ea repede în retragere, amintindu-şi că n-ar fi trebuit să o cunoască pe Laura.

Daniel tăcu o clipă, iar lui Holly îi era teamă că păşise pe un teritoriu străin. El îşi retrase privirile de la flacăra lumânărilor pentru a se uita la Holly. Zâmbi trist. 

 De fapt Laura nu este o ticăloasă, Holly. Mă rog, pentru faptul că m-a părăsit pentru cel mai bun prieten este ... dar ca persoană, atunci când eram împreună, nu era niciodată o ticăloasă, Holly. Teatrală, da. Ticăloasă, nu. El surâse şi se întoarse cu faţa către Holly. Vezi tu, mie îmi plăceau scenele relaţiei noastre. Găseam că lucrul ăsta era palpitant, mă subjuga. Faţa i se însufleţi în timp ce îi vorbea despre relaţia lui, iar discursul era mai rapid, entuziasmat de amintirea iubirii lui pierdute. Îmi plăcea să mă trezesc dimineaţa şi să mă întreb în ce toane va fi ea în acea zi, îmi plăcea când ne certam, pasiunea din certuri, îmi plăcea cum făceam dragoste după aceea. Ochii îi scânteiau. Făcea mare caz din orice, dar cred că asta îmi plăcea şi mă atrăgea la ea. Îmi spuneam mereu că atât timp cât va continua să facă tam-tam pe seama relaţiei noastre ştiam că îi pasă. Dacă n-ar mai fi făcut, n-ar mai fi meritat. Îmi plăcea teatrul, repetă el, de data asta cu mai multă convingere. Temperamentele noastre contrastau, dar făceam o echipă bună. Ştii ce se spune: contrariile se atrag... O privi drept în ochi pe Holly şi văzu că era îngrijorată. Nu s-a purtat urât cu mine, Holly. N-a fost o ticăloasă în felul acela. Zâmbi ca pentru sine. A fost doar...

 Teatrală, repetă Holly în locul lui, înţelegând în sfârşit. El încuviinţă din cap. Deşi ea îl înşelase, se gândi furioasă Holly, dar decise să nu spună asta cu voce tare.

Holly îl urmărea atent în timp ce era copleşit de amintiri. Probabil că într-un anume fel oricine putea iubi pe oricine. Ăsta era cel mai important lucru despre iubire: venea în forme diferite, măsuri şi temperamente diferite.

 Ţi-e dor de ea, spuse blând Holy, atingându-i braţul.

Daniel ieşi din visare şi o privi adânc în ochi. O trecu un fior pe spate şi simţi cum i se ridică părul de pe mâini.

El pufni şi se întoarse în scaunul lui. 

 N-ai dreptate, Holly Kennedy, spuse încruntat ca şi când ea ar fi spus lucrul cel mai bizar de pe lume. Greşeşti complet şi din cale-afară. El ridică cuţitul şi furculiţa şi începu să mănânce antreul de somon.

Holly înghiţi nişte apă şi îşi îndreptă atenţia spre platoul care i se pusese în faţă.

După masă şi câteva sticle de vin, Helen se împletici către Holly, care fugise lângă Denise şi Sharon. O îmbrăţişă şi îi ceru scuze cu lacrimi în ochi pentru că nu mai ţinuse legătura cu ea.

 Nu face nimic, Helen. Sharon, Denise şi John au fost prieteni care m-au susţinut, aşa că nu am fost singură.

 O, dar mă simt îngrozitor, bolborosi Helen.

 N-ai de ce, o asigură Holly, nerăbdătoare să continue conversaţia cu fetele.

Dar Helen insista să discute despre vremurile de demult când Gerry trăia şi totul era roz. Povestea despre momentele în care vorbise cu Gerry, amintiri care nu o prea interesau pe Holly. În cele din urmă, Holly se sătură de lamentarea plângăcioasă a lui Helen şi realiză că prietenii ei dansau pe ringul de dans.

 Helen, te rog potoleşte-te, o întrerupse Holly. Nu ştiu de ce vrei să-mi povesteşti aceste lucruri tocmai în seara asta, când încerc să mă simt bine, dar este evident că te simţi vinovată pentru că nu ai ţinut legătura cu mine. Ca să fiu sinceră, cred că dacă n-aş fi venit în seara asta la bal, n-aş fi aflat ceva despre tine încă vreo zece luni de acum înainte sau mai mult. Nu de prieteni de felul ăsta am eu nevoie în viaţă. Aşa că te rog nu mai plânge şi lasă-mă să mă distrez.

Holly simţi că se exprimase destul de elegant, dar Helen arăta de parcă ar fi fost pălmuită. O mică doză din ceea ce simţise Holly în ultimul an. Daniel apăru de nu ştiu unde, o luă de mână pe Holly şi o conduse pe ringul de dans, alături de prietenele ei. Cum ajunseră acolo muzica se opri şi începu Wonderful Tonight, bluesul lui Eric Clapton. Ringul de dans începu să se golească, cu excepţia câtorva perechi, iar Holly rămase faţă în faţă cu Daniel. Nu era pregătită pentru aşa ceva. Pe melodia asta nu dansase decât cu Gerry.

Daniel puse mâna pe talia ei şi o luă uşor de mână începând să se învârtă. Holly era ţeapănă. Nu i se părea normal să danseze cu un alt bărbat. Simţi un fior pe şira spinării şi se cutremură. Daniel crezu probabil că îi este frig şi o trase mai aproape, ca pentru a-i ţine de cald. Aflată în transă, se lăsă condusă pe ringul de dans, până când cântecul se sfârşi şi ea se scuză şi plecă la toaletă. Se încuie în cabină şi se sprijini de uşă, respirând adânc. Se descurcase foarte bine până acum. Chiar dacă toată lumea întrebase de Gerry, rămăsese calmă. Dar dansul o cutremurase. Poate că era momentul să se ducă acasă, cât încă lucrurile mai mergeau bine. Tocmai era să descuie uşa, când auzi o voce, afară, pomenindu-i numele. Îngheţă şi ascultă femeile care bârfeau.

 Ai văzut-o pe Holly Kennedy dansând cu bărbatul acela astă seară? întrebă o voce. Era inconfundabila scânceală a lui Jennifer.

 Da, răspunse cealaltă voce cu o notă de dezgust. Iar soţul ei încă nu s-a răcit în mormânt!.

 Hai, mai lăsaţi-o în pace, spuse o altă voce mai veselă. Poate că sunt doar prieteni.

Holly îi mulţumi în gând.

 Deşi nu cred, continuă ea şi chicotiră câteştrele.

 Aţi văzut cum stăteau îmbrăţişaţi? Eu nu dansez aşa cu nici unul dintre prietenii mei, spuse Jennifer.

 E revoltător, spuse o altă femeie. Imaginaţi-vă, să te plimbi ţanţoşă cu un alt bărbat în locul în care veneai cu soţul tău, în faţa tuturor prietenilor. E dezgustător.

Femeia plescăi din buze şi atunci se auzi apa trasă la o altă toaletă, în cabina de lângă Holly. Ea rămase îngheţată în poziţia în care stătea, şocată de ceea ce auzea şi stânjenită că le auzea vorbind lucrurile astea într-un loc unde puteau fi auzite şi de altcineva.

Uşa de la cabina de lângă ea se deschise şi în clipa aceea toate femeile tăcură. 

 Cutre bătrâne şi intrigante, voi nu vă mai vedeţi de treburile voastre? Se auzi Sharon vociferând. Nu e în nici un caz treaba voastră ce face sau ce nu face cea mai bună prietenă a mea! Jennifer, dacă viaţa ta e atât de perfectă, de ce te furişezi cu soţul lui Pauline?

Holly auzi cum cineva icni. Probabil Pauline. Îşi acoperi gura cu palma, ca să se oprească din râs.

 Aşa că nu vă mai băgaţi nasul unde nu vă fierbe oala şi căraţi-vă de aici, toate! urlă Sharon.

După ce Holly auzi pe toată lumea plecând, descuie uşa şi ieşi din cabină. Sharon, aplecată deasupra chiuvetei, o privi uluită.

 Mulţumesc, Sharon.

 Vai, Holly, îmi pare rău că a trebuit să auzi asta, spuse ea, îmbrăţişându-şi prietena.

 Nu contează. Nu mă interesează prostiile lor, spuse curajoasă Holly. Dar nu-mi vine să cred că Jennifer are o aventură cu soţul lui Pauline!

Sharon strânse din umeri. 

 Păi nici n-are, dar am vrut să le dau un motiv pentru care să se certe în următoarele câteva luni.

Fetele chicotiră.

 Cred că totuşi acum voi pleca acasă, spuse Holly, aruncând o privire la ceasul de mână şi gândindu-se la ultimul mesaj de la Gerry. Inima i se strânse.

 Bună idee, o aprobă Sharon. N-am realizat ce porcărie e balul ăsta când nu bei nimic.

Holly surâse.

 În orice caz, în seara asta te-ai comportat admirabil, Holly. Ai venit, ai cucerit, acum du-te acasă şi deschide mesajul lui Gerry. Apoi dă-mi şi mie un telefon ca să aflu ce ţi-a mai spus. îşi îmbrăţişă prietena din nou.

 E ultimul, şopti tristă Holly.

 Ştiu asta, aşa că bucură-te de el, zâmbi Sharon. Amintirile durează o viaţă întreagă, ţine minte.

Holly se întoarse la masă pentru a-şi lua rămas de la toată lumea. Daniel se ridică pentru a o însoţi. 

 Doar nu vrei să mă laşi aici, de unul singur? râse el. Putem lua un taxi împreună.

Holly era uşor iritată când Daniel se dădu jos din taxi şi o urmă în casă. Era douăsprezece fără un sfert, deci mai erau cincisprezece minute. Cu puţin noroc, până atunci şi-ar fi băut ceaiul şi ar fi plecat. Chiar comandase un taxi care urma să vină peste o jumătate de oră, ca să-i dea de înţeles în felul ăsta să nu stea prea mult.

 A, deci acesta este faimosul plic, spuse Daniel, luându-l de pe masă.

Holly făcu ochii mari; simţea nevoia să protejeze acel plic şi nu era deloc încântată că Daniel îl atingea, îndepărtând atingerea lui Gerry.

 Decembrie, spuse el, citind ce scria pe plic şi trecându-şi degetele peste litere. Holly voia să-i spună să-l lase jos din mână, dar nu voia să pară paranoică. În cele din urmă îl puse înapoi pe masă, iar ea respiră uşurată şi continuă să umple ceainicul.

 Câte plicuri au mai rămas? întrebă Daniel, scoţân- du-şi jacheta şi aşezându-se lângă ea la masă.

 Asta e ultimul.

 Şi ce ai să faci apoi?

 Ce vrei să spui? întrebă ea nedumerită.

 Păi, după câte văd, lista asta a devenit un fel de Biblie, cele Zece Porunci. Ce spune lista aia faci, în ceea ce priveşte viaţa ta. Aşa că ce vei face când nu vei mai primi mesaje?

Holly îl privi în ochi să vadă dacă el o lua peste picior, dar ochii lui albaştri o priveau cu bunătate.

 Voi continua să-mi trăiesc viaţa, răspunse ea, întorcându-se cu spatele şi deschizând ceainicul.

 Şi ai să poţi face asta? El se apropie mai mult de ea, astfel că îi putea simţi aftershave-ul. Era chiar mirosul lui Daniel.

 Cred că da, răspunse, stânjenită de întrebările lui.

 Pentru că apoi va trebui să iei propriile decizii, zise el încet.

 Ştiu asta, răspunse ea defensiv, evitând să-l privească în ochi.

 Şi crezi că ai să poţi face asta?

Holly se frecă la ochi obosită. 

 Daniel, despre ce vorbeşti?

El înghiţi în sec şi îşi îndreptă poziţia, încercând să se aşeze mai comod. 

 Te întreb acest lucru pentru că vreau să-ţi spun ceva, iar tu va trebui să iei propria decizie. O privi drept în ochi, iar ei îi bătu inima cu putere. Nu va fi nici o listă, nici o indicaţie; va trebui să-ţi asculţi inima.

Holly se trase înapoi de lângă el. O cuprinse un sentiment de groază şi spera că el n-o să-i spună ce credea ea.

 Ăă... Daniel... n-nu cred că este... momentul potrivit ca să... ăă... n-ar trebui să vorbim despre...

 Ba e momentul potrivit, spuse el serios. Ştii deja ce o să-ţi spun, Holly, şi ştiu că tu ştii deja ce simt pentru tine.

Holly căscă gura de uimire şi aruncă o privire la ceas.

Era douăsprezece fix.

Capitolul patruzeci şi şapte



Gerry atinse nasul lui Holly şi zâmbi în sinea lui când ea se strâmbă în somn. Îi plăcea să o privească dormind; arăta ca o prinţesă, aşa de frumoasă şi de liniştită.

O gâdilă din nou pe nas şi zâmbi, căci ea deschise ochii.  Bună dimineaţa, adormito.

Ea îi zâmbi. 

 Bună dimineaţa, frumosule. Se cuibări lângă el şi îşi rezemă capul de pieptul lui. Cum te mai simţi astăzi?

 Ca şi cum aş putea alerga în maratonul Londrei, glumi el.

 Ei, asta e ceea ce eu numesc recuperare rapidă, zâmbi ea, ridicându-şi capul şi sărutându-l pe buze. Ce vrei la micul dejun?

 Pe tine, spuse el, muşcând-o de nas.

Holly chicoti. 

 Din nefericire, eu nu figurez în meniu astăzi. Dar ce-ai zice de o omletă?

 Nu, se încruntă el e prea grea pentru mine, iar inima i se înmuie când văzu că Holly se întristase. Încercă să se învioreze. Dar mi-ar plăcea o porţie mare, uriaşă, de îngheţată de vanilie!

 Îngheţată! râse ea. La micul dejun?

 Da, zâmbi el mânzeşte, întotdeauna am dorit îngheţată la micul dejun când eram copil, dar buna mea mamă nu mă lăsa niciodată să mănânc. Acum însă nu-mi mai pasă, zâmbi el curajos.

 Atunci îngheţată să fie. Holly sări fericită din pat. Te superi dacă o să mi-l pun pe ăsta?, întrebă ea îmbrăcându-se cu halatul lui.

 Draga mea, poţi să porţi ce doreşti, zâmbi Gerry privind-o cum făcea parada modei cu halatul care-i era prea mare, încoace şi-ncolo prin cameră.

 Mmm, are mirosul tău, spuse ea pufnind pe nas. N-o să-l mai dau jos. Aşa, mă întorc într-un minut, iar el o auzi coborând în goană scările şi zdrăngănind prin bucătărie.

În ultimul timp observase că ea se grăbea ori de câte ori pleca de lângă el. Era ca şi cum i-ar fi fost teamă să-l lase prea multă vreme singur, iar el ştia ce însemna asta. Erau veşti triste pentru el. Terminase şedinţele de raze, sperând că vor atinge tumoarea reziduală. Nu izbândise, iar acum tot ce putea el să facă era să zacă toată ziua, adeseori prea slăbit ca să se dea jos din pat. I se părea lipsit de sens să piardă timpul altfel, deoarece nici măcar nu aştepta să se însănătoşească. Inima îi bătea năvalnic numai la gândul ăsta. Îi era teamă; teamă că nu ştia spre ce se îndreaptă şi teamă pentru Holly. Ea era singura persoană care ştia exact ce să-i spună ca să-l liniştească şi să-i aline durerea. Era atât de puternică, era stânca lui şi nu îşi imagina viaţa fără ea. Dar n-ar fi trebuit să-şi facă griji pentru acest scenariu, pentru că ea era cea care urma să rămână fără el. Era mânios, trist, gelos şi speriat din pricina ei. Ar fi vrut să stea cu ea şi să-i îndeplinească fiecare dorinţă şi promisiune pe care şi-o făcuseră unul altuia, iar el se lupta pentru acel drept. Dar ştia că se luptă pentru o cauză pierdută. După două operaţii, tumoarea se refăcuse şi creştea rapid în interiorul lui. Ar fi vrut să-şi deschidă capul, şi să scoată de acolo boala care îi distrugea viaţa, dar nici asupra acestui lucru nu deţinea controlul. Din zi în zi îi era mai multă teamă că Holly va rămâne singură...

Deveniseră mult mai apropiaţi în ultimele luni, iar el ştia că asta era un lucru rău, de dragul lui Holly, dar nu putea suporta să o ţină la distanţă de el. El trăia pentru a sta cu ea la taclale până la primele ore ale dimineţii, când chicoteau, ca atunci când erau adolescenţi. Asta în zilele lor bune.

Dar mai erau şi zile proaste.

Nu voia să se gândească acum la ele. Medicul terapeut îi spunea  oferă-i trupului tău un mediu pozitiv - social, emoţional, nutriţional şi spiritual.

Iar acum asta era ceea ce dorea să facă. Voia să aibă o ocupaţie ca să creadă că mai avea şi altceva de făcut decât să stea toată ziua în pat. Îşi ţinea mintea ocupată, căci schiţase planul ca să rămână cu Holly chiar şi atunci când nu avea să mai fie. Prin asta împlinea şi o promisiune pe care i-o făcuse cu ani în urmă. Măcar o promisiune să-şi ţină şi el. Păcat că trebuia să fie chiar asta.

O auzi pe Holly urcând în goană scările şi zâmbi; planul lui funcţiona.

 Iubitule, nu mai avem îngheţată, spuse ea tristă. N-ai vrea să mănânci altceva?

 Nu, clătină el din cap. Doar îngheţată, te rog.

 O, dar acum trebuie să mă duc la magazin şi să cumpăr, se văicări ea.

 Nu te-ngrijora, iubito, nu păţesc nimic câteva minute, o asigură el.

Ea îl privea nesigură. 

 Aş prefera să stau cu tine.

 Nu fi prostuţă, surâse el şi ridică telefonul mobil de pe masă, punându-şi-l pe piept. Dacă e vreo problemă, dar nu va fi, te sun.

 Bine. Holly îşi muşcă buza de jos. N-o să lipsesc decât câteva minute. Eşti sigur că n-o să păţeşti nimic?

 Şi precis, zâmbi el.

Holly îşi dădu jos halatul lui şi îşi puse un trening. Se vedea că nu era prea fericită de ceea ce trebuia să facă.

 Holly, n-o să păţesc nimic, spuse el ferm.

 Bine. Ea îl sărută lung şi el o auzi alergând pe scări, urcând în maşină şi demarând în viteză.

Imediat ce înţelese că e în siguranţă, Gerry trase cuverturile la o parte şi se dădu încet jos din pat. Stătu o clipă la marginea patului, aşteptând să-i treacă ameţeala, apoi se îndreptă anevoie spre şifonier. Scoase o cutie veche de pantofi de pe raftul de sus în care erau vechituri strânse de-a lungul anilor şi care acum mai conţinea nouă plicuri sigilate. Scoase al zecelea plic gol şi scrise pe faţa lui îngrijit: Decembrie. Astăzi era chiar întâi decembrie, iar el se gândi în viitor, peste un an când ştia că el nu va mai fi acolo. Şi-o imagină pe Holly un geniu karaoke, relaxată de la vacanţa în Spania, fără vânătăi ca rezultat al veiozei de pe noptieră şi, spera el, fericită la un nou loc de muncă pe care îl iubea.

Şi-o imagină peste un an de zile, exact în aceeaşi zi, poate stând chiar pe patul unde se afla el acum şi citind ultimul mesaj din listă. Se gândise foarte mult şi adânc ce să-i scrie în ultimul mesaj. Ochii i se umplură de lacrimi când puse punct după ultima propoziţie; sărută pagina, o puse în plic şi o ascunse în cutia veche de pantofi. Urma să expedieze plicurile pe adresa părinţilor lui Holly din Portmamock, unde ştia că pachetul va fi în siguranţă, până când ea va fi pregătită să-l deschidă. Îşi şterse ochii de lacrimi şi se întoarse încet în pat, unde telefonul suna pe pilotă.

 Alo?, spuse el, încercând să vorbească normal, apoi zâmbi când auzi cea mai dulce voce din lume la celălalt capăt. Şi eu te iubesc, Holly...

Capitolul patruzeci şi opt



 Nu, Daniel, n-ar trebui să faci asta, spuse Holly mâhnită şi îşi smulse mâna din strânsoarea lui.

 Dar de ce nu ? stărui el.

 E prea curând, spuse frecându-se pe faţă, obosită. Pentru ea lucrurile deveneau din ce în ce mai complicate.

 Prea curând, pentru că asta îţi tot spun oamenii, sau prea curând pentru că asta îţi spune inima?

 O, Daniel, nu prea ştiu, spuse ea, străbătând cu paşi mari bucătăria. Sunt atât de derutată. Te rog, nu mai îmi pune atâtea întrebări!

Inima îi bătea năvalnic, iar capul i se învârtea, chiar dacă trupul ei îi spunea că situaţia în care se afla nu era tocmai bună; se panica în locul ei, indicând pericolul care se apropia. Nu era drept, totul părea atât de nedrept! 

 Nu pot, Daniel. Sunt căsătorită! Îl iubesc pe Gerry!, spuse ea cuprinsă de panică.

 Gerry? întrebă el, făcând ochii mari, apropiindu-se de masă şi înşfăcând brutal plicul. Ăsta e Gerry! Cu asta concurez! E o bucată de hârtie, Holly! E o listă. O listă căreia i-ai permis să-ţi conducă viaţa în ultimul an, fără să te gândeşti la tine sau să-ţi trăieşti propria viaţă. Acum trebuie să te gândeşti la tine. Gerry s-a dus, spuse el blând, venind din nou aproape de ea. Gerry s-a dus, iar eu sunt aici. Nu spun că i-aş putea lua locul vreodată, dar cel puţin dă-ne şansa de a fi împreună.

Ea luă plicul din mâna lui şi îl strânse la piept, în timp ce pe obraji îi curgeau lacrimi. 

 Gerry nu s-a dus, suspină ea. E aici, de câte ori deschid un plic este aici.

Se lăsă tăcerea, în timp ce Daniel o privea plângând. Părea atât de tristă şi de lipsită de apărare, încât dorea să o strângă la piept. 

 E o bucată de hârtie, glăsui el încet, apropiindu-se de ea.

 Gerry nu e o bucată de hârtie, spuse ea furioasă, printre lacrimi. Era o fiinţă umană pe care o iubeam. Gerry e un om cu care am petrecut cincisprezece ani din viaţă. Reprezintă milioane de amintiri vesele. Nu e o bucată de hârtie, repetă ea.

 Şi atunci eu ce sunt?, întrebă Daniel încet.

Holly se ruga ca el să nu plângă. Nu credea că ar fi suportat să-l vadă plângând.

 Tu, respiră ea adânc, eşti un prieten gentil, grijuliu şi extraordinar de atent pe care îl respect şi îl apreciez...

 Dar nu sunt Gerry, o întrerupse el.

 Nici nu vreau să fii Gerry, insistă ea. Vreau să fii Daniel.

 Ce simţi tu pentru mine? Vocea îi tremura uşor.

 Ţi-am spus ce simt pentru tine, se smiorcăi ea.

 Nu, ce simţi tu pentru mine?

Ea se uită în pământ. 

 Am sentimente puternice pentru tine, Daniel, dar am nevoie de timp..., ea făcu o pauză, ... mult, mult timp.

 Atunci am să aştept. El zâmbi trist şi îşi încolăci braţele lui puternice în jurul ei.

Se auzi soneria şi Holly suspină uşurată. 

 A venit taxiul. Vocea ei era nesigură.

 Te sun mâine, Holly, spuse Daniel blând, sărutând-o pe frunte şi îndreptându-se spre uşă. Holly continuă să stea în mijlocul bucătăriei după plecarea lui, derulând în minte iar şi iar scena care avusese loc mai adineaori. Rămase acolo câtva timp, strângând la piept plicul mototolit, aproape de inima ei.

Încă şocată, urcă scările spre dormitor. Se dezbrăcă de rochie şi se îmbrăcă în halatul de măsură mare al lui Gerry. Mirosul lui dispăruse. Se urcă încet în pat, ca un copil, se cuibări sub pătură şi aprinse veioza. Se uită mult timp Ia plic, gândindu-se la ceea ce spusese Daniel.

Lista devenise într-adevăr un fel de Biblie pentru ea. Asculta regulile, trăia după ele, şi nu încălca niciodată vreuna: când Gerry îi spunea să sară, sărea. Dar lista o ajutase. O ajutase să se dea jos din pat dimineaţa şi să înceapă o nouă viaţă, atunci când tot ceea ce dorea era să se ghemuiască şi să moară. Gerry o ajutase, iar ea nu regreta nici unul dintre lucrurile pe care le făcuse în anul care se sfârşea. Nu regreta nici noua slujbă, nici noii prieteni, nici vreun nou gând sau sentiment pe care-l dezvoltase singură, fără părerea lui Gerry. Dar aceasta era ultima parte a listei. Era a zecea Poruncă, aşa cum spusese Daniel. După asta nu mai urma nici una. El avusese dreptate: trebuia să înceapă să ia propriile decizii, să trăiască o viaţă de care să fie fericită, fără reţineri şi fără a se întreba dacă Gerry ar fi sau nu de acord cu ea. Mă rog, s-ar fi putut întreba, dar asta nu trebuia să o oprească din drum.

Când el trăia, ea trăia prin el, iar acum că el nu mai era, ea trăia tot prin el. Acum îşi dădea seama de asta. O făcea să se simtă în siguranţă, dar acum era pe cont propriu şi trebuia să fie curajoasă.

Scoase telefonul din priză şi închise telefonul mobil. Nu voia să fie deranjată. Voia să savureze acest moment final şi special fără a fi întreruptă. Voia să-şi ia rămas bun de la Gerry. Acum era singură şi trebuia să gândească pentru sine.

Desigilă încet plicul, cu grijă, încercând să nu rupă hârtia şi scoase cartonaşul afară.

Nu-ţi fie teamă să te-ndrăgosteşti din nou. Deschide-ţi inima şi urmeaz-o oriunde te va duce... şi ţine minte, ţinteşte luna de pe cer...

P.S. Te voi iubi mereu...

 O, Gerry, suspină ea, iar umerii săi se scuturară, în timp ce ofta adânc.

În noaptea aceea dormi foarte puţin, iar atunci când aţipea visa nişte vise ciudate cu imagini ale feţelor şi trupurilor lui Daniel şi Gerry amestecându-se. Se trezi plină de sudoare la 6 dimineaţa şi hotărî să se dea jos din pat şi să se plimbe puţin ca să-şi limpezească gândurile confuze. Mergea cu inima grea pe aleea parcului din apropiere. Se îmbrăcase bine, pentru a se proteja de frigul înţepător care îi biciuia urechile şi îi amorţea faţa. Totuşi îşi simţea capul fierbinte. Fierbinte de lacrimi, fierbinte de la durerile de cap, fierbinte de la creierul ei care făcea ore suplimentare.

Copacii erau goi şi arătau ca nişte schelete aliniate pe cărare. Frunzele dansau în cerc în jurul picioarelor ei ca nişte spiriduşi răutăcioşi ameninţând să-i pună piedică. Parcul era pustiu; oamenii erau încă o dată în hibernare, prea laşi ca să înfrunte furia iernii. Holly nu era curajoasă, nici nu-i făcea plăcere plimbarea. Simţea că se pedepseşte, stând afară în vremea îngheţată.

Cum naiba de ajunsese într-o atare situaţie? De abia ce reuşise să adune piesele vieţii ei sfărâmate, că iar le scăpase şi le risipise. Credea că găsise un prieten, cineva în care putea avea încredere. Nu căuta să fie prinsă într-un triunghi caraghios al iubirii. Şi cel mai caraghios era că a treia persoană nici măcar nu era prezentă. Nici măcar nu putea fi luată în considerare. Desigur, se gândea mult la Daniel, dar se gândea la fel de mult la Sharon şi Denise, asta nu însemna că e îndrăgostită de ele. Ceea ce simţea pentru Daniel nu era iubirea care o simţea pentru Gerry, era un cu totul alt sentiment. Aşa că poate nu era îndrăgostită de Daniel. Şi oricum, chiar dacă ar fi fost, n-ar fi fost singura persoană care să-şi dea seama de asta, în loc să i se lase câteva zile termen de gândire? Dar în definitiv de ce se gândea la asta? Dacă nu l-ar fi iubit, ar fi trebuit să i-o spună cu curaj. Era o întrebare simplă cu răspuns da-nu, nu-i aşa? Ce întortocheată era viaţa.

Şi de ce Gerry o punea să-şi găsească o nouă iubire? La ce se gândise când scrisese mesajul? Oare o părăsise deja înainte de a muri? Fusese atât de uşor pentru el să renunţe la ea şi să se resemneze cu gândul că va găsi pe altcineva? întrebări, întrebări, întrebări. La care nu va afla niciodată răspunsul.

După ore de tortură mentală cu alte întrebări şi aerul îngheţat care îi pişcă pielea, se îndreptă din nou spre casă. Când ajunse pe strada ei, nişte râsete o făcură să ridice privirile din pământ. Vecinii ei decorau copacul aflat în grădina din faţa casei cu o instalaţie de beculeţe.

 Bună, Holly, o salută vecinul, ieşind de după copac cu beculeţele înfăşurate în jurul încheieturii mâinii.

 O decoram pe Jessica, zise râzând, înfăşurând instalaţia în jurul gleznelor soţiei. Cred că o să o transform într-un frumos pitic de grădină.

Holly zâmbi trist privindu-i râzând amândoi. 

 Se apropie Crăciunul.

 Aşa e, se opri Jessica din râs, doar pentru a răspunde. Ce repede a zburat anul!

 Prea repede, spuse încet Holly. S-a dus mult prea repede.

Holly traversă strada şi continuă drumul spre casă. Un ţipăt o făcu să se întoarcă şi o văzu pe Jessica pierzându-şi echilibrul şi prăbuşindu-se pe iarbă, sub o grămadă de beculeţe. Râsetele aveau ecou pe toată strada, în timp ce Holly intră în casă.

 O.K, Gerry, spuse Holly pe un ton răstit când închise uşa de la intrare, am fost să mă plimb şi m-am gândit foarte mult la ceea ce mi-ai spus şi am ajuns la concluzia că nu mai erai în toate minţile când ai scris mesajul ăsta. Dacă asta este într-adevăr ceea ce vrei, te rog dă-mi un semn, altfel o să cred că totul a fost o mare greşeală şi că te-ai răzgândit, spuse ea cu indiferenţă, în aer.

Privi în jur, în camera de zi, aşteptând să vadă dacă se întâmpla ceva. Nimic nu se întâmpla.

 Atunci bine, spuse ea veselă, ai făcut o greşeală, înţeleg. Pur şi simplu nu voi lua în considerare ultimul mesaj de la tine. Se uită iar prin cameră şi se îndreptă spre fereastră. Gerry, îţi mai dau o şansă...

Luminile de la copacul de peste drum se aprinseră, pe când Jessica şi Tony dansau prin grădină, chicotind. Deodată luminile pâlpâiră şi se stinseră din nou. Se opriră din dansat, neplăcut surprinşi.

Holly dădu ochii peste cap. 

 O să consider asta ca pe un nu ştiu. Se aşeză la masa din bucătărie şi sorbi o cană de ceai pentru a-şi dezmorţi corpul îngheţat. Prietenul îţi spune că te iubeşte, iar soţul tău mort îţi spune să te îndrăgosteşti din nou, aşa că e cazul să-ţi faci un ceai.

Mai avea trei săptămâni de serviciu până când va putea să-şi ia vacanţa de Crăciun, ceea ce însemna că, dacă nu avea încotro, trebuia să-l evite pe Daniel doar cincisprezece zile lucrătoare. Părea posibil. Spera ca până la nunta lui Denise de la sfârşitul lui decembrie, să fi luat o decizie în ceea ce-l privea. Dar mai întâi trebuia să treacă prin primul ei Crăciun de una singură, lucru care o îngrozea.

Capitolul patruzeci şi nouă



 Aşa, unde vrei să-l pun? 

Richard gâfâia, trăgând bradul în camera de zi. În urma lui rămăsese o dâră de ace de brad care mergea de la uşa camerei de zi, pe hol, pe la uşa de la intrare, până la maşina ei. Holly oftă. Trebuia să dea din nou cu aspiratorul prin casă, ca să facă curăţenie şi privea bradul cu dezgust. Mirosea frumos, dar făcea atâta mizerie!

 Holly! repetă Richard, iar ea se întrerupse din gânduri, uitându-se la el.

Ea chicoti. 

 Arăţi ca un brad vorbitor, Richard. Din el nu se vedeau decât pantofii lui maro ieşind de sub brad.

 Holly, mormăi el, pierzându-şi echilibrul sub greutatea acestuia.

 A, scuze, zise ea, realizând brusc că el mai avea un pic şi se prăbuşea. 

 Lângă fereastră.

Îşi muşcă buza de jos şi strânse din ochi, căci veiozele, ramele foto şi lumânările de pe şemineu se prăbuşiră în urma lui când se îndreptă spre fereastră.

 Aşa, spuse Richard, frecându-şi mâinile şi făcând un pas înapoi să-şi admire opera.

Holly se încruntă. 

 Arată cam golaş, nu crezi?

 Păi, va trebui să-l decorezi, desigur.

 Ştiu asta, Richard, mă refeream la faptul că are doar câteva ramuri. Are multe goluri, se plânse ea.

 Ţi-am spus să cumperi un brad mai de demult, Holly, nu să laşi până în Ajunul Crăciunului. Oricum ăsta arăta cel mai bine; restul erau îngrozitori; pe cei mai frumoşi i-au vândut acum câteva săptămâni.

 Cred că ai dreptate, se încruntă Holly.

N-ar fi vrut deloc să facă brad Crăciunul ăsta. Nu avea nici un chef să sărbătorească şi nu avea nici copii în casă cu care să se distreze decorându-1. Totuşi, Richard insistase, iar Holly considera că trebuie să-l ajute cu afacerea asta a lui de a vinde brazi de Crăciun, în afara celeilalte pe care o avea, de amenajare a grădinilor. Dar bradul era urât şi nici chiar cele mai bogate podoabe n-ar fi putut ascunde asta. Când îl privea, regreta că nu cumpărase mai demult unul de la Richard. Cel puţin ar fi arătat ca un brad adevărat, nu ca un par cu câteva ace de brad atârnând ici şi colo.


Nu-i venea să creadă că era deja Ajunul Crăciunului, îşi petrecuse ultimele săptămâni stând peste program, încercând să termine numărul din ianuarie mai repede, înainte de vacanţa de Crăciun. Până la urmă terminaseră cu o zi înainte, iar când Alice propusese să meargă toţi la Hogans să bea ceva, Holly refuzase politicos. Încă nu vorbise cu Daniel; îi ignorase toate telefoanele, evitase Hogans ca pe ciumă şi îi poruncise lui Alice să-i spună că era într-o şedinţă când el o suna la birou. Şi o suna aproape zilnic.

Nu voia să fie nepoliticoasă cu el, dar avea nevoie de mai mult timp să se gândească la toate. Mă rog, nu era ca şi cum ar fi cerut-o de nevastă, deşi ea avea aproape acest sentiment.

Vocea lui Richard o aduse înapoi în prezent.

 Iartă-mă, ce-ai spus?

 Am spus, ai nevoie de o mână de ajutor la decoratul bradului?

Lui Holly îi stătu inima în loc. Lucrul ăsta îl făcea ea şi Gerry, nimeni altcineva. În fiecare an, fără excepţie, puneau CD-uri cu muzică de Crăciun, desfăceau o sticlă cu vin şi decorau bradul...

 Ăă... nu, nu e nevoie Richard, o să-l împodobesc eu. Sunt sigură că ai alte lucruri mai importante de făcut acum.

 Păi, de fapt, mi-ar plăcea să-l împodobesc, spuse el dornic. De obicei, eu, Meredith şi copiii îl decoram împreună, dar anul ăsta nu a fost aşa... se opri el.

 A. Holly nu se gândise că şi Crăciunul lui Richard era la fel de dificil ca şi al ei; se gândise cu egoism la propriile-i probleme.

 Bine, atunci, de ce nu? surâse ea.

Richard era radios şi arăta ca un copil.

 Singura problemă e că nu prea ştiu unde sunt decorurile. Gerry era cel care le punea întotdeauna prin pod pe undeva... murmură ea.

 Nici o problemă, zâmbi el încurajator. Asta era şi treaba mea. Le găsesc eu. El urcă scările spre pod.

Holly deschise o sticlă de vin roşu şi pomi CD player-ul. În fundal se auzi White Christmas al lui Bing Crosby cântând încet. Richard se întoarse cu un sac mare şi negru azvârlit pe umeri şi o căciulă prăfuită de Moş Crăciun. 

 Ho, ho, ho!

Holly chicoti şi îi întinse un pahar cu vin.

 Nu, nu, respinse el cu un gest, sunt cu maşina.

 Poţi să bei un pahar, Richard, spuse ea dezamăgită.

 Nu, nu, repetă el, nu beau când conduc.

Holly ridică ochii în tavan şi dădu pe gât paharul lui de vin, apoi îl începu pe al ei. Până când plecă Richard, ea terminase sticla şi destupase alta. Observă luminiţa roşie de la robotul telefonic pâlpâind. Pusese robotul în funcţiune ca să fie lăsată în pace în ziua respectivă şi spera că mesajul nu era de la cine credea ea. Apăsă tasta de redare a mesajelor.

 Bună, Sharon. Sunt Daniel Connolly. Îmi cer scuze că te deranjez; aveam numărul tău de telefon de când ai sunat la club acum câteva luni ca să o înscrii pe Holly în concursul de kararaoke. Ăă... mă gândeam că ai putea să-i transmiţi mesajul ăsta din partea mea. Denise e ocupată cu pregătirile de nuntă, aşa că ştiam că nu mă pot baza pe ea ca să-şi aducă aminte... El râse şi îşi drese vocea. În orice caz, mă întrebam dacă n-ai putea să-i transmiţi lui Holly că de Crăciun voi merge la familia mea în Galway. Plec într-acolo mâine. N-am putut să o prind pe mobil, ştiu că acum e în vacanţă şi nu am numărul ei de acasă... aşa că dacă....

Mesajul se întrerupse, iar Holly aşteptă să-l audă pe cel de-al doilea.

 Scuze, Sharon, tot eu sunt. Ăă... Daniel, adică. S-a întrerupt. Aşa, deci, aş vrea să-i spui lui Holly că o să fiu în Galway următoarele zile şi că voi avea telefonul mobil cu mine dacă va dori să mă caute. Ştiu că trebuie să se gândească la nişte lucruri, aşa că... făcu el o pauză.  Oricum, mai bine închei înainte să fiu întrerupt din nou. Ne vedem la nuntă săptămâna viitoare. Mulţumesc... la revedere.

Următorul mesaj era de la Denise care o anunţa că Daniel o căuta, al patrulea mesaj de la fratele ei, Declan, care îi spunea şi el că Daniel o căuta, al cincilea mesaj era de la o fostă colegă de şcoală, pe care Holly n-o mai văzuse de ani de zile, care îi transmitea că dăduse peste un prieten de-al ei, Daniel, într-un club seara trecută şi, cică Daniel o căuta pe Holly şi voia ca ea să-l sune. Al şaselea mesaj era iarăşi de la Daniel.

 Bună Holly, sunt Daniel. Fratele tău, Declan, mi-a dat numărul tău de telefon. Nu-mi vine să cred că suntem prieteni de atâta vreme şi că nu mi-ai dat niciodată numărul de telefon de acasă, dar aveam o bănuială ascunsă că îl avusesem tot timpul fără să ştiu.... Se lăsă o tăcere în timp ce el oftă. Oricum, aş vrea tare mult să stau de vorbă cu tine, Holly. Cred că ar trebui să vorbim faţă în faţă şi asta înainte să ne vedem la nuntă. Te rog, Holly, te rog, răspunde-mi la telefoane. Altfel nu ştiu cum pot să dau de tine. Tăcere, o altă respiraţie adâncă şi un oftat.  Bine, asta-i tot, la revedere.

Holly apăsă din nou tasta de redare a mesajelor şi rămase pe gânduri.

Stătea în camera de zi, uitându-se la brad şi ascultând colinde de Crăciun. Plângea. Plângea pentru Gerry şi pentru bradul ei golaş.

Capitolul cincizeci



 Crăciun fericit, iubito! Frank deschise uşa pentru Holly care tremura înfrigurată pe scări.

 Crăciun fericit, tată, zâmbi ea îmbrăţişându-l din toată inima. Trase aer în piept când intră în casă. Mirosul plăcut de pin amestecat cu vin şi miresmele mesei de Crăciun care se pregătea în bucătărie îi umplură nările, şi în acel moment simţi junghiul singurătăţii. Crăciunul îi amintea de Gerry. Gerry era Crăciunul. Petreceau pe atunci momente de neuitat fugind de stresul serviciului şi relaxându-se alături de prieteni şi familie, bucurându-se de momentele când puteau rămâne singuri. Îi era atât de dor de el, încât simţi că-i vine rău de la stomac.

În dimineaţa aceea fusese la cimitir ca să-i ureze Crăciun Fericit. Se ducea acolo prima dată de la înmormântare; evitase să meargă la mormânt, pentru că i se părea prea dureros. Fusese o dimineaţă tristă. Nici un cadou sub brad pentru ea, nici micul dejun la pat, nici un zgomot, nimic. Gerry dorise să fie dus la crematoriu, aşa că ea stătea în faţa unui perete pe care se afla o plăcuţă cu numele lui. Deci avea senzaţia că vorbeşte cu pereţii. Totuşi, îi povestise despre anul care trecuse şi despre planurile ei pentru ziua respectivă, îi spusese că Sharon şi John aşteptau un băieţel şi că hotărâseră să-l boteze Gerry. I-a mai spus că urma să fie naşa lui de botez; că urma să fie domnişoară de onoare la nunta lui Denise. A încercat să i-l descrie pe Tom, fiindcă Gerry nu-l cunoscuse, apoi i-a vorbit de serviciul ei. Nici un cuvânt însă despre Daniel. Se simţise ciudat stând acolo şi vorbind ca pentru sine. Ar fi dorit să trăiască o profundă experienţă spirituală, să simtă că el era acolo cu ea şi că îi asculta vocea, dar de fapt simţea că vorbeşte unui perete cenuşiu mohorât.

Situaţia în care se afla nu era ceva la care să priveşti în ziua de Crăciun. Cimitirul era plin de vizitatori, familii care îşi aduceau mamele sau taţii bătrâni să-şi viziteze soţii plecaţi dintre cei vii, femei tinere ca Holly plimbându-se singure, bărbaţi tineri... Se uitase cum o tânără mamă se prăbuşise lângă o piatră gravată, în timp ce doi copii speriaţi o priveau, neştiind ce să facă. Copilul cel mic probabil nu împlinise trei ani. Femeia îşi ştersese iute lacrimile pentru a-şi proteja copiii. Holly era mulţumită că îşi putea permite să fie egoistă şi să-şi facă griji doar pentru ea. Oare de unde avea femeia aceea puterea de a se descurca în fiecare zi cu doi copii de care trebuia să aibă grijă, se gândise Holly.

Una peste alta fusese o zi bună.

 Crăciun Fericit, iubito! spuse tare Elizabeth, ieşind din bucătărie cu braţele întinse pentru a-şi îmbrăţişa fiica. Holly începu să plângă. Se simţea aidoma copilului cel mic de la cimitir. Avea şi ea nevoie de mămica ei. Elizabeth avea faţa aprinsă de la dogoarea bucătăriei, iar căldura corpului ei îi încălzi inima lui Holly.

 Îmi pare rău, se şterse ea pe faţă, n-am vrut să fac asta.

 Şşşt, spuse Elizabeth mângâietor, strângând-o şi mai tare în braţe. Nici nu era nevoie să-i spună ceva; prezenţa ei acolo era de ajuns.

Holly trecuse cu o săptămână înainte pe acasă ca să stea de vorbă cu mama ei, fiindcă intrase în panică din cauza situaţiei cu Daniel. Elizabeth, care de obicei nu era genul de mamă care să stea în bucătărie, pregătea atunci cozonacul de Crăciun. Avea faţa plină de făină, mânecile puloverului suflecate până la coate, şi avea făină până şi în păr. Blatul de bucătărie era acoperit de şiruri de stafide, sultanine şi cireşe. Făină, aluat franţuzesc, tăvi pentru copt şi folie de aluminiu erau răspândite peste tot. Bucătăria era împodobită cu decoruri strălucitoare şi aerul acela minunat de sărbătoare plutea peste tot în aer.

În clipa în care Elizabeth dăduse cu ochii de fiica ei, presimţise că s-a întâmplat ceva. Stăteau la masa din bucătărie plină de şervete roşii şi verzi care aveau imprimate imagini cu Moş Crăciun, reni şi brazi împodobiţi. Erau cutii şi cutioare cu uscăţele de Crăciun, pentru ca familia să treacă cu bine peste Sărbători, biscuiţi de ciocolată, bere şi vin, şi toate celelalte... Părinţii lui Holly se aprovizionaseră suficient pentru întreaga familie Kennedy.

 La ce te gândeşti, iubito? întrebase mama lui Holly, împingând spre ea un platou cu fursecuri de ciocolată.

Lui Holly îi ghiorăiau maţele de foame, dar nu putea să mănânce nimic. Iar îşi pierduse pofta de mâncare. Respiră adânc şi îi explică mamei ce se petrecuse între ea şi Daniel şi decizia pe care o avea de luat. Mama ei o asculta cu răbdare.

 Şi tu ce simţi pentru el? o întrebase Elizabeth, studiindu-i chipul.

Holly strânse din umeri neajutorată. 

 Îmi place de el, mamă, chiar îmi place, dar... 

Ridică iarăşi din umeri şi se opri.

 Este din cauză că nu te simţi încă pregătită pentru o altă relaţie? întrebă blând mama ei.

Holly se frecă pe frunte. 

 O, nu ştiu, mamă. Simt că nu mai înţeleg nimic. Rămase câteva clipe pe gânduri. Daniel este un prieten deosebit. Este întotdeauna lângă mine când am nevoie de sprijin, mă face mereu să râd; mă face să mă simt bine în pielea mea... Ridică un fursec de pe masă şi începu să adune firimiturile. Dar nu ştiu dacă voi mai fi vreodată aptă pentru o altă relaţie, mamă. Poate voi fi, poate nu; poate asta se va întâmpla doar dacă voi fi la fel de pregătită pe cât mă voi simţi. El nu e Gerry şi nici nu mă aştept să fie la fel ca el. Ceea ce simt acum este un altfel de sentiment; dar unul plăcut. Făcu o pauză ca să poată defini acel sentiment. Nu ştiu dacă voi mai iubi vreodată la fel, mi-e greu să cred că se va întâmpla asta, dar e plăcut să te gândeşti că poate cândva voi putea. Îi zâmbi trist mamei sale.

 Nu ai de unde să ştii dacă nu încerci, spuse încurajator Elizabeth. Este important să nu te pripeşti, Holly. Ştiu că ştii asta, dar tot ce-mi doresc este ca tu să fii fericită. O meriţi. Indiferent dacă asta înseamnă să fii cu Daniel, cu omul de pe lună sau singură, vreau să fii fericită.

 Mulţumesc, mamă, zâmbi Holly stins, rezemându-şi capul de umărul mamei sale. Dar nu ştiu care dintre acele lucruri mi se potriveşte.

Oricât de mult o susţinuse mama ei în ziua aceea, Holly nu era mai aproape de luarea unei decizii. Mai întâi trebuia să treacă de ziua de Crăciun fără Gerry.

Restul familiei lui Holly, mai puţin Ciara, care era tot în Australia, veniră alături de ele în camera de zi şi unul câte unul o întâmpinară cu sărutări şi îmbrăţişări. Se adunară în jurul bradului şi schimbară daruri, iar Holly dădu frâu liber lacrimilor. Nu avea energia să le ascundă, nu avea energia să-i pese. Dar lacrimile ei erau un amestec ciudat de fericire şi tristeţe. O senzaţie ciudată că se simţea singură, dar iubită în acelaşi timp.

Când Holly se îndepărtă pe furiş de familia ei, ca să aibă câteva clipe de gândire numai pentru ea, capul îi fierbea de gânduri, care trebuia sortate şi aşezate la locurile lor. Se găsea în vechiul ei dormitor, privind pe fereastră la ziua întunecată şi furtunoasă. Marea era furioasă şi ameninţătoare, iar Holly se cutremura de puterea ei.

 Deci aici te ascundeai.

Holly se întoarse şi-l văzu pe Jack care o privea din uşa dormitorului. Schiţă un zâmbet şi se întoarse din nou cu faţa spre mare, neinteresată de fratele care o lipsise de sprijinul lui în ultimul timp. Asculta valurile şi urmărea apa întunecată care înghiţea lapoviţa ce începuse să cadă.

 Iartă-mă, spuse el încet.

Holly ridică din sprâncene fără să fie câtuşi de puţin mişcată şi continuă să privească înainte.

El dădu din cap cu înţelegere. 

 Ai dreptate să mă tratezi astfel, Holly. M-am purtat prosteşte în ultimul timp. Şi îmi pare atât de rău!

Holly se întoarse cu faţa la el şi ochii îi străluciră. 

 M-ai dezamăgit, Jack.

El strânse din ochi, de parcă numai gândul ăsta l-ar fi durut. 

 Ştiu, îmi pare rău, spuse el, mai încet decât înainte. Dar pur şi simplu n-am făcut faţă bine situaţiei, Holly. Mi-a fost atât de greu să accept că Gerry... Înţelegi…

 A murit, termină Holly pentru el.

 Da. El încleştă şi descleştă fălcile arătând de parcă în sfârşit ar fi acceptat acest lucru.

 Nici pentru mine n-a fost chiar uşor, să ştii Jack. Se aşternu tăcerea. Dar m-ai ajutat să-i împachetez toate lucrurile. Ai trecut prin toate lucrurile care i-au aparţinut alături de mine şi ai făcut să-mi fie mai uşor, spuse Holly nedumerită. Atunci ai fost aproape de mine, de ce ai dispărut apoi dintr-o dată?

 Doamne, a fost atât de greu să o fac. El dădu cu tristeţe din cap. Tu ai fost atât de puternică, Holly... eşti puternică, se corectă el. Să scap de lucrurile lui, pur şi simplu m-a sfâşiat, să fiu în casă, iar el să nu fie acolo... m-a terminat. Apoi am observat că te apropiaseşi de Richard, aşa că m-am gândit că n-ar fi o problemă să mă retrag pentru că îl aveai pe el... El roşi la gândul că se făcea de râs explicându-şi sentimentele.

 Ce prost eşti, Jack, spuse Holly împungându-l în joacă cu degetul în stomac. Ca şi cum Richard ar putea vreodată să-ţi ia locul.

El zâmbi. 

 Nu ştiu, dar tu pari foarte prietenoasă în perioada asta.

Holly deveni din nou serioasă. 

 Richard m-a susţinut foarte mult în ultimul an, şi crede-mă, oamenii n-au încetat să mă surprindă în timpul acestei experienţe, adăugă ea cu subînţeles. Dă-i o şansă, Jack.

El privi spre mare şi încuviinţă încet din cap, reflectând la cele auzite. 

 Îmi pare rău, Holly.

Holly îşi încolăci mâinile în jurul lui şi simţi îmbrăţişarea familiar de mângâietoare a fratelui ei. 

 Ştiu. Şi mie la fel. Îmi pare rău că s-au întâmplat toate astea. Dar să ştii că am nevoie de tine.

 Ştiu, răspunse el, îmbrăţişând-o mai strâns. Iar acum sunt aici, alături de tine. N-o să mai fiu egoist şi o să am grijă de surioara mea mai mică.

 Ei, surioara ta mai mică se descurcă foarte bine singură, mulţumesc foarte mult, spuse ea tristă, privind marea izbindu-se furioasă de stânci, cu stropii ajungând până la cer.

Se aşezară la masă, iar lui Holly îi lăsară gura apă felurile de mâncare de dinaintea ochilor.

 Astăzi am primit un e-mail de la Ciara, glăsui Declan.

Toată lumea scoase exclamaţii de uimire.

 Mi-a trimis şi o poză. El dădu fotografia pe care o scosese la imprimantă, din mână în mână.

Holly zâmbi vazându-şi sora la plajă, servind un grătar la masa de Crăciun alături de Mathew. Avea părul blond şi era bronzată, iar ea şi Mathew păreau foarte fericiţi. Holly privi fix poza pentru o vreme, mândră că sora ei îşi găsise în sfârşit un loc sub soare. După ce călătorise prin toată lumea căutând neîncetat, socotea că Ciara îşi găsise în sfârşit mulţumirea. Holly spera că în cele din urmă acelaşi lucru se va petrece şi cu ea. Îi înmână fotografia lui Jack, iar el zâmbi, privind-o.

 S-a anunţat că astăzi va ninge, spuse Holly, luând o a doua porţie. Îşi descheiase deja nasturele de sus al pantalonilor, dar în definitiv era Crăciunul; momentul de a dărui şi ăă... de a mânca.

 Nu, n-o să ningă, zise Richard, sugând un os. E prea frig pentru asta.

Holly se încruntă. 

 Richard, cum poate fi prea frig ca să ningă?

El îşi linse degetele şi le şterse de şervetul care fusese vârât în cămaşă, iar Holly încercă să nu râdă, văzând puloverul lui negru din lână care avea în faţă un mare imprimeu cu un brad împodobit. 

 Ar trebui să fie mai cald ca să ningă, explică el.

 Richard, în Antarctica sunt minus nu ştiu câte grade şi ninge. Nu poţi să spui că acolo e cald.

 Aşa se produce fenomenul, spuse el pe un ton egal.

 Cum spui tu. Holly se uită în altă parte.

 De fapt, are dreptate, adăugă Jack după câteva clipe şi toată lumea se opri din mestecat uitându-se ţintă la el. 

Nu era un lucru pe care să-l audă tot timpul de la Jack. El continuă să explice cum se forma zăpada, iar Richard îl ajută cu părţile ştiinţifice. Amândoi îşi zâmbiră, părând mulţumiţi că sunt Domnii Atotştiutori. Abbey ridică din sprâncene către Holly, şi amândouă schimbară nişte priviri uluite.

 Vrei nişte legume lângă sos, tată? Declan puse serios această întrebare, oferindu-i un castron de broccoli.

Toată lumea privi spre farfuria lui Frank şi izbucni în râs. Ca întotdeauna, acolo plutea o mare de sos.

 Ha-ha, râse Frank, luând castronul din mâna fiului său. În orice caz, locuim prea aproape de mare ca să avem aşa ceva, adăugă el.

 Ce să avem? Sos?, îl tachină Holly, şi toată lumea se amuză copios.

 Zăpadă, prostuţo, spuse el, strângând-o de nas ca atunci când era copil.

 Pariez cu voi pe un milion de lire că astăzi o să ningă, spuse Declan cu vioiciune, privind înjur la fraţii şi sora lui.

 În cazul ăsta mai bine ai începe să faci economii, Declan, pentru că dacă fraţii tăi savanţi spun că n-o să ningă, atunci nu va ninge! glumi Holly.

 Mai bine mi-aţi plăti, băieţi. Declan îşi freca mâinile lacom, arătând spre fereastră.

 Doamne! exclamă Holly, sărind încântată de pe scaun. Chiar ninge!

 Atunci s-a zis cu teoria noastră, îi spuse Jack lui Richard şi amândoi izbucniră în râs văzând fulgii albi căzând din cer.

Toată lumea se ridică de la masă şi îşi puse hainele ca să iasă afară, precum copiii încântaţi. Holly aruncă o privire spre grădinile de pe stradă şi văzu că şi celelalte familii ieşiseră afară, privind spre cer.

Elizabeth o strânse în braţe pe Holly din toate puterile. 

 Ei, se pare că Denise va avea un Crăciun alb pentru nunta ei, zâmbi ea.

Inima lui Holly îşi spori bătăile, la gândul nunţii lui Denise. Peste câteva zile urma să fie faţă în faţă cu Daniel.

Ca şi cum mama ei i-ar fi citit gândurile, o întrebă pe Holly încet, ca nimeni să nu o audă: 

 Te-ai gândit la ce ai să-i spui lui Daniel?

Holly se uita la fulgii care cădeau din cerul negru, strălucitori în lumina lunii. Era un moment magic; atunci şi acolo luă decizia finală.

 Da, m-am hotărât, zâmbi ea şi respiră adânc.

 Bravo. Elizabeth o sărută pe obraz. Şi adu-ţi aminte, Dumnezeu te călăuzeşte şi îţi arată ce ai de făcut.

Holly zâmbi auzind asta. 

 Ar fi bine să fie aşa, căci voi avea mare nevoie de El în următoarele zile.

 Sharon, nu lua valiza aia, e prea grea! strigă John la soţia lui, iar Sharon o lăsă din mână, supărată.

 John, nu sunt invalidă. Sunt gravidă! îi răspunse ea pe acelaşi ton.

 Ştiu, dar doctorul a spus să nu ridici greutăţi!, spuse el ferm, deplasându-se pe partea maşinii unde se afla ea şi apucând bagajul.

 La dracu cu doctorul, ce ştie el ce e aia o sarcină, că nu i s-a întâmplat asta niciodată !, ţipă Sharon, privindu-l pe John care mergea ca o furtună.

Holly închise uşa de la portbagaj, trântind-o zgomotos. Se săturase să-i audă pe John şi pe Sharon enervându-se; trebuise să-i asculte toată ziua ciondănindu-se în maşină tot drumul până la Wicklow. Acum tot ce voia să facă era să meargă la hotel şi să se odihnească. I se făcuse şi frică de Sharon. Vocea ei urcase trei octave în ultimele două ore şi arăta de parcă era gata să explodeze. De fapt, după mărimea burţii ei, Holly chiar se temea că va exploda, şi n-ar fi vrut să fie în preajmă când s-ar fi petrecut asta.

Holly apucă valiza şi aruncă o privire spre hotel. Semăna mai mult cu un castel. Tom şi Denise n-ar fi putut alege un loc mai frumos de petrecere a nunţii lor în ajunul Anului Nou. Clădirea era acoperită de iederă de culoare verde închis şi o fântână uriaşă împodobea curtea principală. Hotelul era înconjurat de hectare întregi de grădini verzi luxuriante. Denise nu avusese până la urmă un Crăciun alb: zăpada se topise în câteva minute după ce ninsese. Totuşi fusese un moment deosebit pe care Holly îl trăise alături de familia ei în ziua de Crăciun şi care reuşise să o mai înveselească pentru scurt timp. Acum tot ce dorea era să-şi ia camera în primire şi să se răsfeţe. Nu era sigură dacă rochia ei de domnişoară de onoare îi mai venea după ce acumulase câteva kilograme de Crăciun. Dar nu voia să-i împărtăşească temerile lui Denise, care probabil ar fi făcut atac de cord. Poate nu era greu să facă nişte mici modificări. Regretase că i se plânsese lui Sharon de problemele cu rochia, fiindcă Sharon strigase că ea nici măcar nu mai încăpea în hainele de cu o zi înainte, darămite într-o rochie de acum câteva luni.

În timp ce-şi trăgea valiza după ea peste piatra cubică, fu deodată îmbrâncită şi căzu în nas când cineva dădu peste bagajul ei.

 Scuze, auzi ea o voce tărăgănată şi privi înapoi mânioasă, să vadă din cauza cui fusese gata-gata să-şi rupă gâtul. O urmări din priviri pe blonda înaltă care dădea din şolduri, bum-bum-bum, îndreptându-se spre hotel. Holly se încruntă: mersul ăsta îi era familiar. Ştia că-l mai văzuse undeva, dar... o, of!

Laura.

A, nu, se gândi ea, cuprinsă de panică. Tom şi Denise o invitaseră până la urmă pe Laura! Trebuia să-l găsească iute pe Daniel ca să-l prevină. Va fi dezgustat că fosta lui prietenă a fost invitată. Apoi dacă momentul va fi prielnic, Holly voia să încheie conversaţia cu el, dacă l-ar mai fi interesat ceea ce avea ea de spus. În definitiv trecuse o lună de când nu mai vorbise cu el. Îşi încrucişă două degete la spate şi dădu buzna la recepţie.

Acolo găsi un mare haos.Locul era plin de oameni nervoşi şi de bagaje. Recunoscu imediat vocea lui Denise care se desluşea clar în toată hărmălaia.

 Uite care-i treaba, nu-mi pasă dacă ai făcut o greşeală! Repar-o! Am rezervat cincizeci de camere cu câteva luni în urmă pentru invitaţii de la nunta mea! Ai auzit? Nunta mea! Acum n-o să trimit zece dintre ei la un motel jegos de pe marginea şoselei. Rezolvă cumva!

Un recepţioner foarte speriat înghiţi în sec, încercând să-i explice cum stăteau lucrurile. Denise îşi ţinea capul în palme. 

 Nu vreau să mai aud vreo scuză! Fă rost de zece camere pentru invitaţii mei!

Holly îl zări pe Tom privind perplex şi traversă mulţimea ca să ajungă la el.

 Tom!

 Bună, Holly, spuse el distrat.

 În ce cameră e Daniel? îl întrebă ea grăbită.

 Daniel? el o privea nedumerit.

 Da, Daniel! Cavalerul de onoare... de la nunta ta, preciză ea.

 A, nu ştiu, Holly, spuse el, întorcându-se ca să vorbească cu un membru din personalul hotelului.

Holly îi sări în faţă, blocându-i calea către persoana respectivă. 

 Tom, trebuie să aflu neapărat!, se panică ea.

 Holly, dar chiar nu ştiu. Întreab-o pe Denise, murmură el şi alergă pe coridor după cel cu care voia să vorbească.

Holly aruncă o privire spre Denise şi înghiţi în sec. Denise parcă era posedată, iar Holly n-avea nici o intenţie să-i pună vreo întrebare când ea se afla în starea aceea. Se aşeză la coada de la recepţie printre invitaţi şi, după douăzeci de minute şi câteva manevre de a avansa ajunse în faţă. 

 Bună ziua, aţi putea să-mi spuneţi numărul camerei lui Daniel Connolly, vă rog?

Recepţionerul clătină din cap. 

 Regret, nu divulgăm numărul camerei oaspeţilor noştri.

Holly dădu ochii peste cap. 

 Uite ce e, sunt prietena lui, explică ea şi îi zâmbi dulce.

Omul îi zâmbi politicos şi clătină iar din cap. 

 Sunt dezolat, dar este împotriva politicii hotelului să...

 Ascultă-mă!, urlă ea, încât până şi Denise, aflată lângă ea se opri din ţipat. Este extrem de important să-mi spui!.

Omul clătină încet din cap, părând prea speriat pentru a deschide gura. În final bâigui  Regret, dar...

 Aaaah! ţipă frustrată Holly, întrerupându-l din nou. 

 Holly, zise Denise blând, luând-o de braţ pe Holly, ce s-a întâmplat?

 Vreau să ştiu în ce cameră este Daniel, strigă ea, iar Denise o privi speriată.

 Camera trei patru doi, murmură ea.

 Mulţumesc! ţipă furioasă Holly, neştiind de ce ţipa încă şi se repezi spre lift.

Ajunsă sus, Holly o luă la goană pe coridor, trăgându-şi geanta după ea şi căutând camera. Când ajunse la uşa lui, ciocăni furioasă, dar când auzi paşi apropiindu-se îşi dădu seama că nici măcar nu se gândise ce să spună. Trase aer în piept atunci când văzu uşa deschizându-se.

Apoi se opri brusc, în prag stătea Laura.

 Cine e, dragă? auzi vocea lui Daniel şi îl văzu ieşind de la duş.

 Tu! izbucni Laura.

Capitolul cincizeci şi unu



Holly stătea în faţa uşii camerei lui Daniel şi îşi plimba privirile de la Laura la Daniel şi înapoi. Deoarece erau pe jumătate dezbrăcaţi îşi dădu seama că Daniel ştiuse că Laura vine la nuntă. Presupunea că el nu îi informase despre asta pe Denise şi pe Tom, pentru că ei nu o avertizaseră în vreun fel. Dar chiar dacă ar fi ştiut de venirea Laurei, n-ar fi considerat că acesta este un lucru important pe care să i-l spună. Holly nu împărtăşise nici uneia dintre prietenele ei ce-i spusese Daniel înainte de Crăciun. În timp ce stătea nemişcată, Holly îşi dădu seama că n-avea nici un rost să se afle acolo unde stătea acum.

Daniel ţinea strâns prosopul cu care era înfăşurat, ţintuit locului, uluit până peste poate. Laura fierbea. Holly stătea cu gura căscată. Un timp nu vorbi nimeni. Holly aproape că auzea cum bat inimile fiecăruia. Apoi, în cele din urmă, cineva deschise gura, deşi Holly şi-ar fi dorit să nu fie ea respectiva persoană.

 Ce faci aici? şuieră Laura.

Holly deschise şi închise gura ca un peştişor. Daniel se încruntă, plimbându-şi privirile de la o fată la alta. 

 Voi două... Se opri, căci ideea i se părea de-a dreptul ridicolă, dar apoi se hotărî să ducă întrebarea până la capăt. Voi două vă cunoaşteţi?

Holly înghiţi în sec.

 Ha! Laura se strâmbă dispreţuitoare. Nu e prietena mea! Am prins-o pe ticăloasa asta sărutându-se cu logodnicul meu! ţipă Laura, apoi se opri dându-şi seama ce spusese.

 Logodnicul tău?

 Scuze... fostul meu logonic, mormăi Laura, cu privirile în pământ.

Un zâmbet poposi o clipă pe faţa lui Holly, bucuroasă că Laura se dăduse de gol. 

 Da, Stevie, nu-i aşa? Bun prieten cu Daniel, din câte mi-amintesc.

Daniel se înroşi la faţă privindu-le pe amândouă. Laura se uită la Daniel, întrebându-se de unde îl ştia femeia asta pe prietenul ei, ...adică pe actualul prieten.

 Daniel e prieten bun cu mine, explică Holly, încrucişând braţele la piept.

 Şi ai venit să mi-l furi şi pe el? se răţoi cu asprime Laura.

 Ia te uită, cine vorbeşte, o repezi Holly pe Laura, iar aceasta roşi.

 L-ai sărutat pe Stevie? o întrebă Daniel pe Holly, pricepând în sfârşit despre ce era vorba. Părea furios.

 Nu, nu l-am sărutat pe Stevie! Holly se uită în altă parte.

 Ba da!, se lamentă Laura ca un copil.

 Of, da mai taci o dată! Se uită spre Laura. Oricum, ce-ţi mai pasă ? Înţeleg că te-ai împăcat cu Daniel, aşa că până la urmă toate s-au rezolvat pentru tine! Holly se întoarse spre Daniel. Nu, Daniel, continuă ea, nu l-am sărutat pe Stevie. Eram în Galway unde Denise dădea petrecerea cloştilor, iar Stevie era beat şi a încercat să mă sărute, explică ea calm.

 O, ce mincinoasă eşti, se oţărî Laura. Am văzut tot ce s-a întâmplat.

 Şi Charlie a văzut, continuă Holly, privindu-l pe Daniel. Aşa că dacă nu mă crezi, întreabă-l pe el, dar dacă nu mă crezi, chiar nu-mi pasă, adăugă ea. Venisem să continui discuţia aceea cu tine, dar se vede treaba că eşti ocupat. Aruncă o privire spre prosopul cu care era înfaşurat în jurul mijlocului. Aşa că ne vedem mai târziu, la nuntă. 

Şi cu asta se răsuci pe călcâie şi porni pe coridor. Privi cu coada ochiului la Daniel care se uita fix la ea fără să spună nici un cuvânt şi întoarse privirea în altă parte după ce dădu colţul. Mergând pe culoar îşi dădu seama că o luase într-o direcţie greşită şi că lifturile erau în sens opus. Continuă să meargă până la capătul culoarului ca să nu se facă de râs trecând iarăşi prin faţa uşii lor, apoi aşteptă până ce auzi că uşa se închide. Merse în vârful picioarelor înapoi pe hol, dădu colţul, se furişă pe lângă uşa camerei lui Daniel şi ajunse în goană la lift.

Apăsă butonul şi respiră uşurată, închizând ochii. Nu era supărată pe Daniel; de fapt, într-un fel copilăresc se bucura că el făcuse ceva ce o împiedicase să continue discuţia cu el. Aşa că ea fusese cea căreia i se dăduseră papucii, nu invers, aşa cum se aştepta. Dar asta însemna că Daniel nu fusese atât de îndrăgostit de Holly, dacă fusese în stare să uite de ea şi să se întoarcă atât de repede la Laura. Mă rog, cel puţin nu-i rănise sentimentele... dar considera că el fusese complet nebun, împăcându-se cu Laura.

 Ce faci, intri, sau nu?

Holly deschise ochii; nu auzise când se deschiseră uşile liftului. 

 Leo!, zâmbi ea, intrând în lift şi îmbrăţişându-1. Nu ştiam că ai să fii azi aici!

 Astăzi mă ocup de coafura reginei albinelor, spuse el râzând, referindu-se la Denise.

 E chiar atât de înţepată? clipi Holly din ochi.

 O, era în mare fierbere pentru că Tom o văzuse în ziua nunţii. Crede că asta îi poartă ghinion.

 O să-i poarte ghinion doar dacă crede că-i va purta ghinion! zâmbi Holly.

 Nu te-am văzut de o grămadă de vreme, zise Leo, aruncând o privire plină de înţeles spre părul lui Holly.

 A, ştiu, mormăi Holly, acoperindu-şi cu mâna rădăcina părului. Luna asta am fost atât de ocupată la serviciu încât n-am avut timp.

Leo ridică din sprâncene şi o privi amuzat. 

 Nu credeam că o să te aud spunând vreodată asemenea lucruri despre serviciu. Parcă ai fi un alt om.

Holly rămase pe gânduri. 

 Da. Da, chiar cred că sunt.

 Atunci vino, spuse Leo ieşind din lift la etajul lui, nunta e de abia peste câteva ore; o să-ţi prind părul în sus şi o să las câteva şuviţe să acopere rădăcinile alea îngrozitoare.

 Eşti sigur că nu te superi? întrebă Holly vinovată.

 Nu mă supăr deloc. Leo dădu din mână ca şi când n-ar fi contat. Nu te pot lăsa să strici pozele de nuntă ale lui Denise cu un cap ca ăsta, nu?

Holly zâmbi, coborând din lift după el, trăgându-şi valiza după ea. Aşa mai mergea. Pentru un minut i se păruse că fusese prea drăguţ.

Denise se uită încântată spre Holly când cineva bătu cu linguriţa într-un pahar şi începură discursurile. Holly îşi freca emoţionată mâinile în poale, repetându-şi discursul în cap, neascultând ceea ce spuneau ceilalţi vorbitori.

Ar fi fost mai bine să îl scrie, pentru că acum era atât de emoţionată încât nu-şi aducea aminte cum începea. Inima îi bătu nebuneşte când Daniel se aşeză la masă şi toată lumea îl aplaudă. Urma ea, şi de data asta nu putea s-o zbughească la toaletă. Sharon o apucă de mâna care îi tremura şi o asigură că totul va fi bine. Holly schiţă un zâmbet, nesimţindu-se deloc bine. Tatăl lui Denise anunţă că era rândul lui Holly şi toţi cei din sală se întoarseră spre ea. Tot ce distingea era o mare de feţe. Se ridică încet din scaun şi aruncă o privire spre Daniel, pentru încurajare. El îi făcu din ochi. Ea îi surâse şi bătăile inimii i se încetiniră. Toţi prietenii ei erau acolo. Îl zări pe John stând la masă cu prietenii lui şi ai lui Gerry. John îi făcu un semn de încurajare ţinând degetul mare în sus iar discursul lui Holly se duse pe apa sâmbetei, căci ea croi altul în cap. Îşi drese vocea.

 Vă rog să mă iertaţi dacă voi fi un pic emoţionată pe parcursul discursului meu, dar sunt atât de fericită astăzi pentru Denise. Este cea mai bună prietenă a mea... Ea făcu o pauză şi aruncă o privire către Sharon care stătea alături de ea. ...mă rog, una dintre cele mai bune.

Toată sala râse.

 Iar astăzi sunt atât de mândră şi încântată pentru ea că a găsit iubirea alături de un om minunat aşa cum este Tom.

Holly zâmbi, văzând lacrimi în ochii lui Denise. Femeia care nu plângea niciodată.

 Să găseşti pe cineva pe care să-l iubeşti şi care să te iubească este un sentiment extraordinar, extraordinar. Dar să găseşti sufletul pereche este şi mai grozav. Un suflet pereche este unul care te înţelege ca nimeni altul, te iubeşte ca nimeni altcineva, va fi mereu alături de tine, indiferent ce s-ar întâmpla. Se spune că nimic nu durează la nesfârşit, dar cred cu tărie că pentru unii iubirea continuă şi după ce ei nu mai sunt printre noi. Ştiu câte ceva despre asta şi sunt convinsă că Denise şi-a găsit sufletul pereche în Tom. Denise, sunt bucuroasă să-ţi spun că o legătură ca aceasta nu se stinge niciodată. I se puse un nod în gât şi Holly se opri o clipă pentru a-şi recăpăta calmul înainte de a continua. Mă simt atât onorată cât şi îngrozită că Denise mi-a cerut să iau astăzi cuvântul.

Toată lumea râse.

 Dar sunt încântată că am fost invitată să particip la ziua aceasta minunată şi ridic acest pahar pentru ei ca să petreacă împreună cât mai multe zile ca aceasta.

Toată lumea izbucni în urale şi se întinse după pahare.

 Cu toate astea! Holly ridică vocea pentru a se face auzită şi ridică mâna făcându-le semn să tacă. Zgomotul se stinse şi din nou toate privirile erau aţintite asupra ei.

 Cu toate astea, aşa cum unii dintre invitaţi ştiu, există o listă alcătuită de un om extraordinar. Holly zâmbi, în timp ce prietenii aflaţi la masa lui John, ca şi Denise şi Sharon izbucniră în urale. Iar între acele reguli era ca niciodată să nu mai porţi vreo rochie albă costisitoare.

Holly se amuză în timp ce masa lui John parcă înnebunise de-a binelea, iar Denise izbucni într-un râs isteric, amintindu-şi de noaptea fatidică când fusese adăugat punctul respectiv pe listă.

 Aşa că, în numele lui Gerry, chicoti Holly, te iert pentru că ai încălcat această regulă numai pentru faptul că arăţi absolut extraordinar şi o să vă rog pe toţi să vă alăturaţi mie şi să toastăm pentru Tom şi Denise şi rochia ei foarte, foarte costisitoare, şi credeţi-mă ştiu ce spun, pentru că am fost târâtă prin fiecare butic cu rochii de mireasă din Irlanda!

Toţi invitaţii ridicară paharele repetând: 

 Pentru Tom, Denise şi rochia ei albă foarte, foarte costisitoare!

Holly se aşeză, iar Sharon o îmbrăţişă cu lacrimi în ochi. 

 A fost grozav, Holly!

Holly radia de fericire când masa lui John ridică paharele către ea şi izbucniră în urale. Apoi începu petrecerea.

Pe Holly o podidiră lacrimile când îi văzu pe Tom şi Denise dansând împreună pentru prima dată ca soţ şi soţie, căci îi amintea ce simţise la nunta sa. Sentimentul acela de încântare, de speranţă, de fericire şi mândrie pură, când nu ştiai ce-ţi rezervă viitorul, dar erai pregătit să faci faţă la orice. Şi gândul ăsta o făcea fercicită; nu voia să plângă pentru asta, voia doar să accepte. Se bucurase de fiecare secundă a vieţii ei alături de Gerry, dar acum era timpul să meargă mai departe. Să deschidă un alt capitol al vieţii ei, să-şi ia cu ea amintirile minunate şi experienţele care să o înveţe şi să o ajute să modeleze viitorul. Desigur, era greu; învăţase că nimic nu e uşor. Dar nu simţea că e atât de greu cum fusese în ultimele luni, iar peste alte câteva luni ar fi trebuit să fie mult mai uşor.

Primise un dar minunat: viaţa. Uneori acest dar era luat înapoi mult prea curând, dar conta ceea ce făceai cât timp îl aveai, nu cât dura în timp.

 Îmi acorzi acest dans? O mână era întinsă în faţa ei iar ea ridică privirile, văzându-l pe Daniel care o privea zâmbind.

 Desigur, răspunse ea veselă, şi îl luă de braţ.

 Pot să-ţi spun că eşti frumoasă în seara asta?

 Poţi, surâse Holly. Era încântată de felul în care arăta. Denise îi alesese o rochie de culoare lila, cu un corset care-i ascundea burta de la Crăciun şi care era despicată într-o parte. Leo îi făcuse o coafură inspirată, prinzându-i părul în coc şi lăsând câteva şuviţe să-i atârne pe umeri. Se simţea fermecătoare. Se simţea Prinţesa Holly, şi râse în sinea ei de acest gând.

 Ai ţinut un discurs minunat, zâmbi Daniel. Mi-am dat seama că am fost egoist când ţi-am spus lucrurile acelea. Ai spus că nu eşti pregătită, dar eu n-am înţeles, se scuză el.

 Nu face nimic, Daniel; nu cred că voi fi pregătită încă multă vreme de acum încolo. Dar îţi mulţumesc că ai uitat de mine atât de repede. Ea ridică din sprâncene arătând spre Laura, care stătea supărată la masa ei.

Daniel îşi muşcă buzele. 

 Ştiu că probabil ţi s-a părut îngrozitor de repede, dar când nu mi-ai răspuns la nici unul dintre telefoane, până şi eu m-am prins că nu erai gata pentru a începe o altă relaţie. Iar când m-am întors acasă la părinţi de Sărbători şi m-am întâlnit cu Laura, flacăra aceea s-a reaprins. Aveai dreptate, nu mi-a trecut niciodată de ea. Crede-mă, dacă n-aş fi fost convins din tot sufletul că nu mă iubeşti, n-aş fi adus-o la nuntă.

Holly îi zâmbi lui Daniel. 

 Îmi pare rău că nu ţi-am răspuns la telefoane, Daniel. Aveam nevoie de un pic de timp pentru mine. Dar tot cred că eşti un prost. Ea clătină din cap văzând-o pe Laura care se uita urât la ea.

Daniel oftă. 

 Ştiu că avem multe de discutat câtva timp, dar, aşa cum ai spus, pentru unii iubirea nu moare niciodată.

Holly ridică ochii spre cer. 

 Te rog, nu începe să mă citezi chiar cu asta, râse ea. Mă rog, cât timp eşti fericit, cred. Deşi nu ştiu cum vei putea fi vreodată. Ea oftă teatral, iar Daniel râse.

 Sunt fericit, Holly. Cred că nu pot trăi fără scene. El aruncă o privire spre Laura şi privirea i se însufleţi. Am nevoie de cineva care să facă o pasiune pentru mine, la bine şi la rău, iar Laura e pasională. Dar tu? Eşti fericită? îi studie chipul lui Holly.

Holly se gândi o clipă. 

 În seara asta sunt fericită. O să-mi fac griji când va veni ziua de mâine. Dar întâi să ajung acolo...

Holly se prinse de mâini cu Sharon, John, Denise şi Tom aşteptând numărătoarea inversă.

 Cinci... patru... trei... doi... unu! LA MULŢI ANI! Toată lumea izbucni în urale şi baloane de toate culorile curcubeului căzură din tavan lovindu-se de capetele celor din mulţime.

Holly îşi îmbrăţişă prietenele cu lacrimi în ochi.

 La mulţi ani! Sharon o îmbrăţişă călduros şi o sărută pe amândoi obrajii.

Holly puse o mână pe burta umflată a lui Sharon şi cu cealaltă o ţinu strâns de mână pe Denise. 

 La mulţi ani pentru noi toţi!

Epilog



Holly răsfoia ziarele, vrând să vadă care dintre ele prezenta vreo poză a lui Denise şi Tom în ziua nunţii. Nu se întâmpla în fiecare zi ca un DJ faimos de la radio şi o fată din ORAŞUL ŞI FETELE să se căsătorească. Cel puţin aşa-i plăcea lui Denise să creadă.

 Ei! ţipă morocănos la ea, vânzătorul de ziare, asta nu e bibliotecă. Ori îl cumperi, ori îl laşi deoparte.

Holly oftă şi începu să ia câte un ziar de pe stand. Făcu două ture la tejghea, din cauza greutăţii ziarelor, iar omului nici măcar nu-i trecu prin cap s-o ajute. Nu că i-ar fi făcut vreo plăcere ajutorul lui. Şi de data asta se formă o coadă în spatele ei. Holly zâmbi fără să se grăbească. Era vina lui: dacă ar fi lăsat-o să răsfoiască ziarele, nu l-ar mai fi ţinut pe loc. Se duse în fruntea cozii cu ultimele ziare şi începu să adauge la teancul de ziare un morman de ciocolată şi alte dulciuri.

 Îmi daţi şi o sacoşă, vă rog? Ea clipi repede din gene şi îi zâmbi fermecător.

Bătrânul o privea sever pe deasupra ochelarilor, ca şi cum ar fi fost o şcolăriţă neastâmpărată. 

 Mark!, strigă el supărat.

Adolescentul plin de coşuri apăru de pe un culoar al magazinului cu aplicatorul de preţuri în mână.

 Deschide şi cealaltă casă, fiule, i se porunci, iar Mark se târî fără chef la casă.

Jumătate din coada aflată în spatele lui Holly se mută în partea cealaltă.

 Mulţumesc, zâmbi Holly şi se îndreptă spre uşă. Tocmai când se pregătea să apese pe clanţă uşa se deschise brusc de pe partea cealaltă, iar cumpărăturile ei se risipiră din nou pe jos.

 O, îmi pare tare rău, spuse omul, aplecându-se să o ajute.

 Nu face nimic, răspunse politicoasă Holly, nedorind să se întoarcă şi să vadă privirea arogantă a bătrânului de la tejghea care o ardea în spate.

 A, tu eşti! Ciocoholica!, spuse vocea, iar Holly privi speriată în sus.

Era clientul acela cu ochii neobişnuit de verzi, care o ajutase şi altă dată. 

 Ne-am întâlnit din nou.

 Holly, nu-i aşa?zâmbi el, înmânându-i ciocolatele uriaşe.

 Aşa e. Rob, nu-i aşa? surâse ea.

 Ai o memorie bună, râse el.

 La fel ca tine. Ea adună în sacoşă tot ce risipise, rămase pe gânduri şi se ridică în picioare.

 Sunt sigur că ne vom mai ciocni în curând din nou, zâmbi Rob şi se aşeză la coadă.

Holly rămase cu privirea aţintită după el. În cele din urmă se îndreptă spre acesta. 

 Rob, ar fi vreo posibilitate ca să ieşim astăzi împreună la o cafea? Dacă nu poţi, nu-i nimic... îşi muşcă buza.

El zâmbi, dar aruncă o privire neliniştită în jos, spre verigheta de pe degetul ei.

 A, nu te îngrijora din pricina ei, spuse ridicând mâna, zilele astea nu mai reprezintă altceva decât o viaţă de amintiri vesele. 

El dădu din cap în semn că a înţeles. 

 În cazul ăsta, îmi face mare plăcere.

Traversară strada şi se îndreptară spre Greasy Spoon. 

 Apropo, îmi pare rău că am fugit data trecută, se scuză el.

 Nu-ţi face griji; de obicei după primul pahar şi eu fug pe geamul de la toaletă, glumi Holly.

El izbucni în râs.

Holly zâmbi în sinea ei, în timp ce stătea la masă aşteptându-l să aducă băuturile. Părea drăguţ. Se rezemă de spătarul scaunului şi privi afară pe fereastră la ziua geroasă de ianuarie care făcea copacii să danseze sălbatic în vânt. Se gândi la ceea ce învăţase, la ceea ce fusese ea odată şi la ce devenise acum. Era o femeie care primise sfaturi de la omul pe care îl iubise, pe care le urmase şi încercase din răsputeri să se vindece. Acum avea un serviciu pe care îl iubea şi avea suficientă încredere în ea să realizeze ceea ce îşi dorea.

Era o femeie care făcuse greşeli, care uneori plângea lunea dimineaţa sau singură noaptea în pat. Era o femeie care se plictisea adesea de viaţa ei şi care găsea dificil să se dea jos din pat dimineaţa pentru a merge la serviciu. Era o femeie care avea destul de des zile când era prost dispusă, care se privea în oglindă şi se întreba de ce nu se ducea la sala de gimnastică mai des; era o femeie care se întreba uneori care naiba era rostul ei pe această lume. Era o femeie care uneori încurca lucrurile.

Pe de altă parte, era o femeie care ştia ce înseamnă iubirea adevărată şi care era gata să trăiască intens, cu mai multă iubire, şi să-şi facă amintiri noi. Indiferent dacă asta urma să se întâmple în zece luni sau peste zece ani, Holly voia să urmeze ultimul mesaj de la Gerry. Indiferent ce o aştepta mai departe, ştia că trebuie să-şi deschidă inima şi să o urmeze oriunde o ducea.

Între timp trebuia doar să trăiască.

